<header data-type="book">
<h1>醫宗說約</h1>
<dl class="元資料">
<div><dt>作者</dt><dd>蔣示吉</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1663">公元1663年</data></dd></div>
<div><dt>底本</dt><dd>清康煕02年刊本（<a href="https://www.digital.archives.go.jp/file/1079264">国立公文書館掃描本</a>）</dd></div>
</dl>
</header>

<h1>自序</h1>
<p>餘年十二，先母周夫人見背，先君子君輔公杜門讀書，道義自許，口不道阿堵字，以故家貧甚。嘗寄食子佩舅氏家，舅氏撫教有加焉。於時明發有懷，因思生戚，往往大病。每於誦讀之暇，間覽方書，先君子遂謂小子曰：「汝有意於此乎？古人不得為良相，每願為良醫，蓋良相良醫其功正相等耳。果能精之，則可以自療並可以療人，亦內典所謂自利利他之道也。」予拜訓之下，深謝不敏長，而遭滄桑之變，寄跡於穹隆之陽。</p>
<p>人有疾者，按方加減與之，所投輒效，因而叩戶求方者殆無虛晷。竊思古人陳案，雖各臻其妙，然論多方雜，未易窺測，不免楊朱之嘆。故於晨窗夕幾，究心《靈》《素》，博涉群書，斟酌盡善，成《山居述》四卷，有論有方，有經有變，頗備苦心。但力綿不克就梓，久置庋閣。</p>
<p>今年春，偶公遜叔過齋頭，見而閱之，謂曰：「汝有此而不與人共之，不亦同於懷寶迷拜者乎？且汝先子之言具在，顧其忘諸？」予蓋唯唯謝不敏長。夏無事，因於《山居述》中簡其要者為主，方隨症加減，一症一方，以見其常，加減附論以通其變，編為俚句，名曰《說約》，庶幾學岐黃者得會歸之源，去煩苦之失耳。若曰從此活人，功與調元者等，則予豈敢？</p>
<p><u>康熙二年夏四月古吳自了漢蔣示吉仲芳氏識</u></p>

<h1>卷之首</h1>

<h2>望色</h2>
<p>《經》曰：望其五色，以知其病。故望色者，活人之首事也。《靈樞經》曰：以五色命臟，青為肝，赤為心，白為肺，黃為脾，黑為腎。《內經》云：五臟之氣，色見青如草茲者死，黃如枳實者死，黑如炲者死，赤如衃血者死，白如枯骨者死，此五色之見死也。青如翠羽者生，赤如雞冠者生，黃如蟹腹者生，白如豕膏者生，黑如烏羽者生，此五色之見生也。生於心如以縞裹朱，生於肺如以縞裹紅，生於肝如以縞裹紺，生於脾如以縞裹栝樓實，生於腎如以縞裹紫，此五臟所生之外榮也。《內經》以一色之中而分平、病、死三等，至《靈樞》又分明臟腑部分及浮沉淺深夭澤散摶等法。蓋以其道之不容忽也。</p>
<p>予略陳其要：夫五色有光明亮是也，五色有體潤澤是也。光者無形為陽，陽主氣；體者有象為陰，陰主血。氣血俱亡，其色沉晦枯槁，《經》所謂草茲、枳實、炲、衃血、枯骨五者是也。氣血尚存，其色光明潤澤，《經》所謂翠羽、雞冠、蟹腹、豕膏、烏羽五者是也。此五色雖為可生，終為一臟之色獨亢，亢則害病也，非平也。蓋平人五臟既和，其一臟之色必待其旺而始榮於外。其榮於外也稟胃氣而出於皮毛之間，胃氣色黃，皮毛色白，故云如縞裹。如縞裹者，朦朧光澤，雖有形影，猶未燦然。內因氣血無乖，陰陽不爭，五臟無偏勝故也。苟或不然，五臟衰敗，其見色也，昔之朦朧者一變而為獨亢，昔之光明者一變而為沉濁，昔之潤澤者一變而為枯槁，甚至沉濁枯槁合而為夭，是光體懼無，陰陽氣血俱絕，不死又何待哉？《六節藏象論》曰：草生五色，五色之變不可勝視。至於臟腑部分，容色上下淺深散摶等法，未能盡陳容於望色，全書中述之。</p>

<h2>聞聲</h2>
<p>《經》曰：聞而知之謂之聖。如辨音者，聽其聲，即可以知其物。雖非玄述，誠非淺易，蓋不由音律之道造，必於靜定中得也。予姑以經書中要者言之。《經》曰：肝在音為角，在聲為呼；心在音為徵，在聲為笑；脾在音為宮，在聲為歌；肺在音為商，在聲為哭；腎在音為羽，在聲為呻。口出無倫，譫語也（有虛有實）。無稽怒叫，狂言也（實證）。出言壯厲，先輕後重者，外感也。語立懶怯，先重後輕者，內傷也。語不接續，鄭聲也。無人始言，獨語也（三證屬虛）。鼻塞聲重，傷風也。聲啞唇瘡，狐惑也。卒口噤，背反張，痓證也。鼻鼾語塞，風溫也。錯語呢喃，出言不正，熱證也。心下汩汩有聲，先渴後嘔，停水也。喉中轆轆有聲，痰也。腸若雷鳴，氣不和，濕也。小兒驚風，口不能言，心熱也。無還聲，為鴉聲，死症也。雜病發喘，癆瘵聲啞，危病也。以上種種，若能細察，實能活人。至於聞其五音，以知其所苦，是神聖之道存乎司命者之方寸耳。</p>

<h2>問症</h2>
<p>示吉曰：望聞問切，察病之四法也。望色聞聲切脈，古人反復言之。至於問而知之之謂工，先哲尚未發明，不無有疑焉，何以故？如至病家，問其瀉痢，以知其瀉痢；問其寒熱，以知其寒熱則淺矣，必非古人之意也。即至病家，問其病起於何日（日少為新病，實證居多，日多為久病，虛證居多）？曾食何物（食水而痢，藥用水煎。如傷肉食，用草果、山楂之類，詳傷食本條）？曾有怒、勞、房欲等事（怒則傷肝，勞則內傷元氣，房勞則傷腎）？及問初起何症（如初起頭痛、發熱、惡寒屬外感；如初起心腹疼痛及瀉痢等病，俱屬內傷）？後變何病（如痢變瀉變瘧為輕，瘧瀉變痢為重，先喘後脹病在肺，先脹後喘病在脾，先渴後嘔為停水之類）？今口渴思飲否（口不渴，內無熱也；口渴欲飲為熱。老人口乾，不思飲主津液少。若漱水不欲咽，主蓄血、主陰極發燥）？喜熱喜冷否（喜熱內寒，喜冷內熱）？口中淡苦否（苦熱鹹寒，虛淡甘，脾熱成疳，傷食口酸）？思食否（傷食不思食，雜症思食為有胃氣則生，否則無胃氣則死）？胸中寬否（不寬傷食，候積氣滯之證？腹中有無痛處否（無痛病不在內主虛，有痛處主食積痰血之類，有痛處手按則減者為虛）？大小便如常否（小便秘結，黃赤為熱，清白為寒，濁如米泔為濕熱下陷。大便秘為實為熱，自利為虛，暴瀉暴痢為實，久瀉久痢為虛，下黃赤為熱，下清白為寒）？足冷暖否（足暖陽證，足冷陰證。乍冷乍溫便結屬陽，大便如常屬虛）？及平日勞逸喜怒憂思並喜食何物（勞則氣散，逸則氣滯，喜傷心，怒傷肝，憂傷肺，思傷脾，恐傷腎。喜食厚味則生痰，醇酒則發熱）？種種問法，實為活人之捷徑。然以此而盡古人問而知之之義，尤未也。</p>
<p>予於靜定之中，若有所悟。蓋今人之病，如咳嗽、發熱、瀉痢、諸痛，俱病之總名也。一症之中各有火有寒，有痰有氣，有虛有實，致症之原不同。如治咳嗽問得有火證，即作火治，有痰有氣證，即作痰氣治。因此一問，舍病名而治病原，庶合古人之心也。昔丹溪翁名擅千古，亦不過每症分出寒熱虛實痰火血氣等件，隨證調治。此豈有異人之目，洞見臟腑者乎？亦惟問其症以知之也。予何人？斯敢參未議！但願學岐黃者，見痰即攻痰，見火即治火，見食即消食，莫為病之總名所拘也。</p>

<h2>相形</h2>
<p>頭者，諸陽之會也。頭重視身，名天柱骨倒，元氣敗矣。因於濕，首如裹。蓋至卑之邪，而犯至高之位，其象有物以裹其首也。又有頭搖、頭眩、頭暈者，《經》所謂徇蒙招尤，目瞑耳聾也。蓋為如有物以蒙其首，招搖尤甚，又兼瞑聾，是下實上虛之故（有痰有火，有虛有風）。</p>
<p>額，南方也。《經》曰：心熱病者，額先赤。若青黑色現，主有暴疾。</p>
<p>目，肝之竅也。《經》曰：肝病者，眥青。脫陽者見鬼，脫陰者目盲。氣脫者目不明。陽氣盡，陰氣盛則目瞑。欲愈之病目眥黃。目赤主熱，白睛黃主黃疸，眼胞腫主風主濕。開目見人病屬陽，閉目不見人病屬陰。凡病目明，能識見者，可治。若睛昏不認人，或目上視，或眼小目瞪直視，或目斜視，或目睛正圓，或戴眼反折，或眼胞陷下，皆死症也。若病人目睛微定，暫時稍動者，屬痰，宜吐。若目中不了了，大便不通者，宜下。</p>
<p>鼻者，肺之官也。肺病喘息鼻張。《經》曰：脾熱病者，鼻先赤。凡鼻色青者腹中痛，微黑者有水氣，黃者小便難，白者為氣虛，鮮紅有留飲，鼻孔乾燥者必衄血，鼻燥如煙煤屬陽毒熱極，鼻孔冷滑而黑屬陰毒冷極，鼻燥息如鼾睡屬風溫，鼻塞濁涕者屬風熱，鼻流清涕者屬肺寒，鼻孔痔脹者屬肺熱有風。</p>
<p>《經》曰：心病者，顴赤。腎病者，顴與顏黑。黃赤色出兩顴，大如拇指，主卒死。肝熱病者，左頰先赤；肺熱病者，右頰先赤。</p>
<p>耳者，腎之竅也。《經》曰：耳焦枯，受塵垢，病在骨。精脫者，耳聾。耳間青脈起者，掣痛。足少陽經絡亦繞耳而入耳，故暴病耳聾耳腫耳痛耳旁紅，皆屬少陽風熱。</p>
<p>《經》曰：唇舌者，肌肉之本也。脈不榮則肌肉軟，肌肉軟則舌萎，人中滿，人中滿則唇反，唇反者甲篤乙死。</p>
<p>《經》曰：足少陰氣絕，則骨肉不相親，而肉軟卻齒長而垢，發無潤澤，戊篤己死。足厥陰氣絕，唇青舌卷囊縮，庚篤辛死。凡病人舌乾口焦，為脾熱。焦而紅者吉，焦而黑者凶。唇口俱腫赤者是熱極，青黑者是寒極。口苦者是膽熱，口甜者是脾熱，口燥咽乾者腎熱，舌乾口燥者是心熱，口噤咬牙者是風痓，唇口生瘡聲啞者是狐惑，齒燥無津液是陽明熱極，前板齒燥脈虛者是中暑，唇口舌苔斷紋者難治，唇色白者主失血主虛，唇口燥裂是脾熱，齒如熟齒者難治。若唇青舌卷，唇吻反青，環口黧黑，口張直氣，口如魚口，顫搖不止，氣出不返者，死。</p>
<p>頦為北方腎水象也。《經》曰：腎熱病者，頦先赤。色赤又主腎與膀胱氣滯熱結而小便不通。</p>
<p>舌，心之苗也。《經》曰：心病者，舌短卷，顴赤。少陰氣厥逆走上，則齧舌。凡見舌乾、舌碎、舌裂，主心火甚旺。總之舌鮮紅濕滑者吉，燥澀者凶。舌上白苔者，胸中有寒，丹田有熱，故苔白而滑，未入乎腑，邪在半表半裡間，法當和解。舌上黃苔者，必燥渴，胃腑有邪，法當下之。舌上黑苔，燥生芒刺者，必燥渴，皆極則難治也，法當急下。若不燥渴，身不熱，舌上黑苔而滑者，屬陰寒，法當急溫。若舌卷焦黑而燥者，陰毒熱極，亦當下之。若舌青而苔滑，無熱不渴者，陰毒寒極，亦當溫之。凡舌色鮮紅者吉，青黑者凶。而紫者為陰寒，赤而紫者為陽熱也。但見舌硬、舌卷、舌腫、舌短、舌強囊縮者，難治也。</p>
<p>《經》曰：頭者，精明之府，頭傾視深，精神將奪矣。背者，胸中之府，背曲肩隨，胸將壞矣。腰者，腎之府，轉搖不能，腎將憊矣。膝者，筋之府，屈伸不能，行則僂俯，筋將憊矣。骨者，髓之府，不能久立，行則振掉，骨將憊矣。病人身輕自能轉動者，易治；身重不能轉動者，難醫。掌中熱者，腹中熱；掌中寒者，腹中寒。四肢倦怠者，主中氣不足。手足牽引，口噤難言者，名曰風證。四肢強直，口噤頭搖者，名曰痓證。叉手冒心，多因過汗。尋衣摸床，名曰撮空。腳手難移，身重而痛，小便短赤，名曰風溫。若身熱口渴，揭去衣被，揚手擲足，脈來有力，陽也、熱也、實也。無熱不渴，欲得衣蓋，或身重足冷，倦臥惡寒，或好向壁臥，閉目不欲見光明，懶與人言，陰也、寒也、虛也。總之，身輕，手足和暖，開目欲言者吉；若身汗如油，喘而不休，形體不仁，乍靜乍亂，脈浮而洪者死。皮膚潤澤者生，枯燥者死。形如枯骨，脈脫者死；大骨枯槁，大肉陷下者死。若看小兒，更有八候之說：兩手伸縮曰搐，十指開合曰搦，勢如僕曰掣，頭偏側曰顫，身仰後曰反，臂如開弓曰引，目直似怒曰竄，露睛不活曰視。凡此者，風痰驚熱所為，大人亦常犯之。</p>

<h2>《內經》分配三部臟腑脈法</h2>
<p>《脈要精微論》曰：尺內兩旁則季脅也（季脅，穴名，尺內，尺澤之內；兩旁，尺之外側也）。尺外以候腎，尺裡以候腹中（腎有二枚，二尺候之。候腹中者，所以候大腸、小腸、膀胱之疾）。附上左外以候肝，內以候膈，右外以候胃，內以候脾（附上，尺之上關位也。肝主賁，賁，膈也。不及膽者，寄於肝部也）。上附上，右外以候肺，內以候胸中（上附上，關之上寸位也。胸中，氣管也）。左外以候心，內以候膻中（膻中，氣海也）。前以候前，後以候後。上竟上者，胸喉中事也；下竟下者，小腹腰股膝脛中事也。</p>
<p>示吉按：《經》曰：持脈有道，虛靜為保。　古之神聖尚以虛靜是戒，今之學者，非古誰遵？而臟腑三部不能一定於胸中，寧言虛靜乎？舊《訣》以經絡相為表裡，大腸小腸列於二寸，蔡西山、戴同父、滑伯仁復以二腸之病候於尺中，至先師李士材非之尤甚，及考丹溪《脈訣》二法並載。予以為信，招辨之《訣》奚不遵岐黃之典？上從胸喉，下至膝脛，三焦有序，內外無乖，由此而再加虛靜之功，豈復有指下難明之誚耶？</p>
<figure>
<img data-orig-src="urn:270:10364.jpg" alt="內經三部臟腑圖">
</figure>
<p>寸關尺者，從魚際至高骨卻有一寸，故名寸；從尺澤至高骨卻有一尺，故名尺;　寸陽尺陰，高骨為陰陽之關界，故名關。從關至魚際，《經》云上竟上也；從關至尺澤，《經》云下竟下也。膽寄於肝，大小腸膀胱統於腹中，故《經》文不及之。</p>

<h2>診法</h2>
<p>黃帝曰：診法何如？岐伯對曰：診法常以平旦，陰氣未動，陽氣未散，飲食未進，經脈未盛，絡脈調勻，氣血未亂，故乃可診有過之脈。</p>
<p>黃帝曰：平人何如？岐伯曰：人一呼脈再動，一吸脈亦再動，呼吸定息脈五動，閏以太息，命曰平人。平人者，不病也。醫不病，故為病人平息以調之為法。</p>
<p>《脈經》曰：欲持其脈，令仰其掌，男先取左，女先取右，醫者覆手以中指切至高骨，定其關位，次下食指切至關前以定寸位，再下名指切至關後以定尺位。</p>
<p>叔和曰：下指之際，宜相病人長短肥瘦。人長臂亦長，指下宜疏；人短臂亦短，指下宜密；瘦人膚薄，持之勿重；肥人膚厚，持之勿輕。</p>
<p>《樞要》曰：持脈之道有三，輕手循之曰舉，重手取之曰按，不輕不重，委曲求之曰尋。初持脈時，宜先輕手舉之以察其浮，如脈浮膚上，陽也，腑也，內應心肺；再重手按之以察其沉，如沉脈肉下，陰也，臟也，內應肝腎；又再不輕不重，中而取之以察其中，如脈行於血肉之間，中和之應也，內應脾胃。若浮中沉俱不見，則委曲而求之，若隱若見，三部皆然，則為陰陽伏匿之脈。</p>
<p>《經》曰：春胃微弦曰平，夏胃微鉤曰平，長夏胃微軟弱曰平，秋胃微毛曰平，冬胃微石曰平。診家當隨四時而察胃脈，慎勿持一。東垣云：不病之脈，不求其神而神無不在也；有病之脈，則當求其神之有無。蓋言不論脈之數熱遲寒，脈來有力，即為有神，但清其熱溫其寒自已。若遲數無力，是為無神，根本不固，將何所恃耶？</p>
<p>秦越人云：男子生於寅，寅為木，陽也；女子生於申，申為金，陰也。故男脈在關上，女脈在關下，是以男子尺脈恆弱，女子尺脈恆盛，是其常也。反者男得女脈，女得男脈也。男得女脈為不足，病在內；女得男脈為太過，病在四肢。右得之病在右，左得之病在左，隨脈言之也。</p>
<p>《脈法》曰：反關脈者，脈不行於寸口，由列缺絡入臂移手陽明大腸之經也，以其不順行於關上，故曰反關。有一手反關者，有兩手反關者，此得之於有生之初，非病脈也，令人覆手診之自見。《經》曰：凡陰之所在不應，不應者仰手而沉。覆手而沉也。是天地之氣使然，診家當先識運氣及南北二政之理，若不知而誤治之，反伐天和。</p>

<h2>脈象辨</h2>
<p>浮中沉伏，脈之上下也。浮者為上（浮於膚上，舉之有餘，按之不足），中者為中（脈行於肌肉之間），沉者為下（行於筋間，舉之不見），伏者又其下也（附於骨上，重按不見，推筋至骨始得）。</p>
<p>長短芤三脈，脈之盈虛也。長則過於本位，短則不及本位，中間有兩頭無曰短，兩頭有中間空曰芤。</p>
<p>平緩遲數四脈，脈之急慢也。一息四至五至曰平（一呼一吸為一息），一息三至曰遲，較之平脈稍遲，比之遲脈稍速曰緩，一息六至曰數。</p>
<p>促結代澀四脈，脈動之有止者也。脈動數時一止即來曰促，脈動緩時一止即來曰結，動而中止不能即來，良久復動曰代，往來遲滯似止非止，三五不調曰澀。</p>
<p>大洪實長弦緊牢革動滑十脈，脈之有餘之類也。較之平脈稍大曰大（大與洪相似，但不十分浮而有力）；浮大有力曰洪（洪與實相似，但洪則重按稍衰）；洪而且長，浮中沉三部皆然曰實；長於本位曰長；長而端直如弓弦曰弦；弦而急彈如切繩曰緊（緊與弦相似，緊則長而端直切急而左右彈，弦則惟長而端直而已，古人弦取象於弓弦，緊取象於切緊繩可短矣）；浮洪有力，重按則空曰革；沉實有力，舉之不見曰牢；狀如大豆，厥厥動搖曰動；中指充滿，往來流利曰滑。</p>
<p>小短濡弱微細澀七脈，脈之不足之類也。小於平脈曰小；短於本位曰短；浮小無力曰濡，重按不見；沉小無力曰弱，舉之乃空；細則僅存一線，猶有常位可審；微則似有若無可虞，血脈將亡；澀則三五不調，惟見往來遲滯。</p>
<p>浮洪虛濡革散芤七脈，皆浮脈之類也。浮於膚上，舉之有餘曰浮；洪則兼有力而大；虛則兼無力而軟；濡兼微小，重按則無；革兼洪大，重手不見；散則類乎浮大，中手便無根蒂；芤則體原虛軟，重按旁在中空。</p>
<p>沉伏弱牢四脈，皆沉脈之類也。沉於筋間，重按不見曰沉；重按不見，推筋尋之始得曰伏；弱則兼無力而小，舉之不見；牢則兼有力而實，輕手則無。</p>

<h2>脈象主病二十九法</h2>
<p>示吉曰：脈，氣血之神也。隱於膚中，視之不見，惟恃三指之巧而識，悔吝之機，誠非易事。故脈之理微，自古難之。然豈因其難也忽置之不問乎，上稽《靈》《素》，下考百家，凡脈應於指下者，數取形求，共得二十九種。其上下動止，盛衰虛實，往來跡象，雖極指下之幻，亦無遁情矣。從此而察三部之中，見是脈即有是證，脈證相合，內外互參，為治之法自彰也。</p>
<p>然此二十九象散見諸經，起而集之者，代有其人，由來已久，但簡要者多所缺略，備全者不免繁多。岐黃之旨難測，高陽之《訣》，招辨眾議紛紛，脈道轉晦。故集先哲諸書，述其精要，補其未補，條附於後，聊為持脈者登高之自可也。</p>
<p><u>浮脈</u>（宜汗宜補不宜下，春夏順，秋冬逆）</p>
<p>浮脈在上而不沉也。浮於膚上，舉之有餘，按之不足曰浮，陽也（扁鵲曰：浮，陽也。心肺俱浮，浮而大散者心，浮而短澀者肺也）。主風（浮而大者中風，頭痛鼻塞），主脹（腹脹浮大者順），主痞，在外主表病（岐伯曰：寸口脈浮而盛者，病在外），主外熱（《經》曰：諸浮不躁者，皆在陽則為熱），主氣喘。浮疾為宿氣，浮滑為風痰，浮緩主皮膚不仁（叔和曰：風寒入於肌肉也），浮短主肺傷咳嗽（《脈經》云：浮短者，其人肺傷，諸氣微小，不過一年死），浮緊有力為傷寒（外症頭痛，發熱，無汗，方合太陽經脈），浮緩無力為傷風（外症頭痛，發熱，鼻塞，自汗），浮大而虛主內傷元氣（因勞役過度，傷飢失飽以致中氣陷下而發熱），浮大而短主陽明旺（立春後春分前，陽明之至，浮大而短）。寸浮風在上，主頭目不利；關浮風在中，主胸滿脅痛；尺浮風在下，主腰痛便結，腳膝疼痛</p>
<p><u>沉脈</u>（宜下宜溫不宜汗，旺於冬，心脈及春夏忌見）</p>
<p>沉脈在下而不浮也。沉於肉下，重手按之乃得，舉之不見曰沉，陰也（《　難經》曰：沉，陰也，肝腎俱沉，牢長者肝也，按之濡舉指來實者腎也。主寒主氣（《金匱》云：下手脈沉知是氣），主水（《經》云：肝腎脈並沉為石水），主六郁（兼滑痰鬱，兼數火鬱，兼細濕鬱，兼澀血鬱，沉而無力氣鬱，左手平和，氣口沉緊食鬱），主停飲（叔和云：沉而弦者，懸飲內痛），主裡病，主癥瘕（岐伯曰：寸口脈沉而堅者，病在中），主厥逆（沉遲為寒極，故手足厥冷），主洞泄。沉數有力為實熱（外症燥渴，便閉腹痛宜下），沉遲無力為虛寒（外症手足厥冷，自利蜷臥宜溫補），沉實主內熱，沉細主骨痛（《經云：諸細而沉者皆在陰，則為骨痛），沉滑主痰飲（滑氏作宿食，戴氏作痰鬱），沉伏主霍亂，沉緊主急痛（《經》曰：寸口脈沉而緊，心下有寒，時痛，有積聚。滑氏作心腹冷痛），沉喘主寒熱，沉短而敦主闕陰旺（立冬前後得甲子，闕陰之至沉短而敦，沉細懸絕主冬，故以夜半死。寸沉主陽虛，心氣鬱，肺氣寒；關沉胸脅疼痛；尺沉主下元虛冷泄瀉。</p>
<p><u>數脈</u>（宜寒涼，忌溫熱，無熱不渴，手足冷而脈數者死）</p>
<p>數脈動太速也，呼吸定息，脈來六至，過於平脈一至曰數，為陽盛陰虧之候。　主熱（越人云：數者，腑也，數則為熱），主煩（《經》云：數則為煩），主吐（《脈經》曰：寸口數即吐），主暴驚（黃帝曰：脈至如數，使人暴驚），主三消（寸數上消，關數中消，尺數下消），主適得病（扁鵲云：數為適得病，前大後小，即頭痛目眩；前小後大，即胸滿短氣）。數而浮，主表熱，手背熱（為外感）；數而沉，主內熱，手心熱（為邪熱入里）；數細無力，主陰虛發熱（血虛之證，盜汗骨蒸，日輕夜重，乾咳，皮毛枯槁）；數大無力，主內傷元氣（為虛熱，宜辛甘發散）；　數大有力，主實熱（外症口渴，煩躁，面赤，內外皆熱，或云便秘）；脈躁喘數者，為陽主夏，故以日中死。寸數（左）主面赤舌燥，（右）乾咳聲嘶；關數（左）口苦脅痛，（右）嘈雜善飢口臭；尺數（左）溺赤五淋，（右）大便閉腸紅。</p>
<p><u>遲脈</u>（宜溫熱補，忌寒涼克伐。《經》曰：察九候，獨遲者病）</p>
<p>遲脈動太慢也，呼吸定息僅三至，減於平人一至曰遲，為陰盛陽虧之候。主寒（扁鵲云：遲者也，遲則為寒），主不足（寸見為氣不足，尺見為血不足）。遲而浮主寒在表；遲而沉主寒在裡；遲而沉細無力，主中寒，厥冷蜷臥，指甲青，舌卷囊縮；遲而滑者脹；遲而澀者有癥結。寸遲（左）心虛神怯，（右）冷痰風短；關遲（左）面青脅痛，（右）中滿吐瀉；尺遲（左）精冷小便餘瀝，（右）火衰不育泄瀉。</p>
<p><u>大脈</u>（巳午月脈宜洪大，察九候，獨大者病，形瘦脈大，胸中多氣者死）</p>
<p>大，較之平脈稍大也，浮中沉皆然。大之極為洪，為實，為陽有餘陰不足之候（《內經》）。主熱，主脹（《經》云：寸口脈大，堅以澀者脹），主實，為病進（《經》曰：大則病進），主寒熱（《經》曰：脈大者，寒熱在中），主癲病（岐伯曰：大堅疾者癲病），主不得偃臥（《經》曰：肺氣盛脈大，脈大主不得偃臥）。數大有力，主外感風寒，邪氣有餘；豁大無力，主內傷元氣，正氣不足。寸大（左）舌乾、消渴、善驚，（右）咳嗽喘急；關大（左）口苦善怒，（右）痞脹不食；尺大男子為逆，主二便不利，女子為順，尺獨大搏手，主有孕。</p>
<p><u>小脈</u>（察九候，獨小者病，人身大而脈往來小者死）</p>
<p>小，較之平脈稍小也，中外皆然。小之極名微名細，為正氣不足之候。主寒，主氣血皆少（《靈樞經》曰：小者，血氣皆少），主病在內（《經》云：脈小實而堅者，主病在內），主胃反（《經》云：小弱而澀胃反），主泄，少氣（《靈樞》曰：尺膚寒，其脈小者，泄、少氣）。小而數，主陰虛發熱；小而遲，主虛寒痼冷；傷寒汗吐下後，脈小為病退；若乳子病熱，脈小為順（產後傷寒脈小，非陽病見陰脈也。《經》曰：乳子病熱，脈懸小何如？岐伯曰：手足溫則生，寒則死）。寸小（左）神昏、善忘、驚悸，（右）懶言、氣怯；關小（左）目昏、易怒，（右）少食、痞滿；尺小下元虛冷，腰膝軟疼。</p>
<p><u>滑脈</u>（人身澀而脈往來滑者死，滑而盛病日進）</p>
<p>滑脈，行動不澀也，往來流利，如珠之盤，輾轉替替然，與數相似（一曰浮中如有力，一曰轆轆如欲脫）曰滑，為陰氣有餘之候（《經》云：滑者，陰氣有餘也，陰氣有餘為多汗身寒。伯仁曰：滑為血實氣壅之候，血不勝於氣也。二論雖異，實可互為闡明）。主痰飲，主宿食，主吐逆（《脈法》曰：關上滑而大小不勻，必吐逆），主癲疾（《經》曰：癲疾何如？岐伯曰：脈搏大滑久自已，脈小堅急死不治）。滑數，心中結熱；滑疾，胃中有寒（叔和）；脈盛滑堅者，病在外；脈滑浮而疾，謂之新病（《內經》）；女子二尺滑而和者，主有子；滑而有斷絕者，主經閉（尺脈偏滑疾，面赤如醉，外熱者，主經閉為病）。寸滑（左）心悸，痰滯心包，（右）咳嗽、痰喘；關滑（左）寒熱、口苦，（右）宿食、嘔吐；尺滑小便淋，相火妄動，腎濁。</p>
<p><u>澀脈</u>（申酉月脈浮短而澀，病在外脈澀堅難治）</p>
<p>澀脈之行，動不滑也，虛細而遲，往來極難，三五不調，無復次第，如雨沾沙，如刀刮竹曰澀（岐伯曰：澀者，陽氣有餘也，為身熱無汗。滑氏曰：澀為氣多血少之候），為陽氣有餘之候。主少血，主心痛，主血痹（《經》曰：澀則心痛，澀則少血，脈澀曰痹），主亡汗、主傷精。澀而堅，內留惡血。表熱脈澀，主中霧露。女子有孕胎痛，無孕敗血為病。寸澀（左）心神虛耗，驚悸怔忡，（右）短氣、冷痞；關澀（左）目昏、脅痛，（右）心疼、痞滿；尺澀下元不足，男子傷精，女子崩漏。</p>
<p><u>緊脈</u>（夏至後得甲子太陰旺，太陰之至緊大而長）</p>
<p>緊者，勁急而不和緩也，按之搏指長，而左右彈如切繩、絞索之狀曰緊（滑氏為邪風搏擊，伏於榮衛之間）。主寒，主痛，主積聚，主吐逆　（叔和曰：緊則為寒，緊而滑者吐逆，駛而緊積聚有擊痛）。盛而緊曰脹（《內經》），緊而急者遁屍（《脈經》），緊牢者為實（扁鵲），浮緊主傷寒表證，沉緊主寒客腹中（名內傷寒），氣口右關緊盛，左手平和者主傷食。寸緊（左）頭熱、目痛，（右）鼻塞、咳嗽；關緊（左）風癇、脅脹、指甲青，（右）噁心脹滿；尺緊疝瘕，腰腳臍下痛，二便不利。</p>
<p><u>緩脈</u>（乳子中風緩則生，急則死，腎病及二尺忌見）</p>
<p>緩脈，動舒緩而緊急也，往來徐徐，呼吸不及四至，較遲脈稍速，為榮衛向衰之候，主虛，主濕，主解㑊（《經》曰：尺脈緩澀，謂之解㑊）。緩而滑為熱中，浮而緩主風（表虛），沉而緩主內虛、主冷，緩而澀為痹，上見之為項強，下見之為腳弱。寸緩（左）怔忡、多忘，（右）氣短、頭重；關緩（左）風虛眩暈，（右）善嘔、不思食；尺緩腳膝無力，下元虛冷。</p>
<p>示吉曰：緩，中州脾脈也。緩而無神，方可言病。若四至調勻，緩而有神，不大不小，不浮不沉，不輕不重，意思欣欣，如春風楊柳之狀，平和之應也，倘認為病脈則誤矣。古人論脈，大人以五至為平，小兒以六七至為平，今若此又覺偏於熱矣，豈古今時勢異耶？抑今人元氣薄也。</p>
<p><u>弦脈</u>（《經》曰春胃微弦，如持長竿末梢曰平，脾病及右關及四季之末忌見）</p>
<p>弦，長而端直，如按絲絃，舉之應手，按之不移，為陰遏陽郁之候。主瘧、主痛、主飲、主疝、主寒熱往來、主傷風、主宿食（《經》曰：脈弦上寸口者，宿食）、主驚（《經》云：肝腎並小弦欲驚）、　主氣結、主勞倦、主經絡間為寒所阻。弦數為勞瘧，為傷寒熱邪傳少陽，寒熱口苦，脅痛耳聾。雙弦脅急痛，弦長為積。寸弦（左）頭痛、心惕，（右）咳嗽、噁心　；關弦（左）脅痛、寒熱，（右）宿食、痞滿；尺弦小腹痛，下焦停水。</p>
<p><u>芤脈</u></p>
<p>芤，浮大而軟，中空旁實，旁有中無，若捻蔥葉，為血不能統氣之候（伯仁曰：氣有餘血不足，血不能統氣，故脈來虛而大，若芤之狀）。主失血。芤而數，主火盛而血妄行；芤而遲，主木土二臟虛寒，不能藏血失血。寸芤（左）心虛易驚，痰現紅星，（右）咳血血絲；關芤（左）脅痛、吐血，（右）嘈雜、嘔血；尺芤便血腸紅，女子崩漏。</p>
<p><u>洪脈</u>（立夏後得甲子太陽旺，太陽之至洪大而長，右寸及冬忌見，宜寒涼）</p>
<p>洪，較大更盛也，浮大有力，騰上滿指，來至大而去，且長有類乎實，　惟重按稍衰為異，為氣血燔灼之候。主煩、主咽乾、主表裡皆熱、主二便澀、主傷寒陽明經病。寸洪（左）煩熱、舌乾裂，（右）乾咳唾黏、上消；關洪（左）眼赤、善怒，（右）火嘈、易飢、脹滿；尺洪（左）小便赤澀，（右）大便難，火旺遺精</p>
<p><u>虛脈</u></p>
<p>虛，中下皆空也，浮大而軟，舉按無力，豁然不能自固（《訣》曰：浮而無力為虛），為榮衛俱虛之候，主暑傷元氣，主虛煩多汗，主恍惚多驚，主小兒驚風。病在中，脈虛難治，肝腎脈並虛為死。陰虛陽搏謂之崩（《內經》）。寸虛（左）恍惚多忘，（右）內傷元氣、懶言；關虛（左）目昏、少寐，（右）不思食、虛痞；尺虛（左）腰膝痠軟、遺溺，（右）下元虛冷</p>
<p><u>實脈</u></p>
<p>實，表裡俱實也，弦大而長，舉按有力，浮中沉三取皆然曰實，為邪氣益盛之候（《經》曰：實以堅謂之邪氣甚盛。《訣》云：三焦氣滿）。主熱、主痛、主痢、主氣塞、主食積、主伏陽在內。寸實（左）口舌瘡、咽喉痛，（右）煩熱、嗽痰喘急；關實（左）脅痛、善怒、目赤，（右）中滿、痰飲、䐜脹、食積；尺實（左）便赤、少腹痛，（右）大便難或痢。</p>
<p><u>散脈</u>（老人忌見此脈）</p>
<p>散，到手便無根蒂，三五不調類乎澀，又兼浮大，有陽無陰似乎虛，中指便空，來去不明，根由難覓，如散葉隨風，不常其狀，為氣血耗散，臟腑欲絕之候。主寒熱無時，主陽虛不斂，主心氣不足，主暴病而榮衛虧損。寸散（左）神虛驚悸，（右）氣散久喘；關散（左）筋痿、不寐，（右）飲食不化，瘦弱無力；尺散精耗耳鳴，腰膝無力。</p>
<p><u>長脈</u>（人短脈長者，是中損二十歲）</p>
<p>長，指下有餘，如持長竿，過於本位，為陽氣有餘之候，陽也（越人）。主壯熱、主三焦煩郁、主陽毒內蘊（《脈經》）、主氣治（《經》）曰：長則氣治、主遺尿（《經》云：脈長過寸入魚際者遺尿）、主足脛痛（寸口脈中手長者，足脛痛），主逆氣喘急（《經》云：脈長出魚際，主逆氣喘急）。寸長（左）心經實熱，舌乾咽痛，（右）上焦氣壅；關長（左）　壯熱、脅痛，（右）中滿不食；尺長溺黃莖痛，大便實，陽事頻舉。</p>
<p><u>短脈</u>（人長脈短，是大損三十歲）</p>
<p>短，指下不足，中有旁無，不及本位，為陰中伏陽之候（滑氏云：氣不足以前導其血則脈短）。主氣病、主頭痛（《經》曰：寸口之脈中手短者曰頭痛）、主酒病（《脈法》曰：短疾而滑酒病）、主三焦氣滯、主宿食不消。短而數，主心煩、心痛。寸短（左）心氣鬱、頭痛，（右）氣怯內傷；關短（左）胸痛引脅，面青白，（右）噁心，四肢怠惰；尺短二便不利，元精消弱。</p>
<p><u>濡脈</u>（凡病初起見濡難治，若久病後、產後見之為順，宜補）</p>
<p>濡，浮細無力也，輕手乍見，重手卻去，如線之浮水中，為氣血俱衰之候。主虛、主濕、主少氣、主無血、主骨蒸盜汗、主痹積、主下冷、主婦人產後客風面腫。寸濡（左）心驚、盜汗，（右）氣乏體倦；關濡（左）目昏、易怒，（右）不食虛滿；尺濡傷精脫血、泄瀉、腰膝虛冷。</p>
<p><u>弱脈</u>（長夏胃微軟弱曰平，弱多胃少曰脾病，老得之順，少壯得之逆）</p>
<p>弱，沉細無力也，輕手不見，重手按之，怏怏不前，欲絕未絕，為血氣欲絕之候。主亡精、主虛汗、主痼冷、主神昏身重、主精氣不足、主元氣虛耗。寸口脈沉而弱曰寒熱，脈弱以滑是有胃氣，命曰易治（《內經》）。寸弱（左）陽虛、心悸，（右）形寒、氣短；關弱（左）筋痿無力，（右）痞滿、倦怠；尺弱下焦冷，泄瀉便數。</p>
<p><u>革脈</u>（《經》曰：渾渾革至如湧泉，病進而色弊）</p>
<p>革，浮而有力也，輕手舉之，洪大搏指，重手則空如按鼓皮曰革，為裡虛表實之候主實熱在外；主傷寒一二日表證，壯熱無汗，皮膚盡疼；又主男子亡血失精，女子半產漏下。寸革（左）頭痛、面赤，煩躁，（右）咳嗽、聲啞；關革（左）善怒、嘔血、（右）嘈雜善飢；尺革夢遺失精，二便澀滯。</p>
<p><u>牢脈</u>（越人云：牢而長者肝也，牢者為實，宜寒涼攻利）</p>
<p>牢，沉而有力也，輕手不見，重手按之，實大搏指曰牢，為表虛里實之候。主實熱在內；主傷寒熱邪傳裡，大便燥結；主骨間疼痛；主勞傷痿極。寸牢（左）煩渴、舌裂，（右）氣鬱引飲、乾咳；關牢（左）兩脅急痛，（右）不食䐜脹；尺牢小腹痛，二便閉，腰膝痛痹。</p>
<p>示吉曰：　牢革：脈，俱在實脈中流出，革為實之浮，牢為實之沉，陰陽亢害，大抵與胃氣相遠。故先哲皆不取之，然有暴病而得是脈，病為之也。若久病而診得之，胃氣全無，鮮克免者。</p>
<p><u>微脈</u>（《經》云：微浮秋吉，冬成病）</p>
<p>微，不顯也，依稀輕渺，似有若無，模糊難見，為氣血俱虛之候。主少氣，主自汗，主泄瀉，主崩漏、脫精。微而數，主虛熱；微而遲，主虛寒；浮而微者，陽不足，主身惡寒；沉而微者，陰不足，主臟寒下利；微而弱者，主寒、少氣。寸微（左）憂惕善忘、不寐，（右）短氣不足以息；關微（左）脅肋虛滿、惡寒，（右）噁心不食、虛痞；尺微男傷精，女崩帶，脛膝無力。</p>
<p><u>細脈</u>（形盛脈細少氣不足以息者危）</p>
<p>細，不粗也，往來指下，極其小渺，僅存一線，如蛛絲相似，為氣冷血虛不足以充之候。主傷濕，主痛在內，主元氣不足、乏力無精，主內外俱冷、痿弱洞泄，主勞傷過度、神昏體倦。寸細（左）心無血養驚悸，（右）氣少倦怠；關細（左）目暗筋痿，（右）少食虛滿；尺細精冷下虛、泄瀉，女子經事過期。</p>
<p><u>促脈</u>（示吉曰：促，無胃脈也，傷寒熱極及暴怒、痰厥、急驚尚為可生，久病及雜症見之者死）</p>
<p>促，陽之極也，一息脈來六七至，時一止復來曰促，為陽獨盛而陰不能相和之候。主熱極、主暴怒、主氣壅、主傷寒陽毒、主瘀血發狂。寸口脈促上擊者，肩背痛（《內經》）。寸促（左）狂言，風痰於心，（右）痰熱咳嗽；關促（左）吐血、善怒、熱極，（右）脾熱口臭、引飲；尺促腎水涸，二便澀滯。</p>
<p><u>結脈</u></p>
<p>結，陰之極也，一息脈來三四至，時一止復來曰結，為陰獨盛而陽不能相入之候。主氣鬱、主血壅、主飲食痰飲留滯經絡。浮結主外有痼疾，沉結主內有積聚。寸結（左）驚悸、痰飲，（右）肺寒痰嗽；關結（左）脅肋痞痛，（右）食積、痰飲留滯；尺結小腹冷痛硬滿。</p>
<p>示吉曰：脈因熱而數，因數為促；因寒而緩，因緩為結。蓋促結者，寒熱之變也。滑氏曰：有氣、血、痰、飲、食五者，若有一留滯其間，脈亦為之間斷，非必死脈也，故張長沙亦作病脈。予近診血氣素虛之人，及有年者，脈來不數不緩，但數動一止，或五六動一止，後亦無妨。蓋其榮衛固不足以充前導，而氣血飲食痰易於留滯也，若兼數兼緩則病上更病，退則生，加則死矣。蓋可忽哉？！</p>
<p><u>代脈</u>（長夏脈，但代無胃曰死，曰代為戊己惡脈，右關忌見）</p>
<p>代，更代也，動而中止，良久復動，動而又止，如前復起曰代，為一臟無氣，而他臟為之代至也，六脈皆然，主呼吸危云之候，然亦有暴病而致是脈者。主霍亂吐瀉，主心腹急痛，主便膿血，主心中驚悸，主積痰、停水，主中風卒僕、主瘀血、飲食停滯，以致元氣不續。寸代（左）怔忡、言語謇塞，（右）氣塞痰壅；關代（左）胸脅急痛，（右）暴痛、吐瀉；尺代亡陽失血，陰疝上衝。</p>
<p><u>伏脈</u>（《經》曰：按之至骨，脈氣少者腰脊痛，而身有痹也）</p>
<p>伏、浮中沉皆不見也，附於骨上，重手推筋取之乃得，為陰陽潛伏，關隔閉塞之候。主寒、主痛、主水、主霍亂、主疝瘕、主飲食不消、主榮衛氣閉而厥逆。伏結為積聚。寸伏（左）沉憂失志，（右）氣滯痰積；關伏（左）血冷脅腰痛，（右）吐瀉暴作，中脘積塊；尺伏腎寒火虛，疝瘕痼冷。</p>
<p><u>動脈</u></p>
<p>動，狀如大豆，厥厥動搖，尋之有，舉之無，不往不來，不離其處，為陰陽相搏之候（《正理論》）。主痛、主驚、主崩脫、主泄痢、主虛勞體痛。陽動則汗出，陰動則發熱。婦人手少陰脈動者，妊子也（《內經》）寸動（左）心驚汗出，（右）自汗、痰喘；關動（左）寒熱、口苦，（右）食積停滯；尺動骨蒸、虛脫、崩帶、溺赤。</p>

<h2>七絕脈法</h2>
<p>一曰雀啄，連連搏指，忽然止絕，少頃復來，如雀啄食，肝絕也。一曰魚翔，本不動而末強搖，似有似無，如魚之翔，心絕也。一曰屋漏，如屋殘漏下，半時一滴，胃絕也。一曰解索，指下散亂，乍數乍疏，如索之解，脾絕也。一曰蝦游，浮於指下，始則冉冉不動，少焉而去，久之忽然一躍，進退難尋，如蝦之遊，大腸絕也。一曰釜沸，浮於指下，有出無入，無復止數，如釜湯沸，肺絕也。一曰彈石，沉於筋間，劈劈急硬，如指彈石，腎絕也。凡此七脈一見，皆主胃氣消亡，臟元已竭，死無時矣。</p>

<h2>藥性炮製歌</h2>

<h3>草部一百三十九種</h3>
<p>人參味甘，功專入肺，止渴生津，大補元氣，更能養血，肺熱乃忌（細皮光潤者佳，去蘆切片用。肺中實熱，右寸洪大有力勿用，反藜蘆）。</p>
<p>黃耆甘溫，力專補氣，收汗固表，內傷有濟，專托潰瘍，生肌大利（綿綿箭乾者佳，托瘡生用，補氣蜜炙，一用鹽水炒，表邪實而無汗者勿用。托裡得防風而效速）。</p>
<p>甘草甘平，健脾強胃，調和諸藥，解毒功最，蜜炙溫中，生用火退（梢去小便澀痛，節主癰疽腫痛，俱生用，身蜜炙溫補。若痞滿嘔吐者，勿用。反甘遂、海藻、大戟、芫花）。</p>
<p>當歸甘辛，補血歸經，扶虛益損，退熱滋陰（頭止血上行，身養血中守，尾破血下流，全活血不走，酒浸洗淨用，體肥痰盛薑汁妙，恐泥膈也。風邪初旺者，脾虛泄瀉者，濕痰浮腫者，勿用）。</p>
<p>川芎辛溫，生血調經，能止頭痛，開鬱上行（小者開鬱，不宜單服、久服，酒浸用）。</p>
<p>山藥甘溫，健脾補腎，補陰固精，瀉痢能定，消腫長肉，筋骨強盛（人乳拌蒸，喜麥門冬，惡甘遂，單食多食，亦能滯氣）。</p>
<p>白朮苦甘，健脾強胃，除濕利水，痰痞皆退（大者為云術，力大氣濁；小者為臺術，力小氣清。　土炒微黃用之，入滋陰藥中再用酒拌蒸，佐黃芩則安胎，君枳實則消痞，傷寒動氣勿用）。</p>
<p>蒼朮甘辛，健脾平胃，燥濕寬中，鬱結開遂（米泔水浸一宿，去黑皮切片炒用，並能發汗定瘧祛瘴疫。土燥火炎，乾咳聲嘶，陰虛便結者，勿用）。</p>
<p>白芍酸寒，能收能補，平肝養血，腹痛自可，瀉痢崩漏，安胎不苦（伐肝生用，止痛炒用，和血補血酒炒，斂血止血醋炒，新產婦人勿用，恐酸寒伐生生氣也。反藜蘆）。</p>
<p>赤芍酸寒，除熱清目，破血通經，癰腫宜服（產後勿用）。</p>
<p>生地微寒，專治血熱，骨蒸煩勞，止吐衄血（忌見鐵器，酒淨用，畏萊菔及子，血虛寒者勿用，肥人多痰薑汁浸炒用）。</p>
<p>熟地微溫，滋腎補血，封填骨髓，勞傷易絕，烏須黑髮，耳目清徹（用生地酒浸蒸熟曬乾，再浸蒸，如此九次；一法用好酒在砂罐內煮一夜，其色如漆則熟矣。忌畏同生地，多痰薑汁拌炒）。</p>
<p>知母味苦，滋陰止渴，自汗骨蒸，煩熱可合（生用瀉胃火，鹽酒炒瀉腎火，忌鐵，去毛）。</p>
<p>貝母微寒，止渴消痰，清心潤肺，開鬱除煩（去心研末用。出四川、陝西者佳，性輕而治上焦之痰；出浙江者名土貝母，性重而燥，惟治皮裡膜外痰塊結腫瘰癧，一切瘡瘍之痰。然肺癰、肺痿及人面瘡，古人俱用者。反烏頭）。</p>
<p>黃芩苦寒，枯瀉肺火，消痰利氣，風熱皆可，條芩安胎，除下焦火，崩淋痛痢，濕熱除苦（除風熱生用，入血分酒炒，治瀉痢薑汁拌炒，治膽熱用豬膽汁拌，曬乾。細實而堅者名條芩）。</p>
<p>黃連苦寒，瀉心除痞，止痢厚腸，濕熱自已，清目除煩，瘡瘍不起（清熱酒炒，治瀉痢薑汁拌炒，開火鬱湯泡，吳茱萸拌炒去萸用，腸紅下血入豬大腸中煮熟用，癰腫疔瘡生用）。</p>
<p>大黃大寒，破血消瘀，快膈通腸，積聚盡驅（錦紋者佳，酒浸蒸熟曬乾，如此九次，能上達巔頂治頭風目疾及久積痼病，治瀉痢薑汁拌炒，治傷寒熱結生用，治瘡瘍熱結酒炒，血痢韭菜汁拌曬乾）。</p>
<p>桔梗味辛，療咽腫痛，載藥上升，痰嗽皆用，寬胸利膈，枳殼相共（去蘆生用，若用之治腸紅久痢、大腸氣鬱之疾，須炒黃色）。</p>
<p>天花粉寒，清熱止渴，消痰定嗽，癰腫可奪。</p>
<p>瓜蔞潤肺，消痰下氣，寬胸清熱，更醫乳閉（去殼打爛去油用，瀉者勿用）。</p>
<p>半夏味辛，燥濕化痰，止吐開鬱，健脾消涎（有毒，凡使用白礬、生薑、皂牙同煮，以半夏中無白星為度。煩渴及血證胎前勿用。反烏頭）。</p>
<p>紫蘇甘辛，風寒發表，梗下諸氣，安胎之實（夏月不敢用麻黃，以紫蘇葉代之）。</p>
<p>蘇子潤肺，開鬱下氣，定喘消痰，乾咳是利（微炒為末）。</p>
<p>白芷辛溫，陽明頭痛，散風祛寒，排膿可用，皮膚瘙癢，通經亦中。</p>
<p>防風甘溫，諸風通用，頭暈目疼，骨節痹痛（去蘆）。</p>
<p>獨活甘辛，頸項難舒，腰背痠疼，諸風皆除（入肺、腎）。</p>
<p>羌活溫平，身痛頭痛，祛風除濕，活骨舒筋（入膀胱、小腸）。</p>
<p>柴胡味苦，寒熱脅痛，和解瘧疾，升陽宜用（犯火無功，咳嗽氣急，痰喘嘔逆者勿用）。</p>
<p>前胡甘辛，消痰解熱，止嗽除痞，又開氣結（亦止夜啼兒）。</p>
<p>香附辛甘，疏氣開鬱，止痛調經，更消宿食（忌鐵器，搗去毛。發散消食生用，入血分酒炒，軟堅止痛鹽水炒，降虛火童便浸，開鬱醋炒，止血童便浸炒黑，溫經艾汁炒，消痰薑汁炒，又有鹽、酒、醋、童便四味合制）。</p>
<p>麻黃性溫，解表出汗，身熱頭痛，風寒盡散（去節根切斷用之。霜降後春分前，傷寒表實，無汗、頭痛如斧劈，身熱如火熾方用之；若夏秋雖頭痛、發熱，不可輕用也。快用則有亡陽、衄血、筋惕之弊。根止自汗）。</p>
<p>葛根甘平，陽明發表，解酒止渴，溫瘧可好（自汗者勿用）。</p>
<p>麥冬甘寒，清心潤肺，止咳滋陰，煩渴皆濟，更除勞熱，虛火大利（溫水洗去心用，不令心煩，惟傷寒科帶心用之）。</p>
<p>天冬甘寒，保肺清熱，消痰止嗽，喘渴能絕，肺癰肺痿，更治吐血（去心，虛寒者勿用）。</p>
<p>五味味五，止渴生津，氣散能收，滋腎強陰，暑熱自汗，乾咳功成（北產者佳。寒邪初起咳嗽者勿用，小兒尤忌。凡用打碎）。</p>
<p>升麻微寒，解毒散風，升提下陷，牙痛可攻，闢瘟止瀉，清胃有功（形輕堅實，色青綠者佳）。</p>
<p>藁本苦辛，巔頂頭痛，陰寒腫痛，風濕俱行。</p>
<p>細辛辛溫，少陰頭痛，破結通關，牙痛功成，風寒濕痹，驅散皆靈（反藜蘆，去土葉用，不可單服）。</p>
<p>連翹苦寒，瀉六經熱，解毒消癰，通淋水泄（去心打碎除肺火，只用心赤鼻良驗）。</p>
<p>澤瀉甘鹹，利水滲濕，通淋消腫，陰汗可入（炒黃色）。</p>
<p>延胡索溫，血結諸痛，破瘀調經，跌僕堪用（生用破血，炒用調血，酒炒行血，醋炒止血）。</p>
<p>地榆微寒，血熱堪用，血痢帶崩，金瘡止痛（炒黑止血，虛寒下陷、血衰瀉痢者勿用）。</p>
<p>防己辛苦，風濕腳腫，手足攣急，散熱消癰（去皮酒浸洗）。</p>
<p>常山苦寒，專截瘧疾，最開結痰，水脹可食（有毒，令人吐。吐痰生用，截瘧醋炒或同烏梅用，同丁香截三陰瘧寒，老人、小兒及虛弱久病者勿用）。</p>
<p>龍膽苦寒，療眼清熱，下焦濕痛，疸痢皆絕（酒洗用，入肝腎）。</p>
<p>元參鹹寒，清無根火，目赤咽痛，心煩俱可，散腫解熱，腎虛能補（反藜蘆，勿犯銅器，堅黑者佳，入心、肺、腎）。</p>
<p>丹參味苦，定志養神，生新破瘀，崩帶調經，安胎清目，癰腫能平（酒浸去蘆用，反藜蘆）。</p>
<p>苦參苦寒，燥濕清熱，癰腫瘡疥，逐水散結，黃疸腸風，殺蟲妙絕（反藜蘆。以糯米泔浸一夜，去浮面腥氣，曬乾；一用酒拌炒）。</p>
<p>紅花辛溫，最消瘀血，多則通經，少則養血，兼治跌僕，瘡毒解截。</p>
<p>三稜苦平，行血行氣，消癖削堅，虛人當忌（麵裹煨，切片醋炒用，畏牙硝）。</p>
<p>蓬朮苦溫，破積消聚，止痛行血，通經最易，消食開胃，醋炒用例。</p>
<p>天麻辛平，風熱眩暈，驚悸風癇，癱瘓俱應（濕紙裹煨熟用）。</p>
<p>南星苦辛，能治風痰，破傷跌打，下氣開關，麻痹風疾，癰腫皆安（薑湯泡透切片，薑汁浸炒用，妊娠勿服。為末入臘月牯牛膽中陰乾，名膽南星）。</p>
<p>秦艽苦辛，去濕活筋，肢節風痛，腸風骨蒸（酒洗切片）。</p>
<p>遠志辛溫，益智寧心，清目利竅，壯陽補精（甘草湯泡，去心用）</p>
<p>破故紙溫，腰膝痠痛，興陽固精，鹽酒炒用（即補骨脂）。</p>
<p>胡蘆巴溫，暖補腎臟，膀胱諸疝，脹痛皆除（酒洗用）。</p>
<p>何首烏甘，填精種子，黑髮悅顏，長生不死（忌犯鐵器，九蒸九曬用之）。</p>
<p>骨碎補溫，骨碎折傷，固齒祛風，殺蟲最良（即猴姜）。</p>
<p>威靈仙溫，腰膝冷痛，積痰痃癢，風濕通用（酒洗）</p>
<p>牛膝味苦，除濕痹痿，腰膝痠疼，益陰補髓（去蘆，酒洗用）。</p>
<p>黃精味甘，能安臟腑，五勞七傷，此藥大補（洗淨，九蒸九曬用之。鉤吻略同，切勿誤用）。</p>
<p>蒲黃味甘，逐瘀止崩，止血炒黑，破血宜生。</p>
<p>續斷味辛，接骨續筋，跌僕折損，且固遺精（酒浸洗用）。</p>
<p>益母草甘，調經所宜，產後胎前，生新去瘀（忌犯鐵器）。</p>
<p>蓯蓉甘溫，峻補精血，若驟用之，反動便滑（忌犯鐵器，酒洗去浮用）。</p>
<p>鎖陽性溫，補陰固精，大便燥結，酥炙用行（大便不實者勿服）。</p>
<p>車前性寒，溺澀眼赤，利水止瀉，帶濁有益（炒，細研用）。</p>
<p>紫菀苦辛，血痰上氣，補虛定喘，寒熱並濟（酒洗）。</p>
<p>百部微寒，肺熱咳逆，傳屍骨蒸，殺蟲有力（酒洗用）。</p>
<p>百合味甘，安心定膽，止嗽消浮，癰疽可啖。</p>
<p>款花甘溫，理肺消痰，肺癰喘咳，定悸除煩。</p>
<p>兜鈴苦寒，肺熱久嗽，定喘消痰，能熏痔漏（根名青木香，下氣甚速，兼治小腸氣）。</p>
<p>青黛性寒，開鬱清火，驚癇疳痢，發斑俱可。</p>
<p>甘菊味甘，除熱祛風，頭眩目赤，收淚有功（酒洗曬乾用）。</p>
<p>薏苡味甘，專除濕痹，筋節拘攣，肺癰肺痿（去殼，淨炒用）。</p>
<p>丹皮苦寒，止血通經，和傷清熱，無汗骨蒸（酒洗用）。</p>
<p>菟絲甘平，夢遺滑精，腰疼膝冷，補髓益陰（水淘淨用，白酒、糯米泔同入砂罐內煮爛，成餅曬乾，入諸藥用）。</p>
<p>茴香性溫，能除疝氣，腎臟虛寒，調中暖胃（鹽湯浸炒）。</p>
<p>砂仁性溫，養胃進食，止吐安胎，通經破滯（炒為末）。</p>
<p>白蔻辛溫，能卻瘴翳，益氣調元，止嘔開胃（去殼，炒為末用）</p>
<p>肉蔻苦溫，脾胃虛冷，瀉痢不休，功可立等（麵裹煨熟，研碎用）。</p>
<p>草蔻辛熱，治寒犯胃，作痛嘔吐，不食能遂（搗末用）。</p>
<p>草果味溫，消肉除脹，截瘧逐痰，解瘟闢瘴（搗末用）。</p>
<p>菖蒲辛溫，開心通竅，去痹除濕，清聲至妙。</p>
<p>附子辛熱，性走不守，四肢厥逆，回陽功有（厥冷回陽用生；引諸藥行經用麵裹火煨，去皮臍切四片，用童便浸透燒乾；若入補益丸中，切六片，先用甘草、防風同煮三四滾，去皮臍，甘、防再用，童便煮一日，曬乾方無毒也）。</p>
<p>天雄大熱，壯陽補火，陰寒止痛，面風亦可（制同附子）。</p>
<p>烏頭性熱，溫經去風，手足拘攣，回陽兼用（制同附子）。</p>
<p>射干味苦，咽喉腫痛，咳逆上氣，消痰有中。</p>
<p>旋覆鹹甘，祛風開結，脅滿稠痰，水濕能絕。</p>
<p>大戟苦寒，消水利便，腫脹癥堅，其功瞑眩（反甘草）。</p>
<p>商陸酸寒，赤白各異，赤者消腫，白利水氣。</p>
<p>葶藶性寒，利水消腫，痰咳癥瘕，治喘肺癰（隔紙炒用）。</p>
<p>牽牛性寒，利水消腫，蟲脹痃癖，散滯除壅（妊娠忌服，黑者屬水力速，白者屬金效遲，研爛取頭末用）。</p>
<p>萆薢甘苦，風寒濕痹，腰背冷疼，添精益氣。</p>
<p>木通辛甘，小腸熱閉，利竅通經，最能導滯，乳閉難產，淋濁皆治。</p>
<p>通草味甘，善治膀胱，消癰散腫，能通乳房。</p>
<p>燈草味淡，清心定驚，除熱利水，夜啼如神。</p>
<p>石斛味甘，卻驚定志，壯骨補虛，冷閉可恃（去根酒洗，一法蜜炙）。</p>
<p>石韋苦甘，清熱利水，癃閉五淋，癰疽可委（拭去毛，羊脂炒焦黃用）。</p>
<p>白蒺藜苦，療瘡瘙癢，白癜頭瘡，翳除目朗（搗，去刺用）。</p>
<p>青葙苦寒，治風熱濕，明目堅筋，殺蟲有力。</p>
<p>木賊味甘，益肝退翳，能止月經，積聚更奇。</p>
<p>茅根甘寒，止血治淋，利水和傷，除熱通經（搗汁用）。</p>
<p>仙茅辛溫，腰足攣痹，壯陽補血，勞傷莫離（烏豆湯中浸一夜，酒拌蒸用）。</p>
<p>鬱金苦溫，破血生肌，吐衄溺血，鬱結功奇（小者為鬱金）。</p>
<p>薑黃味辛，消癰破血，心腹疼痛，下氣最捷（大者為薑黃）。</p>
<p>牛蒡辛溫，能消瘡毒，癮疹風熱，咽疼可逐（一名鼠黏子，打末用）。</p>
<p>紫草苦寒，心腹邪氣，利竅通水，癰腫大利（酒洗用）。</p>
<p>白薇苦鹹，利水益陰，中風帶下，寒熱痠疼（酒洗用）。</p>
<p>白附辛溫，治面百病，血痹風瘡，中風諸症。</p>
<p>白鮮皮寒，黃疸頭風，咳逆濕痹，疥癬功同。</p>
<p>蘆薈性寒，殺蟲消疳，癲癇驚搐，服之立安。</p>
<p>胡黃連苦，治勞骨蒸，小兒疳痢，盜汗虛驚（並治痔漏）。</p>
<p>澤蘭甘苦，癰腫能消，打僕傷損，月事可調（用葉，調經酒洗用）</p>
<p>青蒿苦寒，骨蒸勞熱，虛煩盜汗，殺蟲功烈（童便浸，曬乾用）</p>
<p>巴戟天溫，助腎添精，疏風辟邪，酒浸方靈（去骨酒洗）。</p>
<p>蘭葉甘辛，散久鬱氣，膽癉消渴，劫痰癖利（用草蘭葉）。</p>
<p>決明子甘，能除肝熱，目疼收淚，仍止鼻血（炒為末）。</p>
<p>蓖麻子辛，利水腫脹，無名腫毒，其功莫量（塗足心下胞胎，塗巔頂收生腸，去殼搗用）。</p>
<p>蘆根甘寒，客熱消渴，噎膈吐逆，利水皆活（搗汁用）。</p>
<p>蛇床苦辛，風寒濕痹，諸惡瘡癬，陰痛能醫（炒）。</p>
<p>金銀花甘，療癰無對，未成則散，已成則潰。</p>
<p>山豆根苦，療咽腫痛，敷蛇蟲傷，可救急用（俗名金鎖匙，用根口嚼汁吞止咽喉腫痛）。</p>
<p>艾葉溫平，驅邪逐鬼，漏血安胎，心痛必委。（搗作絨，灸百病）。</p>
<p>薄荷味辛，最清頭目，祛風化痰，骨蒸宜服。</p>
<p>豨薟味苦，祛風除濕，明目補元，烏須強骨（酒蒸用）。</p>
<p>蒲公英寒，消瘡結核，化食散滯，乳癰可食。</p>
<p>夏枯草寒，瘰癧癭瘤，散血破癥，目痛須求。</p>
<p>藿香辛溫，能止嘔吐，發散風寒，霍亂功大。</p>
<p>荊芥味辛，能清頭目，表汗祛風，治瘡消毒（止血炒黑用，祛風生用）。</p>
<p>香薷味辛，傷暑便澀，霍亂水腫，除煩解熱。</p>
<p>蒼耳甘溫，風寒濕痹，頭骨腦漏，疥癬功奇（炒搗用）。</p>
<p>茵陳味苦，退濕除疸，明目發汗，清熱所攬。</p>
<p>使君子溫，消疳清濁，瀉痢諸蟲，驅除為樂（去殼取肉，殺蟲半生半蒸用）。</p>
<p>良薑性熱，下氣溫中，轉筋腹痛，宿食能攻。</p>
<p>石蓮苦寒，噤口痢疾，解熱開胃，白濁淋瀝（去殼）。</p>
<p>劉寄奴溫，破瘀通經，金瘡出血，下氣除癥</p>

<h3>木部共五十四種</h3>
<p>茯神補心，善鎮悸驚，健忘善怒，益智安神。</p>
<p>茯苓味淡，滲濕利竅，白化痰涎，赤通水道（去皮入補藥用，人乳拌蒸）。</p>
<p>琥珀味甘，安魂定魄，破瘀消癥，利水通塞（研細）。</p>
<p>松香性溫，主安五臟，殺蟲定痛，惡瘡皆當（治瘡用蔥汁拌，煮乾研用）。</p>
<p>柏仁味甘，補心益氣，斂汗扶陽，更除驚悸（去殼去油取霜用）。</p>
<p>肉桂辛熱，善通血脈，腹痛虛寒，溫補可得（不見火）。</p>
<p>桂桂小梗，橫行手臂，止汗舒筋，手足痹利（佐麻黃髮汗，同芍藥止汗）。</p>
<p>木香微溫，散滯和胃，諸氣能調，吐痢功最（治血分酒磨入，氣分湯磨，治濕治痰薑汁磨，不見火）。</p>
<p>山梔性寒，解鬱除煩，吐衄胃病，降火不難（清上焦鬱熱，用慢火炒黑；清三焦實火，生用；能清曲屈之火）。</p>
<p>吳茱萸熱，能調疝氣，臍腹寒疼，吐酸用利（去梗炒）。</p>
<p>山茱萸溫，益髓澀精，除腰膝痛，腎虛耳鳴（去核酒洗用，一云核味澀，遺精連核用）。</p>
<p>蔓荊味苦，頭痛能醫，能除眼淚，拘攣濕痹。</p>
<p>杜仲辛溫，強筋壯骨，足痛腰疼，小便淋瀝（去粗皮，鹽酒炒斷絲，一用酥炙，一薑汁炒）。</p>
<p>烏藥辛溫，心腹脹痛，小便滑數，順氣通用。</p>
<p>厚朴苦溫，消脹除滿，痰氣瀉痢，其功不緩（去粗皮，薑汁浸炒，亦有生用者）。</p>
<p>黃柏苦寒，降火滋陰，骨蒸濕熱，下血堪任（去粗皮，切片蜜炒，鹽酒炒，人乳炒，童便炒，或生用，隨病用之）。</p>
<p>桑皮甘辛，止嗽定喘，瀉肺火邪，其功不淺。</p>
<p>枸杞甘溫，固髓添精，明目祛風，種子如神（酒洗）。</p>
<p>骨皮苦寒，解肌退熱，有汗骨蒸，強陰涼血（酒洗用）。</p>
<p>棗仁味酸，斂汗祛煩，多眠生用，不眠用炒（去殼研末）。</p>
<p>益智辛溫，安神益氣，遺溺遺精，嘔逆皆濟（去殼研末）。</p>
<p>檳榔辛溫，破氣殺蟲，逐水祛痰，專除後重。</p>
<p>腹皮微溫，能下膈氣，安胃健脾，浮腫消去（水洗三四次，再用甘草湯洗曬乾）。</p>
<p>丁香辛熱，能除寒嘔，心腹疼痛，溫胃可求（氣血勝者忌丁香，以其益氣也）。</p>
<p>冰片辛苦，善開喉閉，消風明目，殺蟲亦易，小兒驚癇，大人痰迷。</p>
<p>豬苓味淡，利水通淋，消腫除濕，多服損腎（去砂石）。</p>
<p>蘇木甘鹹，能行積血，產後月經，兼醫僕跌。</p>
<p>沉香降氣，暖胃追邪，呃逆足冷，壯陽破結（忌見火，生磨）。</p>
<p>乳香辛苦，療諸惡瘡，生肌止痛，心腹痛良（去油為末）。</p>
<p>沒藥溫平，治瘡止痛，跌打損傷，破血通用（去油為末）。</p>
<p>木瓜味酸，濕腫腳氣，霍亂轉筋，吐血有利。</p>
<p>竹葉味甘，退熱安眠，化痰定喘，煩渴安然（用淡竹者佳）。</p>
<p>天竺黃寒，解煩除驚，驅邪逐痰，明目清心。</p>
<p>金櫻子溫，澀精除嗽，脾泄下痢，崩帶功奏（去心刺，煎膏用）。</p>
<p>郁李仁酸，四肢浮腫，潤腸破血，下氣寬中（去殼用）。</p>
<p>蕪荑辛溫，痔瘻疥癬，消疳去積，殺蟲不鮮（去衣，麵炒黃用）。</p>
<p>五加皮溫，祛痛風痹，健步堅筋，和傷並奇（去骨）。</p>
<p>楮實味甘，壯陽助膝，堅筋益氣，明目妙極（酒浸一宿，蒸用）。</p>
<p>秦皮性寒，散風去濕，風熱驚癇，目赤有力。</p>
<p>密蒙甘寒，主能明目，虛翳青盲，服之效速。</p>
<p>辛夷辛溫，寒熱頭風，面腫齒痛，通鼻溫中。</p>
<p>蕤仁性溫，理氣消痰，目赤風腫，止淚相關（破核取仁，去皮尖，研用）。</p>
<p>女貞味苦，養精補陰，去風除濕，黑髮強筋（酒浸曬乾用）。</p>
<p>五倍苦酸，疳風疥癬，止瀉澀精，明目功快。</p>
<p>牙皂辛鹹，通關開竅，頭目風淚，脹食皆效。</p>
<p>巴豆辛溫，削堅蕩積，破癥消痰，通利有力（去皮心膜，或生或熟聽用）。</p>
<p>金鈴性寒，大熱癲狂，通水利便，心痛亦當。</p>
<p>雷丸苦鹹，解蠱殺蟲，胃熱癲癇，逐水有功。</p>
<p>鉤藤味苦，小兒寒熱，驚癇胎風，舒筋活血。</p>
<p>血竭味鹹，跌僕損傷，生肌止痛，破血功良。</p>
<p>茶茗微寒，解渴能濟，上清頭目，消痰下氣。</p>
<p>阿魏辛溫，除癥破結，禁瘧殺蟲，傳屍可滅。</p>
<p>乾漆辛溫，通經破積，除痹殺蟲，心疼有益（炒令煙盡用）。</p>
<p>楓香辛苦，辟惡驅風，齒痛下痢，癮疹有功（一名芸香）。</p>
<p>蜀椒辛熱，冷氣咳逆，風寒積聚，闢瘟消食（微炒出汗，閉口者勿用）。</p>

<h3>菜部十種</h3>
<p>生薑性溫，散風驅寒，痰嗽嘔吐，泄痢能安。</p>
<p>乾薑味辛，溫中發表，沉寒痼冷，其功不小（炒黑能止血，並治虛熱）。</p>
<p>蘿蔔辛溫，下氣消食，止嗽解渴，消面宜吃（熟者補脾胃，卜子功相同，炒研用）。</p>
<p>白芥子溫，專化脅痰，瘧痞翻胃，下氣除涎（炒研）。</p>
<p>韭味辛溫，補腎益陽，遺精白濁，瘀血堪嘗（搗汁用子，功用尤勝，神昏目暗者勿服，忌糖、蜜、牛肉）。</p>
<p>大蒜辛溫，化肉消穀，霍亂轉筋，散癰解毒（多用傷目）。</p>
<p>胡荽辛溫，頭痛消食，散痧驅痘，肢熱有益（忌斜蒿同食，令人汗死）。</p>
<p>蔥白辛溫，散邪發汗，傷寒頭痛，安胎有干（畏蜜、菘菜、常山，同食殺人）。</p>
<p>冬葵子寒，療淋利便，主滑胎產，通乳立見。</p>
<p>白冬瓜甘，煩渴最善，消脹止淋，能通二便。</p>

<h3>人部九種</h3>
<p>人乳味甘，補陰益陽，悅顏明目，羸瘦仙方。</p>
<p>金汁甘寒，解毒療瘡，天行狂熱，虛熱可當。</p>
<p>屎蛆甘鹹，療疳除積，肚腹脹滿，小兒有益。</p>
<p>童便鹹寒，勞熱吐衄，痰喘咳嗽，產後勞蓐，生津止渴，和傷攻足。</p>
<p>發灰苦溫，治嗽驅淋，補陰止血，吐衄如神（多產婦人將發洗淨，置餅中火煅通紅，放冷研用，發灰酒服，極善催生）。</p>
<p>紫河車溫，療諸虛損，勞瘵骨蒸，培植根本。</p>
<p>天靈蓋咸，傳屍勞瘵，瘟瘧血崩，投之有賴，（人頂蓋骨燒存性）。</p>
<p>死人枕咸，傳屍鬼疰，邪氣石蛔，煎湯可服（用畢送還原處，人腦後骨）。</p>

<h3>禽獸部十九種</h3>
<p>黑嘴白鴨，大補虛勞，兼除水腫，熱毒可消（白目者能殺人，忌龜鱉肉）。</p>
<p>烏骨毛雞，甘溫補虛，折傷諸癰，安胎並奇。</p>
<p>雄雀性熱，壯陽益氣，腦主耳聾，血點雀盲（糞名白丁香，能潰癰疽）。</p>
<p>雀卵酸溫，男子陰痿，益精種子，下氣可委。</p>
<p>伏翼味鹹，去翳明目，逐淋利水，延年久服（屎名夜明砂，主寒熱積聚）。</p>
<p>龍骨甘平，夢遺精泄，崩帶腸癰，瀉痢驚熱。</p>
<p>虎骨味辛，專治腳膝，定痛追風，能壯筋力（酥炙，搗末）。</p>
<p>犀角酸寒，化毒辟邪，解熱止血，癲狂自歇（鎊末用）。</p>
<p>羚羊角寒，明目清肝，卻驚解毒，邪熱能安（鎊末用）。</p>
<p>牛黃味苦，大治風痰，安魂定魄，驚癇靈丹（研）。</p>
<p>麝香辛溫，善通關竅，伐鬼安驚，解毒甚妙（忌火、蒜）。</p>
<p>鹿茸甘溫，益氣滋陰，泄精尿血，崩帶虛羸（酥炙用）。</p>
<p>阿膠甘溫，止咳膿血，吐衄胎崩，虛羸可啜（蛤粉炒成珠，或麵炒）</p>
<p>熊膽苦寒，風痰狂熱，驚癇黃疸，惡瘡可絕（闢塵者佳）。</p>
<p>膃肭臍熱，添精助腎，心腹疼痛，補虛堪任。</p>
<p>狗肉咸熱，壯陽補傷，更益氣力，帶漏亦良。</p>
<p>羊肉甘熱，補脾益氣，虛勞寒冷，心驚能濟。</p>
<p>黃牛肉甘，健脾益氣，壯骨強筋，乳養心肺，更解熱渴，大腸滑利。</p>
<p>豬肉微寒，補脾益氣，蹄能下乳，瘡瘍皆利，臟止腸紅，肺能潤肺，腎止腰痛，心定驚易，舌能健脾，油塗瘡例，腦治頭眩，頤消積痢，多食動風，生痰最忌。</p>

<h3>蟲魚部共二十六種</h3>
<p>蜂蜜甘平，益氣補中，止咳解毒，潤腸有功，除煩定驚，虛熱可攻，蠟能止痢，瘡瘍所通（蜜煉熟用，忌生蔥）。</p>
<p>牡蠣鹹寒，澀精止汗，崩帶脅痛，老痰祛散（火煨研末，左顧者佳）。</p>
<p>珍珠氣寒，鎮驚除癇，開聾磨翳，止渴墜痰（研極細用）。</p>
<p>石決明咸，青盲內障，風熱骨蒸，益精可仗（九孔、七孔者良，以麵裹煨，研細用）。</p>
<p>龜甲鹹甘，滋陰補腎，逐瘀續筋，更醫顱囟（酥炙，研細用）。</p>
<p>鱉甲鹹平，勞嗽骨蒸，散瘀理瘧，去痞除崩（酥炙，研細用，醋炙亦可）。</p>
<p>蘄州烏蛇，專主諸風，癮疹瘙癢，風淫有功，鬚眉脫落，塞耳治聾（酒洗，酥炙用）。</p>
<p>花蛇性溫，癱瘓喎斜，大風癩疥，諸毒莫嗟。</p>
<p>蝦蟆甘寒，除邪破血，解熱療疳，癰腫宜貼。</p>
<p>蠍味甘辛，中風風癇，手足抽掣，風痰可損（去鹽土，炙黃用）。</p>
<p>五靈脂溫，力能行血，心腹疼痛，目翳能絕，產暈兒疳，炒熟止血。</p>
<p>蜈蚣辛溫，解蟲蛇毒，心腹結聚，墮胎力足（去頭足，炙黃用）。</p>
<p>蝸牛鹹寒，筋脈拘攣，脫肛痔痛，疔毒兒疳（或生研，或炙用）。</p>
<p>殭蠶味鹹，諸風驚癇，濕痰喉痹，瘡毒潰堅（炒黃搗末）。</p>
<p>蟬退甘寒，消風定驚，殺疳除熱，退翳催生。</p>
<p>蝟皮苦甘，腸風痔漏，翻胃腹痛，陰腫功奏（酥炙黃，搗末）。</p>
<p>土鱉味鹹，折傷行血，下乳通經，去積尤捷（火酒浸，瓦上炙乾用）。</p>
<p>蜣螂鹹酸，通腸治脹，破血墮胎，驚風全仗（去足翅，火炙）。</p>
<p>斑貓有毒，破血通經，諸瘡瘰癧，水道能行（去足翅，糯米拌炒，以米黃為度，去米用）。</p>
<p>山甲性寒，五邪驚悸，惡瘡疥癬，去風亦易（土拌炒黃搗末）。</p>
<p>鯽魚味甘，溫胃健脾，補虛進食，腸風能醫（燒灰可敷諸瘡）。</p>
<p>鯉魚甘平，氣喘咳逆，水腫黃疸，止渴安胎。</p>
<p>烏賊骨咸，驅翳止淚，崩漏帶下，金瘡血遂。</p>
<p>鰻鱺甘平，療虛壯陽，傳屍諸蟲，帶下陰瘍（煎膏敷瘡）。</p>
<p>鱔魚甘溫，產後淋瀝，腸鳴腹痛，脾氣補益（血堪塗癬）。</p>
<p>蟹味鹹寒，散血破結，養筋益氣，胸煩悶泄（搗塗漆瘡，爪主破血墮胎）。</p>

<h3>金石部三十種</h3>
<p>金銀箔辛，安心養神，驚悸癲狂，邪熱俱靈（多服有毒，以鷓鴣肉解之）。</p>
<p>黃丹味辛，吐逆癲狂，止痛生肌，截瘧神方（熬鉛所作，山東者佳，入血分）。</p>
<p>胡粉性寒，殺蟲解毒，破結消癰，生肌長肉（化鉛所作，入氣分）。</p>
<p>銅青苦澀，斂瘡止血，清目殺蟲，去腐妙絕。</p>
<p>鐵漿性平，鎮心墜結，癲癇狂亂，解毒亦捷。</p>
<p>水銀辛寒，殺蟲除疥，墮胎絕孕，升丹功大。</p>
<p>輕粉辛寒，瘡瘍拔毒，蟲癬疥癩，疳積亦服（即水銀所升者）。</p>
<p>陀僧辛鹹，鎮心墮痰，嗽嘔痰痢，癬痔俱關（研細水飛用，不可多服）。</p>
<p>丹砂甘寒，明目鎮心，除煩止渴，益氣安神（研末水飛用，升煉服之殺人）。</p>
<p>鍾乳甘溫，壯元益陽，利竅下乳，解毒甚良（研末，水飛用）。</p>
<p>白礬酸寒，清喉明目，寒熱泄痢，諸瘡解毒（光明如水晶者佳，收斂之劑，弗宜驟用）。</p>
<p>禹餘糧甘，骨節疼痛，寒熱咳嗽，煩滿崩中（煅）。</p>
<p>朴硝性寒，攻下燥結，留血停痰，傷寒實熱（煉作芒硝，性緩；再煉名元明粉，性更緩）。</p>
<p>滑石甘寒，利水解渴，開胃降火，傷暑能活（白色者佳，研細水飛用）。</p>
<p>石膏性寒，清胃解肌，止渴生津，頭痛可醫（大熱生用，煨熟研末性緩，兼敷熱瘡）。</p>
<p>青鹽性寒，補腎益氣，明目止痛，更消積聚。</p>
<p>食鹽味鹹，能吐中痰，心腹卒痛，過多損顏（炒熱熨心腹諸痛，並洗眼）。</p>
<p>雄黃甘辛，辟邪解毒，更治蛇虺，喉風息肉（中無砂石者，研細水飛用）。</p>
<p>紫石英溫，寧心定驚，咳逆邪氣，腫毒能傾。</p>
<p>赤石脂溫，保固腸胃，潰瘍生肌，瀉痢功最（火煅用）。</p>
<p>寒水石寒，能清大熱，腹中積聚，熱渴俱捷（研用）。</p>
<p>蓬砂性溫，止嗽消痰，善理喉痹，破結開關（研用）。</p>
<p>膽礬性寒，清熱殺蟲，善吐風痰，驚癇可功（研用為末，吹乳蛾立效）。</p>
<p>青礞石辛，盪滌宿痰，消磨食積，其功不凡（研細，同火硝煅紅，水淘淨，曬乾用）。</p>
<p>無名異平，消腫敗毒，止痛生肌，金瘡長肉（研細用，一法醋磨）。</p>
<p>玉屑味甘，明目養神，除煩止渴，寧心定驚（搗如米，苦酒浸之，消如泥用）。</p>
<p>自然銅辛，主破積聚，療傷續筋，止痛最易（火煅醋淬九次）。</p>
<p>石燕性涼，利便除淋，腸風痔漏，產難能平（火煅醋淬九次，研細水飛用）。</p>
<p>磁石鹹寒，能療濕痹，目昏耳聾，腫毒亦醫（吸鐵者佳，火煅醋淬七次，研細用）。</p>
<p>硫黃大熱，除癬疥瘡，壯陽遂冷，殺蟲妙方（甘草湯煮，研用）。</p>

<h3>果部共十八種</h3>
<p>陳皮甘溫，順氣寬膈，留白和脾，消痰去白（麩炒）。</p>
<p>青皮苦溫，能攻氣滯，消堅平肝，脅痛能治（醋炒去穰）。</p>
<p>枳殼微溫，快氣寬腸，胸中氣結，脹滿為良（麩炒去穰）。</p>
<p>枳實味苦，消食除痞，破積化痰，沖牆倒壁（麩炒去穰）。</p>
<p>杏仁溫苦，風痰喘嗽，大腸氣閉，便難功奏（泡去皮尖，炒為末用）。</p>
<p>桃仁甘寒，能潤大腸，通經破瘀，血瘕堪嘗（去雙仁，泡去皮尖，炒為末用）。</p>
<p>大棗味甘，主和百藥，能益五臟，補氣虛弱（入藥煎，洗淨打碎；入丸藥煮爛，去皮核）。</p>
<p>烏梅酸溫，收斂肺氣，止渴生津，能安瀉痢，自汗腸紅，截瘧亦利。</p>
<p>藕味甘平，散瘀除衄，消食止渴，更解熱毒，汁止吐血，節和傷速。</p>
<p>枇杷葉苦，止嗽清痰，和胃定嘔，解渴除煩（刷去黃毛，蜜炙用。枇杷潤五臟止渴）。</p>
<p>榴皮酸澀，精漏下痢，腸風下血，染須亦易，子能止渴，花醫吐血。</p>
<p>山楂甘酸，健脾消食，行血散氣，㿗疝有益（搗末用，炒黑能治血積）。</p>
<p>梨性甘寒，消痰止嗽，清喉降火，解渴功奏（搗爛取汁用）。</p>
<p>柿甘澀寒，主潤心肺，痰嗽熱渴，止血須記（柿干補虛，厚腸止痢。忌同蟹食，呃逆用蒂）。</p>
<p>芡實甘平，補脾澀精，暖腰去濕，明目安神（去殼炒）。</p>
<p>胡桃甘平，和傷通經，肌膚滑潤，腰痛如神（去衣用，過食動風生痰）。</p>
<p>龍眼甘溫，補虛益智，健忘怔忡，明目同治（中滿氣膈者勿用，去殼取肉）。</p>
<p>橄欖甘澀，開胃下氣，酒食渴瀉，魚毒皆利（核中仁可塗口唇燥裂）。</p>

<h3>谷部共十一種</h3>
<p>麥芽性溫，上氣消食，健脾開胃，止脹吐逆（炒黃研用）。</p>
<p>神麯甘溫，消食開胃，止瀉逐痰，脹滿能退（炒研）。</p>
<p>酒性大熱，闢穢禦寒，通行血脈，莫飲太酣（外科及和傷藥酒水各半煎，行經藥煎熱後入酒）。</p>
<p>醋消腫毒，胃脘氣疼，能消積聚，血暈如神。</p>
<p>飴糖甘溫，潤肺和脾，嗽渴自汗，消痰補虛（中滿嘔吐濕熱者勿用）。</p>
<p>胡麻甘平，潤肌填腦，益氣補虛，明目不老（蒸九次）。</p>
<p>白扁豆溫，補脾止瀉，霍亂轉筋，酒毒須藉（葉主蛇蟲咬傷，花主赤白帶下，炒搗）。</p>
<p>赤小豆平，止瀉利水，排癰解熱，便血功最（或炒或煮）。</p>
<p>芝麻性甘，行風通血，滑腸潤肌，白濁能絕，油能解毒，疥癬妙絕。</p>
<p>豆豉苦寒，煩躁滿悶，寒熱頭痛，解表須問。</p>
<p>綠豆甘寒，散疹厚腸，消腫下氣，熱毒最良。</p>

<h3>十八反歌</h3>
<p>本草明言十八反，半（夏）（瓜）蔞貝（母）（白）蘞（白）及攻烏（頭），海（藻）（大）戟（甘）遂芫（花）俱反（甘）草，諸參（細）辛（白）芍叛藜蘆（參謂人參、丹參、苦參、元參、沙參）。</p>

<h3>十九畏歌</h3>
<p>硫黃原是火之精，朴硝一見便相爭，水銀莫與砒霜見，狼毒最怕密陀僧，巴豆性烈最為上，偏與牽牛不順情，丁香莫與鬱金見，牙硝難合京三稜，川烏草烏不順犀，人參最怕五靈脂，官桂善能調冷氣，若逢石脂便相欺，大凡修合看順逆，炮爁炙煿莫相依。</p>

<h3>君臣佐使法</h3>
<p>弘景曰：用藥猶如立人之制，若多君少臣，多臣少佐，則氣力不周也。按《神農本草經》以養命上藥為君，養性中藥為臣，治病下藥為佐使。岐伯曰：方制君臣者，主病之謂君，佐君之謂臣，應臣之謂使。非上、中、下三品之謂也。張元素曰：為君者最多，為臣者次之，佐者又次之，藥之於證，所主同者則各等分。李杲曰：凡藥之所用皆以氣味為主，補瀉在味，隨時換氣。主病為君，假令治風，防風為君，治寒附子為君，治濕防己為君，治上焦熱黃芩為君，中焦熱黃連為君，兼見何證以佐使藥分治之。此制方之要也。本草上品為君之說各從其宜爾。</p>

<h3>制度引經法</h3>
<p>陳嘉謨曰：製藥貴在適中，不及則功效難求，太過則氣味反失。火制四，煅、炮、炙、炒也；水制三，漬、泡、洗也；水火共制，蒸、煮二者焉。法造雖多，不離於此。酒製升提，薑製發散，入鹽走腎而軟堅，用醋注肝而住痛，童便制除劣性而降下，米泔制去燥性而和平，乳制潤枯生血，蜜制甘緩益元，陳壁土製竊真氣而驟補中焦，麥麩皮製抑酷性勿傷上膈，烏豆湯、甘草湯漬曝並解毒，致令平和。羊酥油、豬脂油塗燒咸滲骨容易脆斷，去穰者免脹，抽心者除煩。大概具陳，初學熟玩。</p>

<h3>服藥時候法</h3>
<p>《本經》曰：病在胸膈以上者，先食後服藥；病在心腹以下者，先服藥而後食；病在四肢血脈者，宜空腹而在旦；病在骨髓者，宜飽食而在夜。</p>
<p>東垣曰：古人服藥活法，病在上者不厭頻而少，病在下者不厭頓而多。少服則滋榮於上，多服則峻補於下。凡云分服、再服、三服者，要令勢力相及，並視人之強弱，病之輕重，以為進退增減，不必泥法。</p>
<p>好古曰：用藥若寒熱各半，晝服則從熱之屬而升，夜服則從寒之屬而降，或晴則從熱，陰則從寒。變化不一如此。</p>
<p>此三論各呈妙旨，學者於此貫通之，自能得其活法也。</p>

<h3>㕮咀丸散合宜法</h3>
<p>李杲曰：湯者，蕩也，去大病用之。散者，散也，去急病用之。丸者，緩也，舒緩而治之也。㕮咀者，古制也。古無鐵刃，以口㕮細煎汁飲之，則易升易散而行經絡也。凡治至高之病加酒煎，去濕以生薑，補元氣以大棗，發散風寒以蔥白，去膈上痰以蜜。細末者，不循經絡，只去胃中及臟腑之積；氣味厚者，白湯調；氣味薄者，煎之和滓服。去下部之病，其丸極大，而光且圓；治中焦者，次之；治上焦者，極小。稠麵糊取其遲化，直至中下二焦，或酒或醋取其收散之意也。犯半夏、南星，欲去濕者，丸以薑汁稀糊，取其易化也，水浸宿炊餅又易化，滴水丸又易化。煉蜜丸者，取其遲化而氣循經絡也；蠟丸取其難化而旋旋取效，或毒藥不傷脾胃也。</p>

<h3>煎藥法</h3>
<p>李時珍曰：今之小小湯劑，每一兩用水二甌為準，多則加少則減之。如劑多水少，則藥味不出；劑少水多，又煎耗藥力也。凡煎藥並忌銅鐵器，宜用銀器、瓦罐洗淨封固，令小心者看守，須識火候，不可太過不及。火用木炭、蘆葦為佳，其水須新汲味甘者，流水、井水、沸湯等各依方。若發汗藥必用緊火熱服，攻下藥亦用緊火煎熟，下硝黃再煎溫服，補中藥宜慢火溫服，陰寒急病亦宜緊火急煎服之，又有陰寒煩躁及暑月伏陰在內者，皆水中沉冷服。</p>

<h3>貴賤少長異治</h3>
<p>宗奭曰：人有貴賤少長，病當別論。病有新久虛實，理當別藥。蓋人心如面，各各不同；惟其心不同，臟腑亦異。欲以一藥通治眾人之病，其可得乎！</p>
<p>張仲景曰：有土地高下不同，物性剛柔餐居亦異，是故黃帝興四方之問，岐伯舉四治之能。且如貴豪之家，形樂志苦者也，衣食足則形樂而外實，思慮多則志苦而內虛，故病生於脈，與貧下異，當因人而治。後世醫者，委此不行，所失甚矣。</p>
<p>又凡人少、長、老，其氣血有盛、壯、衰三等，故岐伯曰：少火之氣壯，壯火之氣衰。蓋少火生氣，壯火散氣，況衰火乎？故治法亦當分三等，其少曰服餌之藥，於壯老之時，皆須別處，決不可忽。</p>

<h3>病在上而求諸下</h3>
<p>示吉曰：凡病頭痛、目痛、耳紅、腮腫、咽喉腫痛一切上焦等症，除清涼發散正治外，更有三法：大便結、脈沉實者，用酒煮大黃三錢加入湯中微下之，名釜底抽薪之法；大便如常、脈無力，用牛膝、車前引下之，名引火歸原之法；如大便泄瀉、脈沉、足冷者，宜六味地黃丸加牛膝、車前、肉桂，足冷甚者，加熟附子，是冷極於下而迫其浮火上升也，名導龍入海之法。若不知此，不免頭痛醫頭之誚也。</p>
<p>一同學年二十餘歲，患腮腫。醫以清涼散火之劑不效，一夜舌忽腫塞口，命在須臾，叩門求救。予診其脈微細而數，大便四五日不行矣。微數雖屬虛火，而便結又已屬實。予用百草霜吹舌上，內用酒蒸大黃五錢，肉桂一錢，引火下行，一劑而愈。</p>
<p>一友始於牙痛，既而咽腫，醫投涼藥，而轉甚。予診其脈沉細，大便一日二三次。予曰浮火上升也，其足必冷，察之果然。以《金匱》腎氣料作湯與之，服完即睡覺，來病失矣。</p>

<h3>病在下而求諸上</h3>
<p>示吉曰：凡治下焦病，用本病藥不愈者，須從上治之。如足痛、足腫、無力虛軟、臁瘡紅腫，用木瓜、米仁、牛膝、防己、黃柏、蒼朮之品不愈者，定是中氣下陷，濕熱下流，用補中益氣升提之。若足軟能食而不能行，名曰痿證，宜清肺熱。如治泄瀉，用實脾利水之劑不效，亦用升提補中益氣去當歸，加蒼朮、炮姜，脈遲再加故紙、肉蔻。如治下痢，日數行，寸口脈滑者，宜吐之。如治溺血，用涼血利水不效，宜清心蓮子飲，清心復不止，再加升麻、柴胡。如治大便下血，用地榆、側柏、槐花、棕灰、蒲黃、荊芥、血餘、阿膠等件不效者，若兼泄瀉，再診其脈，如右關微細或數大無力，是脾虛不能攝血，宜用六君子加炮姜；若右關沉緊，是飲食傷脾，不能攝血，予制沉香末子甚驗。若右寸洪數，大便如常，是實熱在肺，熱主流通，傳於大腸，宜清肺熱，用麥冬、花粉、元參、枯芩、桔梗、五味、枳殼之類。如小便閉，用五苓、車前、瞿麥不效者，須加清肺藥，桑皮、桔梗、元參之類；脈虛、口渴者，用生脈散加燈心、木通之類，《經》云：氣化則能出矣。若上部脈滑有痰，是痰壅於上，如玉漏之上竅塞而下竅閉也，宜用二陳、四君煎大劑頓服，鵝翎探吐之。</p>
<p>徐萬壽，楓江人，年二十餘歲。七月中，下血不止，遍醫不效。至十月初，屢次昏暈，事急矣。求治於予，予診之，右寸獨得洪數，是必實熱在肺，傳於大腸也，用麥冬、花粉、桔梗、元參、黃芩、山梔、五味、沙參，服數劑而愈。</p>
<p>胡明甫，年五十餘，患臁瘡三載。沿皮瘙癢，微腫，色紫黑，用膏藥蓋之則流水，鞋襪盡濕，去膏藥即又燥烈，癢痛難忍，易醫數人，內外兼治，日甚一日，不得已而求予。予曰：予非瘍醫，然亦識之。此濕熱下流也，人但知燥濕清熱解毒，而不知濕熱之原，從脾家下陷耳，遂用補中益氣湯升舉其氣，更加黃柏清熱，蒼朮燥濕，茯苓、澤瀉利水，治濕不利小便非其治也。彼求外敷藥，適在山中未便，細思之，燥濕散瘀者，無如陳石灰，清熱者，無如側柏汁，皆山中所有，遂以石灰研末，搗柏汁調勻，稍加火酒為從治之，具試之，明日則瘡干矣，數日而全愈。</p>
<p>吳江吳姓者，巨族也，有子十餘歲，下血已久，百藥不效，乘便過湖乞藥。予以沉香末子數服與之。一月後，遇諸途復索前藥甚急。予曰：「尚未愈乎？」彼曰：「子愈矣，猶子亦病此也。」後服之亦愈。蓋小兒多因食傷脾胃，以致不能攝血也。昔丹溪已言及之，其外泄瀉、溺塞、痿證治驗頗多，然古人已有成案，予又附之，則蛇足矣。</p>

<h3>虛中實</h3>
<p>虛中實者，本虛而標實也。如年老久病，氣血兩虛，若兼內有所損外有所感，補之不應也。至於傷寒熱病後，元氣雖虛，補之必復熱；若多食食復，尤宜消導。瘧後、痢後，中氣脾元未復，飲食易傷，風寒易襲，最宜細察。產後發熱，血虛者多，若兼惡露不行，腹有塊痛，其熱也血滯無疑。若兼胸腹滿悶，咽酸噁心，其熱也停食無疑。若不用行瘀消導，而概施補血之品，其能愈乎？小兒痘後，惟當補益，倘兼他病亦宜察風食而調理之，蓋表虛而風易入，脾虛則食易傷也。</p>
<p>周忠介公夫人，年六十餘，患痰喘五六年，醫藥無效。士材先師診之曰：「右寸浮洪，肺有實邪，須用麻黃、石膏、半夏、防風、細茶、生薑等件，藥雖峻而病當之無畏也。」投之果愈。但麻黃只可用二三分，服後兼須避風耳。</p>
<p>山塘吳氏母，年六十餘外，患腹痛，日瀉四五行，已三四年矣，遍治不愈。予診之，二尺沉緊。予曰：「內有沉積也」。用熟大黃三錢入本病藥中，煎服一劑，而病如失。</p>
<p>管於諫夫人，小產後惡露不止，屢發昏暈，面色㿠白，噁心不食，自汗，六脈微細而數，治以四物湯加參、朮、姜灰服數劑，虛證稍退而血亦止，但大便秘結，腹痛不食如故，而咽酸發熱尤甚，諸醫束手。予於前方中加酒蒸大黃二錢，大便始潤，而發熱咽酸漸愈。</p>
<p>崇明肖氏，寄居吳門之西山，有婦二十餘歲，素虛弱，患熱病將一月，醫者滿堂弗愈。一夕忽死，其父叩門求救。予曰：「已死矣，又何救焉？」彼曰：「死其分也，若得一決，尤所甘心。」不得已嚮往，至其家，帳已揭，帛已焚，慟哭之聲徹於中外。予就視之，脈雖無，重按尚存，心口微溫。予曰：「似有生機」。即用竹瀝、燈心、生薑湯灌之，嚥下一口，少頃微動，細察之，腹痛甚，問其大便，云二十日不食，亦不行矣。予以大黃一兩，芒硝五錢，桃仁、當歸各三錢與之。眾駭曰：「素有弱證，且病久何能堪此？」予曰：「更有法在」。強與之，遂去黑物半桶，即用人參五錢煎湯補之。蓋因其素弱，急下後不得不峻補也。調理月餘而愈，今連生三子。此諸醫因其虛而不治其實，幾誤矣！從此亦可例推。</p>

<h3>實中虛</h3>
<p>實中虛者，今實而素虛也。如病人現在頭痛體痛，身形拘急，惡寒發熱，無汗，此表實也，宜汗之。若其人有虛證，或吐衄下血，或夢遺滑精，或小便淋濁，或大便瀉利，或內傷勞倦，或房勞陰虛，或動氣瘡痛，或胎前產後，或熱入血室，或口燥咽乾，或尺脈微弱，俱不可汗，汁之則自汗亡陽，而變為肉瞤筋惕等症。如病人現在發熱，潮熱，煩渴，譫語，腹脹硬滿，大便五六日不通，此裡實也，宜下之。若其人有虛證，或內傷勞倦，或房勞陰虛，或氣血兩虛，或胎前崩漏，或經水適來適斷，或小便清白，或手足逆冷，或臍有動氣，或腹痛按減，或六脈無力，或小兒病後慢驚，或傷寒惡寒及表證在者，俱不可下下之，則自利亡陰，而變為逆冷、昏沉等症。如病人現在胸滿，鬱郁微煩，或食在胃口，或喉中有痰，或胸中懊憹，或寸口脈滑，皆病在膈上也，宜吐之。若其人老弱氣衰，或吐衄崩漏，或勞倦內傷，或好怒喜淫，或胎前產後，或熱入血室，俱不可吐，吐之則自吐不止，而變為呃逆、喘急、厥逆等症。外如腹胸脹滿，實也。若其人平素少食，或不思食，或右關微細，或脹滿手揉則軟，或不噯氣，作酸惡食，俱屬脾虛不運化。如胸脅腹中諸痛，實也。若其人手按痛減，則為虛證。氣血不能運行，上氣喘急，實也。若其人勞倦內傷，或奔走太過，或房勞陰虛，皆為氣虛不得歸原。面赤，煩躁，實也。若足冷，脈沉無力，自利，則為陽虛陰極發躁之證。凡此種種，皆虛實互見，或虛證似實，失辨為害最速，故先哲已詳言之。</p>
<p>示吉曰：識藥易，察病難；察病易，用藥適中難，何也？古人用藥有因天之寒溫而異，有從人之虛實而殊，故麻黃汗藥也，或代之以羌活，或易之紫蘇，或佐之以石膏。久虛無汗，身癢如蟲行，乾葛亦解表熱，大煩、口噤不能言，柴胡能療，此皆輕重發汗之法。故用大黃下藥也，或助之以芒硝，或調之以甘草，或佐之以桃仁，或兼之以柴胡，或上行而酒浸，或散滯而姜炒，或同人參以調氣，或兼當歸以養血，或欲其走而生用，或使其留而九蒸，或大下而用一二兩，或微利而用五六分，此皆急下微下之法。若夫吐法，瓜蒂散其首方也，至於桐油吐喉痰，常山吐瘧痰，膽礬吐喉閉，鹽湯吐霍亂，二陳湯、黃齏汁、桔梗蘆、人參蘆、蔥根汁、卜子汁無非湧吐之物。但藥之無毒者，宜大劑而頓服；藥之有毒者，宜少服而漸加。服後或以手指探，或以鵝羽撩，不出以齏汁投之，不吐再投，且投且探，無不吐者，吐至瞑眩，慎勿驚疑，但飲涼水立解，此隨症吐湧之法也。外如枳實消痞，佐以白朮；知柏滋腎，導以桂心；膽汁、童便入白通以祛寒；炒黑乾薑入四物以治熱。冷藥熱服，熱藥冷服。如此種種，先哲豈好為多歧哉？亦為用藥適中之難，用此苦心耳。陳案固多，不容贅述。</p>

<h3>治病須求其本</h3>
<p>夫治病當知標本。以身論之，外為標，內為本；陽為標，陰為本。故六腑屬陽為標，五臟屬陰為本。臟腑在內為本，十二經絡在外為標，而臟腑陰陽氣血經絡又各有標本焉。以病論之，先受為本，後傳為標。故百病必先治其本，後治其標。否則邪氣滋甚，其病益蓄。縱先生輕病，後生重病，亦先治其輕後治其重，則邪氣乃伏。有中滿及病大小便不利，則無問先後標本，必先治滿及大小便，為其急也。故曰緩則治其本，急則治其標。此東垣之法也。然脹滿，便閉亦有標本之分，故先喘後脹病在肺，喘為本而脹為標，治宜清金降氣；先脹後喘病在脾，脹為本而喘為標，治宜實脾利水。血分之症，先經水斷絕而後浮腫，腫為標而血為本，先治血後治腫；先腫而後經絕，腫為本而血為標，先治水。此皆先哲之陳案，同志者可旁通也。</p>
<p>貝葉齋僧永譽，初患疥，自以水銀、蘄艾熏之，遂喘急、胸滿，漸至遍身浮腫，一醫投之五皮飲不效，復以椒目、大黃等投之，喘愈急而腫愈甚。延予視之，予曰：「疥在皮膚，肺氣熱也。復以火熏，火毒傷肺，遂失降下之令，氣道塞，水道閉，喘急、溺澀、浮腫之所由來矣。今復推蕩，陰血又傷，若非童真難免於死矣。」遂以麥冬、黃芩、山梔、桑皮、花粉、滑石、木通、燈草與之，服四劑而諸症皆愈。</p>

<h3>制方定見</h3>
<p>北直梁敬州客楓江，年六十餘，病濁已三年，淡滲、寒涼、溫補之品投之俱不效。求治於予，予診之，六脈俱微，惟左寸帶數。予曰：「此因心火不降，以致脾胃之氣不升，白濁之物因而下滲耳，法當養心升補，若用本病藥無益也。」遂制方用丹參、茯神、遠志、棗仁、山萸、山藥、黃耆、白朮、升麻、柴胡、甘草、陳皮、薑、棗煎服，服三劑，其濁倍至。彼懷慍曰：「抑何故也？」予問：「其體中健否？」彼曰：「如故」。予曰：「若使所出者盡為津液，體必憊甚。今濁增而體健，知白濁之物積於其中，為藥所迫而出耳，清者既升，濁者自降，再服二劑，所積者盡而病如失矣。」投之果然。由此觀之，若無定見，庶必再換一方，寧能愈乎？此亦可例推。</p>

<h3>調攝得宜</h3>
<p>穹隆盛氏，一子一女，俱十餘歲，病劇延予。視之，予問：「何恙？曾服何藥？」彼曰：「男患胸滿、寒熱，曾服小柴胡加消導藥。女患內熱、乾咳特甚，曾服清火滋陰麥冬、黃芩之品。其方俱在，但服之不愈。」予診之，男得浮弦，女得弦數。予曰：「脈證湯藥甚相合也。」因何不愈？沉思間忽聞女衣有煙火氣。予視之，「曾臥火箱中乎」？曰：「然」。予即以前方銼藥與之，令其遷臥床上。其子亦以前方與之，令其避風絕食。服藥完，而二人皆愈。其父駭問曰：「方藥相同也，何效之不同若是邪？」予曰：「令郎風食證之輕者也。惟其輕也，不避風、不絕食，宿食未消而新食復傷，舊風未散而新風又襲矣。若令嬡咳嗽，火熱爍金，而用清火潤肺之品治之甚當，其如外火復逼，一杯水其能救一車薪火乎？此其所以皆不愈也。予因此而加之調攝故愈」。</p>

<h1>卷之一</h1>

<h2>中風</h2>
<p>（人覺大指、次指麻木不仁，或肌肉微掣，即為中風先兆）</p>
<p>西北地寒風浩蕩，或中腑兮或中臟，或中血脈或中經，善行數變難名狀，卒倒（外症）仆地不知人，痰塞喉間命欲喪。東南地濕類中風，證候相同治須當。腑中風邪著四肢，惡寒拘急脈浮遲；中臟唇緩滯九竅，鼻塞便閉不語時。若中血脈口眼歪，又有中經亦要知，六經無症溺調和，口不能言肢不持。古人曾作真風治，三家妙論亦須思，東垣（人名）大率主氣虛，河間（人名）腎虛兼火治，丹溪（人名）主濕內生痰，總是類中分明注。治之先用開關法，皂（牙皂去皮弦二兩）（細）辛半（夏）藜（蘆）（各三錢）俱為末，再加麝香吹鼻中，有嚏則生無難活，醒後投之三合湯，茯（苓）陳（皮）甘（草）半（夏）應相當，（南）星（瓜）蔞（當）歸桔（梗）（黃）芩（黃）連（白）術，竹瀝薑汁（一匙）共一湯。左癱屬血右（瘓）屬氣，血虛加（白）芍（川）芎生地（四物恐泥痰，用薑汁炒），瘀血桃仁與紅花（瘀血證小便利，大便黑，或腹中塊痛），氣虛（人）參（黃）耆也同劑，盜汗遺尿亦如之，小便不利不可利，殭蠶全蠍閉塞加，鉤藤善治牙關閉。肥人烏附（少許）以引經（烏頭、附子童便煮用），氣實人參亦要忌（右寸有力去參，恐補住痰涎於經絡）。風盛自汗身體痛，防風羌活並薄桂；頭目不利或頭痛，（川）芎（白）芷蔓荊（細）辛（荊）芥穗；無汗身疼加（白）芷羌（活），（川）芎防（風）蒼朮秦艽配；心血虧欠神恍惚，茯苓遠志菖蒲入；或心動搖驚悸者，酸棗（仁）竹茹辰砂益；風痰熾盛須膽星，防（風）枳（實）牙皂瓜蔞仁；食傷（神）曲（麥）芽山楂（枳）實，便秘還須三花行（大便結用三化湯，厚朴、大黃、枳實、羌活等分，每服一兩，微利之）。</p>
<p>示吉曰：東南類中風者多，故從火痰氣而治實有神驗。若果系風邪外中六經，形症具者原宜先服小續命湯解表；便秘者，三化湯通滯之後方用本湯調理更為切當。至於治口眼歪斜方法，固多不如瀉頰車、地倉二穴，歪左針右，歪右針左，病可立愈。</p>

<h2>傷風</h2>
<p>頭痛發熱鼻不通，惡風自汗號傷風，脈來浮緩兼無力，參蘇飲服自然松。人參紫蘇及枳殼，桔梗乾葛前衚衕，陳皮茯苓甘（草）半夏，木香少許棗姜攻。（以下加減）咳嗽去參加桑（皮）杏（仁）（去皮尖，打碎），內有痰熱黃芩進，痰唾如膠金沸草，胸滿痰多（瓜）蔞貝（母）順，冬月自汗桂枝添，若還無汗麻黃令，傷食厚朴（神）曲麥芽，中酒白蔻烏梅信，頭痛羌（活）（川）芎不可無，氣喘杏（仁）蘇（子）亦莫剩。</p>
<p>示吉曰：人之易於傷風者，其故有二，一因元氣虛乏，氣不衛外，風乘虛入，治宜參耆益氣而佐以散邪；一因素有鬱熱在內，毛竅常開，邪風易入，治宜芩連清火而佐以疏風。此皆氣虛、鬱熱為本，風為標也，治本則標自愈。</p>

<h3>中寒</h3>
<p>中寒傷寒殊非一（傷寒科在後），傷則漸深中直入，初起怖冷四肢寒，無熱不渴身戰慄，脈來無力又沉遲。加味理中湯有益，（人）參（白）術甘草並乾薑，加桂陳皮功妙極，寒甚附子及吳萸（鹽炒附，童便煮），茯苓半夏吐有力，生薑煎就須冷服（伏其所主，先其所因也），無脈豬膽（一匙）麝香（半分）吃，泄瀉不止加（黃）耆升（麻），薑汁三匙嘔吐入，舌卷囊縮指甲青，脈絕蒸臍不可忽。</p>
<p>蒸臍法：用麝香、半夏、皂夾末一匙，填實臍中，後用生薑片貼於臍上，放大艾火於薑片灸二七壯，灸關元、氣海各二七壯，熱通於中，逼寒出外，手足溫暖則生。一用硫黃、麝香末填臍中，放蔥餅於臍上，以熨斗盛火於蔥餅上熨之，如餅爛再換一枚。蔥餅，用蔥頭一握，切去葉留白根約寸許，連敷四五餅應用。</p>

<h2>暑病</h2>
<p>暑天病熱名暑證，腹痛吐瀉冒暑病；頭痛身熱躁不寧，身如針刺傷暑應；寒熱自汗出不止，咳嗽倦怠為中暑（脈虛身熱為暑證）。動而得之病屬陽，加味香薷湯可止，香蕾麥（冬）（五）味茯（苓）甘（草）陳（皮），（厚）樸（扁）豆木瓜次第尋，黃連燈心（生）姜（大）棗服。氣虛（人）參（白）術共（黃）耆靈，寒熱柴（胡）（黃）芩為要藥，嘔吐藿（香）半（夏）法為精，瀉合澤（瀉）豬（苓）真妙訣（去麥味）渴用知（母）（花）粉藥如神，綿綿腹痛傷冰冷，乾薑滑石法從心（去連、麥、味），小水不利或短赤，澤瀉山梔並滑石，搐搦加羌（活）號暑風，胸滿（枳）實檳（榔）消食積，自汗不止用參耆，水瀉（白）術（木）通澤（瀉）有益，頭痛川芎並石膏，痰悶瓜蔞及枳實（以上陽證治法）。若居涼館善風涼，頭痛惡寒頭項強，身形拘急熱無汗，靜而得之陰寒傷（此因暑致病）。宜服羌活並蒼朮，厚朴乾葛及藿香，紫蘇等分姜三片，水煎熱服號升陽（湯名），兼食神麯滑石妙，內傷冰冷用炮姜。</p>
<p>示吉曰：夏至一陰生，人內寒而外熱。若過食冰冷及連薷益元寒涼之劑，遂至寒積於中而成內傷寒證。凡吐瀉而腹痛無休歇，脈來遲緩者是也，治宜理中湯合平胃散溫之，寒甚加附子，如誤投香薷飲則危矣。</p>

<h2>注夏</h2>
<p>溫熱蒸人夏日長，氣虛體弱熱因傷，胸中氣促四肢倦，心煩食少不如常，好臥口乾或泄瀉，治用清暑益氣湯。黃耆升麻與蒼朮（各一錢），（人）參（白）術陳（皮）（神）曲澤瀉（黃）柏（酒炒），麥冬青皮及當歸，乾葛三分（各三分）（五）味九粒，甘草水煎引薑棗，盜汗還加浮小麥，便赤滑石並山梔，渴甚天花（粉）烏梅食（去蒼朮），頭痛川芎石膏好，嗽加（石）膏杏（仁）升（麻）蒼（術）出，木香砂仁胸不寬，瀉加肉蔻茯苓的（去麥、歸）。</p>

<h2>濕</h2>
<p>東南之地恆多濕，居民感受病非一，或行涉水雨露蒸，或過飲冷因而得，小便短赤身體重，骨肉痠麻行不疾，漸加浮腫及身黃，燥土滲濕湯可識。茯苓香附半（夏）陳皮，厚朴澤（瀉）豬（苓）蒼白朮，引用砂仁並薑棗，臨服半匙鹽可入。外濕寒熱身腫痛，羌（活）防（風）木通加有益；內濕胸滿兼嘔吐，喘脹腹膨用枳實，黃連山楂炒卜子，溺閉木通車前力，濕熱發黃仗茵陳，山梔車前兼滑石。</p>
<p>示吉曰：治濕大法，在表在上者開鬼門，用麻黃、防風輩微汗是也；在裡在下者潔淨府，用五苓輩利小便是也。丹溪云濕得燥則豁然而收，用蒼朮是也。濕從風散，用羌獨活類是也；濕久則生熱，用黃連、山梔是也。從此而變通之，諒能活人，但麻黃只可用二三分，蓋汗多恐生變症耳。</p>

<h2>火</h2>
<p>相火命門君火心，二火一水不相均（惟腎屬水，《經》所謂一水不勝二火）。五臟氣升皆是火（氣有餘便是火），妄動須知爍至陰（《經》所謂一水不勝五火也）。古人調治非一法，一一從頭說與君。心火亢極陽強病，人壯氣實咸令進，癲狂便閉用（樸）硝（大）黃（大承氣湯：朴硝、大黃、枳實、厚朴，水煎服），大便如常芩連應（黃連解毒湯：黃芩、黃連、黃柏、山梔、烏梅，水煎服，治火熱錯語，呻吟不眠，煩躁脈數，乾嘔）。實火可瀉從上方，隨經調治須臾定。飲食勞倦身發熱，元氣不足內傷證，補中益氣味甘溫，陽虛之火功偏勝（補中益氣湯：人參、黃耆、當歸、白朮、陳皮、甘草、升麻、柴胡、生薑、大棗，水煎服）。相火熾盛以乘陰，朝涼暮熱血虛成，陰中之火甘寒降，知柏四物法通靈（四物湯：當歸、生地、芍藥、川芎，加黃柏、知母二味，鹽酒炒）。腎水受傷陰虛病，面紅耳熱浮火盛，左尺洪數無根火，柏龜六味治如神（六味地黃丸：地黃、山藥、茱萸肉、茯苓、丹皮、澤瀉，蜜丸，淡鹽湯送下，加黃柏、龜板空心服。以上補虛火法）。胃虛過食生冷傷，抑遏陽氣脾中央，火鬱之證升散之，升陽散火最為良（升陽散火湯治五心煩熱，胃脘時疼，四肢乏力，肌熱筋痹，或骨髓中熱，用升麻、葛根、羌獨活、白芍、人參各五分，炙甘草、生甘草，柴胡各三分，防風二分半，水煎服，忌寒涼物。去獨活及生甘草加蔥即火鬱湯）。命門火衰陽脫病，面赤煩躁虛火盛，足冷脈沉陰極躁，回陽救急醫中聖（回陽救急湯見傷寒科）。陰虛發熱火旺甚，脈數無力屬心腎；內傷發熱乃陽虛，脈大無力脾肺分；氣從左起肝之火，陰火還從臍下生；腳下熱來侵腹者，斯人虛極藥難平（熱從腳起先用附子末，津調貼腳心中湧泉穴，引火下行，後服四物降火之劑）。</p>
<p>示吉按：《積熱論》曰：治火之法始而涼和，次而寒取，寒取不愈則因熱而從之，從之不愈則技窮矣。是徒知治熱以寒，而不知熱之不衰由乎真水之不足也。當壯水之主以制陽光，《經》曰：寒之而熱者取之陰。陰，腎水也，求其屬也。此獨為積熱者說。愚意治火，除人壯氣實者、便秘者、火微者，從正治外，俱當遵此為則。蓋火非水不降，未有腎水足而心火熾者也。益坎勝離湯實為火證之總司，湯見勞瘵。</p>

<h2>內傷</h2>
<p>飲食勞倦是內傷，或因飢飽過行房；風寒傷人名外感，辨明調治病無妨。人迎緊盛手背熱，寒熱邪作無間歇，惡寒無汗鼻不通，此是外感君須別；內傷之症氣口洪，手心有熱微惡風，寒熱間作不知味，更兼氣弱語言慵。內傷惡寒得暖解，外感近火寒仍攻；外感內傷相挾者，脈症並見須辨通；內傷不足急補之，外感有餘瀉不同，或先補養或先散，先後之間無苟從。</p>
<p>（治內傷法）補中益氣用（黃）耆（人）參，（當）歸（白）術升（麻）柴（胡）甘（草）與陳（皮），引加薑棗水煎服，氣和微汗最為精。救腎水虧酒炒（黃）柏，入心養血紅（花）三分，升麻柴胡自汗去，夜間不睡加棗仁（炒為末，亦去升柴），川芎蔓荊頭痛用，口乾乾葛藥為靈。巔頂痛時（細）辛藁本，怔忡驚悸棗茯神（甚者再加遠志肉、柏子仁、菖蒲），食加（神）曲（麥）芽（山）楂枳實，瀉添澤瀉（白）芍茯苓，黃連枳實除胸悶，有痰前（胡）半（夏）茯（苓）為君，防己木瓜除腳弱，龍骨牡蠣（煅為末）治遺精，防（風）羌（活）（白）芷（川）芎身熱用（兼風寒頭痛者加），虛火知母（黃）柏元參（火炎上者用），黃芩黃連清內熱，菊花熟地醫眼疼。</p>

<h2>傷食</h2>
<p>後天之本屬脾胃，納化飲食滋榮衛（胃主納，飲食不下為胃病；脾主化，飲食不消為脾病）。養生妙法節飲食，脾胃受傷飲食倍。胸腹飽悶並作酸，噯氣惡食腹痛累，或吐瀉時下泄屁，種種皆因傷食例。甚則發熱與頭痛，惟身不痛傷寒異（有傷食類傷寒條在傷寒科），左關平和右關緊，香砂平胃功有濟。蒼朮陳皮厚朴甘（草）（平胃散只此四味），香附砂仁（木）香理氣，川芎枳實並藿香，術姜煎服食須忌。消肉（山）楂（草）果消面卜（子），消糯米食酒藥（神）曲，飯食神麯與麥芽，生冷瓜果姜青（皮）逐（一加糯米），索粉傷時加杏仁，西瓜多吃食鹽促，魚傷橄欖（川）椒紫蘇，稻草將來消牛肉，麝香能消蔬果積，（干）葛（烏）梅白蔻酒傷人，枳殼桔梗除胸滿，挾氣烏（藥）檳（榔）寒姜益，傷飲須合四苓湯（飲，茶湯涼水之類。四苓：茯苓、澤瀉、豬苓、白朮），嘔吐臨服加薑汁，白朮茯苓治脾虛，泄瀉車前（白）蔻白朮（以上消導之法）。上部有脈下無脈，其人當吐不吐卒，指物探吐是良方，否則爪蒂散有力（瓜蒂、赤小豆為末，溫水調下一錢，吐之）。食積鬱久成濕熱，（黃）芩（黃）連大黃不可缺，再入白朮並澤瀉，去藿（香）砂仁蒼朮訣；胃中停滯生冷物，心腹急痛人暴卒，大黃乾薑巴豆肉，等分為末名備急，蜜丸豆大服三丸，或吐或瀉痛自息（以上下食積法）。</p>
<p>按：丹溪曰：明知身受寒氣，口吃寒物，初得之宜溫散溫利，稍久則成郁，郁久則成熱，熱久則生火。若仍用溫藥，寧不助火添病乎？宜用辛涼以發表，辛寒以理中，邪易伏而病易退也。至東垣則有輕則損其谷，重則逐其滯之論。蓋少壯新病宜推逐急去為美，如老人久病又宜導化漸去為佳也。二公之旨，真消導法中口訣，故特拈出。</p>

<h2>調理脾胃</h2>
<p>至哉坤元調脾胃，萬物資生無病累；胃陽納受是所司，脾陰消化精神遂。飲食自倍脾胃傷，潔古枳朮丸為最。白朮八兩將土炒，四兩枳實（麩皮炒）為末子，荷葉包米煨飯丸，一補一瀉方真好。半夏陳皮消痰用，理氣香（附）砂（仁）不可少。元氣素弱脾不磨，食多腹內即不和，加入木香炒陳曲，白芍人參亦用多。素有痰火鬱胸膈，咽酸噯氣並酒積，炒（山）梔（黃）連（白）芍（川）芎陳皮，砂仁木香茯苓入，胃強脾弱人好食，食後反飽難消克，黃連山梔甚石膏，人參白芍甘草及。</p>
<p>按：王節齋曰：凡治諸病，若見胸膈飽悶，或噫氣咽酸，腹痛泄瀉，惡食少食等症，便問曾問飲食？審明傷積，即先調理脾胃，消導飲食，然後用本病之藥，或於本病藥內佐以消導。若不審此，藥雖對症而無效也。蓋藥先入於胃，脾胃自傷不能運化藥味以成功耳。同志者審之。</p>

<h2>酒客病</h2>
<p>病因於酒則歸酒，氣味俱陽熱性有，無形元氣受他傷，上下分消不可久（宜微汗利小便，切不可用下法）。久則病深變症多，先賢著論須尋究。葛花解酲湯妙藥，白蔻砂仁葛花著（如無花以乾葛根代之，各五錢），澤瀉炮姜神麯（白）術（各一錢），豬（苓）茯（苓）陳皮人參約（各一錢五分），木香青皮（各五分）共為末，調下三錢病可卻。</p>

<h2>六郁</h2>
<p>滯而不通病名郁，濕火氣血痰與食。六郁之症發東垣，五郁之旨出岐伯。丹溪製成越鞠丸，總解諸郁有功績，香附（醋炒）蒼朮及撫芎，神麯山梔宜炒黑，水丸豆大服百丸（等分為末）。隨症加藥病如失。寒熱頭痛胸膈痛，耳聾目暗脈沉澀，氣鬱木香烏藥加，砂仁青皮薄桂及；濕鬱周身骨節痛，陰寒則發肢無力，脈來沉細（白）芷茯苓；咳嗽氣急為痰鬱，手足麻木脈滑沉，痰塊堅硬咯不出，須加瓜蔞桔杏仁，南星半夏及海石；火鬱口苦五心煩，頭目惺惺目昏黑，小便赤澀脈沉數，黃連青黛功奇特；午後發熱為血鬱，小腹痛處移不得，脈來沉澀或芤結，上下失血桃（仁）紅（花）入；噯氣作酸為食鬱，遇食作痛不思食，胸腹飽悶面色黃，枳實針砂（散砂）沉緊脈（右關沉緊）。春加防風夏苦參，秋冬吳萸用有益。</p>

<h2>氣</h2>
<p>捍衛沖和之謂氣，妄動變常火之例，《局方》燥熱與辛香，以火濟火有何利？冷生氣者出高陽（人名）（高陽生冷生氣誤言也），氣多是火丹溪意，上工調治辨虛實，虛者右手脈無力，懶言氣短身倦怠，胸中虛滿不思食，塞因塞用六君子（人參、白朮、茯苓、甘草、半夏、陳皮、薑棗煎服），補中益氣亦有力；滯氣實者脈洪實，憂愁忿怒因而得，胸脅脹滿噫不通，吐酸噁心心鬱抑，種種氣滯若何醫？分心氣飲最相宜，（木）通半（夏）桂（枝）（赤）芍茯（苓）（各三錢半）蘇梗（二兩），羌（活）桑（皮）青皮陳（皮）腹皮（各五錢），甘草木香引薑棗，檳榔（香）附（枳）殼胸滿奇，脅痛（川）芎柴（胡）為要藥，痛居小腹用吳萸。氣滯氣虛言補劑，六君兼用功誠異，性急加柴（胡）熱用（黃）芩，女人烏（藥）（香）附原有利，氣滯腰痛（枳）殼木瓜，翻胃沉香磨順氣。</p>
<p>示吉曰：治氣補虛實瀉是正治也。若虛實相兼，宜一補一瀉，古人亦有定法。至虛中實、實中虛，切宜細察。假如人老病久，脈虛人弱，虛也。倘投補藥而不效，須察其胸腹之間有無痛處及噯氣作酸否？若有之，輕者用消導之品，重者及大便實者用酒製大便一二錢，微利之後用補藥無不驗矣。譬之加染舊衣，必先洗其垢，後加顏色也。然乎？</p>

<h2>痰</h2>
<p>百病怪病皆痰甚，脾胃虛弱濕不滲，濕熱相蒸遂生痰，遊行到處皆成病。實脾燥濕是良方（因痰生於脾胃也），降火順氣能接命（痰隨氣升，善治痰者先治氣；氣升屬火，善治氣者先降火）。古人總用二陳湯，隨病加減如神應，茯苓半夏及陳皮，甘草四味生薑進。有火（山）梔（黃）芩次第添（不愈加黃連）；降氣蘇（子）（枳）殼從容順；頭痛鼻塞是挾風，紫蘇羌（活）防（風）不可聽；面紅嗽喘咯不出，卒倒痰涎為癇痓，熱痰因用（青）黛（黃）芩（黃）連，瓜蔞花粉功奇特。身重倦怠名挾濕，面目浮腫氣喘急，脈來濡滑為濕痰，燥濕健脾蒼白朮；吐咯不出痰硬極，動則氣喘名挾郁，右脈沉滑左手平，（南）星（瓜）蔞貝（母）（香）附兼海石；嘔吐噁心胸痞塞，遇寒則甚滑遲脈，乾薑肉桂治寒痰，再加二術從來的；卒倒仆地不知人，角弓反張風痰立，南星白附及天麻，殭蠶牙皂兼（姜）汁（竹）瀝；噁心嘔吐口咽酸，胸膈飽悶為挾食，右關緊滑名食痰，平胃相兼（神）曲（麥）芽入，氣虛須合四君湯，血虛四物薑汁益；脅痰白芥子青皮，痰滯經絡須（竹）瀝（姜）汁。</p>
<p>示吉曰：濕痰、寒痰、痰飲、痰涎，二陳實是主劑，若久而不治，兩寸堅滑，名老痰；根深固結，致肺胃二脈伏結者，名結痰，膠黏固結，消吐不盡，六脈澀滯，名頑痰；痰隨火上升，為狂為癇，名火痰。此四者非二陳所司也。宜節齋化痰丸清金降火，緩治效速。用天冬去心，黃芩酒炒，炒海粉、瓜蔞仁、橘紅各一兩，桔梗、香附鹽水炒，連翹各五錢，青黛、朴硝各三錢，為細末，煉蜜入薑汁為丸，如龍眼大，或噙化，或白湯化下，或細丸和黍米大，薑湯送下亦可。</p>

<h2>咳嗽</h2>
<p>咳嗽當分二症奇，有聲無痰咳症醫，有痰無聲名曰嗽，嗽屬脾家痰濕欺，咳為肺經邪氣盛，風寒火濕亦因虛。主治當宜用保和（方名），杏（仁）（花）粉（紫）蘇桔（梗）及前胡，（黃）芩（山）梔清火寬中（枳）殼，半（夏）茯（苓）消痰甘（草）橘（紅）多，引用生薑同燈草，飲時食後起沉疴。風痰再添（南）星（竹）瀝（姜）汁，肺實桑（皮）葶（藶）不可無（右寸浮洪有力，或氣急喘甚）。若還風嗽聲難轉，麻黃（用三分）石膏（用一兩）是真途。清晨嗽多肺火動，天冬麥冬在所用；上午嗽者胃火伏，知母石膏病自中；下午嗽多屬血虛（宜補陰四物湯加知、柏、二冬）；火浮於肺黃昏重（黃昏嗽多，不宜涼藥，宜人參、五味、瓜蔞、白朮之類）。春嗽（白）芍（川）芎柴（胡）加入，夏宜清火麥冬得，秋用桑（皮）防（風）冬解表，麻（黃）防（風）桂（枝）半（夏）乾薑悉（以上治有聲有痰咳嗽相兼者）。嘔吐痰涎無聲者，二陳平胃治之則，再合枳（實）（白）術功誠妙（茯苓、半夏、陳皮、甘草、蒼朮、厚朴、白朮、枳實），薑汁臨服不可忽（以上治有痰無聲者）。</p>
<p>乾咳久嗽用滋陰，內熱無痰最害人。四物湯將為主劑，再添知（母）（黃）柏（鹽酒炒）及元參，燈心甘草和諸藥，桔梗天花火用（黃）芩（酒炒），貝母茯苓清痰用，二冬款（冬）（枇杷）葉潤燥行，血見再加沙（參）丹（皮）（紫）菀，肺傷因用（白）及（黃）耆（人）參，酸收訶（子）（五）味瀉桑（皮）（枳）殼，辛散防（風）（生）姜問好音，面紅吐血火炎上，童尿藕汁最為靈。</p>
<p>示吉曰：治咳嗽大法，新者大約屬痰食風寒，宜瀉宜散；久者大抵屬勞火陰虛，宜補宜收。然新者易治，久者難醫。予制噙化丸，治久嗽乾咳，無出其右，不敢自秘，謹傳於世。用川貝母、花粉、款冬花、陳香櫞各二兩，訶子、薄荷葉各一兩，為極細末，再用天冬、麥冬去心、紫菀、元參各二兩，桔梗、甘草各一兩，五味子、烏梅肉各五錢，柿餅四兩，煎湯去渣，再入梨汁、蘿蔔汁各一碗，飴糖二兩，元明粉五錢，薑汁三錢，煎成膏子為丸，丸如雞豆大。每噙一丸，化盡嚥下，再噙，使藥力不斷，神效難述。</p>

<h2>喘</h2>
<p>肺主清高無寒窒，一有邪干便喘急，風寒痰火各不同，醫家心法辨虛實。內因痰火外風寒，六脈浮洪更有力，是為實證五虎湯，麻黃石膏甘草益，細辛半夏及桑皮，杏仁枳殼再加入，引用蔥姜徐徐服，隨症加減方為的。若有痰升痰喘證，茯（苓）（香）附南星正相應；乍進乍退名火喘，（黃）芩（山）梔（麥）冬（五）味蘇子並；食後作喘食積來，（神）曲（麥）芽（山）楂（枳）實腹皮進；大便燥結不能通，元明粉兼蘇子勝（結甚加大黃）。何者為虛正氣虛，遇勞則發似邪欺，呼吸短氣脈無力，補中益氣法精奇，黃芩山梔兼火用，茯苓半夏挾痰宜，挾食山楂腹皮（枳）實，氣高而喘是良醫。</p>

<h2>哮（附；嗆症）</h2>
<p>喉中為甚水雞聲，哮證原來痰病侵，若得吐痰併發散，遠離厚味藥方靈。白果（二十一個去殼，切碎炒黃）麻黃蘇子（各二錢）（黃）芩（一錢五分），款冬半夏（各三錢）且為君，桑皮杏仁皆錢半，三碗水煎二碗存，食後徐徐溫嚥下，更能定喘法如神。</p>
<p>示吉曰：喘為惡候，哮為痼疾，自古難之。然猶易明也，更有嗆症最為利害，不可不知。蓋人喉間有二管，一軟一硬。軟者連胃而無底，通有形之水穀，上入下出，名曰食喉；硬者連肺而有底，只通呼吸之氣，元門謂之十二重樓，名曰氣喉。若有形之物誤入氣喉，惟其有底不能下出，必從上嗆出而後止。若嗆有形中之無形者，如酸醋鹽水之類，尚有方法可治；若嗆有形之易碎者，如粥飯之類，尤易嗆出；若嗆有形中之堅硬者，如瓜子、生豆之類，上不出下不降，必死無疑也。醋嗆哮嗽，用甘草二兩，每段切二寸長，兩半劈開，用豬膽汁五枚浸三日，火炙為末，蜜丸，茶清吞下二錢，臨臥服。食鹽哮嗽，方用白麵、砂糖各二錢，糖餅灰汁捻作餅子，爐內燥熱剗出；加輕粉四錢，另炒；將餅切為四掗，摻輕粉在內，令病者吃盡，吐出病根。</p>

<h2>瘧</h2>
<p>寒熱往來名曰瘧，正氣與邪相擊搏，風寒暑濕食與痰，亦有陰虛兼氣弱。陽分日發邪氣輕，陰分深兮應間作。在氣（分）早臨血晏臨，於陽為熱寒為陰，並則寒熱離則止（暑風邪氣與榮衛並行則病作，離則病止），榮衛邪氣並相爭。邪不勝正移時早（為輕），正不勝邪移晚行（病重）。治法要分有無汗，無汗散邪藥為君，有汗正氣藥為主，更看新久再評論。新者宜瀉宜發散，久者補氣及滋陰。無痰無食不成瘧，初起清脾飲最靈。草果柴胡並厚朴，陳皮半夏及黃芩，茯苓白朮青皮（醋）炒，甘草生薑並用檳，陰陽水煎露一夜，清晨溫服效如神。自汗去半（夏）加知（母）（黑）豆，無汗加蒼（術）乾葛精，多熱（黃）芩知（母）加倍用，多寒薄桂定須增，頭痛羌（活）（川）芎（白）芷要藥，煩渴不眠葛粉親，夏月香薷並扁豆，冬天無汗麻黃尋（寒甚加桂枝，自汗去麻黃，加桂枝、芍藥）。此治新瘧有餘證，若還虛久再酌斟。日久自汗精神倦，六脈微細更無神，氣短懶言不思食，夜間盜汗又來勤。人參黃耆用補氣，歸芍鱉甲（醋炙）好滋陰，除出果檳及厚朴，棗姜為引定功成。若欲截兮藥如何？實是常山檳（榔）最多，青皮烏梅真妙藥，丁香少許酒煎過（或井河水各半煎，或酒水各半煎），夜裡露時清晨飲，是日絕食去沉疴。瘧母恆居左脅間（瘧後脅下生塊名瘧母），令人多汗脅疼連，藥宜消導何為好？鱉甲（三）稜蓬（術）（香）附四般，醋煮停勻加海粉，青（皮）桃（仁）（神）曲（麥）芽與紅（花）藍，為末糊丸日三服，病常漸去不為難。</p>

<h2>霍亂</h2>
<p>霍亂之症起倉卒，外有外感內有積，胃中停蓄難運消，吐瀉交作腹痛極。上焦但吐而不利，下焦但瀉無吐逆，中焦吐瀉兩相兼，偏陽多熱偏陰寒。吐利得盡陰陽順，其間死者終稀焉。治用加減正氣散，藿香紫蘇陳皮全，厚朴茯苓並半夏，桔梗腹皮蒼朮先，白芷甘草砂仁末，生薑大棗水來煎。紅花木瓜轉筋用，山楂（麥）芽（神）曲傷食兼，腹痛須加炒芍藥，寒痛加（炮）姜（肉）桂似仙，枳實青皮心下痞，柴胡乾葛寒熱纏，小便不利澤（瀉）豬（苓）效，中暑發熱（黃）連（香）薷傳。轉筋入腹痛欲死，蓼湯熏洗病可止；《千金方》有外治法，男挽其陰女牽乳；手足厥冷脈將絕，鹽納臍中艾炷接，火灸人醒後酌方，細看陰陽及寒熱。</p>
<p>又有一種乾霍亂，腹痛欲死病勢悍，不吐不瀉㽲腸痧，鹽水吐之神妙案（《三因》吐法用鹽二兩放刀上炷赤，將井河水各一斤和勻，用鹽淬入水內，頻飲探吐之後用藥調理）。但得吐瀉病無妨，熱湯米湯不可按（誤食熱米湯則死）。外治曲池刺青筋，委中出血亦有干。</p>
<p>示吉按：古人之論霍亂，多責於暑，故此疾多生於夏秋，即冬月有之亦原伏暑而然。是以脈雖虛小，手足微冷，不可輕用薑桂熱藥，況霍亂之脈沉伏者多，理宜正氣散合香薷飲之類治之。此言一出，活人不少。但夏月之病，寒熱不同，投治大異。苟不具婆人審問，鮮有不夭人者，何則？假如病人的系日中勞役，動而得之，其為熱也無疑。若雖從日中得之，於時又多食冰水冷物，或從冷水中浴來，是又冷熱兼雜矣。倘不從日中勞役，暑氣高徵，肉食與冷寒齊進，冷館兼大扇清涼，陽氣退藏，陰寒填塞，不用桂附，何以活人？故先哲升陽湯、冷香飲子，非無故而發也。</p>

<h2>泄瀉</h2>
<p>（水穀為瀉）</p>
<p>泄瀉之原有六節，虛濕寒痰食與熱，五泄之名《內經》傳（溏、泄、利、滑、洞五泄），三虛之旨先賢說（飲食傷脾，脾虛不能運化；色欲傷腎，腎虛不能用藏；忿怒傷肝，肝虛木來剋土）。健脾利水是主方，燥濕升提不可缺，或用風藥或溫補，或因虛滑宜收澀，總用健脾滲濕方。二術（伏龍肝炒）車前茯苓訣，厚朴豬苓與木通，澤瀉陳（皮）甘（草）木香列，煨姜三片少許鹽。酒積白蔻葛根截；濕泄泄水腹不痛，小便不利腸鳴動（倍二術加桂枝少許）；食泄腹痛泄後減，噫酸臭腐食不用（加山楂、香附、枳實、砂仁、神麯、麥芽，後重加檳榔）；寒泄脈遲穀不化，腹痛悠悠無休罷（加炮薑、肉蔻）；火瀉腸鳴下黃赤，一陣痛來瀉可怖，肛門焦痛脈數急，（黃）芩（黃）連（薑汁炒）山梔真好許（去蒼朮）；虛泄虛滿不思食，水穀食時完不化，脈來沉細久不痊，人參山藥砂仁掛。痰泄泄痰浮水面（泄下沉者是積，浮者是痰），或多或少脈滑善，半夏南星法必添，吐出痰涎人更便。六證從容審問明，更分新久醫方驗，新者宜瀉宜消食，久者升提溫補益，泄久下陷用升提，升麻柴胡更有力，虛甚人參（白）芍山藥，虛寒炮姜肉果吃，腎虛送下四神丸（故紙酒浸炒四兩，吳萸炮炒一兩，肉果麵裹煨二兩，五味子二兩，為末，生薑半斤，同大棗一百枚煮爛，取棗肉為丸，每服一錢五分，鹽湯送下）。防風羌活兼風入，暑月（香）薷滑（石）扁豆尋，冬天炮姜誠有得，虛泄久泄更有方，一匙黃土（炒為末）臨服食。</p>

<h2>痢</h2>
<p>痢疾原來下膿血，裡急後重不可說，食積氣滯總相兼，慎辨青黃赤白黑。純白而來氣必傷，血受病兮應是赤，氣血俱傷赤白來，食積為黃是真的，純血來者亦如之，黑者須知死血色，白膿稠黏是為痰，宛如豆汁方屬濕，諸痢下迫皆屬火，勿妄以白為寒測，通因通用其經文。食積瀉濕和盪滌，後重須教調氣除，清血便膿應自息，通滯湯兮治法傳。條芩厚朴姜炒入，蘇梗檳榔共木通，胸中不寬陳（皮）（枳）殼立，熱用黃連（薑汁炒）痛木香，後重將軍不可忽，小水不利加滑（石）車（前），臨服木香磨薑汁。頭痛惡寒身體熱，蒼朮防風羌（活）（干）葛接（名風邪痢）；噁心作酸胸滿悶，枳實山楂（神）曲（麥）芽呷（名食積痢）；內傷痢疾小腹痛，桃（仁）紅（花）能治紫黑血；腹中不痛身不熱，大孔迫甚黃水泄；氣鬱為痢用升麻，柴胡防風不可缺。煩渴身熱腹痛極，水穀入胃即吐噦。噤口痢疾胃熱甚，倉米人參蓮肉悅；酒積痢因恣飲酒，葛根白蔻烏梅烈；天行疫痢老幼傳，令用敗毒無他說，夏月香薷扁豆增，腸澼銀花血自竭，隨症加減是良工。再看新久醫中傑，新者宜下宜消克，久者宜升宜補益。諸痢日久減檳榔，加入扁豆（白）芍白朮，補脾山藥及茯苓，下陷升麻柴胡得。日久氣虛（人）參（黃）耆用；紅久血虛（當）歸（白）芍力；血痢不止用阿膠，荊芥蒲黃同炒黑，姜灰從治加少許，若還不止血餘（頭髮燒灰用）益。痢久不止人虛極，按腹不痛無食積，四君四物隨證添，訶子粟殼且行澀（如石榴皮、肉果、烏梅俱收澀藥），脈來遲緩是為寒，炮姜肉桂肉蔻績（芩連禁用）。</p>
<p>治噤口痢　將田螺搗爛，入麝香一分，納臍中，引下其熱；內用黃連一錢，人參三分，煎湯終日呷之。一口下咽即愈。</p>
<p>毛公威傳痢病神驗方　用真川連一兩五錢（吳茱萸湯拌炒），白朮五錢半（土炒），蒼朮（米泔水浸炒）四錢五分，白芍（酒炒）二兩，當歸二兩，蓮肉（炒）四錢，山楂肉八錢，木香（不見火）二兩，肉豆蔻（麵包煨）五錢四分，麥芽（炒）三錢五分，神麯五錢五分，枳殼（麩皮炒去麩）二錢五分。上共為極細末，每服一錢二分，壯實者一錢五分，小兒三五七九分，看人大小用。白痢白湯下，赤痢蜜三匙和白湯下，赤白相兼燈心湯下，水瀉清米湯下，俱空心服。忌一切葷腥、麵食、椒、酒、煎炒、生冷等物。</p>
<p>按：此方投之虛弱之人及痢久者，甚為穩當。若壯盛初起腹痛甚及積滯勝者，秘方白丸子奇效。用皂礬（揀淨）一兩，入白蘿蔔汁一盅，銅勺內火上化開，再入好真粉一兩五錢，和勻取起，曬乾為末，用神麯打糊為丸。每服五分，壯實者七分，赤痢燈心湯下，白痢薑湯下，白瀉米湯下，服後瀉出黑積，藥即行矣。</p>

<h2>積聚</h2>
<p>癥瘕積聚皆有塊，食積痰血成其類。積為食積有成形，忽聚忽散聚為貴。榮衛失序七情傷，脾不運化神憔悴，五積為陰五臟生，六聚為陽六腑贅。主治總宜化堅湯，當歸白朮為前隊，半夏陳皮枳實兼，山楂香附砂仁對，厚朴木香等分煎，生薑一片功方遂。右脅有塊青（皮）（三）稜蓬（術），左脅有塊（川）芎桃（仁）桂（枝），肉食成塊草果連，粉面食積（神）曲卜（子）貴，痰塊在中海石加，瓜蔞白茯檳榔碎，壯健人加檳（三）稜蓬（術），瘦弱人參少許配，瘧後柴胡鱉甲青（皮），如要丸時加阿魏，外治熨法有神功，五仙消痞痞能潰。</p>
<p>痞塊外治秘法　用小鱉一個，紅莧菜二兩，貫眾五錢，阿魏二錢，蔥蜜各一兩，共搗為膏，再入麝香三分，貼在痞上。外用青布罨著，內服消痞煎藥，神效。</p>
<p>五仙膏　用大黃、肥皂、生薑、生蔥、大蒜各半斤，共搗爛，用水煎取汁去渣，再煎成膏，黑色為度，攤絹帛上，先用針刺患處，後貼膏藥。</p>

<h2>痞滿</h2>
<p>從來痞滿無痛塊，胸滿虛悶難通泰，皆由土弱失運行，濕熱食痰多作怪。半補半瀉是奇方，白朮茯苓為主賽，枳實厚朴及甘（草）陳（皮），木香香附砂仁在，蘇梗檳榔炒卜子，引用（生）姜（大）棗功難載，脈遲加入炮乾薑，脈數黃連（薑汁炒）方有賴，傷酒須添葛（根）（白）蔻澤（瀉），（山）楂曲麥芽治食積，小便不利加澤（瀉）（木）通，大便結時將軍入，按痞痛甚用大黃，脈來無力（人）參（黃）耆益。</p>
<p>示吉按：仲景云：「滿而不痛為痞，滿而痛為結」。結責之實，實為積滯有餘，則宜下宜消；痞責之虛，虛為中氣不足，則宜和宜補。據此虛實兩分，又何必袞同消補。但人有脾氣素虛，現停積滯補之，則積滯未消，邪得補而愈甚，消之則脾氣未健，土受傷而愈虛。不得不從易老講一補一瀉之法矣。許學士云：「邪之所湊，其氣必虛。留而不去，其病則實。」斯言信然。</p>

<h2>嘔吐</h2>
<p>乾嘔有聲吐有物，聲物俱有嘔之則，吐輕嘔重乾嘔凶，嘔乃漸出吐頓出。不嘔不吐為噁心，總是胃虛不能食，有寒有熱亦有痰，有因停水因食積，或因氣滯或氣虛，加減平胃病自息。半夏陳皮共藿香，厚朴香附及蒼朮，枳殼桔梗引（木）通砂（仁）（炒為末），一匙薑汁臨服入。煩渴欲飲脈來數，黃連竹茹山梔落（去蒼朮）；吐水冷涎脈沉遲，炮姜肉桂吳萸作；嘔吐痰沫脈滑時，南星白茯云術索；水停心下汩汩聲，茯苓澤瀉豬苓藥；飽悶作酸惡食氣，右關緊盛傷食例，神麯麥芽並檳榔，草果山楂肉傷利（面傷加卜子）；久病之後不納食，脈來無力又微細，（人）參（黃）耆白朮並茯苓，枳（殼）桔（梗）厚朴三味去；胸膈抑鬱善噫氣，忿怒憂愁不快意，檳榔卜子大腹皮，升散升麻防風具；傷酒乾葛澤（瀉）（白）蔻佳；傷風紫蘇乾葛易。</p>

<h2>噎膈反胃</h2>
<p>噎膈之證多因火，熏蒸津液成痰阻，七情妄動五臟傷，陰血漸槁無生所。咽喉痛塞不能食，病起賁門上焦膈；中膈飲食得水行，食不半日又吐出；下膈飲食如平人，朝食暮吐渾無力。主治加味二陳湯，茯苓半夏甘（草）陳（皮）立，黃連山梔青竹茹，藿香厚朴木通的，桔梗香附共砂仁，臨服一題加薑汁，韭汁童便次第增。痰泥中焦須竹瀝；合用四物薑汁炒，血虛左脈來微澀；氣虛須合四君湯，右脈芤弱並無力；痰飲寸關脈滑沉，瓜蔞貝母能開膈；脈來數盛是火炎，萸炒黃連倍用的；脈來芤澀是血瘀，桃仁歸尾韭菜汁；寸關沉澀是氣結，沉香木香檳榔入，大便燥結不通行，酒蒸大黃合四物（再加桃杏仁、麻仁炒為末，蘇子、瓜蔞仁之類潤之）。養血潤燥牛羊乳，寒痰泥膈吳萸覓，脾不磨者（神）曲（麥）芽同，七情鬱結成氣噎，寸關沉澀七氣湯，乾薑黃芩肉桂得，半夏橘紅並熟地，甘草芍藥（各二兩）桔梗吃（三兩），枳實五枚（人）參一兩，氣病投之噎自息。</p>
<p>示吉曰：噎膈，重病也。其原非忿怒抑鬱，即憂愁思慮，其來有漸，始則痞滿，火嘈吞酸，不知治療，既而逢食則噎，尤可少食，久則食下則吐，或粒不下咽。當此之時，三陽熱結，精血枯槁。若欲求愈，須病者安心靜養，行仙家十六字法，一吸便提氣，氣歸臍；一提便咽，水火相見。如此行之，再加之以薄滋味，勤藥餌，愈病不難。仙家云：「屋破修容易，藥枯生不難也。」張雞峰曰：「噎當是神思間病，惟內觀自養，可以治之。」此言深中玄旨。若欲速效而投香燥之劑，其害不可言也。開膈下食方，惟元明粉三錢，硼砂三錢為末，每服三錢，用火酒一杯，薑汁半杯，共入勺內，煎二三滾，取出澄清，用小酒杯徐徐服之。自覺臍下溫熱，即得飲食矣。然亦為劫劑，服後即投大補，較之香燥稍善也（此方乃毛公威先生所傳）。</p>

<h2>呃逆</h2>
<p>俗名打呃名呃逆，才發咽喉則據寂，連續數聲軋軋然，短促不長難消息。有痰有火有停水，有寒有氣有食積。主治丁香柿蒂湯，丁（香）柿（蒂）竹茹陳皮當（本方四味，茹、柿苦寒，治下焦之逆氣；丁、陳辛溫，理中氣之痞塞，中下焦之概藥也）。飲食太過胸中滿，（神）曲（麥）芽枳實及檳榔；痰涎壅塞脈來滑，茯苓半夏木香方；水停心下汩汩聲，白朮茯苓豬（苓）澤（瀉）尋；發熱煩渴脈來數，柴胡半夏（白）芍黃芩（去丁香）；滯氣盈兮腹胸滿，砂仁木香半夏存；胃中虛冷脈來遲，乾薑（肉）桂附（子）（白）術相親；虛來虛甚全無力，六君合用始為精（六君子，人參、茯苓、半夏、白朮、甘草、陳皮）；諸呃不止用沉香，薑汁磨成臨服行；若還病久呃逆作，虛極從來證最忌，六君合用沉（香）木香，寒甚還同（炮）姜（肉）桂落（本湯去竹茹）。</p>
<p>古人嗅法有奇方，期門灸法亦當學，倘然大便結成行，須用將軍無推卻。</p>
<p>嗅法　用乳香、硫黃、艾各三錢為末，好酒一盅，煎數沸，乘熱使病人鼻嗅之，外用搗姜渣擦胸前亦好。</p>
<p>灸期門法　婦人屈乳頭向下盡處，骨間動脈是穴。男女乳小者，以手一指為率，陷中動脈是穴，男左女右，灸三五壯。</p>

<h2>噯氣</h2>
<p>胃納水穀脾運化，榮衛周流無驚詫，緣何噯氣氣上升，胃中濕熱痰食話。丹溪主治星半湯，南星山梔共半夏，石膏（煨）香附及茯苓，甘草陳皮生薑助。食積（神）曲（麥）芽檳（榔）枳實；氣滯砂仁木香及；口渴煩悶姜（汁）炒（黃）連；虛甚人參（白）芍白朮；若還寒氣脈微遲，或傷生冷並寒物，除去山梔及石膏，加入炮姜木香益，益智茴香及厚朴，隨症加減病如失。</p>

<h2>吞酸吐酸</h2>
<p>飲食入胃脾不運，濕熱相蒸為酸病（如穀食在器，濕熱而易為酸也）。吐出酸水為吐酸，吐咯不出吞酸應。若還不治漸噁心，翻胃噎膈須臾進。丹溪加味二陳湯，茯（苓）半（夏）甘（草）陳（皮）已前定，黃連蒼朮及砂仁，神麯香附吳萸順。吞酸冬月倍吳萸，夏月吐酸（黃）連倍甚，人參白朮虛弱增，枳實山楂食傷認，再戒怒氣以平肝，滋味薄時胃清淨。</p>

<h2>嘈雜</h2>
<p>心嘈總是屬虛火，火動痰生因作楚，二陳湯共桔（梗）（黃）連（山）梔，（人）參（白）術（香）附（厚）樸白芍伍，煨薑棗子一同煎，竹茹薑汁加皆可。嘈甚不止加石膏；熱多青黛亦得所；郁用砂仁並撫芎；便實大黃（酒蒸用）能救苦；驚悸怔忡左寸澀，血少將來合四物，麥冬遠志酸棗仁，竹茹烏梅炒米入；終歲火嘈必夭年，火能熯物真可惜。</p>

<h2>水腫</h2>
<p>人之全生資水穀，脾主谷兮腎水屬，水旺土虛不勝水，水氣泛溢浮腫局。手按成窟舉手滿，皮光如泡氣喘促，實脾燥濕是主方，利水分消真可錄。上腫必須兼風治，開鬼門時微汗浴（《經》曰：上盛為風。非風則濕氣不能自上於清陽之分），下腫必須潔淨府，小便利兮通水穀，分消湯是秘人傳，二術（蒼、白）茯苓厚朴全，豬苓澤瀉大腹皮，香附砂仁枳殼兼，陳皮木香磨水汁，生薑燈草一同煎。上腫麻（黃）（用二三分）防（風）方有效，下浮米（仁）（防）己藥如仙（米仁炒，須用二三錢），（神）曲（麥）芽卜子消食積，葶藶桑皮治氣急，利水滑石並木通，發熱黃連山梔入，腹脹卜子共檳榔，氣陷升（麻）柴（胡）少許益，虛甚人參亦可加，痰多半夏原有力，（山）梔葛（根）茵陳治發黃，牽牛大黃治便實（去白朮），又有虛證更宜商，朝寬暮急血虛殃（合四物湯），暮寬朝急氣虛證，四君合用且先嚐，先喘後脹加（黃）芩麥（冬）（去二朮、香附、砂仁），先脹後喘倍二術，諸脹用藥忌甘溫，麩麵醬鹽切莫食。</p>
<p>示吉曰：分消湯治脾虛水腫，土炒白朮須用三錢，是有神驗。但先喘後脹，其病在肺，非分消所司也。麥冬飲治水出高原，其症四肢皆腫，少腹不急，初起便有喘滿，用麥冬五十粒，去心薑汁炒，糯米五十粒，水煎不拘時服。</p>
<p>又秘方防耆散治肺葉脹腫，蓋肺主皮毛，風邪入肺不得宣通，肺葉脹亦能作腫。其症先眼下臥蠶紋起，喘急。用防風、桔梗、杏仁、桑皮、蘇子、貝母各一錢，黃耆三分，水姜煎服。</p>
<p>又有血分證，婦人先經水斷絕，而後四肢腫滿，小便不通。此血瘀水道，以通經為主，宜小調經散。白芷五錢，沒藥、官桂、甘草各三錢，赤芍、細辛，當歸、延胡各一錢，琥珀另研一錢，麝香五分為細末，每服二錢，酒下。以上三症，病同治導，司命者無忽諸。</p>

<h2>鼓脹</h2>
<p>水腫鼓脹其原一，皆是脾虛不運克。鼓脹病重水腫輕，水腫皮浮如常食（四肢皆腫，飲食如常，其病在外，故輕，名雙鼓脹）；氣入於臟為鼓脹，腹大身瘦食不入（名單鼓脹，病在內故重）。脾虛致病是總原，亦有水血與食積，有因氣實及氣虛，上工隨症用消息，實土分消是妙方，二術厚朴炒枳實，陳皮香附縮砂仁，豬苓赤茯澤瀉的，木香腹皮引生薑，水煎氣急磨沉香，飽悶檳榔炒卜子；血膨（當）歸（赤）芍紅（花）丹（皮）嘗（血臌脅滿、少腹脹痛，身上有紅絲紋），腹有塊痛按不移，大便黑色血為殃（不愈加靈脂、桃仁、三稜、蓬朮、桂枝）；水臌小便苦心病，胸腹脹急水飲傷（合用五苓散，秘方用大戟四兩，大棗二百，同煮一時，去戟，旋旋食棗，水利為度）；食積鼓脹大便結，小便赤澀胸悶絕，牽牛卜子及檳榔，三稜蓬朮亦可設；氣實鼓脹因抑鬱，留滯不散腹脹急，大腸虛秘或吐酸，脅肋痛脹及面黑（合用分心氣飲、見諸氣）；氣虛脹滿多勞役，元氣虛乏真倦極，短氣溏泄腹脹膨，脈來微細不思食（宜合補中益氣湯）。分條而治是良醫，實脾利水為君則，順氣消食為佐使，清金（肺）制木（肝）從來得（用黃芩、麥冬之類），滋補腎火以制火（用知柏之類），肺得清化斯有力，卻鹽味以防助邪，斷妄想保母氣益，莫服利藥圖暫快，補益真元病自息。</p>
<p>示吉曰：人脾氣素虛，現停水積，方生臌證。治斯疾者，正氣足而滯氣行，是為上工；其次利小便，尤可活人；若用下藥，大便利而暫取快，是速斃也。予遇斯證，嘗早服補氣健脾之品，食後進勝金丹一錢，消積利水順氣，雖無速效，活人已多，傳以壽世。</p>
<p>勝金丹　用蒼朮（炒）二兩，厚朴（薑汁炒）、枳實（炒）、桃仁（去皮尖炒）、丹皮、陳皮、檳榔、赤茯、半夏、黑醜（頭末）、木香各一兩，甘草、川芎各六錢，為細末；外用皂礬四兩五錢（先用蘿蔔汁化開，濾去泥土，煮乾，再入醋煮乾）為末；與前末和勻，再用神麯三兩為末，打糊為丸，丸如綠豆大，每服一錢，虛人老人五分，湯下。並治胸膈飽悶，泄瀉痢疾，瘀血內傷，功不盡述。</p>

<h2>癆瘵</h2>
<p>腎經虛損名癆瘵，朝涼暮熱病無賴，五心煩熱消瘦形，乾咳失血真陰壞。陰常不足彥修傳（朱丹溪有陰常不足陽常有餘論），益坎勝離湯自在。發熱面赤盜汗來，消中便赤功難載，脈來微數兼無力，日輕夜重又喘急（若日重夜輕又為內傷元氣證），皆因房欲喪陰精，滋陰降火病漸息。（當）歸生（地）（川）芎（白）芍丹（皮）茯苓，天麥門冬（去心，各一錢）炒知（母）（黃）柏（鹽酒炒，用五分），陳皮甘草同（生）姜（大）棗，臨服童便竹瀝好。銀胡骨皮治骨蒸；（黃）耆（白）術棗仁（炒為末）自汗保；咳嗽氣急貝（母）（去心為末）（紫）菀桑（皮），有痰貝母蔞仁子，見血阿膠犀（角）（紫）苑丹（皮）；寒熱鱉甲醋炙早（脈弦加柴胡、青皮）；從治略加炒姜灰；泄瀉山藥澤瀉找（去知、柏、歸、童便）；盜汗浮麥堪為佐，牡蠣黑豆功亦大；金櫻蓮鬚主滑精（再加山藥）；牛膝車前浮火動；赤白濁加（石）蓮（白）茯燈（草）；勞熱龜膠青蒿中；嗽血沙參紫菀添；衄血（山）梔（黃）芩茅根（搗汁臨服加入）用；喉干聲啞（花）粉桔（梗）增；收斂五味訶子共，瀉甚減去（當）歸知（母）（黃）柏，（神）曲（麥）芽（山）楂（厚）樸同消食。</p>
<p>示吉曰：男女人之大欲存焉，每致過度，陰虛證多，故丹溪以此立論。然病名虛損，亦有從陽氣不足者。若因彥修之法，概治虛損，能免廢人乎？故有反是說者，謂陽生陰長，只當以參耆補之，滋陰之劑無益也。籲！一證一藥豈容偏僻？參耆補陽，東垣已制方，治內傷元氣矣。丹溪豈有誤哉？是不善用丹溪者誤也。</p>

<h2>失血</h2>
<p>心生血兮肝藏血，隨氣而行無處缺，目視舌言耳能聞，手能握持足能攝。緣何錯經致妄行，勞傷火動從容說，嘔吐血出名吐血，從胃而來是真訣（宜犀角地黃湯）。衄血皆因出鼻中，痰內有血名咳血，肺經有火二症來，衄為輕兮咳禍烈。血隨唾出各唾血，痰帶血絲名咯血，腎經有火妄煎熬，癆瘵之症難逃越。痰涎有血血從脾，脾虛不攝被火欺，六症皆從上竅出，鮮血為新紫血瘀，犀角地黃能總治。犀角丹皮生地基（各一錢五分），赤芍當歸（黃）連（黃）芩炒（酒炒各一錢），茅根搗汁磨墨奇。吐血阿膠天冬用，衄血麥冬梔子（炒黑）依，咯唾（黃）柏知（母）並熟地，麥冬山梔加亦宜。紫黑血塊胸中塞，酒蒸大黃並韭汁，藕節搗汁最行瘀。浮火上升童便入；咳嗽沙參天麥冬；痰多貝母天花力；口渴知母（五）味麥冬；寒熱青蒿鱉甲立；脾虛泄瀉去（當）歸（黃）芩，茯苓山藥甘（草）陳（皮）入，從治略加炒姜灰，還同童便一齊吃。若還不止用蒲黃，側柏荊芥俱炒黑，脈來微緩更無神，血不藏攝虛之則，阿膠加入八珍湯（四君四物合用），（黃）芩（黃）連犀角不可食（如有內熱，加童便半杯，姜灰少許。褚澄云：乾咳出血，若服童便百不一死，服寒涼，百不一生，宜童便一物飲之）。小便尿血為溺血，心與小腸邪熱結，清心蓮子（見淋證）合本湯，莖中疼痛湯澆雪，倘然不痛是為虛，養肝固榮加減截，不止荊芥及蒲黃（俱炒黑），補中益氣升提絕。</p>
<p>下血雖從大腸來，其原不一費心裁，有鮮有瘀有遠近（糞前血為近血，糞後血為遠血），有因血熱有氣衰，或為腸風（下清血而色鮮）或臟毒（下血色濁者是），下陷風邪亦致乖。治法新久辨鮮瘀，鮮者新者本方奇，合用川芎並白芍，槐花荊芥及地榆（三味炒黑），側柏將來礬水煮，甘（草）陳（皮）煎飲病無餘，發熱龜膠柴胡效，血虛熟地血餘醫，酒客烏梅（白）蔻乾葛，下陷防風升（麻）柴（胡）驅，跌僕傷加螞（蝗）地鱉，從治姜灰少許俱。紫黑血塊為瘀血，桃仁紅花歸尾訣，鱉甲丹皮及川芎，赤芍延胡不可缺，荊芥蒲黃俱炒黑，水煎服時陳酒入，不止蘇木熟大黃，塊止前方加減吃。下血不止荷何醫，泄瀉胸痞脈又虛，此屬脾虛不攝血，補中益氣最相宜，加入炮姜並芍藥，血餘阿膠功最希。</p>
<p>上下失血太過多，氣息幾微命若何，寒涼之涼休仍用，獨參一味起沉疴（是陽生陰長之法）。</p>
<p>示吉曰，治失血大法其始也，熱主流通，用清熱滋陰之品，佐以炒黑蒲黃、荊芥、側柏之類，蓋血得黑則止也。若血出上竅，加以順氣，如蘇子；破瘀，如藕汁；降火，如童便之類。其既也，以致肝脾不能藏攝，須用補肝益脾之品，切不可仍用寒涼，以傷脾胃。血上湧不止，用大蒜搗如泥，或津調附子末下敷腳心湧泉穴，引火歸原，血自歸經。如倉卒未便，竟以熱湯浸二足亦驗。</p>
<p>若血出下竅，新者正治。本湯中便血加檳榔，便結者再加元明粉，溺血合四苓，此在下者引而竭之也。稍久，用升提，升麻、柴胡之類。不止，合補肝益脾之藥，無不效矣。</p>
<p>雖然亦未嘗盡其變也，予常用消食之品而治吐血便血，其效若神。蓋人但知脾虛不能攝血，而不知飲食傷脾亦不能攝血也。其要切右關沉緊者是。予嘗用清肺之劑而止便血，人但知腸風、臟毒熱在下焦，殊不知上焦肺熱亦傳於腑而便血也。其要切右寸浮洪或洪數及血在糞後來者是。人皆以予傳秘方，籲！予方豈秘哉？予不過察三部之中，獨大獨小獨遲獨數者病也。余病實可例推。</p>

<h1>卷之二</h1>

<h2>汗證</h2>
<p>克肖天地名曰人，天地有雨人汗生，久雨之時天地否，久汗之人病自成。上工治汗須分別，自汗盜汗有二說。寐時汗出覺來止，盜汗陰虛兼火挾；動則汗出名自汗，陽虛有濕兼氣竭。自汗補陽並調衛，盜汗滋陰降火絕。參耆湯治自汗來，人參黃耆白朮截，茯苓當歸兼棗仁，白芍熟地牡蠣屑（各一錢），烏梅一個並甘（草）陳（皮），浮麥大棗煎一貼。盜汗當歸六黃湯，生熟地黃黃芩當，當歸（黃）連（黃）柏等分用，黃耆倍用水煎方。陰陽兩虛自盜汗，二方合用又何妨。泄瀉虛滿食不思，芩連黃柏定須除，加入棗仁並白芍，黑豆桃奴亦可施。汗出不止法如何？五倍為末津調和，塗入臍中真妙法，或用撲粉亦除疴，龍骨牡蠣俱為末，白朮糯米（小）麥斫過，周身撲之汗自止，莫將厚被蓋身多。</p>
<p>示吉曰：汗證有虛無實，調治不難。但冬月傷風，非桂枝不愈；至於內傷自汗，原須補中益氣湯，蜜炒升柴，少加製附子、浮小麥、麻黃根治之。調其中氣，使脾土和則濕不上升，濕不升則君火亦不能自為汗也。</p>

<h2>頭痛</h2>
<p>頭痛即非真頭痛，風寒痰火虛氣動。古人羌活沖和湯，加減服之真有用。羌活黃芩及防風，蒼朮白芷細辛（川）芎，生地甘草引薑棗，蔥頭髮汗自然松。太陽倍羌（活）（症惡風寒，脈浮緊）少陽柴（胡）（症寒熱、口苦、脈弦數），陽明石膏乾葛攻（自汗、發熱、不眠、頭額目痛，脈微洪），太陰腹痛倍蒼朮（或有痰，身重，脈沉緩），少陰倍用細辛功（症足冷氣逆，脈來沉細，甚加麻黃、附子），厥陰頭痛吐痰沫，手足厥冷吳萸通（脈沉緩）。肥人頭痛多濕痰，二陳合用術相同；瘦人定是火壅上，酒炒黃芩病可沖；脈來洪數實火升，重劑須知石膏靈；脈來無力是虛火，牛膝車前引火行（導龍入海法），人參黃耆氣虛用（症懶言、倦臥，右脈無力，合四君子湯），血虛四物酒（黃）柏送（日輕夜重，脈芤澀）。風熱在上頭痛者，天麻蔓荊酒（炒）（黃）芩共；巔頂頭痛加藁本，酒炒片芩用亦中；大便秘結酒大黃，釜底抽薪功最重；若還真痛指甲青，旦發夕死誠危恐。</p>
<p>按：半片頭痛，古法本方中左痛合四物，右痛合四君，固妙。更有秘方，用白芷二錢，川芎三錢為末，黃牛腦子一個，共入磁器內，加酒燉熟，和酒食之，隨量一醉，酒醒痛失矣。</p>
<p>外用吹鼻法，一用鬧羊花、川芎等分為末；一用火硝、川芎等分為末，俱妙。右痛吹左鼻，左痛吹右鼻。</p>
<p>又膈鹽灸法，用一厚紙為圈，約一分厚，填鹽其中，放大陽穴上，用艾火置鹽上，灸七炷，艾炷始黃豆大，圈約錢大可也。</p>
<p>凡服頭痛藥，須乘熱先熏後徐徐嚥下，藥力始到。</p>
<p>又秘方，治半片頭痛，以致目中生翳者。用白鳳仙一株，搗爛，用火酒一斤浸之，露七夜，去渣，飲酒。食後服，神效。</p>

<h2>心痛</h2>
<p>心痛雖分九樣論（食、風、熱、冷、悸、蟲、飲、疰、去來痛），皆因胃脘當心痛，痛則不通多成郁，郁久因而作熱蒸，大實痛時不可按，按之痛減作虛因，蛔蟲痛止偏能食（面上兼有白斑，唇紅，時作時止），脈澀須知瘀血成（必平日喜食熱物），嘈雜善飢是胃火，口吃冷物屬寒痛（或身受寒氣），痰痛吐痰脈沉滑，噁心惡食食傷生。加減調中治諸痛，山梔陳皮草蔻共，蒼朮桔梗與檳榔，烏藥香附枳殼用，半夏薑汁磨木香，秘法一匙滴滷送。火甚竹茹姜炒（黃）連，炮姜肉桂虛寒中（去山梔），瘀血（當）歸桃（仁）五靈脂，痰飲瓜蔞南星弄，食積砂仁（山）楂草果，蟲痛川椒烏梅動，便結仍加酒大黃，通則不痛從來重（可用元明粉三錢亦妙）。真心痛時指節青，夕占旦死誠可痛。</p>
<p>示吉曰：痛無補法，勿用參朮。得寒則凝，不可純用寒涼，故古人用山梔而佐以薑汁也。此症大都因有形之物，隔礙其氣而然。法宜吐瀉，以行其氣，宜《三因》吐法，或鵝翎探吐之。外治點眼止痛實為妙法，用透明雄黃、火硝等分為末，加麝香少許，新汲水調，點眼內眥睛明穴，男左女右，扶行數步，立愈。若再鄉僻，藥餌不便，竟用鞋底泥化入井花水中，攪勻服，甚佳。此症痛止，切不可飲食，食必復痛。</p>
<p>外，蟲痛欲死，用老蔥根搗爛取汁，香油和服，立愈。</p>
<p>諸心痛，用良薑、香附等分，炒為末，每服二錢，酒送下，效。</p>

<h2>腹痛</h2>
<p>腹痛之因有幾般，食痰瘀血熱蟲寒。瀉後痛減知食積；痰則脈滑小便難（或腹中鉤痛，脅下有聲）；時痛時止是火痛（四肢手足心熱，脈數）；綿綿不止作寒看（症面青白，或爪甲唇口皆青，脈來遲）；內有瘀血致腹痛，必有常處不移動（小便自利，大便黑）；面白唇紅痛不常，蟲痛惡心食不用（腹中乾痛，時作時止）；夏天吐瀉冒暑來，身重腹痛因濕中（或兼浮腫）；手按痛止軟為虛；手不可近是實痛。主治戊己調中湯，蒼朮陳皮香附光，厚朴茯苓並滑石，川芎白芷神麯方，木香山梔須炒黑（各一錢），甘草姜灰少許入。痰多半夏及南星；食積檳榔共枳實；砂仁蘇梗調氣滯：葛根（白）蔻澤（瀉）消酒積（飲酒人多酒積痛）；熱甚黃連不可無；寒多（炮）姜（肉）桂原有力（去山梔）；赤芍歸尾及桃仁，瘀血痛塊加有益；肉食停滯（山）楂草果，卜子麥芽消麵食；冒暑香薷並藿香，傷濕木通倍蒼朮；手按痛甚便不通，大黃三錢一齊吃；按之痛減脈無力，白朮白芍補虛則；烏梅川椒治蟲痛，川楝（肉）桂檳（榔）同要用；臍下大痛治最難，人中黑時病已重。</p>
<p>止痛熨法　一用炒鹽一升，絹包乘熱熨痛處，冷則再炒。一用生薑斤許，搗爛去汁，取渣炒熱熨痛處，冷則加汁再炒，並治結胸痞氣。一用麩皮炒熱熨痛處。</p>
<p>示吉曰：鹽性善走，力能軟堅；姜味辛，辛能發散；麩皮性熱，熱主流通，故能定痛，加之以炒者，借火力直達於中宮也。大痛時，先用此法，痛稍定，辨虛實寒熱用藥，更為切當。</p>
<p>毛公威曰：痛則不通，總宜行氣。秘方桃靈丹治諸痛如神。用桃仁一兩（半炒半生），青皮、元胡、廣皮、靈脂各五錢，沉香、圓木香各三錢，乳香、沒藥各三錢，共為末。九種心痛，淡醋湯下；絞腸腹痛，淡鹽湯下；食積瘀血痛，酒下。</p>

<h2>脅痛</h2>
<p>膽無別竅肝盡陰，位居兩脅怒為神，忿怒傷肝主脅痛，風邪痰食血能成。小柴胡湯加減治，柴胡半夏及黃芩，白芍甘草青皮用，川芎丹皮次第行，引加薑棗水煎服，青黛膽草熱可增。右脅疼痛痰流注（右關脈滑，或走注有聲），南星白芥白茯苓；左脅痛時合四物，按之有塊瘀血成（痛處不移，左關沉澀），桃仁紅花宜加入，痛甚乳香沒藥尋；右脅有塊兼飽悶，吐酸噯氣傷食症（右關脈緊盛），（神）曲（麥）芽厚朴及檳榔，肉食山楂草果應；脅痛口苦並寒熱，耳聾嘔吐寒邪訣，（豬）膽汁三匙入本湯，神功妙用無人說；脅痛內熱大便難，沉實有力是熱結，痛隨利減加大黃，瘀血桃仁不可缺。脈來微細又如何？或大無力內傷多，本湯須借人參力，補中益氣合除疴。</p>
<p>示吉曰：脅為肝膽之區，禁用汗、吐、下三法。司命者須知外治法，內外夾攻，自能速效。一用白芥子，水研敷痛處，能消脅中痰，又兼辛散。一用吳茱萸研細，醋調敷，熱主流通，又從治也。一用韭菜一握，縛定約寸許切斷成餅，放在痛處，上用熨斗火熨之，使韭氣入內即愈，餅爛再易一枚。韭菜氣辛，開鬱結，又能逐瘀，用者擇焉。</p>

<h2>腰痛</h2>
<p>先天之本惟兩腎，位在腰間藏精應，房勞過度兩腎虛，邪氣客之腰痛病。腎虛為主有瘀血，或濕或痰或鬱熱，風寒挫閃總能疼。益坎湯中加減說，山藥山萸熟地黃，香附烏藥續斷截，杜仲故紙鹽酒炒，丹皮澤瀉砂仁接，引用青鹽空心飲。尋常腰痛自然絕（痛之不已，習以為常，屬虛），知母黃柏脈數添（或手足心熱，面紅口乾，屬熱），炮姜肉桂脈遲設（症足冷無熱，不渴或瀉，屬寒），寒濕時見熱能除（加蒼朮、白朮、肉桂、良薑），天陰疼痛知濕熱（加黃柏、蒼朮、白朮、川芎、白茯苓），挫閃板疼難俯仰，歸尾桃仁牛膝列，便結大黃並桂枝，赤芍紅花治瘀血（內有塊痛，日輕夜重，為瘀血，治同挫閃）。尺脈浮時定是風，天麻防風羌獨活；脈來滑疾又名痰，腰背重注走串雜，南星半夏白茯苓，白芷撫芎二術奪；腰痛雖虛禁參耆，寒涼之劑不宜遏；久痛須加官桂開，痛甚不妨加乳（香）沒（藥）。秘法引經豬腰子，煮湯煎藥功奇特；若還大便秘不通，酒蒸大黃不可忽。又有腎著若物纏，腰重如帶五千錢，體冷如冰小便利，白茯炮姜（各四錢）甘（草，炙）（白）術（各三錢，炒）煎（每服四錢，空心服）。</p>
<p>示吉曰：腰為腎府。腎坎象也，水火併焉。水衰則相火旺而腎熱，火虛則陰翳襲而腎寒，水火俱衰。土乘邪干，均令腰痛，官青娥丸。大茴、杜仲、故子（鹽酒炒）各一兩，熟地二兩，胡桃肉四兩，為末，蜜丸，空心酒下。</p>
<p>一方，用豬腰子一具，剖開入青鹽三錢，杜仲末五錢，濕紙包裹，煨熟，空心食之妙。</p>
<p>吹鼻點眼治閃腰痛法　一用木香一錢，麝香三分，為細末，右痛吹左鼻，左痛吹右鼻，令病人手上下和之。一用兩瓜皮陰乾，為細末，點目內眥睛明穴，立愈。</p>

<h2>臂痛</h2>
<p>手臂因何作疼痛？經絡血虛風濕中，或寒或痰或有傷，秘法活經湯有用。蒼白二術共南星，防風羌活秦艽動，半夏桂枝羌獨活，補血須用（川）芎（當）歸頌，經寒蘄艾桂枝添（或脈遲臂冷），痰多白芥（竹）瀝（姜）汁送（症麻木不仁，或硬塊白色）。脈數臂熱酒炒芩（屬濕熱）；身重痠痛蒼（術）倍進（屬濕）；若因挫閃定為傷，桃仁紅花靈仙應；氣滯香附及薑黃；氣虛黃耆人參幸（右脈浮大無力）；服時食後引生薑，臨服陳酒一杯定。</p>
<p>止痛法　一用瓦曬熱，熨痛處。一用真蘄艾四兩，揉成綿裹痛處，二法均熱主流通，通則不痛之法。</p>

<h2>背痛</h2>
<p>背屬太陽膀胱經，太陽氣鬱痛不行。通氣防風湯可用，藁本羌活獨活存（各二錢），防（風）（川）芎（各）一錢及甘（草）蔓（荊）（各六錢），生薑為引水煎成。身重腰沉加防己；脈遲附子藥如神；二陳合治脈來滑，背心一點冷如冰（屬痰合二陳湯）；勞役過度常常痛，十全大補定功成（四君、四物加耆、桂、薑、棗，水煎服，或用補中益氣湯）。</p>

<h2>痛風</h2>
<p>（俗名白虎歷節風，古名痛痹）</p>
<p>遍身走痛名痛風，血虛氣滯風濕攻，濕痰流注脈來滑，麻痹不仁經絡壅。上盛為風脈浮數，下盛為濕脈濡同。日間痛甚為氣滯，夜間痛甚血虛凶。肥白（人）多痰蒼瘦火，從風羌活有神功，羌活蒼朮酒炒（黃）芩，當歸白芍半夏均，茯苓香附甘（草）陳（皮）用，木香磨汁水姜增。上痛防風白芷妙，下痛黃柏牛膝尋，熱痰瓜蔞並枳實，竹瀝薑汁臨服入，脈澀血虛生地（川）芎，痛甚原須加乳沒，發熱柴胡不可無，臂痛桂枝加有益，小便短澀合四苓，骨節疼痛靈仙力。</p>
<p>按：走注疼痛，古名痛痹。究其故，血虛不榮內，血瘀不養筋，寒甚則凝滯，濕痰則留結，使榮衛滯塞而不通，何怪乎其為痛也。但痛而走注，非寒痰濕血之所能，其惟風之善行者乎。古人定名良有以也。</p>
<p>秘方　用桑枝一小升，細切炒香，水三升煎一升，一日不拘時飲。桑枝性平，不冷不熱，可以常服，並能止嗽消食利便，屢效。</p>

<h2>眩暈</h2>
<p>頭眩昏暈病何如？如立舟中氣喘時，時暗生花身自轉，耳聾昏倒事無知。氣少血虛痰作病，風寒暑濕亦須知。《內經》眩暈責肝木（風木主動故也），丹溪痰火兩相持，清暈化痰湯主劑，陳皮半夏茯苓施（各一錢五分），白朮川芎羌（活）白芷（各七分），防風枳實膽星支，天麻黃芩須酒炒，水姜煎飲病當除。勞役過度自汗重，黃耆人參氣虛用（去羌、芷、防風，或用補中益氣湯）；失血產後是血虛，當歸生地芍藥中（去羌、芷、防、星，或用芎歸湯）；脈數黃連並山梔；遲脈炮姜肉桂重；痰多竹瀝及薑汁；中濕身重增蒼朮（或吐逆脈濡）；項強不仁風脈浮，有汗桂枝白芍的；筋攣掣痛脈浮緊，寒則無汗紫蘇入（冬加麻黃）；夏天煩悶暑脈虛，麥冬五味香薷益。</p>

<h2>麻木</h2>
<p>麻病如繩縛初放，全無痛癢木之狀（總是皮膚不仁），濕痰死血木病成，氣虛麻症方來當。開痰活血治木方，川芎茯苓當歸幢，陳皮生地半（夏）芍（藥）添（各一錢），白芥桃仁紅花望（各八分），甘草生薑一併煎，竹瀝薑汁臨服放，臂上桂枝不可無，牛膝靈仙下部蕩，南星二術治濕痰，寒壅經絡川烏壯。麻症治法又如何？益氣行氣功最多，補中益氣湯為主（參耆歸術陳甘升柴），木香香附川芎徒，青皮桂枝加少許，棗姜煎服定除疴。茯苓半夏有痰用（脈來滑），羌活秦艽夾風送（脈浮者是），身重脈濡蒼朮增（夾濕），瘦人脈數（黃）芩（黃）連頌（夾火芩、連酒炒），肥人附子可引經，醫須便制少許用。</p>

<h2>痹證</h2>
<p>痹證有五原歸一（骨痹、皮痹、筋痹、脈痹、肌痹），其原總屬風寒濕，風能走注寒善痛，濕多重著脈來澀（或浮或緊，故有痛痹、行痹、著痹之名），以致麻木皮不仁，不能行功但能食。舒經湯用好薑黃（四兩，洗去灰土），當歸赤芍共白朮（各二兩），甘草（炙）羌活（各一兩）海桐皮（二兩），為末三錢生薑入，盞半水來煎八分，去渣磨入沉香汁。</p>

<h2>痿症</h2>
<p>四肢軟弱名痿症，但能飲食行難任，五臟五痿出經書（脈痿筋縱，筋痿筋攣，肉痿則渴，骨痿腰膝不舉，氣痿肺鳴，皮毛枯槁），獨取陽明脾肺病（陽明脾肺之府），皆由酒色真氣傷，清心補腎病自定。參歸養榮（湯名）用人參，熟地當歸白茯苓，陳皮白朮兼芍藥，（黃）柏知（母）故紙酒炒行，牛膝杜仲（姜酒炒）等分用，甘草減半水煎吞。肥人有痰加（瓜）蔞半（夏）；瘦人多火用（山）梔（黃）芩（酒炒）；若挾瘀血脈澀弱，桃仁紅花宜所增；食積妨礙亦成痿，食積條中加減論。</p>
<p>示吉曰：痹、痿俱能食而不能行，症相同也。但痹多實，痿多虛；痹多寒，痿多熱；痹為濕，痿為濕熱。苟不明辨，調治自差。其要在有痛無痛中分，有實為實，痹也；不痛為虛，痿也。此為異同者辨。至於用藥，又當隨其所挾。看其所急。譬之，痿症雖虛，若二便秘結，熱燥腸胃，能不用大黃以潤之乎？痹症雖實，若因勞役內傷，懶言倦怠，脈來無力，能不用甘溫以補之乎？東垣治痿以黃柏為君，黃耆等補藥為佐，而無一定之方，蓋欲學者隨其所挾而用藥也。</p>

<h2>癇痓</h2>
<p>卒時暈倒口流涎，身軟口噤咬牙關，聲類畜叫名癇痓，五臟五癇病自煩，總因痰火塞心竅（作畜聲者，譬之笛孔開閉不同而音各異，不必分羊豬等症），祛癇二陳（湯名）功不凡。（白）茯半（夏）甘（草）陳（皮）犀角屑，黃連枳實沉香截，膽星遠志及菖蒲，竹瀝薑汁臨服設，辰砂為末好鎮心，開關牙皂鉤藤絕。</p>
<p>示吉曰：癇與痓相似，但癇則身軟時醒，痓則身強直反張如弓，發不時醒為異。仲景曰：「身熱足冷，頸項強急，惡寒，時頸熱，面赤，獨頭搖，卒口噤，背反張者，痓症也。方具傷寒科中。至於雜症成痓，變症也。大抵屬痰屬血虛。血虛參歸養榮湯，見痿症，加羌活、防風、黃耆、桂枝；痰用瓜蔞桂枝湯，瓜蔞、芍藥、甘草、桂枝、水姜煎服。痓症多用桂者，以痓為肝病，肝木主筋，桂能緩筋而伐肝，所謂木得桂而柔也。若陰證成痓難治，回陽救急湯加桂枝白朮，方在傷寒科。</p>

<h2>癲狂</h2>
<p>肝實多怒名曰癲，錯亂妄為不可言；心熱多喜狂呼叫，妄言妄見是狂然。《難經》雖有陰陽別，均為熱證河間說，從來宜瀉補不宜，在上吐之病自歇，病在下者微利之，吐瀉後將餘邪撤。祛癇二陳（湯見癇症）甚有功，但得寧靜補心血，天王補心是妙方，莫施溫補病難絕，飲食過度病復來，枉咎醫家不先說，清心寡慾並安神，恬淡滋味善調攝，傷寒之病變發狂，節齋方法真奇訣（見傷寒），邪祟欺人詈罵來，承祖灸法第一節。</p>
<p>治火亢吐法　治火亢甚，喜笑不休。用食鹽二兩放刀頭上，用火燒赤，研細，入半夏三錢，竹葉一兩，河水二大碗，煎三四沸，去渣，待溫入竹瀝半杯，薑汁三匙，頓服，鵝翎探吐，熱痰即愈。</p>
<p>下法　治實熱，大便燥結，發狂。用大黃四兩，酒浸一夜，水三升，煎之，分三服。能食脈沉實有力者，立愈。</p>
<p>秦承祖灸鬼法　治一切驚狂譫語，逾垣上屋，罵詈不避親疏等症。以病者兩手大指，用細麻繩扎縛定，以大艾炷置於其中，兩介甲及兩指角肉，四處著火，一處不著，即無效矣。七壯神妙。</p>
<p>治發狂秘方　用好生犀角四兩銼末，每用一兩，加清水十碗入砂鍋內，熬至一碗，濾淨，再加水十碗，熬至二酒杯；另以淡竹葉四兩，水六碗，煎至二碗，去渣，加犀角汁同服，四服立愈。</p>
<p>婦人產後，血迷心包，亦令癲狂，歌唱無時，逾垣上屋，宜加味逍遙散。用當歸、白芍、白朮、茯苓、柴胡、生地、遠志、桃仁、蘇木、紅花、甘草，水姜煎服。此屬虛證，宜補不宜瀉，故予拈出。</p>
<p>一方加辰砂末。</p>

<h2>驚悸怔忡</h2>
<p>驚悸忽然心惕惕，如人將捕時驚惑，跳動不已名怔忡，寤寐神魂多恍惚。精神短少或多痰，健忘之病因而得，皆緣大恐與大驚，觸事喪志心神失。治用四物安神湯，當歸川芎（白）芍地黃，（人）參（茯）神梔子黃連（酒炒）（白）術，麥冬酸棗竹茹當，烏梅炒米引薑棗，臨服研入辰砂好。時跳時止定因痰，二陳合用病自了；心下悸動是水停，豬苓澤瀉不可少。</p>

<h2>健忘</h2>
<p>心氣不足事多忘，有始無終作事忙，發言首尾都忘卻，思慮勞傷致病妨。天王補心真妙藥，川連酒炒（二兩）生地黃（酒洗四兩），當歸麥冬五味子，柏仁棗仁元參當，天冬茯神並桔梗，丹參遠志合成方（各五錢），菖蒲一兩共為末，蜜丸送下定驚恍，硃砂為衣臨臥服，引用燈草竹葉湯（每服二三錢）。肥人脈滑痰迷竅，膽星半夏莫相忘。</p>

<h2>虛煩不寐</h2>
<p>虛煩不寐是何緣？心熱膽寒病自兼，痰涎沃心誠可怕，加味溫膽病當痊。半夏竹茹陳（皮）枳實，茯苓甘草棗仁先，遠志人參及五味，熟地薑棗一同煎（臨臥服）。熱在陽明不得睡，竹葉石膏勝如仙，傷寒條內分明說，口渴自汗症相全。</p>
<p>示吉曰：健忘、驚悸怔忡、虛煩不寤俱屬少陰，故多用安神養心之品。然須察其所挾，挾水者，合四苓；挾痰者，合二陳。再察所因，如因勞役過度，或病後而來，宜補中益氣湯加紅花入心，黃柏滋腎，其病自退。若因思慮過度，勞傷心脾而來者，宜歸脾湯，蓋思傷脾，脾足則神寧意定也。諸症總不宜涼劑，重瀉脾土，瀉伐心火，火卻土衰則痰涎日甚，而不可為矣。</p>
<p>歸脾湯　治脾經失血，發熱盜汗；或思慮傷脾，不能攝血，以致妄行；或健忘驚悸；或心脾傷痛，嗜寐少食，血虛發熱，虛煩不寐等症，用人參、白朮、黃耆、茯苓、當歸、遠志、棗仁、龍眼肉各一錢，木香、炙甘草各五分，薑棗煎服。</p>

<h2>黃疸</h2>
<p>疸雖分五實歸一（黃汗、黃疸、酒疸、谷疸、女勞疸。丹溪曰：不必分五種，總是濕熱，如盫醬曲相似），蓋是脾虛胃不實，水穀濕熱相鬱蒸，發黃腹滿溺黃汁，有如盫曲遍身黃，眼珠指甲俱金色，欲除濕熱利小便，茵陳五苓湯有力氣。茵陳澤瀉豬茯苓，由梔木通並白朮，山楂枳實共甘（草）陳（皮），桂枝少許兼滑石，薑棗燈心河水煎。厚朴檳榔消食積；身熱柴胡乾葛增；腹脹腹皮卜子入；傷酒白蔻共葛根；浮腫蒼朮應有益；口渴腹脹大便難，加入大黃去白朮（名加味茵陳大黃湯）；小便自利大便黑，按腹則痛瘀血積（桃仁承氣湯中加茵陳，見傷寒）；噁心吐酸胸腹滿，右關緊盛是傷食（從飲食條中治）。二者俱宜勝金丹（見鼓脹），食消血去黃自息。腹中無病能飲食，二便如常不苦澀，惟有身痛脈來大，煩躁頭痛苦鼻塞，此因寒濕客頭中，瓜蒂搐鼻黃水出。</p>
<p>秘方搐鼻瓜蒂散　用瓜蒂二錢，為細末，再入母丁香一錢，黍米四十九粒，赤小豆五分，再研極細。至夜令病人先含水一口，將藥半字吹入鼻中，待下，或吐去水，便睡，至夜半，或次日取下黃水，則愈。若病在遍身者，內服茵陳湯。</p>
<p>示吉曰：疸症在上者，吐之，微汗以散之，搐鼻以除之；在下者，引而竭之，大便實者下之，必使小便清白為愈。病之常治之經也。外有瘀者，逐之；蟲積者，消之；寒者，溫之。病之變治之權也。蟲積，如吃泥土、米炭，發黃，依蟲症條中治之。陰證發黃，四逆湯加茵陳，詳傷寒條。凡疸散成臌者危，黃入手足心，渴而熱甚者，難治。</p>
<p>驗黃疸生死法　用二指重按胸前膻中穴，二指左右分開，中間有血色者可治。</p>
<p>秘方外治，用生薑一斤，搗爛，入酸醋一斤，和平胃末二兩調勻，遍身塗之。少頃，戰慄汗出，內瀉黃水而愈。</p>

<h2>斑疹</h2>
<p>遍身紅點名曰斑（斑無頭粒），疹生頭粒又多番（疹有頭粒，浮小隨出隨沒），先紅後赤人昏憒，脈來洪大更心煩，熱傷血分乘虛出，鮮紅稀朗方為吉，紫黑稠密定傷生，和解辛涼消毒力，將出未出升麻湯。升麻葛根川芎立，甘草棗姜水煎服。再著紅花亦有益，已出之後去升麻（以下加入），牛蒡元參知母吃，黃芩桔梗同犀角，加入大青功妙極，譫語口渴並自汗，竹葉石膏粳米的。</p>
<p>驗斑疹紋跡法　以紅紙燈照病人面部、胸背、四肢，有紅點者，斑疹也。疹輕斑重，先將薑汁噴於斑上，隨輕重用藥。若病人安靜，脈不洪大，紅點惟在手足，且先紅後黃，是紋跡也，切宜細察。</p>

<h2>濁症</h2>
<p>小便去濁名濁症，皆因濕熱為之病（白者如米泔，名白濁；赤者如赤膿，名赤濁；漩腳澄下凝如膏糊。《經》曰水液渾濁，皆屬於熱），赤屬血兮白屬氣，肥人濕痰膀胱滲。清心蓮子用石蓮（去殼取肉），人參黃耆赤苓淨，地骨麥冬及車前，黃芩甘草功相應。（以下加減）肥人須合二陳湯，二術升（麻）柴（胡）亦莫剩，酒炒知（母）（黃）柏脈數添，久而不止升柴進，澀精金櫻並蓮鬚，山萸牡蠣真能任；瘦人血虛因而得，赤色居多合四物；暑天伏暑用清涼，香薷扁豆兼滑石；白濁腎虛萆薢飲，益智菖蒲烏藥等，四味（等分）煎成入少鹽，空心一服功成穩。</p>
<p>示吉曰：便濁則降火清痰，分利清濁則益腎滋陰，固脫關要也。外有肥人多濕痰，清痰是要；瘦人多虛火，降火為先。老人因虛寒而致，可求溫補。夏月因伏暑而然，法用清涼，是亦丹溪之法，傳於言外也。</p>

<h2>淋</h2>
<p>心與小腸為表裡，心火動時相火起，煎熬津液成五淋（血、石、膏、勞、氣）。赤澀不通痛不已，欲去不去住又來，淋瀝疼痛無人理，清心分利是良方。犀角黃連梔子擬，滑石木通共車前，麥冬赤茯甘草抵，竹葉蓮心燈草煎，還加青黛痛脫體。溺出砂石名砂淋，石韋瞿麥葵子行；血淋尿血莖中痛，柏葉藕節生地臨（不痛者為尿血）；膏濁頻數膏淋症，茯苓白朮半夏真；勞倦則發是勞淋，人參黃耆（當）歸（白）術尋；嘗有餘瀝身又冷（是氣淋），木香檳榔（當）歸澤（瀉）青（皮），瘀血作淋脈來澀，牛膝煎膏病自平。脈數（黃）柏知（母）方有效，下陷升柴更覺靈，脈來無力（人）參（白）術用，大便秘結大黃行。</p>
<p>示吉曰：三濁五淋，俱小便去濁也。濁多虛，淋多實，蓋淋痛濁不痛為異耳。濁、淋俱屬熱證，惟其不痛，大約屬濕痰下陷及脫精所致；惟其有痛，大約從淫欲火動，強留敗精而然，治之不可袞同。故男子女人五淋帶下初起，小便痛者，用白茯、大黃各一錢五分，百草霜（五分）共為末，雞子清調，蒸熟作丸，白湯下，空心服，尿白即愈。毛公威傳此方，泄瀉者不可用。</p>

<h2>小便不通</h2>
<p>小便不通有二症，渴在上焦肺熱病，不渴方屬小腸來，膀胱實熱通關應。渴者須投清肺湯，赤茯豬苓澤瀉當，通草車前扁蓄妙，木通瞿麥飲無妨，琥珀為末引燈草，空心一服是仙方。若還不渴小便秘，通關丸用知（母）（黃）柏意（各一兩，俱酒炒），肉桂為末用一錢，熟水為丸桐子例，空心送下一百丸，頓兩足時藥行易。以上二症是大綱，投之不利吐之愈。皆因痰塞中上焦（如玉漏然），上竅塞而下竅閉。法煎二陳探吐之，久不通時當提氣，勿用巴豆及牽牛，大便秘結八正（散）濟，若兼嘔吐名關格，老人鼓脹總不利（皆死症）。</p>
<p>示吉曰：小便秘日久，則水滿而死，急症也。外治法不可不講，一用皮硝一合，連須蔥一根，同搗，用青布攤似膏藥，貼腹臍上，熱瓦熨之，即通。一用炒鹽熨臍腹。一用麝香、半夏為末，填臍中，上用蔥白、螺螄二味搗成膏，為餅封臍上，用布帛縛定，下用皂角燒煙，熏入陰中自通。女人用皂角煎湯洗陰戶。若在胎前，名曰轉胞，是胎壓轉尿胞不得小便也。宜穩婆托法，詳女科。</p>
<p>總之，右寸關滑實者多，煎二陳湯以吐其痰，因痰塞上竅，以致下竅不通也。右寸關細微無力，或浮大無力，是屬氣虛，宜獨參湯補氣，《經》云：氣化則能出矣。若左脈芤澀，或小腹有痛塊，是屬瘀血，桃仁、牛膝作丸服；若大便黑者，桃仁承氣湯。</p>
<p>一單方，治小便閉，脹急垂危者，用自己爪甲燒灰，水調服，只取通竅之意也。</p>

<h2>大便不通</h2>
<p>心肺清肅腎水節，津液充足內不熱，大便濕潤自調均，若還秘結津液竭。大腸無血致成災，更兼邪熱因而結，壯年氣盛可下之，大小承氣真奇絕（湯見傷寒）；婦人產後及老人，久病之後作虛說，若用巴豆並硝黃，暫時取快禍最烈，《千金》潤燥是良方。生熟地黃當歸帖，蘇子桃杏共麻仁（四味炒為末），枳殼厚朴黃芩列，甘草燈心共水煎。秘甚還加大黃劫（大黃用酒拌，蒸曬九次，便通即去之），腹痛檳榔木香開，氣虛人參郁李來，痰火瓜蔞並竹瀝，風閉羌活牙皂裁（一加郁李仁），老人蓯蓉（人）參麥（冬）用，產婦（川）芎（白）芍紅花該，小便多時或自汗（津液枯竭之故），人參麥（冬）（五）味用扶衰。</p>
<p>示吉按：丹溪曰西北人壯實，開結為主；東南人氣弱，潤燥為要。然因其地而分，不若隨其證而治。蓋便結因風寒熱病者，雖東南雖老弱，非用硝黃不可，仲景所謂急下法也。便結因於病後失血產後者，雖西北雖年少，亦宜滋陰補養，丹溪所謂潤燥法也。變通而治何病不克？至於結在廣腸，導法尤為捷要。三法附後：</p>
<p>一用豬膽二三個，每個傾去少許，仍入醋在內，用蘆管相接，縛定一頭，套入穀道，以手捻之，令病人提氣，如忍大便狀，膽汁入內即通，蓋酸苦能益陰潤燥也。</p>
<p>一用香菜油或麻油入豬膽中，如上導法。</p>
<p>一蜜導法，用白蜜六七兩，煉稠厚黃色，滴水凝硬，再加入鹽五分，皂牙末五分，和勻，急傾入冷水中，捻如指大三四塊，先將香油抹穀道中，後用蜜條放入即通。</p>

<h2>二便閉</h2>
<p>肝腎實熱二便閉，大便行時小便利。八正散中用大黃，木通滑石車前意，扁蓄瞿麥並山梔，甘草燈心水煎例。少壯驟病服如神，老人虛弱藥所忌。</p>
<p>外治法　用蝸牛三個，連殼研如泥，加麝少許貼臍中，以手按之立通。一用白螺螄搗爛，填臍中亦妙。一用香豉一十粒，連須蔥一根（勿洗），生薑一塊，食鹽二匙，同研爛捏餅，烘熱掩臍上，以帛扎定，良久氣透自通。否則再易。</p>
<p>秘方　用白蜜半盅，白湯泡開，入元明粉三錢，空心服。血熱便秘，用當歸五錢，煎湯調服元明粉三錢，並妙。</p>

<h2>脫肛</h2>
<p>肺與大腸為表裡，肛門閉結肺熱理，肺臟虛寒則脫肛，瀉痢久虛下陷起（老人虛弱，小兒元氣不足，產婦用力過度，故有此症）。舉氣湯中（人）參與（黃）耆，（川）芎（當）歸升麻五味已，薑棗水煎空心服。外治好將熱尿洗，鞋底烘熱捺進去，再點冰片亦得體（冰片為末點肛上）。泄瀉脫肛去當歸，補中益氣甚有禮；大便乾澀努力來，是為熱脫清涼擬（脈數實，肛門澀痛），黃柏知母四物湯，枳殼黃芩病自已。</p>
<p>收肛散　用熊膽五分，兒茶五分，冰片二分，為細末，乳調抹肛，上熱汁下，而肛收矣。熱瀉脫肛者佳，並治痔漏。</p>

<h2>三消</h2>
<p>心熱移肺名上消，多飲水漿二便調（或舌上赤裂，多飲少食，宜清金降火）；火熱在胃偏多食，大便硬兮小便赤（名中消，善食而瘦，自汗，治清胃理中）；下消腎熱渴飲湯，耳輪焦乾便淋瀝（小便淋瀝如膏狀，治宜清火養陰）。其名雖有三般異，津液乾枯血虛一，天花解毒治三消，花粉麥冬五味粒，葛根生地及川連，人參當歸甘草吃，竹葉蠶繭及燈心，徐徐服下有神力。山梔桔梗治上消，黃芩石膏中消入，黃柏知母治下消，姜椒辛辣不可食，烏梅蓮肉合煎膏（合本方煎膏，再加下幾味），人乳牛乳藕梨汁，再加白蜜共煎成，不拘時候徐徐吃。此症皆從燥熱來，能食須防發毒物，不能食者傳中滿，鼓脹等病醫宜識。</p>
<p>示吉按：渴症有三，總歸無水。外有酒毒作渴，非葛花不除；暑邪消渴，非香薷不愈；喜食炙煿甘肥令渴，豆豉有效；汗吐下後，胃液不足而渴，惟人參有功；青梅止渴，胃干暴渴宜加；朽木作湯，熱中消中當飲；北梨甘蔗性水味甘，酒渴鹽傷俱解。病因不同，歌難盡載。從此消息，亦有補也。</p>
<p>朽木，土中水中者良。方寸者，三十枚煎湯飲，治肥甘炙煿嗜酒耽辛以致消渴者佳。</p>
<p>喜飲酒，灼人真陰；愛海味，喪人真液。皆令消渴，蔗汁梨汁主之。</p>

<h2>夢遺</h2>
<p>夜精遺失多因夢，心火旺時相火動，清心寡慾是良方。黃連生地當歸頌，石蓮遠志共人參，甘草茯神酸棗用，不愈蓮鬚金櫻膏，臨服食鹽少許送。</p>

<h2>滑精</h2>
<p>無夢遺精是滑精，陰虛火旺水難存，澀精清火併節欲，保精湯用自安寧。（川）芎（當）歸（白）芍（生）地知（母）（黃）柏炒，黃連梔子牡蠣搗，沙參麥冬並山萸，姜灰少許元精保，不愈辰砂共龍骨，為末臨時調服好。</p>
<p>一用固真湯，治無夢而遺。用蓮蕊、石蓮、芡實、棗仁、遠志、茯神、天麥冬、桔梗、車前、龍骨等分，甘草減半，燈心水煎，調辰砂末服。</p>
<p>此症大法，不可用涼藥，不可純用澀藥。</p>

<h2>腳氣</h2>
<p>寒熱嘔逆傷寒意，腳膝痠軟疼為異，腫濕腳氣實因濕，不腫熱痛乾腳氣，麻者因風（必無汗走注而脈浮）痛者寒（拘急脈遲），腫為濕氣身重例（筋弛脈濡），防己飲子總能司。木通防己蒼朮（鹽炒）計，生地木瓜與檳榔，犀角川芎黃柏（酒炒）味，甘草梢頭用水煎。內熱（黃）芩（黃）連倍生地，先痛後腫用川芎（氣傷血），先腫後痛犀倍記，大便秘結加桃仁（結甚加大黃），小便澀時牛膝利，有痰竹瀝並半夏，風盛秦艽羌活易，嘔吐喘急最為凶，腳氣臨心病所忌。</p>
<p>示吉曰：脾氣虛弱，胃氣下陷，亦令足跗氣腫。蓋脾具坤靜之德，而有乾健之運，中氣衝和，則升清降濁而無病。若勞役久病，脾氣致傷，土不制水，胃中水穀之氣下陷，令人跗腫，宜補中益氣湯，升舉其下陷之陽，浮腫自愈。若以牛膝木瓜之類治之，病日甚矣。</p>
<p>腳氣外治法最妙。一用附子末津調塗湧泉穴；一用川椒一兩，蔥一握，生薑三兩，打碎，水十碗同煎洗腳，寒濕腳氣疼痛不仁俱治；一用木通二兩，水煎頓服，治足膝腫痛，一日後發疹則愈，如夾用他藥不效。</p>

<h2>疝</h2>
<p>小腹急痛連睪丸，疝氣還來有七般（寒、水、筋、血、氣、狐、㿉七疝），總為房勞並辛苦，履冰涉水又經寒。《素問》以下皆寒治，丹溪濕熱法方完。暖腎散中荔（枝核）橘核（炒為末），故紙杜仲青皮力，烏藥香附及檳榔，木通川芎炮姜益，川楝肉桂並當歸，川椒大茴砂仁入，等分為末服五錢，空心酒下功難述。</p>
<p>示吉按：雲林集云腸中走氣，作聲或痛者，盤腸氣也；少腹陰囊手按作響聲者，膀胱氣也；臍旁一硬，升上鉤痛者，小腸氣也；小腹下注，上奔心腹急痛者，腎氣也；陰子偏大小者，偏墜也；陰子雖硬，大而不痛者，木腎氣也。俱因熱鬱於中，寒束於外，宜神效湯。用大茴、延胡、益智、蒼朮、香附、當歸、山梔各一錢，木香、吳萸各七分，川烏五分，砂仁七分，甘草三分，薑、燈心水煎，臨服加酒。脹悶而痛，加乳香、沒藥；瘀血脹痛，加桃仁、紅花、川芎；腎氣上衝，加沉香、枳殼。此方亦穩。</p>
<p>子一日治二疝。一人升上作痛，一人墜下作痛。俱悶痛欲絕，求方於予。升上者，予定故紙三兩（炒），黑醜一兩，生硫黃七錢，俱為末，鹽酒打麵糊為丸，鹽酒送下。墜下者，予定補中益氣湯加杜仲、故紙、肉桂、炮薑、香附、川芎。二人駭曰：「疝氣同也，何方之不同若是？」予曰：「姑試之」。至明日而皆愈。</p>

<h2>諸蟲</h2>
<p>濕熱生蟲古所云，皆因飲食不調均，牛羊莧鱉都生積，米泥茶炭等生成。面色萎黃心腹痛，飲食少進肉不生，椒梅湯治諸蟲症。嘔吐涎沫腹痛甚，烏梅川椒及檳榔，枳實木香香附應，川楝砂仁與厚朴，肉桂炮姜甘草順，等分生薑並水煎。先食蜜糖藥後進，十五以前蟲向上，服之即效如律令，望後蟲頭向下行，先用蜜糖肉汁滲（引蟲頭向上，然後用藥）。</p>
<p>按：遇仙丹下蟲之藥也。小兒最多蟲症，急宜修合。用白黑醜（頭末）一兩，檳榔（半生半炒）一兩，山稜、蓬朮（醋炒）各五錢，牙皂三錢，為細末，糖拌。小兒一錢，大人二三錢，酌虛實用之，糖湯送下，空心服。</p>

<h2>耳病</h2>
<p>耳為腎竅病屬腎，腎虛耳聾不能聽；少陽（膽）經絡繞入耳，感受邪氣耳鳴應；醇酒厚味動胃火，亦致耳鳴紅腫盛，右屬陽明左少陽，紅腫流膿風熱病。蔓荊散用蔓（荊）木通，桑皮（蜜炒）赤芍升麻定，生地前胡赤茯苓，菊花甘草俱等分，薑棗煎成食後服。膽草柴（胡）（黃）芩左痛進，右聾須合地黃丸。川（芎）（當）歸芍藥功成峻，風熱熾盛脈浮洪，荊芥防（風）（白）芷（川）芎柴（胡）靖。</p>
<p>按：腎虛耳鳴聾者，宜地黃丸加川芎、芍藥、當歸、黃柏、菖蒲、遠志肉，或煎或丸俱妙。若耳中紅腫疼痛，用蔥搗汁滴入，即愈。若耳中流膿，予家秘方白龍丹：枯白礬一兩（飛過），東丹二錢半，海螵蛸一錢，龍骨一分半，麝香、冰片各一分，為極細末。綿紙條捻盡膿水，吹入少許，即愈。</p>
<p>若耳後陷中紅腫，恐成天疽，急用神仙活命飲合小柴胡消之。倘成膿，則難治，慎之。</p>

<h2>目病</h2>
<p>目疾主治有專科，五輪五臟肝居少（目精屬肺曰氣輪，烏珠屬肝曰風輪，大小眥屬心曰火輪，上下胞屬脾曰肉輪，瞳神屬腎曰水輪），目得血養方能視，肝經風熱目生疴。暴赤腫痛眼梢爛，迎風出淚怕日過，羌活飲子羌防風，赤芍白芷薄（荷）川芎，甘草陳皮兼枳殼，柴胡乾葛亦相通，水煎乘熱先熏眼，徐徐服下有神功。山梔黃芩內熱用，龍膽連翹肝火攻，酒蒸大黃加錢許，釜底抽薪妙不窮。不能久視昏花暗，腎經真水虛弱保，又宜明目地黃丸，熟地飲子金不換，熟地當歸麥門冬，枸杞芍藥川芎伴，丹皮羌活與防風，菊花燈草真有干。相火旺時加知（母）（黃）柏，氣虛人參黃耆入，熱甚黃連及黃芩，損者益之自有力。</p>
<p>洗眼法　一用防風、荊芥、連翹、白芷、歸尾、甘草、朴硝、白礬、膽礬，少許水煎，去渣，乘熱洗。一用古青錢三文，黃連三分，杏仁三粒，艾一葉，水一杯，煎三分，去渣，澄清一夜，次日頻頻洗之。凡患風熱，眼眶腫爛者佳。</p>
<p>治雀盲方　蒼朮（炒）為末，羊肝同食，即愈。用齋者，豆腐同食，凡晝明夜暗者佳。</p>

<h2>鼻病</h2>
<p>無形之氣通於鼻，鼻塞聲重風寒客；傷寒傷風在本條，膽移熱腦鼻淵責（俗名腦漏）。辛夷散能治鼻淵，白芷（一兩）辛夷蒼耳得（各二錢半），薄荷五分共為末，每服二錢蔥湯食（食後服）。喜飲熱酒肺熱傷，赤鼻名為酒齄鼻，秘方只用連翹仁，四兩為末湯來吃（臨臥服二錢）。鼻孔生瘡氣不通，香臭莫辨息肉塞，辛夷川芎與防風，木通細辛藁本的，白芷甘草及升麻（等分），為末三錢茶調益，外用冰片吹鼻中，內外兼治法有力。</p>
<p>用狗頭骨燒灰，加硇砂少許為細末，搐鼻中，瘜肉自化。</p>

<h2>口舌病</h2>
<p>口屬脾經舌屬心，舌和五味自知口，肝熱口酸（食亦作酸）心熱苦（內熱亦口苦），脾熱口甘疸亦生，腎熱口咸虛則淡（寒亦口咸），肺熱口辣自生成，口乾欲飲皆為熱，喜唾停水胃寒侵，內傷勞倦淡無味，漱水不咽屬寒陰（蓄血症亦喜漱水不欲咽），上焦鬱火口舌碎，或腫無皮神憔悴，重舌木舌口乾焦，二寸洪數熱為祟，玄參飲子是神方，玄參牛蒡連翹貴，甘草桔梗共黃芩，黃連生地枳殼最，白芍薄荷炒山梔，燈草同煎祛病累，牙肉腫兼白虎湯（石膏、竹葉、知母、粳米），口酸膽草柴（胡）青（皮）類，不愈牛膝及車前，引火下降如神謂，大便結時酒大黃，加酒半杯不可醉。</p>
<p>示吉曰：口舌病屬熱者多，故古人多用本方。然亂世之民勞，勞則虛，虛則近於寒，故屬寒者亦不少。其證口舌生瘡，脈來無力微遲，飲食少思，大便不實，足冷，服涼藥不效者是也。是命門無火，浮陽上升，宜八味地黃丸，或用官桂噙之。總之口舌症，若因勞役致病，房欲無度，或費心憂愁而來者，須從各症本條合元參飲，細心加減用之。實熱口碎，用元明粉煎湯，噙漱甚妙。一外治法，舌腫滿口不能出聲，用蒲黃摻之，即效；一用百草霜錢許調服。</p>
<p>一人無故舌上出血，仍有小竅，炒槐花為末，摻之即愈。</p>
<p>熱證多舌出，有病愈而舌不入者，冰片一分，抹舌上，即收。</p>
<p>有舌腫出口外，以蓖麻油蘸紙作燃燒，煙燻之，隨即消縮。</p>

<h2>齒病</h2>
<p>木生於土齒生床（床，牙肉內骨），床本陽明齒腎生，下床嚼物大腸脈（屬手陽明，動而不休），上床不動胃經當（足陽明，止而不動）。厚味濕熱陽明病，牙床腫痛理所定，竹葉石膏是主湯，（石）膏（淡）竹升麻知母順，玄參糯米及山梔，水煎服時痛自應。吸風痛甚是為風，羌（活）防（風）荊（芥）（白）芷（細）辛（川）芎進；齒齦宣露動搖長，腎元虛損地黃（尤）峻（虛熱六味丸，虛寒八味丸）。</p>
<p>示吉曰：牙痛多腫，口穢臭，屬火者多。故木方用涼藥，而挾風者兼風治也。外有蟲蛀痛、寒痛，俱宜外治法。一用白芷、北細辛各五分，肉桂、麻黃、草烏各三分，真蟾酥分半，為細末，麵糊丸，桐子大。每用一丸，咬痛牙下，即愈。一用防風、荊芥、芫花、蜂房各一錢，川椒十粒，細辛三分，食鹽少許，水醋各半煎，漱口立愈。二方風、寒、蟲痛俱治。一用蓽菝咬定痛處。一用川椒、章冰為末，放碗內，上用一碗合蓋，用紙餬口不使漏氣，下用稻柴火一握，其藥即升上矣。取下擦痛處，神效。</p>

<h2>咽喉症</h2>
<p>咽喉之位司呼吸，人身槖龠緊要極，忽然腫痛語言難，十八種病水難入。主治加味甘桔湯，一切實火總皆息，甘草桔梗共山梔，連翹防風枳殼益，黃芩生地並當歸（等分），白芷薄荷減半入，燈草細茶共水煎，山豆根末調服吃。麥冬花粉咽乾用，發熱柴胡亦有中，痰甚射干（瓜）蔞竹瀝，牛蒡元參生瘡動，熱極便秘酒大黃，虛火泛上柏知重。此藥總宜徐徐服，吹藥外治能蠲痛。</p>
<p>示吉曰：咽痛熱多寒少，本湯十有九中。若因飲食勞倦，無根虛火上炎，脈遲足冷者，非甘桔所司也。照口舌病浮火上升法治之。</p>
<p>吹藥外治法　一用膽礬為末，吹喉中，吐出痰涎，便愈。一用火硝一兩五錢，明雄黃二錢，硼炒五錢，殭蠶一錢，冰片三分，為細末，筆蘸藥圈痛處，立效。一用膽礬、白礬、火硝、片腦、山豆根、辰砂、雞內金，等分為末，用鵝毛管吹藥入喉，即愈。一用膽礬五分（半枯半生），熊膽、木香各二分，為細末，用番木鱉磨，並水調和，以鵝翎蘸掃患處，立消。</p>
<p>針法　喉中紅赤，用針從旁針之，血出則愈。旁針不犯啞門穴也。一針少商穴，穴在患人手大指外邊，指甲後一韭葉許，針之出血，男左女右取之。如危急，兩手俱針，神效。</p>

<h1>卷之三</h1>

<h2>傷寒賦上篇</h2>
<p>人生疾苦莫重傷寒，岐伯陳傳變之經，《內經》具載。仲景詳方法之治，《金匱》斯明；補論方，晉·王叔和功大；加註釋，宋·成無己功多。自宋及元於今，為盛集大成，王肯堂之輩；摘精要，陶節庵之徒。考古而徵今，博學以說約。欲明其症，先正其名。霜降後為傷寒，若溫暖則有冬溫之異；春分後為溫病，倘暴寒則有寒疫之殊。乃問時疫，因四時天令不正；既名熱病，由夏月暑熱方生；濕溫、暑暍宜分，類似傷寒有辨，將行三法（汗吐下），明察六經。太陽則發熱，惡寒，頭痛，項強，拘急體痛。陽明則頭額目痛，微寒身熱，鼻乾，不眠。少陽脅痛，耳聾，寒熱，嘔而口苦。太陰腹滿自利，尺寸沉而咽乾。少陰之經，舌乾口燥。厥陰之症，煩滿囊卷。日傳一經，七日尋愈。若言兩感，六日再傳。麻黃、桂枝與五苓治太陽無汗、自汗及煩渴。葛根、白虎並承氣療陽明表證，里證與下攻。惟少陽有汗、吐、下之禁，三賴小柴胡以和解。至少陰有下溫補之證，亦看脈足便以收功（脈沉實有力便結宜下，脈沉細無力足冷宜溫補）。太陰有或下或溫之方，厥陰有急下急溫之例。兩感之症，日傳二經，沖和、靈寶百全一二。（脈）浮緊宜汗，須看頭痛、發熱、惡寒；（脈）沉實宜攻，還須便結，繞臍硬痛；足冷而脈沉細，雖面赤、煩躁，可溫；胸滿而寸滑沉，或懊憹，冷厥，必吐；煩渴而小便不利，或飲水即吐，或發黃而利水是求；大熱而錯語呻吟，或乾嘔不眠，或汗渴而寒涼是用。隨證而治，乃為良醫。</p>
<p>治之失時，變證蜂起。失汗則面赤身癢，怫鬱而不知痛處，因而大煩；失下則口燥咽乾，熱結而津液內消，兼之痛硬，不利小便，如狂不除，不吐，懊憹鬱悶依舊；吐衄之後，小便利而大便黑，蓄血居多；頭汗已，形小便難，而渴飲漿，發黃；可待血有桃仁、犀角，黃宜茵陳五苓，陰躁陽狂有異，重斑輕疹亦殊。卒口噤，而背反張，剛柔二痓作；手足冷，而便通秘，寒熱二厥生。呃或噦，遵陶氏之書；陰陽毒，從李氏之論。蛔厥手足冷，雖有熱而禁用寒涼；狐惑唇口瘡，辨上下，而急求湯劑，汗下禁。於動氣，隨臍之上下左右，而施苓桂泄，於奔豚，審氣從小腹衝心而治，過汗患不少。下早變尤多，表證顯惡寒，誤下則結胸、痞氣、懊憹之症作；發汗恐不徹，過多則肉瞤、肉苛、筋惕之病興。結胸有大小寒熱水之稱，痞氣惟痞滿，不疼痛之辨，大小湯丸任用，姜根熨法尤良。筋肉跳動為亡陽，肉苛者非溫補不愈。循衣摸床為死症，撮空者用升陽以求痊。便結如何？下攻亦可，雜症互見，隨病施方。嘔吐雖屬少陽，寒當溫，食當消，而火當解。呃忒雖為胃病，寒宜熱，痰宜化，而秘宜通。瀉利自利，協熱協寒之故。膿血自便，寒熱傷血之由。喘有表裡水飲之不同，喘（便）秘而不惡寒者，下之則愈。痛有寒熱燥實之不一，重按而痛漸減者，補之則安。頭搖屬風，有痛宜察，心悸、停水，氣虛亦然。寒熱為少陽之邪，便秘者可下；潮熱主陽明之燥，未結者可和。擾亂為煩，心熱之諦；憤怒為躁，腎熱之徵，汗下溫涼不同，陰虛陽實有別。脈遲厥利，不能食反能食者曰除中；下利臍痛引陰筋，食如故者名臟結（二症俱死）。多眠神復兆，向壁臥，有陰寒之虞；衄血紅汗名，動陰血為厥竭之禁。不得臥，有數種，陽明是其大端。越經症不只一方，導赤乃其最效。膀胱有冷熱之結，咽痛有寒熱之攻。漱水者，血症與陰寒；瘈瘲者，風熱及痰飲；小腹脹滿，蓄血與溺澀宜分；大便不通，陽結與陰結宜審；動搖身振，筋骨不榮；驚悸怔忡，氣虛停飲。三物、金沸療咳嗽，而湯異功同；白虎、五苓治口渴，而同功異法。舌苔分乎表裡，表則白滑，里生黑黃；體痛介乎陰陽，陽則煩疼，陰如被杖。汗出不止曰漏，大汗後亡陽所生；頭旋眼花曰眩，汗下後陽虛所致。項強為表證，結胸如痓者，宜陷胸丸。頭痛者，屬三陽；嘔吐涎沫者，為厥陰痛。鬱冒，直視，非佳兆；喑啞不言，豈易為？遺尿有熱有寒，寒則死，而熱可治。譫語者，有虛有實，實則下，而虛難醫。舌卷囊縮，厥陰亦辨陰陽。手足搐攣，汗出，又逢風露，曠日持久，變證有三，汗吐下後，仍不痊，壞病，方投鱉甲飲。行住坐臥皆不定，百合，須求百合湯。前熱未除復感寒，寒熱往來號溫瘧，如何治療？原用柴胡，前症已明。瘥後宜謹，發頤、豌豆何今日之毒有餘？錯語昏沉，咎當初之汗不徹。勞復、食復尤可恕，調中、鱉甲先嚐；女勞、易病悔誰知？逍遙、燒褌有驗。浮腫因嫌脾氣弱，水濕不流；喜唾方知胃有寒，津液不納。飲酒必然將病復，虛弱知前汗下傷。</p>
<p>類傷寒症有五：治食積於平胃，化痰飲於二陳，補中益氣治虛煩，加減續命醫腳氣，惟有桃仁承氣兼治瘀血損傷。再且傷風、暑濕、多眠、身重、風溫，可用葳蕤；多汗妄言濕溫，原需朮附；中暑，中暍之症，香薷飲宜投；傷濕、風濕之流，羌活湯有效；普濟消毒飲專療大頭；六神、通解方能司晚發，內外有別，男女須分。發寒熱而天癸適來，知晝明而夜譫語，服寒涼而經水適斷，防蓄血而腹滿疼。胎產之間，毫釐千里。胎前之治，安胎是真四物；沖和治太陽，不如蔥蘇飲為穩當；紫蘇大黃下秘結，不如外導法為萬全；少陽陽明，柴葛雙解；小腹外護，青黛井泥（方見後）；直中真寒，妊娠患之絕少，附子薑桂炒制用之不妨；溫毒發斑，升（麻）（連）翹加於四物；自汗口渴，白虎倍用人參；月滿既生，治法又異。診脈偏喜沉細，若浮緊反為不佳，制方切忌寒涼，雖身熱，還須禁用。欲發表之劑加羌（活）（紫）蘇蔥於黑神；攻大便之方添酒大黃於產寶：剛柔二痓，五積入麝成功；自噤中風《聖惠》愈風乃效；喘急參蘇飲（人參、蘇木二味煎服）；眩暈二四湯（二陳四物合用）；寒熱宜補宜消，譫語血虛血實，未治雜症，丹溪有言。勿拘風寒，前哲有論。大綱細目，幸此篇之備陳，心要秘傳，容後章之再布。</p>

<h2>傷寒賦下篇</h2>
<p>運氣加臨，歲時各異；六經傳變，旦暮不同。察色聞聲為先，切脈審證莫後。觀其形體，參決死生。青色為寒，兼主風痛之候；赤色屬熱，須防戴陽之虞；脾土色黃，有晦濕明熱之辨；肺金色白，主氣虛血脫之災；黑色為陰，主寒主痛。光明潤澤，青黑逢之亦可生；沉晦夭枯，紅黃見之亦有死。相生者吉，相剋者凶。分部位而觀成敗，《靈樞》甚詳；別死生而論外榮，《內經》明悉。望色曰神，聞聲曰聖。口出無倫為譫語，無稽怒叫號狂言。外感有餘，出言壯厲，且先輕而後重；內傷不足，語言懶怯，且先重後輕；語不接續曰鄭聲；無人始言曰獨語。鼻塞身重，自屬傷風；聲啞唇瘡，定因狐惑；口噤攣搐，為痙症；鼻鼾語塞是風溫；錯語呢喃，出言不正，胸中汩汩，因有水；喉中漉漉，定為痰；症見前篇，不必再及。</p>
<p>脈因未悉，次第推求。表則浮而里則沉，中為少陽之候。遲則寒而數則熱，緩為胃氣之和。動、數、大、滑、浮為陽為熱，沉、澀、弱、微、弦為陰為寒。脈象先分四時順逆，方驗陰陽，急辨有力無力。須知陰證見陽脈者生，真陽來復之兆；陽證見陰脈者死，正氣衰微之機。汗後脈安靜為痊，躁亂者不吉。溫後脈漸出為愈，歇止亦凶，大小疏數不常定為死。崇病進病退有別，證察陰陽，尺脈無力而虛汗下宜禁，寸口無力而弱吐之則亡。</p>
<p>六經之脈見於前，審形之法陳於後。凶者身重如山石，吉者身輕如轉丸。尋衣摸床，肝熱乘肺；冒心叉手，過汗陰虛。手足牽引曰風，頭重視深曰倒。揚手擲足，揭去衣被陽可知；倦臥神昏，引衣自蓋陰為的。鼻為肺竅，忌青黑而紅黃者佳；舌乃心苗，喜紅滑而黑刺者忌。中暑則板齒燥，脾熱則唇口焦。唇口黑青，陰寒之故；唇口腫赤，熱極之徵。病愈目眥黃，睛黃者發黃之漸，病重目直視，稍動者痰飲之妨。喜陽證之目開，惡陰證之目閉。心胸滿悶察痞氣，而大小結胸，小腹脹膨分蓄血而大小便秘。疑似須別，活法宜精。</p>
<p>太陽有風有寒自汗無汗之故，陰證有虛有實傳經直中之分。傷風見寒則汗多，脈浮而緊；傷寒見風則汗閉，脈緩而浮。前經未盡而過經，表在者並病之例。三經不傳而齊病自利者，合病之條有。頭痛而發熱，脈沉，太陽脈似少陰而反重；無頭痛，而脈沉發熱，少陰證似太陽而反輕。重為正氣衰微，乾薑、生附不可緩；輕為表邪浮淺，麻黃、附子正宜投。陰證似陽固多，陽證似陰間有脈沉、足冷，知身熱面赤之症非真，重按無根，識數大洪浮之脈是假。稀糞旁流而痛硬，必非陰寒；手足逆冷而乍溫，自知反化。陽狂莫作陰躁，紋跡勿認斑疹，發狂重於如狂，傳經輕於直中。發黃有血濕之辨，傷寒有內外之名。夾氣夾痰幸節庵獨究，內傷外感按東垣始明，勞力傷寒似虛煩，夾食傷寒兼食積，從脈不從症莫疑，從症不從脈當曉。識病於未來，世人方羨；斷死生於現在，神鬼來通。鼻孔燥干欲漱水者，衄之兆；頭上汗出，小便難者，黃之基；腹痛為自利之先鋒；自利而痛者，恐白膿之下；噁心為嘔吐之響導；不食而飢者，防蛔厥之憂；心慄為正不勝邪；倦臥而漸成寒逆；身戰為邪不勝正，汗出而預報安痊（心動為慄，身大動為戰，若身微動為振，振為正氣虛寒）。足冷耳聾咳嘔悶煩，汗下不解斑將至；妄語悲嘆，煩躁少臥，神志不寧，狂欲興；痞積於腹中，動氣之本；氣動於臍下，奔豚之原；小便利者瀉將痊；汗自出者便必硬；微浮緩而不嘔，清便自安；肌表熱而大煩，作汗必解；邪氣欲傳，脈緊盛；未來之病，循經可推；邪氣不傳，脈靜和，病愈之期，屈指可弄。未知死症，焉將全生？陰陽毒過七朝，兩感傷寒六日，黑斑不治，厥竭須亡，陰陽交及摸尋衣，唇吻青兮面燻黑，舌卷囊自縮，何堪耳聾遺屎並失尿，更添昏亂，咳逆不已，汗喘不休，結胸症具兼煩躁，臟結亦死。陰陽易病女勞復，吐舌真凶，二陽合病忌弦長，汗後脈疾名臟厥，重暍除中，口張目陷，如此之流，天命何咎？若欲奪命於萬一，求全之毀常來，必須審證於再三，百中之發有望。</p>
<p><u>說約歌</u></p>
<p>示吉曰：傷寒主方，陶節庵先生提綱舉領，共集四十，可謂約之極矣。包與堂編成歌括，以便學者，豈非先得吾心者乎？予更採名家之秘，並獨得之法，增補於後，同志者庶無遺珠憾也。</p>

<h2>太陽經</h2>
<p>（足太陽膀胱經起於目內眥，從頭下後項，連風府，行身之背）</p>
<p>症不同方各異，四時傷寒各有例，惟有冬月正傷寒，不與春夏秋同治。發表實表兩妙方，用在三冬無別制。</p>
<p>正傷寒正傷風，表虛表實不相同。表虛自汗脈浮緩，疏邪實表有神功。表實無汗脈浮緊，升麻發表自然松。</p>
<p>背惡寒身發熱，頭痛脊強無休歇，俱屬太陽膀胱經，有汗無汗須分別，有汗表虛脈浮緩，無汗表實浮緊列。</p>
<p><u>正傷</u>（寒霜降後春分前，天冷嚴寒，萬類深藏，觸犯其氣而即病者名正傷寒，頭痛發熱，惡寒項脊強，無汗脈浮緊）</p>
<p>升麻發表（湯名，即麻黃湯加味）桂（枝）麻黃，升（麻）（白）芷川芎甘草羌（活），防（風）杏（仁）共咀槌法妙，（豆）豉加一撮引蔥姜。寒熱頭痛無汗喘，去升（麻）加（干）葛是奇方，發熱惡寒身體痛，除杏（仁）加芍（藥）又加蒼（術），身癢面赤小便數，減去（白）芷杏（仁）加柴（胡）（白）芍，頭悶寒熱胸飽悶，枳殼桔梗加投證，服之無汗病難痊，汗多又恐生別病。</p>
<p>示吉按：《經》曰：「陽之汗，以天地之雨名之。」病人得汗熱除，猶天氣鬱熱，一雨而涼也。凡服此劑，外用厚被蓋覆，其身及手足取汗，汗出不可驟動，待汗乾方可揭開。凡口苦舌乾，或吐衄亡血，或淋瀝瀉痢，或臍旁動氣，或風溫濕溫中暑，或瘡痛，或產後，或經水適來適斷，或陰虛勞倦，或尺脈微弱，並不可汗，俱禁此湯。服此湯復熱，脈躁亂者死，汗出不至足者死。</p>
<p><u>正傷</u>（風冬月嚴寒，水冰地凍，傷風即病自汗者名正傷風，即桂枝湯加味）</p>
<p>疏邪實表（湯名）桂枝（川）芎，赤芍羌（活）防（風）白朮同，甘草姜三和棗二，膠飴二匙共煎濃。加之柴（胡）杏（仁）能消喘，止汗黃耆腠理封，飽悶還須添枳（殼）桔（梗），玄機能有幾人通。</p>
<p>服此藥後，進熱米湯一碗，以助藥力。溫覆一時，遍身微汗者佳，切忌如水流漓，反生別病。一服病瘥，不必煎渣盡劑。病猶在，再煎服，蓋欲中病即止也。凡小便數者，善飲酒者，及春夏秋傷風，俱忌此湯。</p>
<p><u>春夏秋三時感冒</u></p>
<p>春夏秋另有方，通用羌活沖和湯。春溫夏熱秋治濕，隨時加減妙難量。病症與冬皆相似，淺深表里脈中詳。</p>
<p>脈有浮脈有沉，半浮半沉表裡尋。有力無力辨虛實，或溫或寒細酌斟。更有汗吐下三法，隨宜施治莫沉吟（脈浮為表證，脈沉為里證，有力為實宜寒宜瀉，無力為虛宜補宜溫。此傷寒感冒大概治法）。</p>
<p>羌活沖和羌（活）防風，甘（草）（黃）芩蒼（術）（白）芷（生）地（細）辛（川）芎，薑棗槌加蔥搗汁，三時發汗自然松。心胸飽悶除生地，宜加枳（殼）桔（梗）定寬中，（石）膏知（母）夏用名神術（湯名），不能發汗紫蘇攻。寒熱喘加柴胡杏（仁），汗後不解大黃通。噁心半夏並薑汁，夾食砂仁厚朴同（去生地、黃芩，瀉亦去）。三時自汗脈浮緩，寒熱頭痛即傷風，實表去蒼加白朮，黃耆止汗卻收功（自汗去蔥），此名加減沖和劑，雜症還當一掃空。自汗不止用桂（枝）（白）芍，小柴合用是良工。</p>
<p>此湯治春夏秋，不分有汗無汗，太陽證在者，用此解利可代麻黃、桂枝、青龍、各半等湯。元氣本虛，及勞力冒寒，傷寒見風，傷風見寒，用之皆效。</p>

<h2>陽明證</h2>
<p>（陽明經起於鼻，絡於目，循於面，行身之前；其症微惡寒，頭額目痛，鼻乾不眠）</p>
<p>陽明證不得眠，鼻乾目痛病之緣，惡寒身熱微洪脈，此係陽明胃經傳。柴葛解肌湯一服（即葛根湯加味），猶如渴極飲甘泉。</p>
<p>解肌湯用葛（根）柴（胡）（黃）芩，桔（梗）（白）芍羌（活）甘（草）白芷靈，槌法石膏末一撮，薑棗一服即身輕（熱服）。本經無汗惡寒甚，加入麻黃不用芩，冬多春少夏秋減（言麻黃），秋夏蘇葉病自平，汗而帶渴當何劑？如神白虎用如神。</p>
<p><u>陽明本病</u>（自汗、大渴）</p>
<p>如神白虎（湯名）用人參，甘草麥冬五味臨，（石）膏（山）梔知母引薑棗，竹葉為槌人自清。</p>
<p><u>陽明胃腑本實病</u>（發斑、發黃、發狂、妄亂、譫語、結胸）</p>
<p>口燥干發譫語，衣掀足擲手揚舉，心腹滿硬繞臍疼，發渴斑黃妄狂舞，舌卷囊縮便硬堅，邪傳正陽明胃腑。六一順氣是神力，秘之莫與庸愚睹。</p>
<p>六一順氣（大）黃（樸）硝（黃）芩，枳實（厚）樸柴（胡）甘（草）（白）芍勻，水煎鐵鏽三匙入，殺車槌法妙如神。</p>
<p>按：此湯兼調胃、三乙、大小承氣、大柴胡、大陷胸等湯下藥之總司也，然亦為急下之劑。若表病未除，里證又急，已加大黃於小柴胡湯中下之矣。必須斑黃妄狂，燥結七八日，下證已全者。投之。</p>
<p>氣血兩虛並老弱，婦人產後當下藥，此湯分咐去芒硝，微和胃氣細斟酌。躁渴譫語兼結胸，心下硬痛手難著，甘草除去加甘遂，桔梗瓜蔞病自削（陽證表病在而誤下之，則成結胸）。</p>

<h2>少陽證</h2>
<p>（起於目銳眥，止頭角，絡耳中，循胸脅，行身之側）</p>
<p>少陽證嘔而苦，耳聾胸脅多痛楚，脈來弦數膽之經，本經切禁汗下吐，病在半表半裡間，柴胡雙解飲方妥（小柴胡湯加減）。</p>
<p>雙解飲用甘（草）（人）參陳（皮），乾葛柴胡半夏（黃）芩，加入薑棗槌法妙，艾汁三匙藥更神。嘔吐竹茹姜搗汁，小水不利茯苓入，脅痛青皮應速增，痰加貝母瓜蔞實，寒熱似瘧桂枝用，渴症天花（粉）知母共，嗽加五味金沸草，口齒無津石膏重。</p>
<p>心胸飽悶未經行，非是結胸理自明，表黏至胸未入腑，只用小柴桔（梗）枳（殼）增，不效陷胸加枳桔（小陷胸湯，瓜蔞、黃連、枳實、半夏），合用柴胡功最靈。壞病本方加鱉甲；虛煩竹葉炒粳米；本經病與陽明合，芍藥葛根二味新。熱入血室歸紅著，男加生地更調停，老婦傷寒無表證，熱甚硝黃酌量增。</p>
<p>按：傷寒汗吐下後，仍不瘥名曰壞病。前熱未除復感寒，寒熱似瘧名溫瘧，本湯加桂枝、芍藥，寒多倍桂，熱多倍芩。女人傷寒，經水適來適斷，晝則明瞭，夜則譫語，如見鬼狀，名曰熱入血室。</p>

<h2>太陰證</h2>
<p>（始於足大趾上，行至腹，絡於咽，連舌本，循身之前）</p>
<p>太陰證脈俱沉，病形一一要詳論，沉而有力宜當下，沉而無力又宜溫（陰證有二：若初起，頭痛發熱，後變便結煩渴，脈沉有力，是陽經熱邪傳入陰經之陰證，宜下之；若初起，無熱不渴，就便怖寒自利，足冷，脈沉無力，是直中陰經之陰證，宜溫之。三陰同法）。口渴咽乾腹滿痛，桂枝大黃湯可用。身目發黃頭汗出，茵陳將軍湯最重。無熱自利臟寒甚，加味理中湯是聖。太陰寒證勢沉沉，回陽救急湯為正。</p>
<p><u>治腹滿痛咽乾渴手足溫便結脈沉有力</u></p>
<p>桂枝大黃（湯名）桂（枝）（甘）草（赤）芍，柴（胡）（枳）實大黃薑棗著。腹滿而喘不惡寒，加入腹皮去甘酌，檳榔磨水入三匙，熱服順臾病可卻。</p>
<p><u>治頭汗腹滿小便澀大便秘發渴脈沉實身目發黃</u></p>
<p>茵陳將軍（湯名）茵枳實，（黃）芩（厚）樸（山）梔（大）黃甘草入，推法燈心三片姜，太陰頭汗此湯的，大便自利去樸黃，加入滑（石）（黃）連腹皮益。</p>
<p><u>治自利不渴手足溫身無熱脈沉無力</u>（附吐蛔、動氣、奔豚、呃逆）</p>
<p>加味理中（湯名）（人）參最尊，炮姜肉桂茯苓陳，白朮甘草同薑棗，一匙壁土入湯吞。食即吐蛔飢不食，川椒烏梅細辛吃（去甘草、肉桂）；便實大黃蜜少加，腹滿時減去甘得。利後身疼附急溫；嘔加半夏生薑汁；自利腹痛更有方，木香薑汁磨勻入；動氣奔豚白朮除，甘瀾水煎原有力；呃忒丁香並柿蒂，熟附沉香磨汁食。</p>
<p><u>治直中陰經真寒證無熱不渴便惡寒四肢厥冷戰慄腹痛吐瀉手足甲青唇青或舌卷囊縮脈沉無力或至無脈</u>　回陽救急（肉）桂人參，熟（地）附（子）炮姜共茯苓，五味陳皮甘（草）（白）術半（夏），姜煎入麝逐寒凝。嘔吐涎沫小腹痛，鹽炒吳萸妙入神；無脈應加豬膽汁，吐加薑汁藥方行。</p>

<h2>少陰經</h2>
<p>（始於足心，上行貫脊，循喉絡舌本，下注心胸，行身之前）</p>
<p>少陰證脈亦沉，有力無力分下溫。舌乾口燥腎水涸，或利清水心硬痛，腹脹繞臍土勝水，六一順氣有方存。不渴惡寒身厥冷，腹痛吐瀉病沉沉。此是陰寒深入里，回陽救急急須尋。</p>

<h2>厥陰經</h2>
<p>（始於足大趾上，環陰器，抵小腹，循脅上口唇）</p>
<p>厥陰證脈又沉，溫下同前一樣論。舌卷囊縮並消渴，四肢厥冷乍還溫，煩滿便實多屬熱，六一順氣可旋吞；口吐涎沫四肢冷，嘔逆不渴腹痛硬，此是厥陰真寒證，回陽救急湯已整。少陰厥陰治略同，二湯用去人能省。</p>

<h2>兩感證</h2>
<p>兩感證日雙傳，一日太陽少陰連。腎與膀胱沉洪脈，口乾頭痛熱寒兼。二日陽明與太陰，沉長之脈胃脾經，目痛鼻乾腹自滿，大便自利不安寧。三日少陽厥陰聯，肝膽之脈見沉弦，耳聾脅痛囊捲縮，古人不治命由天。</p>
<p>幸節庵訂妙方，不論陰陽兩感傷，設立沖和靈寶飲，一服兩感雪加湯。</p>
<p>沖和靈寶飲柴（胡）羌（活），（白）芷（干）葛（細）辛（川）芎生地防（風），甘草（石）膏（黃）芩醫兩感，煨姜黑豆棗神方。更明表裡多少病，治分先後細推詳。表病多而里病微，麻黃葛根湯最奇；表緩裡急先攻裡，六一順氣不順疑。麻黃葛根湯治表，（干）葛麻（黃）（干）姜（白）芍（豆）豉蔥齊。六一順氣方見上，將來攻裡不重提。</p>
<p>發熱下利身疼痛，脈來沉細（兼無力）陰寒中，不渴踡臥又昏沉，回陽救急溫經用。治分表裡辨寒熱，節庵權變人欽重。</p>

<h2>真寒證</h2>
<p>（直中陰經）</p>
<p>直中陰為真寒，面如刀刮吐瀉難，口鼻出氣如冰冷，脈來遲緩是其端，手足指甲皆青色，舌卷囊縮做一團。外用蔥白熨臍法，內服回陽救急安。</p>

<h2>逆結證</h2>
<p>（即熱結膀胱，太陽傳裡證，本病煩渴，小水不利）</p>
<p>小腹滿溺秘結，或短或赤口枯竭。惟有秘方導赤湯，下焦蓄熱憑斯泄。</p>
<p>導赤白朮澤（瀉）豬苓，滑（石）甘（草）桂（枝）（赤）茯山梔仁，入鹽二字依槌法，姜引燈心二十莖，燈草木通消水結（引飲過多胸滿，名水結胸），身目黃者入茵陳，小便不利兼頭汗，陽脫之故發黃因。</p>

<h2>熱結證</h2>
<p>熱結證醫須別，下利清水身又熱，譫語發渴邪里傳，心下硬痛無休歇（此因熱邪傳裡，胃中燥屎結實，此非內寒而利，乃自飲湯藥，旁流清糞，急下之）。無熱六一順氣通，有熱黃龍湯一帖。</p>
<p>黃龍枳實共硝黃，厚朴當歸甘草當，人參桔梗引薑棗，槌加鐵鏽水調湯。體虛人老芒硝去，還須熱服病無妨（有熱表虛也，故用人參）。</p>

<h2>三陽合病</h2>
<p>三陽合必自利，莫作旁流清糞例，利下黃赤協熱來，腸垢臍熱治有異。古人法用黃芩湯，《全生集》載因有意。</p>
<p>黃芩湯用芩黃連，甘草芍藥水來煎。發熱柴胡瀉白朮；腹痛芍藥炒來添；小便赤色茯苓用；嘔痰半（夏）橘（皮）得安然。太陽頭痛加羌活，陽明乾葛不得眠，少陽脅痛柴胡療，斑爛青黛飲相煎，溫熱時疫多此症，節庵原議小（柴）胡先。</p>
<p>按：三陽合病必自利，固非陰寒，又非熱結，不可誤溫下，只宜本方和小柴湯治之。此證淺近，故殺車槌未收此方耳。予看溫熱時疫，此證多兼發斑、譫語、喘急、發渴、煩躁、胸滿等症，皆以本方加減治之，俱愈。莫以淺近而忽之。</p>

<h2>挾血症</h2>
<p>不惡寒頭不痛（知病不從太陽經入也），身熱發渴語無倫，小便通利大便黑，妄投涼劑命難存，血鬱心脾如見鬼，當歸活血是生門。</p>
<p>當歸活血歸甘（草）（赤）芍，（人）參（生）地桃（仁）紅（花）柴（胡）枳殼，炮姜肉桂引生薑，入酒三匙槌法著。姜（肉）桂桃紅三服除，加入（白）術（黃）芩調補藥。</p>
<p>按：此方治內傷瘀血類傷寒也。古人類傷寒惟四症，節庵增瘀血而為五，補古人之未備。</p>

<h2>鼻衄症</h2>
<p>鼻衄血久不止，熱甚逼血乃如此。內脹生地（黃）芩（黃）連湯，外於鼻上搭水紙（再用炒山梔末吹入鼻中）。熱毒入深致吐血，亦當急用此湯使。</p>
<p>生地芩連（黃）連桔（梗）（山）梔，柴（胡）（川）芎（黃）芩（生）地（赤）芍甘（草）施，犀角大棗磨京墨，茅汁藕汁磨墨知（韭汁磨墨調服亦可，如無犀角以升麻代之）。若還吐血去桔梗，阿膠加入妙無如；錯語失神因失血，指空閉目亦能除。</p>

<h2>瘀血症</h2>
<p>（治熱傳入里，上焦瘀血）</p>
<p>瘀血症上焦熱，煩躁漱水不下咽，熱極又恐血妄行，犀角地黃湯最切。</p>
<p>加味犀角地黃湯，地犀丹草歸陳桔，紅花芍藥引生薑，槌法取汁用藕節（韭菜汁亦可）。</p>

<h2>蓄血症</h2>
<p>熱傳裡有蓄血，其人如狂膀胱結，譫語燥渴身目黃，小腹硬滿兼痛絕，小便自利大便黑，桃仁承氣從來設。</p>
<p>桃仁承氣飲硝（大）黃，桂（枝）（枳）實青（皮）柴（胡）甘（草）（赤）芍當，桃仁姜引除瘀血，三匙蘇木汁神方。血不去時加水蛭，虻蟲同用病無妨（脈沉有力者用）。</p>

<h2>發斑症</h2>
<p>身似朱眼如火，發斑狂叫無人我，鼻焦面赤汗不幹，三黃石膏湯最妥。</p>
<p>三黃（石）膏（黃）柏（山）梔（黃）連（黃）芩，淡豉麻黃薑棗尋，槌法細茶加一撮，更入辰砂末自靈，六脈洪數並燥渴，三焦表裡熱驅平。</p>

<h2>斑爛</h2>
<p>斑既出休發汗，重如錦紋神氣亂，血熱不散乘虛出，消斑青黛金不換。病初汗下雨失時，誤投熱藥成斯患。</p>
<p>消斑青黛飲柴（胡）（黃）連，甘草人參知母元（參），生地（石）膏（山）梔犀角（青）黛，棗姜為引水同煎，一匙苦酒槌加服，便實除（人）參（大）黃要兼（加大黃）。</p>

<h2>陽毒症</h2>
<p>陽熱極發斑黃，目赤口渴自癲狂，便閉舌卷囊更縮，脈數三黃巨勝湯。</p>
<p>三黃巨勝湯大黃，（黃）芩（黃）連（山）梔（黃）柏石膏芒（硝），薑棗同煎推法妙，泥漿和服是神方。</p>

<h2>陰陽毒症</h2>
<p>陰陽毒更有方，陽毒面赤如錦妝，咽喉疼痛並吐血；陰毒面目青色常，咽痛遍身如被杖，俱過七日定然亡。五日可治用何藥，仲景升麻鱉甲湯。</p>
<p>升麻鱉甲用升麻，鱉甲雄黃甘草賒，當歸蜀椒煎頓服，陰毒除去雄（黃）（川）椒差。</p>
<p>示吉按：先師李士材曰：仲景所謂毒者，感天地惡毒之異氣，入於陽經為陽毒，入於陰經為陰毒。故其立方但用解毒之品，未嘗以桂附治陰，硝黃治陽也。在陽毒反投蜀椒者，椒水解毒之品，從其類而治之。陰毒反去蜀椒者，以升麻鱉甲既屬寒涼，又覺蜀椒為贅矣。後世名家遂以陽毒為熱極而用寒涼，陰毒為寒極而用溫熱，殊不知仲景療陽證狀極其熱而藥極其寒，療陰證狀極其寒而藥極其熱，已無餘蘊，又何必別出名色乎？按此症過五日不治，極為重病。李氏發前人所未發，活人多矣。因憶昔年，人多吐血而暴亡者，醫終不識其何證，豈為不善讀書者誤耶！</p>

<h2>陽厥證</h2>
<p>陽厥證指尖溫，心煩便秘語無倫，脈來沉細並有力，六一順氣可煎吞。</p>

<h2>陰厥證</h2>
<p>陰厥證透身寒，二便自利心不煩，唇指帶青身戰慄，踡臥腹痛口流涎，脈來沉細兼無力，回陽救急病能安。手足溫利無別症，加味理中湯是聖，嘔涎腹痛鹽炒（吳）萸，無脈一匙豬膽進，嘔吐不止加薑汁，泄瀉黃耆升麻勝。</p>

<h2>二痓</h2>
<p>剛柔痓屬膀胱，口噤如癇身反張，手足攣搖頭面赤，頭搖不定項又強。無汗惡寒名剛痓，有汗不寒柔痓詳。二痓俱宜如聖飲，只依此法最為良。</p>
<p>如聖飲防（風）羌（活）（白）芷（白）芍，甘（草）半（夏）芒硝（當）歸烏藥，柴（胡）（黃）芩共劑引生薑，槌法竹瀝薑汁著。柔痓桂（枝）（白）術定宜增，剛痓麻（黃）蒼（術）方的確，便實口噤又咬牙，急用將軍糞自落。</p>
<p>按：痓與癇相似，而雜症成痓多虛多痰，治法與傷寒異，詳辨於癇痓條中。</p>

<h2>格陽證</h2>
<p>陰格陽難辨詳，陰極發躁面戴陽，欲赴井中脈無力，急服回陽反本湯。</p>
<p>回陽反本用炮姜，甘草麥冬五味良，陳皮人參熟附子，臘茶蔥葉七莖強。五匙蜂蜜（黃）連少許，冷服更入泥水漿，無脈再加豬膽汁，嘔加姜（汁）半（夏）病無殃。</p>

<h2>如狂證</h2>
<p>初得病原無熱，狂言煩躁不安貼，熱結膀胱如狂證，若還誤下命當絕。太陽本病自經傳，桂苓飲是神仙訣。</p>
<p>桂苓飲是豬苓澤（瀉），（白）術桂（枝）紫蘇甘（草）知（母）（黃）柏，山梔滑石共生薑，服之微汗真奇特。</p>
<p>按：此方與逆結證相等，節庵另出名目者，以逆結從太陽經傳裡，熱結膀胱，故云溺閉結，口渴。如狂證，因邪熱直入膀胱而為病，故云初起表無熱如狂，均用利水藥也。然逆結治水為急，故用五苓加山梔、滑石；如狂治熱為先，故更用知柏，以治下焦蓄熱也。同經異病，方似法殊，用者細心思焉。包與堂復增紫蘇，亦取微汗之意也。</p>

<h2>過汗口渴證</h2>
<p>身熱渴汗不松，經汗愈渴脈微洪，陽明裡熱消津液，全賴如神白虎功。</p>
<p>本方已見陽明證，心煩須用竹茹功，背寒去梔入花粉，無汗斯湯切莫逢。</p>

<h2>亡陽證</h2>
<p>亡陽證因汗多，頭眩振振病不和，肉瞤筋惕虛之極，溫經益元莫蹉跎。</p>
<p>溫經益元（人）參（白）芍（當）歸，地黃甘草附（子）須煨，白朮茯苓同肉桂，棗姜糯米法依槌。飽悶（生）地除加枳殼；瘦人去芍法真垂；有熱即當除附子；自利不止（白）術升（麻）追，更加壁土除歸地，止痢神功在補脾；姜炒半夏能除嘔，渴用天花法更希；汗後惡風表虛甚，除去（肉）桂附（子）地黃奇，加入桂枝膠飴妙，衛虛亡陽汗可醫。</p>

<h2>無陽證</h2>
<p>無陽證細詳定，頭痛發熱惡寒甚，不能作汗系陽虛，愚蒙又不辨時令，妄用麻黃必害人，再造飲治須臾定。</p>
<p>再造甘（草）（白）芍（肉）桂（黃）耆（人）參，熟附羌（活）防（風）（川）芎細辛，煨姜三片和棗二，更加童便氣和勻。夏天附子細辛去，加入（黃）芩（石）膏知母靈（冬月不必加）。</p>

<h2>戴陽證</h2>
<p>身微熱頭不痛，無寒不煩面赤騂，躁悶飲水不入口，虛火炎炎勢若焚，只因汗下傷元氣（誤投涼劑必死），益元湯服必安寧。</p>
<p>益元（人）參附（子）（五）味乾薑，甘草麥冬芍藥強，黃連茯苓並知母，生薑大棗水煎嘗，三匙童便蔥白二，槌法頓冷服為良。</p>

<h2>撮空證</h2>
<p>撮空證仔細詳，休投風劑把人傷，叉手當胸言語亂，昏憒循衣並摸床，只因肝熱來乘肺，升陽散火即安康。</p>
<p>升陽散火（白）芍（當）歸（人）參，甘草茯神柴（胡）（白）術（黃）芩，陳皮麥冬薑棗入，水煎槌法煮真金。痰加薑汁炒半夏，泄瀉升麻炒（白）術靈，大便燥實譫語渴，流通必定用將軍。</p>

<h2>懊憹證</h2>
<p>懊憹證尾虛煩，心中鬱悶不舒散，反復顛倒無眠睡，懊懊憹憹病非凡。皆緣誤下陽邪陷，梔子豉湯探吐安。</p>
<p>梔子豉湯梔子豉，先煎梔子後豆豉，服後得吐心中暢，不吐再服不可遲。下後心煩並腹滿，再添（厚）樸（枳）實又何辭？氣少原加炙甘草，嘔吐薑汁足所司。</p>
<p>按：表證誤下，陽邪陷於心胸之間，輕則懊憹，重則結胸、痞氣，總之心中不安。欲吐不吐者，本方吐之，或以手探吐。</p>

<h2>下膿血</h2>
<p>身發熱痢膿血，莫作陰寒漏底說，溫熱積中成下痢，黃連阿膠湯可絕。</p>
<p>黃連阿膠（川）芎當歸，白芍生地烏梅隨，甘草地榆水煎服，京墨磨汁病可追，身熱柴胡渴乾葛，脈弱人參白朮推。</p>
<p>示吉曰：陰寒腹痛病後必下膿血，服桃花湯，用赤石脂、炒粳米、炮姜，水姜煎服。昔年毛方來兄，忽患真寒證，腹痛自汗，四肢厥冷，脈絕。諸醫束手，予用回陽急救而痊。於時，吳石虹尚在，曰：「此證暫愈，後必下膿血，則危矣。」數日後，果下痢如魚腦，全無臭氣，投之參附則不應，忽思三物桃花湯，仲景豈欺我哉？以三物為丸，與之三四服，愈矣。</p>

<h2>蛔厥</h2>
<p>蛔厥證手足冷，誤投涼劑人必損，食即吐蛔不食飢，雖有熱證寒不穩。椒梅安蛔理中湯，酸苦辛辣蛔自隱（忌甘草甜物，蓋蛔得甘則動，得酸則靜，見苦則安，得辛辣則頭伏於下）。</p>
<p>安蛔理中湯（人）參（白）術，烏梅川椒炮姜入，白茯生薑用水煎。手足冷甚附子益，嘔加半夏及陳皮，臨服更加生薑汁，蛔吐不止苦楝根，黃連細辛亦相得，大便秘結加大黃，但得微利人安逸。</p>

<h2>狐惑</h2>
<p>狐惑症是蟲病，狐蟲食肛下唇瘡（兼聲啞），上唇有瘡惑蟲應（兼咽乾，是蟲食其臟），面色乍白乍黑赤，惡聞食氣眠默默，舌白齒晦甚殺人，黃連犀角湯為的。</p>
<p>黃連犀角共烏梅，加入苦參水煎食，桃仁槐子連艾葉，並治䘌症齒色黑。</p>

<h2>越經證</h2>
<p>睡夢中忽言語，無病昏昏神不主，湯粥與之隨口吞，形如酒醉多不舉，心火剋金越經證，導赤各半湯急取。</p>
<p>導赤各半茯神（人）參，滑石黃連梔（子）（甘）草（黃）芩，麥冬知母同犀角，棗姜槌法入燈心。</p>

<h2>食積證</h2>
<p>食積證類傷寒，發熱惡寒頭痛難，噁心嘔吐身無痛，加減調中飲可參。兀兀欲吐同霍亂，探吐之法即能安。</p>
<p>調中陳（皮）（厚）樸甘（草）（蒼）術（白）術，草果山楂（神）曲枳實，黃連乾薑引用姜，木香磨汁消其積。腹中疼痛加桃仁；熱結大黃能盪滌，減去白朮並山楂，草果乾姜亦無益；胸中飽悶加枳殼，莫用甘草及白朮。霍亂須將皂末（五分）鹽，和水（一碗）探吐為良策。</p>

<h2>腳氣症</h2>
<p>腳氣症類傷寒，頭痛惡寒身熱攻，腳膝軟疼難轉動，嘔逆身痛便不通，暑中三陽患必熱，寒中三陰患冷同。風浮濕弱脈中辨，補劑淋洗禁不用。病起腳膝名腳氣，加減續命湯保安。</p>
<p>加減續命羌（活）防（風）（白）芍，麻（黃）桂（枝）甘（草）（川）芎二（蒼、白）術著，防己燈心二十莖，棗姜薑汁依槌法。脈數去桂（枝）與麻黃，（黃）芩（黃）柏柴胡熱可卻，寒中脈遲加附子，牛膝木瓜濕脈弱，風浮加獨（活）虛加（人）參，便秘大黃立能脫。</p>

<h2>挾痰證</h2>
<p>挾痰證類傷寒，身熱昏迷頭又眩，涎出口中氣上喘，七情內損病之緣，神出舍空言語亂，加味導痰湯可痊。</p>
<p>加味導痰湯半（夏）陳（皮），甘（草）（瓜）蔞枳（實）桔（梗）茯苓（黃）芩，白朮南星薑棗引，竹瀝薑汁入和吞，痰飲似祟功誠妙，年壯氣盛吐法行。</p>

<h2>勞力感寒證</h2>
<p>虛煩證類傷寒，莫與傷寒一例看，頭痛寒熱口微渴，兩腿痠疼舉步難，濈濈汗出身作痛，浮虛無力脈中看。若誤汗之輕變重，切記臨時仔細觀，氣血內傷寒外感，調榮養衛是神丹。</p>
<p>調榮養衛參（黃）耆定，生地（川）芎陳（皮）白朮並，柴（胡）（細）辛甘草（當）歸羌（活）防（風），槌法入蔥薑棗應。元氣不足略加升；口渴天花知母進；煩熱竹茹與山梔；喘嗽去辛還用杏（仁）；汗多桂（枝）（白）芍減升辛；乾嘔薑汁半夏正，減去（生）地甘（草）少耆朮；飽悶消除枳（殼）桔（梗）勝；咳嗽（細）辛防（風）宜減之；瓜蔞貝母消痰盛；腹中痛疼去耆朮，乾薑芍藥方投證；血瘀內疼大便黑，桃仁紅花滌其病，減羌芍術防耆辛，痛甚大黃瘀血盡。</p>

<h2>色復證</h2>
<p>病新瘥思淫欲，男女私交將病復，陰陽易證最難醫，襠末逍遙宜用速。</p>
<p>逍遙人參及黃連，韭根犀角地黃兼，滑石柴胡豭鼠糞，甘草竹茹知母全，姜三棗二水煎用，裩襠燒灰錢半重，和服再加童便良。小便利愈陰頭腫（裩襠用近陰處一塊，男用女裩，女用男裩），腹痛囊卷竹茹添，有黏汗出方為中。無熱脈虛足又冷，（竹）茹（黃）連知（母）滑（石）不須用，再去地黃並犀角，加入（肉）桂附（子）（白）術（當）歸送，少加木通以引經，陰寒之證誠能動。</p>
<p>按：傷寒瘥後，血氣未平，犯色欲而病復者，名女勞復。若因淫欲之後，無病人反得病者，名陰陽易。在男子則陰腫，入小腹刺痛；在婦人則裡急連腰胯，重引腹內痛，大熱昏沉，錯語失神，眼中生花，百節解散，熱氣衝胸欲死。此湯並治。節庵曰：「額黑身黃者難治，舌出數寸者死。」</p>

<h2>百合瘥後昏沉錯語勞復食復等症</h2>
<p>勞復證及百合，新瘥勞傷血氣弱，熱纏經絡更昏沉，錯語少神煩熱渴。</p>
<p>新病瘥食復證，脾虛氣弱不能勝，重則吐下輕則消，柴胡百合總宜在。</p>
<p>柴胡百合合人參，知母柴（胡）（黃）芩甘（草）（生）地陳（皮），茯（苓）（白）芍棗姜槌鱉甲，煎來溫服效如神。天花粉用能除渴，胸中煩熱用（山）梔仁，頭若微痛羌（活）（川）芎入，飽悶須加枳桔勻，嘔宜半夏薑汁炒，食復黃連枳實平，便實大黃除燥結，虛煩竹葉竹茹清（一加黃連），乾嘔不眠頻錯語，黃連犀角病安寧。麻黃杏仁咳喘用，虛汗黃耆腠理凝，心中驚悸為血少，茯神遠志當歸好，脾倦必須增白朮，腹如雷鳴煨姜討，水停心下加豬苓，勞熱鱉甲醋炙找，時熱不除勞復證，葶藶烏梅艾汁了。</p>

<h2>晚發證</h2>
<p>三月間晚發病，時行寒疫身痛甚，頭痛身熱並惡寒，口渴無汗病不順，脈來有力兼浮緊，羌活沖和投不應，槌法六神通解湯，人壯氣實須臾定。</p>
<p>六神通解石膏（黃）芩，滑石麻黃甘草（細）辛，蒼朮羌（活）（川）芎和豆豉，薑蔥熱服汗周身。頭痛惡寒症皆罷，反怕熱時便不行，大渴大熱並譫語，大黃枳實柴胡增，除去麻黃並蒼朮，槌法檳榔磨水吞（臨服檳榔，水調和服）。</p>

<h2>大頭傷寒</h2>
<p>大頭病是天行，發熱惡寒頭痛疼，一服（黃）芩（黃）連消毒飲，痰火喉閉悉安寧。</p>
<p>芩連消毒飲柴（胡）（連）翹，枳（殼）桔（梗）羌（活）防（風）荊（芥）（白）芷饒，（黃）芩（黃）連（川）芎射（干）甘（草）牛蒡，竹瀝生薑汁共調，大黃先利一二次，後服（人）參（當）歸毒自消。</p>

<h2>黃耳傷寒</h2>
<p>黃耳病類傷寒，耳中策策痛不安，惡寒發熱風入腎，脊強背直如痓般，荊防敗毒誠有效，《補天石》載病情探。</p>
<p>荊防敗毒荊（芥）防（風）羌（活），獨活柴（胡）前（胡）甘草方，川芎桔梗茯苓妙，細辛（白）芷蔓（荊）共成湯（原方十三味）。再添蟬蛻黃芩芍，紫荊皮用病無妨，寒勝宜投小續命，白附（僵）蠶（天）麻羌（活）獨（活）幫。</p>
<p>外治法　用苦參磨水滴入耳中，或用猴姜根汁，或用苦薄荷汁、土木香汁滴入耳中。</p>

<h2>赤膈傷寒</h2>
<p>胸赤腫又疼痛，發熱惡寒病甚重，頭痛體痛類傷寒，荊防敗毒誠有用。本湯加入（黃）芩黃連，瓜蔞元參赤芍中，升麻並用紫荊皮，大便燥實將軍送。外治須用三稜針，刺腫出血能蠲痛。</p>
<p>示吉曰：吳門戈氏專司傷寒，有《補天石集》，《集》中惟此二條類傷寒秘而不傳，予於張孟如處得之，附後。</p>

<h2>胎前傷寒</h2>
<p>（宜清涼忌溫熱）</p>
<p>太陽證是胎前，發熱惡寒頭痛先，脈來浮緊身無汗，蔥蘇飲服自然痊。</p>
<p>蔥蘇飲用二錢（川）芎，蔥頭（帶須）廿一紫蘇攻（三錢），生薑三錢須搗爛，水煎熱服汗來松，無汗加醋仍熱服，厚被蓋暖汗不同。</p>
<p>示吉曰：胎前表證，無汗不可輕與發表，以本方代麻黃、羌活等湯，溫熱、時疫同治。以蔥能解邪，又能安胎也。古人用四物合沖和湯治之，然歸芍走陰，尤恐引邪入內，不如蔥蘇飲為穩當。如終無汗，再用古人法可矣。</p>
<p>妊娠病陽明兼，鼻乾目痛夜不眠，煩渴身痛並自汗，柴葛引子得安然。</p>
<p>柴胡葛根並知母（各一錢五分），大青山梔各二錢，石膏升麻（各一錢）及蔥白（二十莖），生薑大棗一同煎。若不急治胎即落，外護之法妙難言。</p>
<p>妊娠病少陽證，耳聾脅痛口苦應，噁心嘔吐脈弦數，雙解飲服人當定。</p>
<p>柴胡黃芩及川芎，紫蘇知母甘（草）陳（皮）進，枳殼桔梗芍藥同，棗姜煎服病自順。嘔痰半夏及前胡；脅痛青（皮）砂（仁）不可聽；口渴不眠竹（葉）葛（根）增；不愈（石）膏（山）梔法可信。</p>
<p>妊娠病入三陰，大便熱結不能行，口渴惡熱並煩滿，沉實有力脈來因，若還不下胎即落，大黃紫蘇飲方靈。</p>
<p>大黃酒製腹皮洗，蘇梗川芎陳皮理，當歸芍藥枳殼兼，甘草蔥（頭）（生）姜病自已。便通之後胎無恙，安胎等劑宜服起。</p>
<p>示吉曰：攻下傷血，終防犯胎，然秘結不下，固不利於子，其母命亦隨之而亡。本方亦不得已也。予屢遇此症，先用蜜湯與之，外用蜜導法、豬膽導法，閉結自下，胎元保全，所活甚多。若導之不效，方用本方，然大黃酒製亦無害也。外護法，其功不少，熱病傷寒即宜用之。導法見大便秘條後。</p>
<p>護胎法　用井底泥、伏龍肝、青黛等分水調塗臍下二寸許，如干再塗。</p>
<p>溫毒發斑　按玉峰李氏曰：妊娠傷寒，過經不愈，發斑如錦紋，用四物湯加升麻連翹防風黃芩柴胡。若發斑煩渴，非人參白虎湯不愈；若斑見而復隱者，元氣不足故也，倍參則復出矣。</p>
<p>中寒症　胃氣素虛，寒邪直中陰經。其症惡寒，吐瀉，四肢闕冷，倦臥，口吐涎沫，妊娠此症亦少。以其氣血調和，乃能受胎。萬一有之，薑桂附子不能無用。節庵曰：附子薑桂雖熱炒制，無害必加黃連甘草兼制，沉香墮之，亦《經》所謂「有故無殞」之意乎？</p>

<h2>產後傷寒</h2>
<p>（在月內惡露未淨時從此而治，宜溫熱忌寒涼）</p>
<p>身發熱頭又疼，惡寒無汗表證成，脈來浮緊法當汗，產後又非一樣論。豆淋發表湯奇效，若得微汗即身輕。</p>
<p>豆淋發表紫蘇（川）芎，羌活茯苓白朮同，當歸蒲黃鬚炒黑，熟地姜灰甘草通，丹皮香附及陳（皮）（厚）樸，黑豆炒黑酒煎濃，生薑益母為引子，臨服童便入一盅。頭痛不愈加蔥白；冬月無汗麻黃攻（不可用多）；傷風自汗紫蘇去，桂枝芍藥暫通融；嘔吐半夏蒼薑汁；腹痛延胡烏藥容。</p>
<p>示吉曰：產後榮衛俱虛，寒邪湊之即病。其症與平人相符，但其脈不宜浮緊有力。若診得微細，勿作陽病見陰脈論。蓋產後微細脈，固當如是耳。制方最忌寒涼，以血得寒則凝，恐停血為害，並非所以扶生生之意。丹溪云：產後毋得令虛，當大補氣血。雖有雜症，以未治之。若大發熱，必用姜灰，輕者用茯苓淡滲其熱，一應苦寒發表之劑皆不可用。此言誠為至當。但產後寒熱、譫語、癇痓等症屬血虛、血實、飲食三者為多。如去血過多，胸脅少腹無痛處，或空痛手按則減，此血虛也；如敗血不行，惡露不散，腹中疼痛，手不可按，此血實也；如產後脾胃尚虛，飲食過度後，至胸腹飽悶，噁心作酸，惡聞食氣，此停食也。血虛宜補血，血實宜行血，停食宜健脾消食。治詳女科本條下。切不可概認風寒而作外感治之。豆淋酒以黑豆炒焦黑，將黃酒乘熱淋之，入藥內同煎，發散風寒，生新去瘀，實產後之聖藥也。</p>

<h2>陽明少陽</h2>
<p>和解證另有方，《濟生》加減柴胡湯，產後血羸發寒熱，飲食少進腹脹忙，陽明不眠少陽嘔，隨症加減保無妨。</p>
<p>加減柴胡紫（蘇）陳（皮）（人）參，酒炒白芍川芎勻，甘草丹皮並半夏，生薑大棗水煎吞。口渴不眠加乾葛，竹葉知母亦須行（去芎半）；惡露未淨加生地，荊芥炒灰香附靈；胸中煩滿加（瓜）蔞桔（梗）（不嘔去半夏）；腹痛延胡姜（灰）（香）附興；血虛發熱夜尤甚，四物合用莫因循（脈必微細無力）；津液不足生煩渴，麥冬竹茹知（母）（五）味臨（去半夏）；錯語心煩不得睡，竹葉辰砂知母精；嘔加薑汁去甘草；熱入血室紅（花）（當）歸行（一加生地、桂枝）；茵陳山梔發黃用，斑爛元參青黛尋（一加牛蒡子、升麻，治斑欲出未出者）。</p>

<h2>三陰經</h2>
<p>三陽邪傳三陰，燥渴大便不通行，腹滿硬痛脈沉實，將軍四物莫沉吟。</p>
<p>將軍四物（當）歸生地，酒炒大黃白芍因，（川）芎（香）附丹皮柴（胡）甘草，生薑煎服即身輕。新產姜灰山楂用，兼行導法更為神。</p>
<p>按：此用大黃轉藥，必須看腹中硬痛非凡，燥渴日數已久，方可用之。若燥結在廣腸，豬膽導法尤妙。蓋產後陰血已虧，用大黃恐復傷其血，變生他症耳。</p>

<h2>中寒</h2>
<p>胎產後真中寒，手足厥冷心不安，口噤不言人不省，云術四兩細切完，二升陳酒煎至半，服之奇效自忻歡。</p>
<p>按：產後中寒，宜用蒸臍法，外用熏法。用吳萸、紫蘇、蔥頭煎湯，於密室中放桶內，熱時熏，既而洗之，甚效。</p>
<p>外感脈法，產後因得熱病臨，脈細四肢暖者生；脈大忽然肢逆冷，須知其死莫留停。</p>

<h2>卻病避瘟法</h2>
<p>論曰：冬時嚴寒，萬類深藏。蟄蟲周密，君子居室，恐觸寒威而生病也。蟄蟲尚知衛生，何以人而履霜蹈冰自殘其命乎？倘有不得已之事，不能免於衝風冒雪者，宜飽食飲，酒以敵其威。若時得疫癘，互相傳染，闢疫之法，又所宜講。《經》云：聖人不治已病治未病，不治已亂治未亂，此之謂也。</p>
<p>一用水飛雄黃，男左女右吹鼻孔中；一用透明雄黃一塊五錢重者，絹包系頭頂心妙；一取貫眾浸水飲之；一用赤小豆同糯米浸水缸中，每日取水用之。</p>

<h2>發汗法</h2>
<p>人之寒氣自表而入，亦自表而出，發表之道所由作也。凡頭痛發熱，惡寒項背強，身體痛拘急，怫鬱面赤，身癢，脈浮緊或浮數無汗者，俱屬表證。《經》曰：在表者，汗之。若在深山窮谷無藥處，先用薪火燒地，良久掃去，以熱水灑之，取蠶沙、柏葉、桃葉，少加細糠麩鋪所燒地上，約厚二三寸，加席，令病人臥於上，飲七沸湯一碗，多被密覆，汗即至矣。候周身及腳心俱透即愈。</p>
<p>七沸湯用水七碗，燒鍋令赤，投水待沸取起，再燒再投，如此七次，取湯一碗，乘熱飲之。</p>
<p>又法　傷寒及溫病不得出汗，用搗薑汁綿裹，周身擦之，良法也。</p>

<h2>止汗法</h2>
<p>自汗表虛，汗多亡陽。桂枝止傷風之汗，黃耆止氣虛之汗，當歸止血虛之汗，內治法也。</p>
<p>外治法　凡傷寒溫熱病汗不止，將發披水盆中，足露於外宜少蓋，外用龍骨、牡蠣、糯粉、麥麩、白朮為細末和勻，周身撲之，其汗自止。一用蚊蛤為末，津調塗臍內亦妙。</p>

<h2>吐法</h2>
<p>《經》曰：「在上者，因而越之。」吐法是也。凡病在膈上，或胸滿多痰，或食在胃口，或胸滿微煩，或胸中懊憹，或胸中痛欲按，或寸口脈滑，或寒氣在胸煩滿，或寸脈沉伏，或乾霍亂，心腹刺痛，或中風寒，痰涎壅甚，或下利日數行，寸口脈滑，悉皆可吐。</p>
<p>一用瓜蒂散。瓜蒂、赤小豆等分為細末，先以水二盅煮香豉一合，作稀粥去渣，取三分之一和散一錢，頓服之。不吐，少少又加，得快吐乃止。諸亡血、虛家不可用。</p>
<p>豬苓散　溫病，身不熱，煩渴發狂，小便不利，用豬苓、茯苓、澤瀉、滑石、阿膠各一錢為末，白湯調服，仍以涼水一盅飲之，鵝翎探吐。</p>
<p>吐痰法　用皂莢末，麝香、細辛、生礬為細末，薑汁調二三分，灌下後，將鵝翎蘸桐油燃皂莢末探吐。</p>

<h2>止嘔吐法</h2>
<p>嘔吐不止，用炒粳米一撮入各藥中，同煎後，加生薑自然汁，傳送隨用，竹管重納內關，其嘔即止。惟胃實嘔吐不可米，恐反助邪氣也。</p>

<h2>導法</h2>
<p>《經》曰：病在下者，下之。諸承氣湯所由設也。然或遇年老氣衰，婦人新產，及久病之後，下不可，不下不可，所以不能已於導法也。</p>
<p>一用好蜜煎膏，滴冷水中即硬為度，入麝香、細辛、皂莢末和勻，捻成條如指大，浸冷水中，候硬推入穀道中即通。</p>
<p>一用豬膽一枚，傾去一半，入香油半盅，以蘆管套進，以一頭推入穀道中，放膽汁香油流入，燥屎自下。</p>

<h2>止痢解大黃芒硝法</h2>
<p>服黃硝而下利不止，將參、朮、乾薑、甘草、熟附、白茯、訶子、肉蔻、粟殼、陳皮、升麻、木通、烏梅、燈心水煎，臨服入炒壁土一匙調下。</p>

<h2>救陰寒法</h2>
<p>治陰寒嘔逆，吐利，腹痛，身如被杖，四肢厥冷過於肘膝，昏沉不省，六脈或沉或絕，心下脹滿結硬，堅冷如冰，湯藥不受，面唇指甲皆青黑，或鄭聲，舌卷囊縮，煩躁，冷汗不止，腰背腿疼。</p>
<p>蒸臍法　熨臍法已見中寒，一用吳萸二三合，麩皮一升，鹽一合，拌勻炒熱，以絹包腹，中上下熱熨之，自然有效。一灸氣海穴，在臍下一寸五分，丹田在臍下二寸，關元在臍下三寸，用大艾灸二七壯。一用胡椒為細末，蜜丸塞馬口內，一時許，自然汗出而愈。</p>
<p>用諸法後，無汗者有汗，便秘者溺通，逆冷者溫暖，昏沉者清爽，絕伏者漸出，即為生兆。仍灌入薑汁，照前用藥。</p>
<p>脈伏絕者，先用薑汁、好酒各半杯，熱服，脈來可治。</p>
<p>或用艾湯調硫黃末三錢，出汗而愈。</p>

<h2>去舌苔法</h2>
<p>用薄荷水浸青布，於舌上洗淨，後用生薑切片蘸水時時刮之，其苔自退。再用薄荷搗，浸涼水，時時噙漱，以免乾燥之患。</p>

<h2>治鼻衄不止法</h2>
<p>用水紙搭在鼻中，隨用山梔炒黑色，牡蠣、龍骨火煅，京墨、百草霜共為細末，加血餘燒灰各等分，用茅花汁，濕蘸藥入鼻中，即止。如無茅花，將紙捻鏽釘水濕蘸前藥末入鼻中，亦妙。</p>
<p>再用茅根、側柏、藕汁三味搗汁，磨京墨入本湯調服。</p>

<h2>治陰寒呃逆不止法</h2>
<p>用乳香、硫黃、艾各二錢為細末，用好酒一盅，煎數沸，乘熱氣使病人鼻嗅之。外用生薑擦胸前最效。</p>
<p>灸期門法見呃逆條。</p>

<h2>熨結胸法</h2>
<p>一切寒結熱結水結食結痞結痰結支結，大小結胸、痞氣，俱用生薑搗爛如泥，取渣炒熱，絹包漸漸揉熨心胸脅下，其痛滿豁然自愈。如姜渣冷，再入薑汁，再炒再熨揉之，以愈為效。惟熱結用冷姜渣，再入揉之，不可炒熱。</p>

<h2>看斑法</h2>
<p>一切發斑，用紅紙捻油燈照看病人面部、胸膛、背心、四肢，有紅點起者，乃發斑也。若大紅點發於皮膚之上謂之斑，小紅點行於皮膚之中，不出起者謂之疹。蓋疹輕而斑重也。先將薑汁噴於斑上，已發後，照輕重、陰陽、寒熱、虛實用藥。</p>

<h2>救發狂法</h2>
<p>一切熱病發狂，不可掩閉床帳，務用揭開，放入爽氣。良久，隨用銅鏡按在心胸間，熱勢稍退即除。若傷寒溫熱發狂，渴不止者，將朴硝一斤研細，用水一盆，將青布方圓一尺許，三五塊浸於硝水中，微攪半乾，搭在病人胸堂並後心上，頻易冷者，搭之如得睡汗，乃愈。</p>
<p>一切發狂，奔走勢不可遏，須於病人處生火一盆，用醋一碗，傾於火上，其煙衝入病人鼻內，仍將薑汁噴於病人頭面、身體、手足，即安。方可察其陽狂陰躁用藥。</p>

<h2>治吐舌不收法</h2>
<p>舌出不收，用麻黃湯洗淨，將冰片、牛黃、麝香研末，點舌上，即收。</p>

<h2>治大頭傷寒法</h2>
<p>用芙蓉葉、桑葉、車前、赤小豆、白蘞、白及、大黃、黃連、黃柏、白芷、雄黃、朴硝各等分為末，用蜜水調掃腫處。</p>

<h2>治咽喉腫痛法</h2>
<p>用青黛一錢，白硼五分，寒水石一錢，紫車前、山豆根、元明粉、朴硝各一錢，冰片一分，為極細末，竹管吹喉中，入至病處。</p>

<h1>小兒科卷之四</h1>

<h2>小兒色診說</h2>
<p>夫女子稟少陰之氣而生，合少陽之數而化；丈夫逢少陰之數而化，稟少陽之氣而生。少陽之數次於七，故女子二七癸至，可為人母；少陰之數次於八，故男子二八精通，可為人父。若是，則為成人，診以大方脈法。如未至二七（十四歲）、二八（十六歲）之歲，惟以小兒論，不可與大人同日語矣。錢仲陽云：若憑寸口之浮沉，必乃橫亡於孩子。故小兒半歲之際，《心鑑》有按眉端之法甚善，兼辨脈紋以斷病。自此以後，未及三周者，錢氏看三關察五色，辨脈紋，是法尤不可廢。三歲以下，始以脈診焉，然亦不過以一指按高骨，分其三部，定其息數而已；若再加一二歲，方以一指袞轉，尋其三部，以關為準；七八歲，移指少許，自九歲而後診以二指，次第以三關部位，尋取其浮沉遲數，陰陽冷熱，自無遁情矣。從此而至二七、二八之歲，方以三指照《內經》脈法診之。</p>
<p>古人云：寧醫十老人，莫醫一小兒。老人雖榮衛俱衰，而口尤可宣；小兒既血氣未足，又兼口不能言。苟其疾病，惟賴三關、面色而洞其臟腑之微，不亦難乎？</p>

<h2>《心鑑》按眉端法</h2>
<p>小兒半歲者，以名、中、食三指按於髮際額前眉端之間，兒頭在左舉右手，頭在右舉左手，食指為上，中指為中，名指為下。</p>
<p>三指俱熱，主傷風邪，鼻塞、氣粗、發熱、咳嗽；三指俱冷，主外感風寒，內傷飲食，發熱吐瀉。食中二指熱，主上熱下冷；名中二指熱，主夾驚之候；食指熱，指胸中氣滿，乳食不消。</p>

<h2>面部驗色主病</h2>
<p>東方青色，入通於肝，開竅於目，旺於春。</p>
<p>南方赤色，入通於心，開竅於耳，其華舌旺於夏</p>
<p>中央黃色，入通於脾，開竅於口，旺於長夏及四季之末。</p>
<p>西方白色，入通於肺，開竅於鼻，旺於秋。</p>
<p>北方黑色，入通於腎，開竅於耳，其旺冬。</p>
<p>小兒面赤為心病，面青眼青肝病認，面白肺病脾病黃，面黑腎病為相應。</p>
<p>青主驚積欲發風，紅為痰積驚悸甚，黃主食積疳癖成，泄瀉嘔吐白色進（異色主臟腑欲絕）。</p>
<figure>
<img data-orig-src="urn:270:10365.jpg" alt="圖一">
</figure>
<p>初患驚瀉印堂青，青黑腹痛夜啼頻，淡白泄瀉食不化，紅主啼哭被火驚，黑色見時為客杵。二次受驚山根青（或驚後發躁），山根黑黃死來侵，年壽平陷亦主天。青色發熱更生驚，黑主瀉痢紅主躁（俱危），微黃隱隱始為平（黃甚主霍亂）。傷乳胃逆人中黃，青主下痢乳食妨，噯氣酸腐食不進，黑色蟲痛定須防。</p>
<p>食時被驚承漿青，黃主吐逆血痢因，黑色驚風須急救，頦長腎足壽元形，吐血便血唇色白（或吐嘔涎沫）。乾燥而皺脾熱極，消渴煩熱並不寐，大便不通下之則。</p>
<p>兩眼黑睛黃主熱，白睛黃時食積訣（主疳病、黃疸），白睛青時主驚風，黑睛紅黃傷寒劫。</p>
<p>兩眉青色是為平，紅主煩躁夜啼勤，黃主霍亂並吐瀉，久痢紅者定傷人。</p>
<p>兩顴赤色肺有熱。太陽青時二次驚，青自太陽入耳死，紅色見時主血淋。</p>
<p>客忤之病兩臉青，食痰喘急黃色親，赤主風熱鬚髮散。</p>
<p>兩頰赤時傷寒尋。額間赤色心經熱；煩躁驚悸不必說；青黑腹痛又驚風，瘈瘲叫啼何時歇？微黃驚疳自古傳；純黑之時命已絕。</p>
<p>左臉青赤肝風熱，項強煩悶病之訣；驚搐腹痛定黑青，細心推看心能決。</p>
<p>風邪發熱右臉赤，咳嗽便閉並氣急；青白噁心或咳嗽；青黑驚風腹痛極（或盤腸內吊）。</p>
<p>脾胃熱極鼻色赤，小便不通深黃色，鼻中乾燥及氣粗，衄血之症因而得。脾虛泄瀉若何形？乳食不化鼻淡白；脾土受寒色自青（木剋土），黑為死候君須識。</p>
<p>小便不通頦間赤，膀胱與腎（氣滯）熱結則。</p>
<p>耳後微赤屬少陽，本經風熱宜知悉；睡中驚悸若咬牙，微黃之色法無失。</p>
<p>耳輪乾燥是骨蒸，口渴盜汗肝熱極。</p>
<p>兩頤青時主吐蟲，古人望色從來的。</p>

<h2>虎口三關脈紋</h2>
<p>示吉按：《水鏡》曰：寅關脈，初見易治；卯關脈，見病深；辰關脈，見者死。若三關通度，是為急驚。虎口脈紋亂者，主胃氣不和；若青，驚積發病。</p>
<p>三關脈色如何斷？紅黃隱隱是為常（非病脈也）。青色為驚人與獸，紅色傷寒咳嗽嗆（又主水驚），脾虛色黃乳不化（又主雷驚），紫色瀉痢熱多張，白色為疳黑中惡（黑主人驚），紅黑相兼痢不良（青多白痢，紅多赤痢），紋如線直青紅色，乳食傷脾驚熱償，左右一樣驚積發，三條四散肺風痰。</p>
<figure>
<img data-orig-src="urn:270:10366.jpg" alt="圖二">
</figure>

<h2>小兒脈法</h2>
<p>小兒三歲方切脈，一指三關定數息。一息七至號平和，加則為數熱是責，減則為遲冷病侵，浮則為風沉為積。左手人迎主外感，右手氣口主內疾。外候風寒暑濕傷，內候痰積停乳食。浮緊無汗是傷寒，浮緩自汗傷風則，浮大多因風熱盛，沉緩原來乳食塞，沉緊腹中痛不休，弦緊喉間作氣急，促急驚風搐搦生，弦滑風癇人強直，大小不常鬼祟侵，二便秘時脈牢實，軟細之脈有疳蟲，上下失血脈芤悉，虛濡主氣兼慢驚，沉緩為冷泄瀉得，沉數骨蒸時內熱，客忤邪氣脈弦急，遲澀胃脘自不和，弦長肝膈有風入。以上脈訣出名家，再參紋色方無失。</p>
<p>薛立齋曰：小兒血氣未實，驚則氣散，氣散則脈亂，必當參三部五脈。三部者，面上氣色，虎口脈紋，寸口一指之脈；五脈者，上按額前，下診太衝，並前三部也。</p>

<h2>心誠賦</h2>
<p>欲保赤子，全仗心誠。口不能言其疾苦，脈難以決其浮沉。外感六邪，風寒火邪易襲；內因諸症，心肝脾臟為多（小兒多啼則傷肝，多驚則傷心，多食則傷脾，故三臟病多）。欲觀氣色，先分部位，左頰屬木為肝，右頰屬金為肺，天庭高為心火之位，承漿低為腎水之區，脾土中央，鼻為通氣。肝青腎黑，木水之色，主驚寒；肺白心紅，金火之色，為虛熱；土色黃，現疳食症多。</p>
<p>欲窮其變，再察五官。鼻雖中央，肺竅通，聲重、鼻塞，風寒可見；唇雖赤色，脾氣應，燥腫生瘡，脾熱自詳；舌乃心苗，紅滑順，而乾黑者熱（舌乾主心熱，乾黑則熱極難治）；目為肝竅，赤腫熱，而有神者生；胃流注於雙頤，風熱內攻則紅腫；腎開竅於兩耳，腎元憊損則黑枯。繞耳經絡足少陽，暴聾紅腫，其過在膽；牙床經絡二陽明（上床足陽明，下床手陽明），齒遲枯燥，病歸乎腎。</p>
<p>再觀其外，以知其內（以下《活幼指南》）。紅氣現而熱蒸，青色露而驚悸，如煤之黑兮中惡之因，似橘之黃兮脾虛之謂，白乃疳勞，紫為熱極，青遮口角扁鵲難醫，黑掩太陽盧醫莫治。年壽赤光兮多生膿血，山根青色兮頻見災危，瀉痢而帶陽者須防咳嗽而拖，藍者可畏疼痛方殷。面青唇撮眉自蹙，驚風欲發；面赤目直睡多驚，火光焰焰；外感風寒，白氣浮浮，中藏癖積。乍黃乍白兮肝熱連綿，又赤又青兮風邪緊急。</p>
<p>察之若精，治之得理。鴉聲魚口，枉費精神；肉拆皮乾，空勞乏力；氣色頓移，形容變異。氣乏則脾冷，腎虛則滯頤，面目虛浮定腹脹而氣喘，眉毛頻蹙則肚痛以多啼，蛔出兮脾胃將敗，䘌蟲兮肛臟先虧。</p>
<p>苟瞑眩而弗瘳，總盧扁而何益？手如數物兮肝風將發，面若塗硃兮心火已熾，坐臥愛冷兮煩熱之攻，伸縮就暖兮風寒之畏，肚大腳細兮脾欲困而成疳，瞠目張口兮熱已危而必斃。弄舌脾熱，解顱腎憊。重舌木舌兮虛熱積於心脾，哽氣喘氣兮實火浮於肝肺。齦宣息露，必是牙疳；哺露丁奚，多緣食積。唇乾自作渴，腸鳴必自利，夜啼分為四症，變蒸周於一歲。心熱欲言而不能，脾虛無時而好睡，病後失音者腎怯，咳嗽失音者肺痿，肚痛而清水流出者蟲，腹痛而大便酸臭者積，口頻撮而虛寒，舌長伸而火熾。龜胸兮肝火乘於肺膈，鱉背兮腎風入於骨髓，鼻乾黑燥兮火甚金衰，肚大者筋兮木強土潰。丹瘤瘡疥皆胎毒之連纏，吐瀉瘧痢乃食積之黏滯。不能吮乳者熱在心脾，常欲俯臥者火蒸脾胃，喜視燈火者煩熱在心，愛吃泥土者疳熱在脾。</p>
<p>腹痛寒侵，口瘡熱積，臍風忌於一臘，火丹畏於一周，驚自熱生，癇因痰致，吐瀉而精神好者則危，瘧痢而飲食減者則瘁。驚本心生，風由肝致，搐合左右兮症有順逆，藥分補瀉兮病有虛實。急驚也由於積熱之深，涼瀉偏宜；慢驚也得於大病之後，溫補為貴。頭搖目竄而氣喘兮，上工莫醫；口噤鼻張而氣冷兮，神丹何濟，閉目兮無魂，狂叫兮多祟，不知吞吐者死，反加悶亂者危。</p>
<p>且如，病則熱起，熱則驚生，或制熱以熱，或攻熱以寒。襁褓未寧兮但調其母；匍匐不快兮當固其元。奈何瀉久成痢，積久成疳，瘧久生癖，驚久成癇？未致留連兮，攻之宜速；已見沉疴兮，治之宜緩。腸胃秘結兮，急瀉而已；氣血虛乏兮，急補而安。此言指南之活動，何疑治病之萬全？</p>
<p>示吉曰：小兒之病，口不能言，故曰啞科。惟賴望色驗症察紋切脈，以知其臟腑之微，實難事也。故庸工治病遂拘小兒病食上起之說，概施消導攻伐之品，實者偶爾中病，虛者遂至重虛，良可憫也。即有智者不遵古人之遺意，常恃一己之聰明，或致弄巧而成拙，以致智愚相去，其間不能以寸此故，為何？皆因不辨明其寒熱虛實、外感內傷之故也。予不揣愚陋，將六症分明於後，一見了然，使無疑似之嫌，如兼他症，隨症加減，又存司命者之方寸耳。</p>
<p>凡見小兒頭痛發熱，鼻塞聲重，咳嗽，手背熱，惡風寒，皆屬外感。無汗脈浮緊傷寒，自汗脈浮緩傷風；暑月吐瀉作渴，齒燥，脈虛，傷暑；浮腫，泄瀉，身重，小便不利，脈濡細，傷濕；舌乾口燥，唇焦面赤，或啞，脈數，傷熱。</p>
<p>凡見小兒噯氣飽悶，作酸腹膨，不思食，及惡聞食氣，下泄臭屁，噁心，乍吐乍瀉，或寒熱，或腹中硬塊作痛，手心熱，脈弦滑，俱屬內傷飲食。以上二症最多。</p>
<p>凡見小兒發熱無汗，表實；大便閉，裡實；心胸飽悶，腹中膨脹，噁心噯氣，吐出酸水，手足有力，腹痛手不可按，脈洪實有力，俱屬實證。</p>
<p>凡見小兒面㿠白無神，懶言氣短，不思食，腹膨不痛，二便如常，喜臥，眼喜閉，手足無力，慢驚，久吐胃虛，久瀉脫肛脾虛，自汗表虛，自痢裡虛，脈來微細無力，及行遲、發遲、齒遲、解顱、鶴節，俱屬腎氣未成，元精不足。以上俱屬虛證。</p>
<p>凡見小兒發熱，手足心熱，面紅唇乾，舌乾口渴，口上生瘡，口中熱臭，大便秘，小便赤黃，或痢下黃赤，肛門焦痛，喜飲冷水，喜就涼處，腹中熱痛，脈來洪數，俱屬熱證。</p>
<p>凡見小兒面白唇青，手足冷，口中冷氣，或泄痢清白，無熱不渴，腹痛悠悠無增減，或噁心嘔吐，喜就暖處，脈來沉遲無力，俱屬寒證。</p>
<p>以上諸症，每症不必悉具。凡見一二，便作主張治之。若二證三證兼見者，須照本條，斟酌盡善，自能中病也。</p>

<h2>小兒百病歌</h2>
<p>初生小兒宜珍攝，溫涼得體自和悅（初生小兒宜用老人舊衣改作衣衫，真氣相滋，令而有壽。夏月宜夾衣獨臥，冬月宜穿薄綿襖置大人懷中，以就暖氣。因小兒陽氣尚微，即著重裘其陽氣不能自暖，多致凍壞也。冬月初生黃連忌用，大寒故也）。三朝內服化毒丹，名為開乳解胎熱，臍帶落後須炙乾，硃砂相和為細屑，最能稀痘更還元，胎毒胎熱從此絕（臍帶落後，置新瓦上，用炭火四圍燒至煙將盡，放地上用瓦盞蓋之，存性研末預用；透明硃砂末水飛過。如臍帶灰四分，硃砂末二分，和勻；煎生地、當歸濃汁少許，調和前二味，抹兒上齶間及乳母乳頭上，一日之內服盡。次日大便遺下穢物，終身無疾矣）。滿月之後有變蒸，微寒微熱吐哯生，唇有白泡三日愈，若夾風寒逐樣尋（變者，異常；蒸者，發熱。小兒自此，氣血發榮，性情有異，一二日其熱自退。若夾他症而不愈，有食則消食，是風則行痰，有驚則安神可也。若變蒸而妄投藥餌，則誤人最大，慎之）。眼閉面赤名胎熱，焦啼煩躁熱不歇（口中氣熱），甘草（一錢）黑豆及燈心（七莖，豆二錢），竹葉（七葉）煎湯頻頻呷（乳母亦服）。面色青白四肢寒，口冷腹痛胎寒說，當歸黃芩及桂心，細辛龍骨白芍訣，等分為末服一匙，乳汁調下寒能絕（此症兒大便青黑，身起寒慄，因母孕時受寒）。</p>
<p>臍帶斷後風濕傷，臍腫硬直臍風殃，臍有青筋衝心者，燈火急救始無妨（臍有青筋行肚，卻分兩岔，行至心者，必死。急用燈草蘸油燃火，自青筋頭並行盡處燎之，外再灸中脘三壯，內服小紅丸以泄胎毒）。五通膏貼功誠妙，生地生薑蔥白當，卜子田螺各等分，五件共搗搭臍旁（敷臍四旁一指厚，拘住一時有屁下泄，即愈。一用田螺入麝搗爛，敷腫上亦消）。風邪入臍心脾熱，唇青舌強撮口訣，齒根上下粟米瘡，青布蘸水擦破截（小兒口撮，緊閉不吮乳，皆因齒根生小泡子，痛極也。青布蘸雪水擦破，自開口便安；甚者用牛黃一分為末，竹瀝調，滴入口中，即愈。一用龍骨為細末敷之）。</p>

<h2>急驚</h2>
<p>小兒急症急驚風，緊閉牙關氣不通，壯熱涎潮目竄視，反張搐搦頰唇紅，二便閉結法當下，驅痰清火有神功（輕用小牛黃丸，重用小紅丸。若下後不止，夢中驚悸，宜玉樞丹）。驚定即當調胃氣，莫仍克伐與推攻。</p>

<h2>慢驚</h2>
<p>慢驚之症實非驚，吐瀉亡陽病後成，脾胃損傷肢體冷，虛痰泛上目無神，口鼻氣微時驚悸，手足瘈瘲命將傾。加減醒脾湯可治，人參白朮白茯苓，木香天麻並半夏，膽星甘草橘皮靈，倉米棗姜煎服效。殭蠶全蠍逐痰增，不愈六君加附子，暖回痰降自全生。</p>
<p>示吉曰：急驚者，內傷乳食，外感風寒，內熱痰壅，腹脹便秘，脈數有力，故宜瀉宜攻。慢驚者，久吐之後，名胃虛驚；久瀉之後，名慢脾驚。或服克伐過多，或投寒冷太甚，以致元氣衰憊，虛痰泛上，不投溫補，何以挽回元氣無何有之鄉耶？古人云：似風而無風可驅，似痰而無痰可逐，信然也。</p>

<h2>疳疾</h2>
<p>小兒疳疾從食起，乳母寒熱失調理，肥甘過度喜怒偏，生冷油膩不得體。或因久瀉及痢瘧，或熱或嗽病不已。以致脾胃中氣傷，溺如泔色又不長，皮黃肌瘦發更直，肚大青筋腹痛殃，好食泥炭並茶米，諸蟲作痛藥須嘗，先服珍珠丹一服（或用小牛黃丸），追蟲取積最為良，連薈肥兒後調理，蒸餅礬丸細酌量（並治丁奚疳症）。</p>

<h2>發熱</h2>
<p>小兒發熱病不一，傷寒無汗惡寒極，手足梢冷麵色青（兼不舒暢），左額青紋可認識。傷風惡風且自汗，手足梢溫面光赤（二證宜通神散）。傷食胸膈又飽悶，吐瀉腹痛面黃色。右額青紋目胞腫，夜熱晝涼無定跡（便秘小牛黃丸，瀉沉香末子）。驚風發熱山根青，手心有汗時警惕（小紅丸、抱龍丸、紫金錠選用）。疳積發熱是骨蒸，背熱不止盜汗生（有積先服小牛黃丸，後服乾蟾肥兒丸）。唇有白泡變蒸熱，耳冷微汗又虛驚，腹痛啼叫或吐哯，周歲之後無此形（不須服藥）。諸熱表熱（手背熱，遍身發熱）通神散，內熱化毒自能平（內熱手心熱，口乾唇紅便結）。</p>

<h2>痧疹斑</h2>
<p>小兒痧疹屬風熱，煩悶焦躁啼不歇，汗下之後熱轉增，痧疹將發醫之訣。頭粒細小痧疹來，細點無頭斑症列，欲出未出須升散。牛蒡升麻乾葛慣，防風薄荷及甘（草）陳（皮），水姜煎服古方撰，已出之後去（干）葛（升）麻，加入元（參）（黃）芩定不差，知（母）（花）粉（山）梔（黃）連能消熱，咽喉疼痛（青）黛桔（梗）拿，大便秘結大黃用，自汗口渴石膏查。</p>
<p>一方治痧子不發，用櫻桃核打碎，泡湯與之。</p>

<h2>風寒</h2>
<p>風寒之症若何成？頭痛發熱咳嗽生，傷寒無汗風自汗，鼻塞身重拘急形。解表先服通神散，若夾驚痰細酌斟。</p>

<h2>傷食</h2>
<p>乳食不化自飽悶，噯氣作酸或吐甚，下泄臭屁不思食，沉香末子藥可進，大便結者小牛黃，食隨利去法有信。</p>

<h2>嘔吐</h2>
<p>乳食傷胃則嘔吐，食消吐定法所布，沉香末子是總司（用濃薑汁調下），不愈定吐飲功大，半夏陳皮及藿香，（神）曲（麥）芽厚朴木香助，水煎臨服加薑汁。口渴身熱黃連入，身冷不渴炮乾薑，脈遲厥冷（人）參（白）術益，夏月香薷滑石添，大便秘時檳榔吃（秘甚者用小牛黃丸，薑湯化下）。</p>

<h2>泄瀉</h2>
<p>乳食傷脾泄瀉症，健脾消食利水應，沉香末子亦可施，實脾利水煎方定，蒼朮白朮白茯苓，山藥扁豆甘草順，澤瀉木通及木香，砂仁煨姜陳皮進。有熱須增姜炒（黃）連，無熱肉果炮姜性（姜用少許），食積腹痛（神）曲麥芽，（山）楂卜（子）（枳）實（厚）樸檳榔令。</p>

<h2>暑</h2>
<p>夏月吐瀉多因暑，加減香薷飲可止。香薷藿香及木香，厚朴陳皮（神）曲麥（芽）始，半夏茯苓並木通，扁豆蒼朮滑石同，熱加黃連去蒼朮，瀉多炒芍亦良工，有食山楂枳實妙，臨服薑汁助成功。</p>
<p>按：燒針丸治小兒吐瀉甚效。用東丹、硃砂、白礬等分為細末，棗肉為丸，丸如黃豆大，每服三四丸，戳針尖上，燈火燒過，研細涼水調服。外用綠豆粉以雞子清調成膏，如吐塗兩腳心，瀉塗囟門上，止則去之。</p>

<h2>痢</h2>
<p>痢疾皆因傷濕熱，白傷氣兮赤傷血，新積多血久積膿。初起腹痛下之訣（通因通用之法，用小牛黃丸、珍珠丹，後服肥兒丸調理），表熱太甚薑茶煎，內熱口渴香連截，嘔逆噤口用石蓮，為末調下病能絕。</p>
<p>薑茶煎　用生薑切片，細茶各三錢，並水煎服。痢而兼外感者用之，血痢加連根韭菜汁酒調服。</p>
<p>香連丸　治內熱口渴，肛門焦痛。用川黃連十兩切片，薑汁拌炒，木香二兩，為細末，神麯糊丸，如綠豆大，每服三五丸，分量大小酌用，白湯下。</p>
<p>石蓮散　石蓮肉炒去心，為末，每服一二錢，陳倉米飲調下。如嘔，加薑汁一匙同服。</p>
<p>久痢塞劑　用粟殼、木香、榴皮、細茶、烏梅肉各二錢，白蜜、砂糖各五錢，紅痢多糖，白痢多蜜，水二盅，煎八分，去渣服（大人亦用）。</p>

<h2>瘧疾</h2>
<p>小兒瘧疾名童瘧，初起消食痰涎卻，便秘腹痛小牛黃（屬乳食痰積），發熱無汗通神略（屬風寒外感），六七發後截法精，天靈散用真靈藥。</p>
<p>天靈散　用天靈蓋燒存性，為細末，黃酒調下五釐，瘧立止。</p>
<p>一用斑蝥一個放小膏藥上，侵晨貼眉間印堂中，瘧止揭去。</p>

<h2>咳嗽</h2>
<p>有聲有痰名咳嗽，風寒邪氣肺經受，若兼發熱及頭痛，通神解表功方就。火鬱肺經聲不轉，瀉白噙化丸能奏，痰塞喉中喘急者，巴豆塞鼻如神宥。</p>
<p>小兒痰喘用巴豆一枚，去殼搗爛作一丸，綿花包裹，男左女右，塞鼻中，痰即降下而愈。一方治咳嗽喘急　甜梨一個，刀切勿斷，入蜜於內，麵裹灰火煨熟，去面吃梨。</p>
<p>一方用白蘿蔔汁半盅，蜜半盅，飴糖半杯，薑汁十匙，蒸熟，不拘時吃。並治老年痰火。</p>

<h2>肺脹喘急</h2>
<p>小兒肺脹喘嗽多，人看作風喉，大黃檳榔二牽牛，人參分量等勻，五味研成細末，蜜水調，量稀稠，每將一字下咽喉，不用神針法灸。</p>
<p>雲林云：肺脹喘滿，胸高氣急，兩脅搖動，陷下作坑，脹悶亂嗽，聲嘎不鳴，痰涎壅塞，俗云馬脾風，不急治則死。本方主之。</p>
<p>按：幼科陳見田秘本，肺葉脹以致喘急，眼胞上下臥蠶紋起，用防耆散（見雜症水腫條）。</p>

<h2>浮腫</h2>
<p>遍身浮腫是屬濕，燥脾利水並消食，腹脹便秘珍珠丹，內消食積沉香（末子）益，不效平胃皮子飲，厚朴陳皮炒蒼朮，腹皮姜皮茯苓皮，車前卜子檳榔則，神麯澤瀉及麥芽，木香木通桑皮力，砂仁炒末水煎來，小便利時腫自息。</p>
<p>一方用黑醜半生半炒，取頭細末，每服二三匙，煎桑白皮湯、磨木香汁調服。</p>
<p>一方小便不利者，磨玉樞丹，燈心湯送下。</p>
<p>一用草果仁，每歲用一粒，炒為末，白酒調下。外用河白草煎湯洗浴。</p>
<p>若浮腫先眼下臥蠶紋起，喘急病在肺，宜防耆散。</p>

<h2>黃疸</h2>
<p>小兒黃疸是濕熱，清熱利水方真訣，指甲面目遍身黃，溺如黃汁或寒熱，嘔吐口渴不思食，夜無安臥不寧貼，大便秘結珍珠丹，蒸餅快活調理截，不愈茵陳滲濕湯，茵陳赤茯（川）連（山）梔呻，防己二術及陳皮，豬苓澤瀉檳榔悅，食積神麯炒卜子，理氣木香香附絕，小便不利加木通，小便清白病自歇。</p>

<h2>汗症</h2>
<p>小兒汗症原須治，氣虛自汗日間至，血虛盜汗睡中來，總屬虛弱分明志，黑豆（三錢）浮麥（一錢）及烏梅（一個），煎湯服時汗亦住。</p>
<p>一方用蜜炙黃耆、生地各一錢五分，牡蠣煅為末二錢，水煎服。</p>
<p>一用五倍子為末，津調塗臍內。俱治汗出不止。</p>

<h2>諸失血</h2>
<p>小兒失血非一病，鼻中出血衄血認，吐咯嗽血從口來，總是上焦火熱證（宜化毒丹，便結者用小牛黃丸），小便尿血為溺血，大便出血下血甚。初生小兒是胎熱（用化毒丹，一用生地汁入蜜少許，和勻溫服，或用甘露飲），能食小兒多積病（用沉香末子，或用蒸餅快活丸，大便秘腹痛，用小牛黃丸），隨症調治是良工，再參方法醫方應。</p>
<p>治吐血衄血　一用白芍為末，磨犀角汁調服。一用側柏葉、藕節，曬乾等分為末，每服五分，藕汁和蜜，調白湯送下。一用黃芩為末，蜜丸，丸如龍眼大，每服一丸，鹽湯化下。一用吳茱萸為末，津調塗腳心湧泉穴。一用山梔炒黑為末，吹鼻中，或用藕汁調服五分，燈心湯送下。</p>
<p>治小兒初生下血，溺血，及牙宣口臭，口舌生瘡，咽喉腫痛，名甘露飲。用熟地、生地、天冬、麥冬（去心）、枳殼、茵陳、酒炒黃芩、石斛、甘草、枇杷葉（蜜炙）各等分，水煎飲。溺血加石蓮肉、燈心、竹葉。一用蒲黃、頭髮灰等分為末，生地汁或藕汁、乳汁調下一錢。</p>

<h2>脫肛</h2>
<p>小兒脫肛有二症，瀉痢之後氣虛應，補中益氣去當歸，外用熏洗能接命；若還便秘努力來，清火潤燥方相稱。</p>
<p>小兒脫肛，大腸頭自糞門而出，久不收進，則硬燥難入。法用蓮鬚蔥葉斤許，煎湯數碗，乘熱放桶內，令小兒坐上熏之，後慢慢洗軟，用冰片三四分為末，敷上，肛自收矣。一用五倍子煎湯熏洗。一用陳壁土煎湯熏洗。一用鱉頭骨燒灰存性，香油調敷。一用五倍末敷上托入。一用蓖麻子搗爛，貼頭頂上，腸入去之。</p>
<p>小兒大便秘結，努力脫肛，肛門焦痛，或時下血。用元明粉一錢，當歸一錢，杏仁、桔梗各八分，甘草、升麻各二分，水煎服。</p>

<h2>諸遲解顱鶴節</h2>
<p>氣血不充行走遲，腎氣不足齒生遲，語遲皆因心不足，血分不足發生遲，顱囟開解（是頭縫不合）並鶴節，腎氣不成總宜知。</p>
<p>行遲、語遲、發遲、齒遲，肌肉消瘦，顱囟開解，神色昏慢，總宜調元散。</p>
<p>乾山藥（五錢）　白芍（炒）　茯苓　茯神（去皮、木，各二錢）　白朮　人參　生地　熟地　當歸　川芎　黃耆（蜜炙，各二錢半）　甘草（錢半）　石菖蒲（一錢）　生薑（三片）　棗（一枚）　水煎。兒母不拘時同服。</p>
<p>加減地黃丸　治頭縫不合，名解顱；腿瘦，骨節呈露如鶴之膝，名鶴節。腎主骨髓，腎氣不成所致也。</p>
<p>懷熟地（八錢）　嫩鹿茸　山藥　白茯苓　山茱萸肉（各五錢）　澤瀉　丹皮　當歸（各三錢）　為細末，煉蜜為丸如龍眼大。解顱去澤瀉，加人參五錢，食遠服；鶴節加牛膝肉五錢，空心服，白湯化下，外用大南星為末，米醋調攤緋帛上，烘熱貼膝上。</p>
<p>通神散　外感風寒，內傷飲食，頭痛發熱，咳嗽痰喘，鼻塞聲重，驚悸，口乾煩渴，胸滿不食。凡有表證者並治，並治瘧痢初起。</p>
<p>薄荷葉（一兩）　姜活（一兩）　葛根（一兩）　川黃連（薑汁炒，一兩）　膽南星（一兩）　枳實（七錢，炒）　檳榔（一兩）　陳皮（炒，一兩）　厚朴（薑汁炒，七錢）　神麯（炒，七錢）　麥芽（炒，七錢）　川芎（三錢）　甘草（三錢）　共為極細末，黑糖拌，濃煎，生薑湯送下。每服周歲內者五分，外者七分，二周者一錢，量兒大小酌用（痢，薑、細茶各二錢，煎湯送下）。</p>
<p>瀉白丸　止嗽疏邪，消痰定喘，清熱順氣。凡嗽而聲不轉者效。</p>
<p>石膏（煨熟，二兩）　花粉　川貝母（去心）　陳香櫞（去穰）　膽南星　款冬花　薄荷葉（各一兩）　甘草　細芽茶各七錢以上九味共為極細末，聽用。</p>
<p>麻黃（二兩五錢）　防風　桑皮（蜜水炒）　杏仁（去皮尖炒）　前胡　紫苑　蘇子（炒為末，各一兩）　陳瓜蔞（一大個）　柿餅（三兩）　山梔（一兩）　葶藶子（炒，五錢）　以上十一味用水煎，去渣濾清，再入蘿蔔汁、水梨汁、餳糖各四兩，薑汁五錢，煎成膏，滴水成珠為度，將前末藥和勻為丸，每丸重一錢，每服一丸，燈心湯化下。大人噙化，風邪痰火，咳嗽如神。</p>
<p>蔣氏化毒丹　治一切胎熱胎毒，遊風，丹毒，熱癤，口疳，疳火燥渴，煩躁大便結，小便澀赤等症。</p>
<p>真犀角　川黃連　桔梗　玄參　薄荷葉　粉甘草（各一兩）　青黛（五錢）　大黃（酒蒸九次，五錢）　硃砂（二錢，另研極細末）</p>
<p>上為極細末，煉白蜜為丸，丸重一錢二分，每服一丸，燈心湯化下。</p>
<p>小牛黃丸　消痰逐積，追蟲消食，清熱定驚，除膨消脹。凡大便不通，或按腹中硬痛者，以此下之。急驚痢疾，初起神效。</p>
<p>黑白醜（頭末，各七錢半）　大黃（一兩五錢）　膽星　半夏（薑汁製，各五錢）　枳實（炒，五錢）　牙皂（三錢）　為極細末，爍白蜜為丸，丸重一錢二分。周歲者一丸，三周者二丸，生薑湯化下，追蟲糖湯下。</p>
<p>沉香末子　治乳食傷脾胃，以致嘔吐，泄瀉，痢疾，瘧疾，心腹疼痛，大便下血，寒熱不止。凡兼胸腹脹滿，噯氣作酸，噁心，惡聞食氣，及不思食，下泄臭屁。上症不必悉具，凡見一二，定為傷食，此方主之。</p>
<p>香附（鹽水拌炒）　檳榔　紫厚朴（薑汁拌炒）　廣陳皮（炒，各四兩）　枳殼（炒）　枳實（炒）　青皮子（炒）　山楂肉　麥芽（炒）　神麯（炒）　蘿蔔子（炒）　白酒藥（炒，各二兩）　柴胡　枳梗　真川芎（各一兩二錢）　云白朮（土炒）　炮乾薑　沉香（水研）　木香（不見火，各一兩）</p>
<p>共為極細末，每服周歲七分，二三周者一錢，糖拌，空心生薑湯送下。便血，米湯送下。小兒下血，多因飲食傷脾，脾不攝血，若用止血之劑及溫補升提之法，無益也。予制此方，以消食為主，食消則脾氣自復，血不治而自愈。</p>
<p>陳氏小紅丸　治一切咳嗽，驚癇發搐，發熱齁喘，痰涎上壅，痰厥卒倒等症。</p>
<p>全蠍（去刺洗淨，炒，一兩）　南星（一兩）　硃砂（四錢半）　珠子（一錢）　巴豆霜（去油淨，二錢半）　為極細末，糯米糊為丸如菜子大。周歲者，每服五十丸；二周者，一百丸。看小兒大小壯實，用燈心湯送下。此吳中陳氏治急驚風秘方也。昔年見田先生專司幼科，名布江南，其子珍如先生以此方授予，試之奇驗。</p>
<p>肥兒丸　治五疳、五痢瀉、蛔蟲，臟腑虛弱，身體羸瘦，發豎焦黃，小便濁色。消積化食，健脾和胃，長肌肉，肚腹膨脹俱宜服。</p>
<p>廣陳皮（炒，一斤）　甘草（炙，四兩）　蓬朮（炒，六兩）　厚朴（米泔浸，炒，八兩）　枳實（麩炒，八兩）　連翹（六兩）　香附（米泔浸，炒，一斤）　山楂肉（六兩）　神麯（炒，六兩）　卜子（炒，八兩）　龍膽草（六兩）　青皮子（炒，八兩）　川黃連（炒）　白朮（土炒）　檳榔（各八兩）</p>
<p>共為極細末，煉白蜜為丸，丸如龍眼大，空心清米湯化下。若疳積，加蘆薈、胡黃連、銀柴胡，名蘆薈丸，又名五疳保童丸。此須夜間發熱，骨瘦如柴者，可用。一方加蝦蟆、食蛆，或用蝦蟆、食蛆俱燒存性入前藥內，名乾蟾丸。虛者，加米仁、山藥；虛甚，加人參；有蟲，加川楝子，使君子肉、鶴蝨。</p>
<p>蔣氏肥兒丸　治小兒瘦弱，食不生肌，肚腹疼痛，內熱蟲積。</p>
<p>云白朮（土炒）　陳皮（炒）　香附（鹽水炒）　厚朴（薑汁炒）　枳實（麩炒）　檳榔　神麯（炒）　麥芽（炒）　澤瀉（炒）　卜子（炒）　山楂肉（炒）　白茯苓（蒸）　白芍藥（炒，各四兩）　木香（不見火）　甘草（炙，各二兩）</p>
<p>內熱口渴，脈洪數，小便黃，加連翹、川黃連各三兩。骨蒸熱，背熱，手心腳底熱，口渴，身瘦溺赤，脈細數，加蘆薈一兩，胡連、銀柴胡各三兩，鱉甲（醋炙）四兩。瘧後，寒熱不止，脅下有塊，加銀柴胡、胡黃連、當歸、青皮各三兩，鱉甲（醋炙）四兩，桂枝七錢。腹中膨脹，或有塊痛，手不可按，加三稜、蓬朮（醋炒）各三兩，食蛆二兩，乾蟾一隻。泄瀉少食，或腹痛，手按則減，面色㿠白，無神，六脈無力，倍白朮、白芍，加人參、山藥、米仁各四兩；瀉不止，加肉果（麵裹煨）二兩。六脈遲，手足冷，口不渴，溺清白，肌肉日消，或悠悠腹痛無增減，或喜就暖處，或食生冷即瀉，或臍下作痛，是屬虛寒，加炮薑、肉桂各一兩，倍白朮、白芍；泄加肉果（麵煨）二兩；虛甚加人參、山藥各三兩。面上白斑，腹中作痛，口出清水，或口中吐蟲，屬蟲積，加使君子肉、貫眾各二兩、雷丸、鶴蝨各一兩。</p>
<p>示吉曰：小兒如春令草木，得雨露滋養，則日生夜長，所患者惟蟲物以害之，則枯萎爾。小兒稟純陽之體，乳食滋補，則先天之氣生生不窮，所患者飲食過度，脾胃損傷，成疳成積，肌肉瘦消也。食積之害小兒，亦猶蟲物之害草木，蟲物去則草木日長，食積去則元氣自生，固不易之理。故古人制肥兒之方，多用消食去積之品，蓋欲先除其害也。予得古人之旨，隨症加減，以盡寒熱虛實蟲積之變，敢云一片婆心，聊為古人之小補耳。</p>
<p>紅燕丹　專治小兒疳積，丁奚骨瘦如柴，目閉溺赤，或腹中疼痛，或溺如米泔。</p>
<p>大石燕（一雌一雄，每個重一兩者佳，人傾銀罐中，上下用炭火煅紅，淬入好醋中，如此九次）　明硃砂（另研水飛，三錢）　紅曲（揀淨，一兩）　三味為極細末和勻。周歲者，每服三分，糖拌不拘時服。</p>
<p>按：此方乃消疳化積之神藥也，且無藥氣，利於小兒之畏藥者。予表侄二三歲間，患疳積症，頭大身瘦，發熱，溺如米泔，諸藥不效，後聞藥氣即吐，束手無策，偶遇異人傳此方，和於糖果粥飯中與之，數服全愈。後以此濟人，無不效矣。</p>
<p>抱龍丸　治小兒急驚癲癇，痰涎壅盛，胎驚內吊，咳嗽喘急，搦搐驚悸等症。</p>
<p>天竺黃（五錢）　辰砂（二錢）　九套膽南星（一兩）　明雄黃（一錢）　麝香（一分五釐）　為極細末，另用麻黃、款冬花、甘草各五錢，煎湯去渣，慢火熬成膏，和末藥為丸，丸如芡實大。每服一丸，薄荷湯化下。</p>
<p>示吉曰：鎮驚消痰，安神開竅，制抱龍之旨也。然恐病輕藥重，朱雄則過於墜鎮，而麝香更有引驚入竅之弊，故古人有不可輕用之說。今此方之妙作之以膏，麝香得麻黃之辛散，竅內之驚盡出；雄朱得甘草之和緩，墜鎮之性和平；膽星天竺而佐款冬消痰潤肺，肺潤則氣降，氣降則痰下，痰下則驚平，咳嗽痰喘不治而悉愈。其方若與古人同，則其效勝於古人遠矣，非得岐黃之秘者，斷不知此。此方為計元讓家秘，活人無算，予求之數年始得，同志者勿易視之。</p>
<p>玉樞丹（一名太乙神丹，一名追毒丹，一名紫金錠）解百毒，逐水氣，下痰開結，鎮驚去積，通竅除驚，定搐搦，理內外無名之症，療大小疑難之疾。</p>
<p>明雄黃（一兩）　五倍子（槌破洗淨，焙，三兩）　山茨茹（去皮洗淨，二兩）　紅芽大戟（去蘆洗淨，焙乾，兩半）　千金子（去殼研去油，取霜，一兩）　明硃砂（五錢）　麝香（三錢）</p>
<p>上除雄、朱、麝、千金另研外，其三味各為極細末，和勻卻入前四味再研勻，以糯米糊和，杵千餘下，為錠子，陰乾。端午日午時，修合者佳。癰疽腫毒初起腫疼，或蟲獸咬傷疼痛，外用井花水磨敷，內用井水磨服。大人每服二錢，小兒周歲者五分，大者酌用。小兒夢中驚悸，及痰火壅甚，大便如常者，井花水磨服，薄荷湯送下，半歲者二三分，周歲外者三五分。</p>
<p>珍珠丹　追蟲去積，消食逐滯，消膨脹，通便結，化痰垢，疏滯氣，推陳致新，下法中之神藥也。</p>
<p>皂莢（去筋子，八兩）　小檳榔（干切，八兩）　黑白醜（淘淨，浮水者不用，各四兩）　巴豆肉（槌碎，包夏布中，六錢）　四味和一處，用陰陽水十四碗與藥共煮，水盡取起去巴豆，曬乾，磨為極細末，磁瓶收貯。每服男用三五七九分，女用四六八十分，黑糠拌，上部病白蘿蔔湯下，下部病冷茶送下，生薑湯催之。如治水蠱，用川貝母、秦艽、花粉各一錢，真蘇子九分，煎湯送下珍珠丹三分，隔一日服藥一次，水去，依本條中調理。川貝四味為末，蜜湯調下，治咳嗽如神。</p>
<p>雞肝藥　治小兒疳積，肝經積熱，以致眼閉眼紅，失明，腹脹等症。</p>
<p>白肉雷丸一兩（赤色者不用，用蒼朮一兩同煮一二十滾，去蒼朮，切片），使君子肉一兩（黑油者不用），二味焙乾等分，鐵碾內碾為細末，用不落水雞軟肝一具，男用雌女用雄，將末藥一錢摻上，飯上蒸熟，小兒食之即愈。輕者二三服，重者不過七服，神效。忌豬肝及豬牛犬肉，不忌損目。此方系王仙師所傳，吳中專司疳積者，惟賴此方，其效若神。予竭力覓之，以公海內，庶得好生之意云。</p>
<p>蒸餅快活丸　治小兒丁奚疳症，皮膚瘦消，骨露如柴，肚大青筋，小便濁，睡臥躁亂，神乏昏沉。常服健脾化積，進食肥肌，神效。</p>
<p>用小麥面一斤作餅十六個，每餅重一兩，內裹青礬一錢，外以濕紙包黃泥封固，炭火內煅透，取出候冷，為細末。用紅棗，米泔水煮熟，去皮核，搗爛如糊，同餅末杵勻，丸黍米大。每服三五十丸，清水湯送下，碾化亦可。</p>
<p>示吉常讀《內經》曰：「以酒為漿，以妄為常，醉以入房，以欲竭其精，以耗散其真。不知持滿，不知御神，務快其心，逆於生樂，起居無節」。此岐伯言今人致病之由也。若夫小兒則榮辱不動其心，色欲不傷其腎，惟天之六邪外入，風寒火證為多，暑濕燥次之；內因諸症，易驚則傷神而心病，善啼則怒而肝病，多食則傷脾而脾病，至於傷肺傷腎之事無有也。故予集幼科諸方，通神、瀉白，風寒火之通治也；沉香末、肥兒丸、快活丸，脾胃病之通治也；紅燕丹、雞肝藥，肝臟之通治也；小紅丸、抱龍丸，心臟之通治也；小牛黃、珍珠丹，追蟲取積化毒，專司清熱；玉樞丹，消痰逐水，定驚解毒，兼理怪病；俱去害之良藥。因小兒純陽之體，害去其生生之氣自長，溫補之法不講也。惟慢驚及久吐瀉、諸遲，法宜補益，已見於本條下。專司幼科者，諸方預宜修合，三歲之內，非此不愈，四五歲後，當參大人雜症條治之。</p>
<p>治夜啼方　治邪熱相乘，焦炒夜啼。用燈花三顆為末，以乳汁調抹兒口內，或抹母乳頭上，令兒吮之。一用燈心燒灰，敷乳頭上，令兒吮之。一用玉樞丹二分，井花水磨抹兒口中。一用硃砂二分半，研細末，蜜調，兒睡時抹兒口中。一方用火柴頭一個，長四五寸，削平面，用硃砂寫云：「撥火杖，撥火杖，將來作神將，捉著夜啼鬼，打殺不要放」。急急如律令。</p>
<p>治愛吃泥土方　煎黃土湯送下小牛黃丸。一用干黃土為末，濃煎黃連汁和為餅，食之愈。一用膩粉一錢，砂糖和為丸，如麻子大，米飲送下，瀉出去土，立愈。小兒愛吃泥土，乃脾虛胃熱所致，用清胃養脾湯，用黃芩、石膏、陳皮、白朮、茯苓、甘草，水煎服</p>
<p>治蟲病方　凡腹痛，口中出清水者，屬蟲積。用小牛黃丸，糖湯化下。一方用使君子肉二錢，殼五分，檳榔一錢，水煎服。一方用使君子肉一錢，雄黃五分，共為細末，每服一錢，糖拌，苦楝根煎湯送下。小兒蟲咬，心痛欲絕，用五靈脂二錢，枯礬五分，為細末，水煎一錢，不拘時服，蟲即吐出。</p>
<p>予少時入山，路逢一小兒心腹痛啼哭，口吐清水。予曰：「蟲也」。少頃，吐出蟲長一二寸者一二十，其痛愈急。倉卒無藥，予記老蔥根能化蟲為水，取蔥搗汁，香油調服，下咽痛定，其病永不發矣。此方大人心腹蟲痛俱治。</p>
<p>予一日，靜坐。一人索化蟲藥甚急，曰：三日前，鄰家小兒心腹痛欲死，服相公丸藥後，即下血鱉七八枚，蛔蟲二三十，如螻蛄者一二十，痛立愈矣。今小兒心痛亦然，必求前藥乃妙。予亦不記其何藥，以諸丸合渠驗之，乃揀遇仙丹而去（方見雜症蟲條）。</p>
<p>治遺尿方　小兒膀胱冷弱則遺尿。用破故紙一兩，鹽酒炒為末，每服一錢，熱湯調下。一用益智炒為末，白湯調下一錢。一用雞䏶胵一具；雞腸一具，燒存性；豬胞炙焦；為細末，每服一錢，黃酒調下，男用雌女用雄。一用官桂為末，雄雞肝一具，等分。搗丸如小豆大，溫水送下，日三服。</p>
<p>治尿濁方　小兒胃中濕熱下流，則小便濁如米泔，或多食糯米食之故，沉香末子主之。一用澄清飲，白朮、茯苓、白芍、黃連、澤瀉、山楂、青皮、甘草，水煎空心服。</p>
<p>治小便不通方　膀胱有火，則小便秘結而不通。用燈心湯送下益元散一錢。一用兒茶二錢為末，萹蓄湯送下。一用五苓散加車前、燈心煎服。初生小兒二三日不大小便，用蔥汁、人乳各半調勻，抹兒口中即通。</p>
<p>治語遲方　治小兒心氣不足，邪熱乘之則語遲。用石菖蒲丸，菖蒲、人參、麥門冬（去心）、川芎、遠志（甘草水泡去心）、當歸各一兩，乳香五錢，硃砂三錢，為細末，煉蜜丸黍米大，服十丸，食後粳米湯下。</p>
<p>治齒遲方　小兒腎不足，則齒生遲。用川芎、山藥、當歸、白芍（炒）、甘草（炙）等分，為細末，白湯調下二錢，食後服，將藥末擦牙齦即生。</p>
<p>龜胸方　小兒心胸高如覆掌，是肺熱脹滿之故。用天冬（去心）、百合、杏仁（去皮尖，麩炒）、木通、枳殼（麩炒）、桑皮（蜜炙）、葶藶（隔紙炒）、石膏（煨）各二錢，川大黃（酒蒸）六分，共為細末，煉蜜為丸如綠豆大，每服五丸，白湯化下，食後臨臥服。外灸兩乳前各一寸半，上兩行三骨間六處，各灸三壯，春夏從下灸起，秋冬從上灸起。</p>
<p>龜背方　風入督脈，背脊受傷，故背高如龜。用枳殼、防風、獨活、大黃（煨）、前胡、當歸、麻黃（去節）等分，為末麵糊丸如黍米大，每服十五丸，看兒大小以米湯送下，食後服。外宜灸肺俞穴，在三椎下兩旁各一寸半；心俞穴在五椎下，兩旁各一寸半；膈俞穴在七椎下，兩旁各一寸半，六處穴各灸三壯。以小兒中指節為一寸，艾炷如小麥大。</p>
<p>陰腫疝氣方　治寒鬱下焦，偏墜氣痛。用故紙（炒）、橘核（炒）、乾薑、肉桂、砂仁等分，為末酒拌，空心生薑湯送下一錢。一方用五倍子燒灰存性，為末好酒調下三分，出汗立愈。一方用牡蠣，不拘多少為末，雞子調塗，治外腎腫大，即消。陰囊忽腫，或久坐濕地，或蟲蟻吹毒，用蟬退五錢煎湯熏洗，腫痛自消；內服五苓散加燈心煎服。若因蚯蚓吹毒，陰頭腫痛，用鴨涎敷之。一方用蔥園內蚯蚓糞以甘草汁調塗腫處，或薄荷汁調亦可。</p>
<p>斷乳法　以山梔三粒（炒黑存性）、硃砂、輕粉各少許，研為細末，取生芝麻油調和，待小兒睡著，以藥濃敷兩眉間，睡起即不食乳，不可說破。如不效，再加黃丹一錢，須揀伏斷及卯日。</p>
<p>牙疳口瘡方　小兒心熱則舌瘡，胃熱則牙疳，脾熱則唇瘡。凡治牙疳口瘡，先用青絹蘸雪水，或井花水，拭淨白皮，即血出亦不妨。拭淨後，用元水丹（見雜症口舌病）吹入。口舌瘡用黃連為細末，蜜水調服。牙疳用竹葉石膏湯，水煎，服少許噙漱。凡痘後痧後生疳，是邪熱未散，積毒成疳，不急治則牙落，非元水丹可治，宜秘方二仙丹。用活雄童子鯽魚炙乾，大葫蘆浸糞坑內，七日取起，洗淨炙乾，各為極細末，等分和勻，先拭淨牙根，敷上即愈。</p>
<p>牛黃散　治小兒口中百病，鵝口、口瘡、重齶、不能吮乳，及咽喉腫塞，一切熱毒。用黃連末、黃柏末各八分，雄黃、青黛、火硝各二分半，牛黃、冰片、硼砂、硃砂各一分。共研極細，每用少許，敷入口內。</p>
<p>重舌木舌弄舌方　心脾積熱，舌下有形如舌而小者名重舌，舌腫硬不和為木舌，舌伸出縮進不安名弄舌。重木舌用歸尾、連翹、白芷各三錢，大黃（煨）　甘草（炙）各一錢。水煎，食後頻頻服。外用青黛、黃柏末和勻敷之。一方蒲黃敷。一方用膽礬研細點少許。一方用百草霜、朴硝、滑石共為末，酒調塗之。木舌用元明粉五錢，川連末一錢，食鹽少許，竹瀝調敷。弄舌宜服化毒丹。</p>
<p>頭面疳火方　治小兒頭面諸瘡，丹毒、腮腫、眼痛。用牛黃黃連散，用牛蒡子（炒黑）一兩，川大黃（生用）一兩，川黃連三錢，共為末，每服一錢，蜜湯調下。外用松香三錢（蔥汁拌煮乾），東丹、鉛粉各二錢，為細末，香油調搽，名三物丹。</p>
<p>丹毒方　遍身遊走赤腫，名曰丹毒。內服通神散散之，或玉樞丹解毒。外用朴硝、大黃等分為末，新汲水調，雞翎蘸藥塗之。一用伏龍肝不拘多少，雞子清調敷患處。</p>
<p>眼痛紅腫方　小兒眼痛紅腫，是風火上攻，宜通神散，熱甚化毒丹。外用熟地黃一兩，新汲水浸透，搗爛貼腳心布裹住，有效。一用火硝一錢，雄黃六分，為極細末，吹入鼻中，目中流淚，即效。</p>
<p>耳痛方　腎熱上衝耳中，或痛，或出水，或流膿。耳中腫痛用蔥汁滴入。出膿流水，先用綿紙捻捻盡膿水，後以白龍丹（見雜症耳病）吹入。一用五倍子燒存性為末，吹入耳，效。一用黃蠟如豆大搓成條，外用真蘄艾槌熟裹蠟條，用火燒著煙燻患處。</p>
<p>鼻瘡方　鼻下兩旁，瘡濕癢爛，膿流處即又成瘡，最為可厭。宜用澤瀉、鬱金、山梔仁、炙甘草等分，共為細末，食後白湯調下一錢。外用甘草湯洗淨，敷疳火三物丹。</p>
<p>頭瘡方　小兒頭上生瘡，最難除根。法先用蔥頭、花椒、米泔水煎湯，洗淨瘡蓋，後用臘豬油半斤熬滾，入麻黃半斤同煎，煎至麻黃色黑枯，撈去渣，以油搽瘡；一加輕粉三錢，尤妙。一方用菜油一杯，放勺內煮滾，入活蜈蚣一二條，煎蜈蚣黑枯為度，去渣，將油搽。</p>
<p>臍瘡方　小兒剪臍，外傷風濕，以致臍瘡不幹。用枯白礬、龍骨（煅）各五分，共為細末，每用少許，摻臍上。一方用草紙灰敷。一用紅絨灰敷。一用蠶繭燒灰存性敷。</p>
<p>一小兒初患舌碎，繼之遍身發熱。一醫以傷風停食，而用發散消導之劑。予曰：「無益也」。服後果熱愈甚，滴水難食，復來求救。予以黃連五錢煎湯，徐徐與之，終劑而愈。其父問其故。予曰：「若先身熱，而後舌碎，則因風食發熱以致舌碎，固常事也。今先舌碎，知其心火亢甚，加之身熱，是內熱極而火外行耳」。</p>
<p>一小兒二三歲，身熱驚悸，易醫六七，俱無寸效。一日忽作鴉聲，少頃其音已啞，魚口開張。予視之，欲哭狀，惟眉頭稍皺，終無音出，心甚憐之，細思其策，因以指探其口中，唇乾舌燥。予曰：「心熱欲言而不能，果有之乎。」即以黃連、黃芩、石膏、麥冬、五味、山梔、元參、花粉、知母、甘草、薄荷、燈心、竹葉銼一大劑，煎成薄膏，頻頻與之。一晝夜而鴉聲復出，又一日而音始全而愈。自此之後，此法活人無數。大便三四日不行者，加元明粉二三錢尤驗；驚悸者，加金子同煎。嗟呼！人遇啞驚風俱棄之而不治，孰知唇乾口燥，終屬陽證。此法甚善，故記文。</p>
<p>嘉善魏交讓子，予之表弟也。年十歲患小腹痛三四年矣，醫藥不效。予診之，脈來沉遲，二便如常，按之無塊，此必腎家虛寒也。六味地黃丸加炮薑、肉桂、青皮、香附、車前、牛膝而愈。</p>
<p>淮安大啇陳受伯弟，年十一歲，傷寒病起，幾至二百日粒米不食，食即脹滿，諸藥不愈，惟日以人參三錢煎湯飲而已。載至吳中求治，予視之，骨瘦如柴，六脈沉細，投之參朮，正相宜也，何無效驗？因揭心胸小腹按之，硬塊已滿，手按則痛。予曰：「憑脈則難用下藥，不下亦無生理。」遂用當歸、元明粉各三錢，酒蒸大黃二錢，杏仁、麻仁、蘇子、桃仁俱炒為末各一錢，白芍、川芎、桔梗各十分，水煎服。服後即去黑塊二三十，中脘硬處下行寸許；然已虛極，明日去大黃、元明粉，加人參二錢服一劑；後日復用大黃、元明粉而去人參，又去黑塊一二十；如此人參、大黃間服半月，黑塊始盡而愈。</p>
<p>周忠介公孫女，年七八歲，大便下血不止，遍問幼科，有用黃連、犀角者、有用人參、阿膠者，俱無寸效。予診得氣口沉緊，予曰：「十服末子，即霍然矣。」佩老母舅笑曰：「何言之易耶？」姑試之三服而血止。索其故，予曰：「人但知脾虛不能攝血，不知飲食傷脾亦不攝血，今用消導之劑，食去則脾氣復而血自攝，焉得不愈」？其末子，即沉香末也。</p>
<p>一小兒在水閣，風雨卒至，又驚又寒，後至四肢厥冷，漸至遍身，惟心口稍暖。此冷風入骨症也，冷至心窩則死。用理中湯加附子一錢，數服而寒始退。</p>

<h1>女科</h1>

<h2>調經</h2>
<p>女科雖則有專工，余病皆於男子同。惟有調經並崩漏，胎前產後不相通，小產乳疾及種子，催生臨蓐各成功。</p>
<p>調經大法在補血，血旺氣衰名曰從，古人四物為主劑，隨症加減酌其中。</p>
<p>四物湯（當）歸（川）芎（生）地（白）芍（本方四味），烏藥香附青皮著，澤蘭丹皮及砂仁，茯苓白朮俱良藥，甘草陳皮引薑棗，先期而至在斟酌。</p>
<p>一月一至方為正，先期而來虛熱證（或半月而來，或二十日外而至），加入條芩炒山梔，阿膠知（母）（黃）柏亦能應。</p>
<p>後期而至屬虛寒（三十日外，或四十五十日一至），炮姜蘄艾古人定，寒甚須加桂（皮）附子（附子童便甘草水煮三日用），脈虛氣弱（人）參（黃）耆任，將來作痛用延胡，血瘀塊痛桃（仁）紅（花）順，塊痛不止蓬（術）（木）通（三）稜，桂枝辛散疼方定，經閉塊痛亦宜添，再著大黃（酒蒸九次）牛膝進（小腹有塊疼痛屬瘀血，故用行經破血之品）。若還勞瘵經閉者，另有良方非一論，牛膝鱉甲主方兼，臨服童便一杯滲。</p>
<p>經來不止是虛熱，涼血補血是真訣，條芩（酒炒）荊芥（炒黑）及阿膠，日久升（麻）柴（胡）不可缺。若醫崩漏用棕灰，續斷蒲（黃）（地）榆（二味炒黑）血自歇。</p>
<p>經後作痛血氣虛，加入（人）參（黃）耆調補悅，脈來遲細屬虛寒，炮姜人參自古設。</p>
<p>適來適斷髮寒熱，熱入血室譫語說，本方合用小柴胡，病兼外感湯澆雪。</p>
<p>白帶皆因濕熱流，半夏白薇功甚捷，赤加（黃）連（山）梔血分來，日久升補真奇絕（用補中益氣湯或十全大補加升柴）。肥人胸滿去地黃，加入（南）星半（夏）正相當，脈遲腹痛去白芍，泄瀉當歸也要藏，經行不止澤蘭去，氣虛青烏除去方。</p>
<p>示吉曰：乾道成男，坤道成女。女以坤道用事，上應太陰。月，天之陰也。三十日則周於天，故女子之血亦三旬而一見。血之下也，同於月，故名之曰月事。月事時下，有子道也。若月事不調，艱於得子，皆因陰衰之故。故古人用四物厚味之品，味厚為陰中之陰，理能益血。隨症斟酌者，可盡其寒熱虛實之變也。如是而調之，月事調勻，陰陽和而萬物生，種子之道得其旨矣。</p>

<h2>胎前諸症</h2>
<p>女子懷胎須調攝，飲食起居俱要節，辛熱推蕩毒莫投，利水破血藥宜歇。古人安胎有妙方，白朮（土炒）條芩（酒炒）（川）芎（當）歸訣，生地紫蘇及枳殼，白芍甘陳香附屑（附，鹽酒拌炒為末），砂仁炒末水姜煎，隨症加減為君別。</p>
<p>噁心惡食名惡阻，二三月妊有是苦，加入茯苓並山梔，竹茹半夏薑汁妥（不嘔去半夏，胸滿去生地），脈遲胃寒姜木香，總去甘草病自可。</p>
<p>胎氣不和腹滿悶，痛湊心腹子懸症，加入腹皮共人參，生薑四片蔥七寸，減去地黃白朮苓，手帶弩弦疼自定。</p>
<p>子淋之症又如何？小便赤色去不多，加入（黃）柏知（母）（木）通竹葉，日久升麻不可無（一用地膚草四兩，水四升，煎至一半，去渣，分三服，取自然汁亦可，或用地膚子入藥）。</p>
<p>子癇卒倒痰壅甚，言語謇澀人不省，茯苓半夏及川連，臨服竹茹薑汁進。</p>
<p>小便不通轉胞症，胞為胎壓水不滲，加入升（麻）柴（胡）及蔥頭，吐法托法功誠勝。</p>
<p>示吉曰：胞為胎壓，轉在一邊，水不得通，最為急症。治法有二：一看其母氣怯弱，不能舉胎而逼胞者，八味地黃丸，丹溪吐法；一看其母氣壯實，善飯胎必肥重，胎重而壓胞者，瘦胎飲，穩婆托法，若因過忍小便，以致不通者，滑石為末，蔥湯送下一錢，亦效；若用八味丸須加車前，如不能速合，竟配煎藥與之，並治漏胎尿出不知者。</p>
<p>丹溪吐法　用二陳、四君、四物三湯，煎大碗頓服，以指探吐，吐出少頃，氣定又與亦然。予曾用之甚效。</p>
<p>托胎法　用一老成穩婆，察其病處。若胎氣上者，以香油抹手入產戶，托起其胎。溺出如注，通後，即以參耆升麻大劑服之，若少有急滿，再托如前。一法將孕婦倒豎起，胎自墜轉，其溺濺出，似勝於手托矣。此症治緩則殺人，故予備述。</p>
<p>四肢浮腫如水氣，面目俱浮子腫例，姜皮腹皮與茯皮，四物甘芩暫時去。</p>
<p>足指發腫漸腿膝，亦如水氣難飲食，二三月見名子氣，天仙藤散另有力。天仙烏（藥）（香）附及甘（草）陳（皮）（等分），生薑木瓜蘇葉入（各三片），每服三錢日三服，六君兼用脾虛益（中氣下陷用補中益氣湯）。胸腹脹滿遍身浮，名曰胎水不須憂，加入蒼（術）腹（皮）並卜子，四物黃芩去不留，不愈鯉魚湯一服，（白）術茯（苓）（當）歸（川）芎等分銼，鯉魚一個破腹鱗，煎汁調末四錢足，生薑七片及陳皮，煎至七分空心服。</p>
<p>妊娠下血明胎漏，加入（阿）膠（黃）耆（蘄）艾炒就，淋漓不止續斷君，烏梅一個功能奏。</p>
<p>胎動痛時治如何？阿膠（人）參（白）術加相湊。</p>
<p>風寒頭痛去（白）芍（當）歸，羌活蔥姜為主救，無汗加醋乘熱服，被蓋汗出人無咎。若兼暑氣入香薷，黃連木通扁豆知（母），泄瀉去歸加蒼朮，小便不利澤（瀉）車（前）施。食添蒼（術）（厚）樸腹（皮）卜（子）好，嗽入前（胡）貝（母）杏（仁）桑（皮）（山）梔。瘧疾柴胡並知母，痢疾（木）通（厚）樸腹皮持，大便秘加蘇（子）杏（仁）桔（梗），臨服之時（生）蜜十匙（去白朮）。耳聾目暗因火甚，小柴胡湯合用除。</p>

<h2>達生</h2>
<p>八九月間達生散，服過數貼無產難，腹皮洗淨（三錢）（人）參陳（皮）蘇（梗）（各五分），芍藥白朮當歸慣（各一錢），炙甘（草）二錢蔥五葉，能食胎肥黃楊贊。春入（川）芎防（風）夏入芩，冬加砂（仁）（枳）殼秋澤（瀉）真。多怒（黃）芩柴（胡）食炒（神）曲，胎動苧根及金銀，渴加（黃）芩麥（冬）痰加半（夏），氣上加蘇（子）生地尋。</p>

<h2>臨蓐</h2>
<p>臨蓐之時有主方，催生甚穩佛手湯，當歸六錢川芎四，五錢益母水煎嘗。冬天衣服宜厚暖，若傷冷氣名凍產，紫蘇吳萸煎熱湯，熏洗下身無憂患。夏月臨產宜貯水，溫涼得所人無累，黃蜀葵子用煎湯，調入五苓功為最。</p>
<p>子死腹中症如何？面赤舌青脹悶多，二錢熟（大）黃二分麝，本方加（童）便妙無過，唇舌俱青母亦死，面青舌赤子活疴（母主死）。</p>
<p>交骨不交加龜板（醋炙二錢為末），血餘一錢和勻服。</p>
<p>示吉曰：懷胎十月，覺腰痛連腹，腹中轉動，即產候也，進佛手湯一劑，俟漿水破下。產婦正身仰臥，兒自轉順，頭對產門，努力送出，名曰正產。若臨月忽然腹痛，或作或止，或三四日，或數日，胎動而痛陣不息者，名曰弄胎；或一月前，忽然腹痛水下，似欲便產，卻又無事，名曰試水，俱非當產也。不問胎水來否，宜寬心候時，服本湯調理。若坐草太早，或努力過度，或先期動手，風入產門，使生路腫脹狹小，以致累日不下，及橫逆偏礙之患，治之宜多服本湯，生血氣，益胞水，庶為可生。如產經日久氣乏，名曰宿疾，宜用赤小豆二錢，阿膠（炒）三錢，水盅半，煎八分服。一法用皂夾末吹鼻中，令嚏即生。</p>

<h2>胞衣不下</h2>
<p>產後何症最為急？胞衣不下腹悶極，皆因惡露脹胞中，漸沖清道痛不息。若喘滿時定主凶，脫衣散用從來得，牛膝木通各三錢，歸尾枳殼（各）二錢入，滑石四錢冬葵子（二錢五分），水煎熱服應有益。產母自銜頭髮尾，得嘔噦時胞自出。</p>
<p>按：胞衣不下，急以臍帶斷之，以物墜住，使其子血脈不潮入胞中，則胞衣自當萎縮而下，總淹延時日，亦無害矣。只要產母心懷安泰，不可焦躁驚憂，古法取夫單衣蓋井上，立出。一用鐵秤槌燒紅，酒浸少頃服。一用胭脂一張，溫水洗服。一用黑豆一合，炒熟入醋一盞，煎五沸去渣，分五服。外用鞋底炙熱熨小腹，上下三五次，立效。</p>

<h2>產門不閉</h2>
<p>產門不閉是為虛，胎前調攝不相宜，補中益氣湯誠妙，加入炮姜香附（醋炒）醫。</p>

<h2>子宮不收</h2>
<p>玉門不閉或腫脹，焮熱疼痛苦無量，加味逍遙散所司，當歸芍藥白茯苓，白朮甘草（炙）及柴胡（各一錢，芍酒炒），加入丹皮（山）梔二樣，若腫消後用升提，補中益氣如良相。</p>
<p>按：子宮不收外治法，用荊芥、藿香、椿根皮三味，煎湯熏洗。總之二症俱屬虛乏，升補為急，切忌寒涼。</p>

<h2>產後</h2>
<p>產後總宜大補益，寒涼克伐害非一，雖有雜症未治之，丹溪一言餘論息。主方加減產寶湯，熟地當歸香附方，丹皮白朮白茯苓，陳皮山楂木通入，姜灰少許及川芎，益母甘草棗姜及，煎成童便添一杯，加減再分虛與實。</p>
<p>何者為實腹疼痛，兼有硬塊手難動，皆因惡露去不多，敗血停留為病重。桃仁紅花（牛）膝（肉）桂增，蒲黃靈脂亦有用。</p>
<p>何者為虛惡露多，昏暈不省腹空痛，手按痛止口懶言，人參黃耆加亦中。</p>
<p>去血不止血虛熱，生地山梔荊芥（二味炒黑）截，阿膠黃耆及烏梅，益母丹皮除去絕。</p>
<p>血暈之症頭眼暈，神昏口噤心下悶。韭醋熏法自古傳，補新去瘀宜自定，有痛須憑失笑功（失笑散用蒲黃五靈脂二味為末），無痛參耆亦神應，脈滑有痰合二陳（半夏、白茯、陳皮、甘草），再加竹瀝薑汁進。</p>
<p>示吉曰：產後眩暈，譫語，發熱諸症，須問其去血多少？及胸脅小腹有無痛處，手不可近者，及去血少者，瘀未盡也，行血為先。無痛處者，或有痛處手按痛減去，反去血過多者，血虛極也，補血為要。倘倉卒未及詳審，先用熏法。</p>
<p>產後血暈，用韭葉細切，入有嘴瓶中，用滾醋沃之，急封其口，以嘴塞產婦鼻中，令醋氣透入，即醒。然後辨證用藥，蓋韭菜最能清胸中滯血，加以醋氣運達，用無不效。</p>
<p>產後噦惡名沖胃，癲狂錯亂衝心類，是皆敗血往上衝，五靈為末（半生半炒）三錢兌，送下童便酒來調，本方調理精神遂。</p>
<p>產後寒熱多屬虛，本湯調理又何疑？不愈柴胡並鱉甲（醋炙為末），腹中塊痛敗血欺，增入澤蘭桃（仁）紅（花）劑。失笑散用亦相宜，若兼咽酸並飽悶，惡食噁心傷食醫，加入山楂及厚朴，麥芽神麯效亦奇。</p>
<p>蓐勞之症乍寒熱，喘乏自汗久不歇，莫作瘧疾並外感，逍遙散用真奇絕。逍遙當歸甘草炙，白芍酒炒柴胡入，茯苓白朮加丹（皮）（山）梔，水煎服後疾如失。</p>
<p>半身肉戰半身汗，惡露不淨真希罕，二陳四物加桃（仁）（山）楂，煎成瀝汁功不亂。</p>
<p>卒倒仆地似中風，肢體抽搐痓症同，產寶須加半（夏）（竹）瀝（姜）汁，發痓仍添桂枝攻。</p>
<p>《聖惠》愈風（湯名）亦主前，荊芥（略炒）當歸（身尾）等分通，為末三錢童便下，豆淋酒下有奇功（豆淋酒，黑豆不拘多少，炒黑投酒中，去豆用酒）。</p>
<p>大腸血少大便結，生地（枳）殼紅（花）不必說，桃杏麻仁炒為末，減去（白）術茯姜益歇。</p>
<p>泄瀉脾虛兼發腫，蒼朮砂仁厚朴統，豬苓澤瀉及（神）曲（麥）芽，除去當歸病不恐（瀉甚加肉果、山藥、扁豆）。</p>
<p>食傷脾胃自炮悶，作酸噁心泄瀉甚，加入蒼（術）（厚）樸（木）香砂仁，除去（當）歸（生）地（川）芎益（母）應。</p>
<p>去血過多生噁心，嘔噦不止虛寒形，加（人）參半夏並薑汁（一加烏梅），益母當歸熟地停（去三味）。</p>
<p>因怒傷肝胸脅痛，飽脹胸滿食不用。木香延胡青（皮）（厚）樸增，不止柴胡芍藥動。</p>
<p>血虛煩躁易虛驚，錯語失神臥不寧，加入（人）參棗（仁）（竹）茹（朱）砂麥（冬），丹（皮）姜（灰）益母去不存。</p>
<p>痰迷心竅不能言，（瓜）蔞（川）貝（枳）實（人）參菖（蒲）桔（梗）添，竹瀝薑汁臨服入，去丹（皮）姜（灰）（香）附益母傳。精神短少添遠志，麥（冬）（茯）神生地服如仙。</p>
<p>脾虛飽悶不進食，砂仁白蔻（木）香（厚）樸入，（川）芎丹（皮）烏（藥）益（母）四味除，倍加白朮功奇特。</p>
<p>升舉作痛腹有塊，若無寒熱兒枕類（兒枕塊痛，七日自止），痛不移處作寒熱，（紅）花（官）桂牛膝死血遂（或合失笑散）。蒸乳寒熱乳必膨，青（皮）（枳）殼木通功為最。</p>
<p>骨節疼痛難轉側，內無血養榮筋骨（去血過多之故），生地（白）芍紅（花）人參增，牛膝乳（香）（官）桂（二味少許）亦有益。</p>

<h2>小產</h2>
<p>妊娠小產是何緣？七情交攻厚味煎，起居不時調理失，或因跌撲損傷兼。大產如瓜熟自脫、小產猶如生採然。枝枯藤蔓果自落，病比大產十倍添。因循不治滑胎症，終身無子良可憐。古人保胎預防法，養血清火固胎元。固胎湯用（白）芍（當）歸（川）芎，生地條芩（酒炒）白朮同，（人）參茯（苓）甘（草）陳（皮）同（阿）膠艾（葉），砂仁香附氣多壅，有痰再添姜半夏，脈數山梔亦可通。三五七月服數劑，螽斯之慶自無窮。</p>
<p>示吉曰：凡人經淨種子之後，最宜將息。勿怒，勿勞，勿舉重，勿遠行，勿洗浴，勿夏淫火以擾其子宮，而多服養肝平氣，清熱養血補脾之品，胎自固矣。蓋墮胎之症，在三五七月者多，在四六八月者少。臟陰而腑陽，三月屬心，五月屬脾，七月屬肺，皆在五臟之脈，陰常易虧，故多墮耳。惟一月之內墮胎人但知不受妊，不知其受而墮也。一月屬肝，大怒則墮，多洗下體，竅開亦墮。一次既墮，肝脈受傷，後期必應，乘其虛耳。故人無子者，宜預服調經種子之藥，以保一月之胎。予家四金匱丸，出自秘府，實有挽回造化之功，屢用屢驗，調經種子如神</p>
<p>敢自秘，謹附於後，以廣生生之德云。</p>
<p>四金匱丸　香附（六兩，用黃柏、山梔各二兩同浸炒）　川芎　續斷　白朮　白茯　當歸　山藥　白芍（俱酒洗炒，各四兩）　青皮　砂仁（俱炒）　白茯（酒洗，各二兩）　條芩（酒炒）　生地（酒洗，各四兩）　為末，山藥淡醋湯糊丸，醋湯下。蓋條芩、白朮安胎聖藥，養胎全在脾胃。臂之鐘懸於梁，梁軟則鐘下墜，折而墮矣，故用白朮；苦條芩力能清下焦實火，火去則陰自足。一增其利，一去其害，又何小產之足慮哉？</p>

<h2>赤白帶</h2>
<p>奇經八脈帶居一，橫於腰間如帶束。病生於此故取名，方書分為五種錄（色如青泥屬肝，紅津屬心，形如白涕屬肺，黃如爛瓜屬脾，黑如衃血屬腎）。經行產後風入胞，傳於臟腑生病酷（出《婦人良方》）。東垣之論主亡陽（東垣云：血崩久則亡陽，故白滑之物下流，未必全拘於帶脈），丹溪濕熱痰積屬（丹溪云：帶下是濕熱為病，治濕為主；亦有痰積下流，宜升提之）。白屬氣分赤屬血，徐用誠言真可讀。清源收帶有妙方，耆（白）術（當）歸（人）參升（麻）柴（胡）局，茯（苓）半（夏）甘（草）陳（皮）（川）芎香附，水煎薑棗空心服。生地黃柏瘦人添，延胡小茴腹痛兼（去參），冬加姜灰法玄妙，防風山梔色青先，紅白黃連梔子用，黑合六味地黃煎。</p>
<p>示吉曰：帶症病原不同，治法各異。如病婦肥白無病容，或昔肥今瘦，脈來沉滑，濕痰也；如飲食減少，四肢無力，帶下多白，胃中痰積下滲也；如婦人久病寒熱不齊，夜輕日重，或自汗，脈大無力，氣虛下陷也；如兼潮熱，夜重日輕，肌黑形瘦，盜汗骨蒸，脈細數，血虛火熱也；如因不得於夫，七情抑鬱，鬱而為火，以致帶下，郁也。濕痰，宜滲濕消痰（海石、半夏、南星、黃柏、蒼朮、川芎、香附、樗根皮）；　痰積，宜消痰升提（二陳加二朮、升麻、柴胡，或前湯加互壟子）；下陷，宜升提補氣（宜六君子湯加綠升麻、柴胡）；火熱，宜滋陰養血（四物湯加黃柏、樗根皮、滑石、青黛、海石）；鬱氣，宜開鬱行氣（越鞠丸加樗根、黃柏）。分條而治，自得病情。東垣用葵花治帶，白者治白，赤者治赤，須炒黑用，神驗；肥人用瓦壟子以燥其濕。</p>

<h2>乳疾</h2>
<p>陽明胃經主乳房，厥陰肝經乳頭生，醇酒厚味兼憤怒，胃肝火動癰疽妨。堅硬如石名石乳，婆娑多口乳發方，吹乳發於乳嘴上，乳漏之症生兜囊，不痛不癢如桃核，乳岩潰後病難當。有子吹乳外吹症，兒口熱毒吹乳病，急須消散易為功，因循潰後醫難應。軟溫飲子是煎方，總治乳疾能接命，柴胡赤芍並木通，黃芩瓜蔞青皮順，甘草桔梗共當歸，乳香沒藥山甲進，廣膠三錢酒水煎，痛甚角刺橘葉滲，托裡黃耆及防風，解毒銀花（連）翹貝（母）順。</p>
<p>示吉曰：乳症，消散為易，潰後收斂為難。蓋其形內懸垂而血易滿也。然乳癤為輕，石乳、乳發為重；乳癰潰日尤可望愈，乳岩一潰不可救矣。胎前乳癤為內吹，產後乳癤為外吹。外吹若潰，乳至即膿，最難收口。初起乳汁不通，結核腫痛，速宜揉散，或忍痛吮出惡汁，或用木梳頻刮乳房，乳汁一通，核自消散。倘不愈，急用蔥搗成餅攤乳上一指厚，用灰火一罐覆之，須臾汗出腫消，內服瓜蔞散亦妙。</p>
<p>黃瓜蔞（子多者）一個，當歸，甘草各五錢，乳香、沒藥（另研）各一錢，水煎酒服。若結核、乳岩，兼用八珍湯。加青皮、柴胡、麝香少許尤妙。</p>
<p>秘方治吹乳，乳汁不行。豬牙皂（炒黑）、蛤粉等分為末，每服一錢，陳酒送下。</p>
<p>一方，諸般乳病內消。用大黃、白芷、鼠糞、當歸等分為末，每服三錢，陳酒下。毛公威驗過。</p>

<h2>女子月事胎產脈法</h2>
<p>玄黃之精，妙合而凝。乾道成男，坤道成女。女子以坤道用事，故陰盛陽衰為順。左為陽，右為陰；寸為陽，尺為陰。是以女子寸脈常弱，尺脈常盛；右脈常盛，左脈常弱。此與丈夫之脈不相同之大綱也。</p>
<p>更有不相同者，惟月事、胎產之脈。《經》云：「女子二七，而天癸至，任脈通，太衝脈盛，月事以時下，故有子」。王太僕曰：「陰靜海滿而去血，陽動陰合而泄精，二者通和，故能有子。即《易》所謂男女媾精，萬物化生也」。其有子之脈若何？《經》曰：「手少陰脈動甚者妊」又云：「陰搏陽別，謂之有子」。十月既滿，子欲受生，則有離經之脈可考焉。離經者，離其常經，謂脈來數急，或沉細而滑也。迨及產後，脈來沉小緩弱為吉，何也？脈為血之充，產後則心生血，肝藏血，其生藏者有限，血送胎下無窮，不足證也。若脈來弦實洪大，是為脈症相反，其能久乎？總之產後之脈現微細，不責其不足；胎前之脈現洪滑，不責其有餘；臨蓐之際，沉滑而數，不責其熱；調經之時，遲數不等，方辨其病。此為女子脈法之要，從此而益求其精，有何病之不愈哉？</p>

<h2>調經脈法</h2>
<p>診脈沉遲，主逾期不至，小腹冷痛。脈弦數，主先期而來，或有黑紫血塊。弦滑而沉，主月色淺淡，或雜色如魚腦，或帶下多白。脈微澀，主月來血少，或過期不至。沉實，主經行著氣，腰腹疼痛。六脈俱微，主榮衛皆虛，月事前後不均，或來欠少，或淡白色。陰脈虛，陰脈搏手，主血崩。二尺芤，主血海敗。微細而數，主骨蒸血少，經閉不行。脈來狀如琴絃，若小腹痛，主月水不利，孔竅生瘡。少陰脈滑而數者，陰中生瘡。少陰脈弦者，白腸必挺出。胃脈澀，少陰脈微遲，微則無精，遲則陰中寒，澀則血不來，此為居經，三月一至。漏血下赤白，脈遲者，及芤小虛滑者生；急疾者，及大緊實數者死。</p>

<h2>妊娠脈法</h2>
<p>王冰曰：「陰搏陽別，謂之有子者，陰中有陽，故尺脈搏擊手指，與寸口殊別也」。王叔和曰：診其少陰脈動甚者，妊子也。少陰心腎也。心主血脈，腎名胞門子戶。二脈動甚，妊娠何疑？王肯堂曰：「懷胎二三月之脈，兩寸浮大，兩關滑而尺微帶數者，此真胎脈」。</p>
<p>妊娠四月，可分男女。左疾為男，右疾為女；俱疾，主生二子。又法，尺脈左偏大為男，右偏大為女，左右俱大，主產二子。</p>
<p>妊娠五月，脈來數疾不散。六七月，脈來實長，若沉遲而澀，宜防胎墮。八月，脈喜弦實，忌沉細，若少陰微緊，主兩胎一傷。</p>

<h2>臨蓐脈法</h2>
<p>離經之脈，一息六至，或六脈沉細而滑，若兼中指本節跳動，臨蓐之徵也。如忽然浮大，必主難產；看唇舌若青黑，沫又出者，為母子俱死。若面赤舌青，母活子死；面青舌紅，母死子活。</p>

<h2>產後脈法</h2>
<p>產後之脈，診得緩滑，及沉細附骨者生；若見實大弦急，及寸口疾澀不調者死。肝脈虛散而數者，主血暈。左手三部堅牢，主血氣衝心沖胃。胎前尺脈沉滑，產後不減者，主兒枕痛。兩尺脈芤，主去血過度。右手三部虛散者，主惡露不止，蓋氣不足以固血也。微細而數，主血虛發熱，日輕夜重。六脈微細無神，主蓐勞自汗。右關沉而有力，主傷食發熱。噫酸惡食。產後傷寒熱病，脈宜微細，不作陽病見陰脈論也。丹溪曰：「胎前脈細小，產後脈洪大者，死」。</p>
<p>一婦年四十歲，有十餘年不受胎矣。月事前後不準，而又無子，脈來微細兼數。予制女寶丹，服至百日而孕，後產一男。</p>
<p>一女子二十餘歲，有孕至五月間必墮，已三四次矣。予亦以女寶丹加減付之，即產一子。</p>
<p>女寶丹　調經種子如神，兼能安胎保孕。當歸（酒洗）六兩，生地（酒洗）六兩，白芍藥（酒炒）三兩，川芎（酒洗）三兩，云白朮（土炒）六兩，條芩（酒炒）四兩，陳皮（炒）三兩，香附（童便、鹽、酒、醋四制）四兩，阿膠（酒浸溶蜜內）三兩，砂仁（炒）二兩。</p>
<p>以上如法制度，為末。另將益母草二斤半煎膏，和煉蜜及阿膠為丸，丸如桐子大。每服五錢，空心白湯送下。</p>
<p>月事後期來者，去條芩加乾薑灰一兩，蘄艾二兩。肥者，加製半夏三兩，白茯苓四兩；有白帶者，再加白薇四兩。氣虛甚者，加人參三兩，茯苓四兩，山藥四兩。如安胎，用白蜜丸，不用益母膏；如腰痛，加山藥、杜仲各三兩。</p>
<p>一孕婦，瘧疾大作，脈得弦數。予用知母四錢，柴胡三錢，陳皮二錢，甘草一錢，井河水各一碗，煎至一碗，露一夜，明早隔湯燉，溫服而愈。不愈加生首烏五錢；自盜汗甚，加黑豆三錢；食多，加枳殼二錢。此方熱多者宜之。</p>
<p>一孕婦瘧疾，右脈微滑，左脈微弦。予曰：「脾虛生痰也」。以白朮五錢，生薑三錢，井河水煎，露一夜，溫服而愈。此方寒多者宜之。</p>
<p>一孕婦痢下赤白，裡急後重。逐滯利水俱不可。予曰：「惟清血調氣法也」。用薑汁炒黃芩、黃連各一錢，蘇梗、當歸各錢半，炒白芍、扁豆、山藥、茯苓、澤瀉、車前、枳殼各一錢，木香五分，甘草二分，煎服，數劑而愈。</p>
<p>一新產發熱，服藥不止。予以益母草煎湯，加童便與之，熱遂退。蓋診其脈平和，惟稍數故也。</p>
<p>一新產發熱，投之四物及童便、姜灰之類不應。予診其脈，右弦滑左微細。予曰：「是必咽酸飽悶，停食故也」。以神麯、山楂、厚朴、枳實，加入前方而愈。</p>

<h1>卷之五</h1>

<h2>外科賦</h2>
<p>瘡瘍外症，歷代推詳。膏粱八風變病，本於《內經》；表裡三因治法，分乎先哲。</p>
<p>《經》云：「膏粱之變，足生大疔」。又云：「諸癰腫筋攣骨痛者，此寒氣之腫，八風之變也。」又云：「諸痛癢瘡，皆屬心火。」三因詳後。</p>
<p>火氣微甚，河間推痛癢之原。</p>
<p>河間曰：人近火者，微熱則癢，熱甚則痛，附近則灼而為瘡，皆火之用也。或癢痛如針輕刺者，猶飛迸火星灼之然也，或疑瘡瘍皆屬火熱，而反腐出膿水者，何也？猶穀肉果菜熱極，則腐爛而為汙水，火熱過極，反兼水化也。</p>
<p>氣血少多，丹溪分經絡之異。</p>
<p>丹溪云：瘡之要害處、近虛處、怯薄處，前哲已論及之。惟分經之言。未之曾聞何則。諸經唯少陽厥陰經之瘍，理宜預防，以其氣多血少也。其血本少，肌肉難長；少陽更有相火，遽用驅毒之劑以伐陰血，禍不旋踵。訣曰：多血多氣君須記，手經大腸足經胃；多氣少血有六經，三焦膽腎心脾肺；多血少氣心包絡，膀胱小腸肝無異。記此則知氣血多少之異矣。</p>
<p>《外科精要》五善七惡自明，《此事難知》九死地分宜識。《聖濟錄》名色固詳，朱李書論方斯驗，竇氏之徒擅針經之妙，毓仁之輩補思邈之方，熟味群言，勾述玄奧，欲明大旨，先分平病之人，要識安危，宜究陰陽之證。</p>
<p>示吉按：啟玄子曰：經脈一周於身，凡長一十六丈二尺計，人之息，共一萬三千五百定息，平人一息脈行六寸，漏水下百刻，則氣都行八百一十丈，正《難經》所謂一日一夜榮衛行陽二十五度，行陰亦二十五度，共五十度周於身也。丹溪曰：得熱則行速而太過，得寒則行遲而不及。</p>
<p>予按：行速，熱也，多兼實，陽證之所由生，若兼虛，後必陷為陰；行遲，寒也，多兼虛，陰證之所由生，若兼實，後必退為陽。陰陽二證詳後。</p>
<p>內因之故，厚味熏蒸發熱，更兼七情內攻；外因之原，風寒暑濕傷人，亦為乘虛襲體；飢飽勞役失節，是名不內外因更有；冷熱不均，而至金石燒煉常服，是因藥毒內傷；外有痰鬱兼發而來。三因既明，部位宜審。督脈通乎背脊，背側二行太陽是其本經。</p>
<p>背分五行，中間系奇經督脈之道，兩旁四行，乃足太陽膀胱經之部分。</p>
<p>任脈行乎腹中，臍側兩旁，三陰是其所屬。</p>
<p>腹分七行，奇經任脈從前陰起，由臍中上咽喉至承漿而止。臍旁第一行，一寸足少陰腎經之部；第二行一寸，足陽明胃經之部；第三行一寸，足太陰脾、足厥陰肝經之部。乳根屬足陽明胃，乳旁乃手三陰經所起。</p>
<p>足少陽（膽經）循脅肋行身之側，足陽明（胃經）由乳中行身之前，頭為諸陽之會，面為三陽之交。手背為陽，手之三陽從手走至面；手心為陰，手之三陰從胸走至手；足之外跗為陽，足之三陽從足走至頭；足之內跗為陰，足之三陰從足走至腹。唇為脾竅，舌乃心苗，目集五臟之精華，鼻通肺家之呼吸，腎竅於耳。足少陽（膽經）繞耳之旁，胃通於乳，足厥陰司乳之頭。跨馬囊癰肝家之部，喉癰、臍發任脈之司。</p>
<p>先明部分者，如毒見於背、見於腦，中屬督脈，旁屬足太陽經也。見於鬢，屬手足少陽經；見於眉，屬手足太陽少陽經；見於頤、見於髭，屬手足陽明經；見於腮頷，屬手陽明經；見於顴，屬手太陽經；見於穿襠，屬督衝任三經；見於腿外跗，屬足三陽；內跗屬足三陰；見於臂，從手背赤肉屬手三陽；從手心白肉，屬手三陰；見於乳內，屬陽明，外屬少陽，頭屬厥陰。逐部推求，治療自驗，用藥引經。如太陽用防風、羌活，陽明白芷、升麻，少陽用柴胡，太陰用白芍、升麻，少陰只宜獨活，厥陰用青皮、柴胡，佐之以桂，庶藥力直攻患處也。</p>
<p>經絡已清，引經之法有驗，惡證須識，費人之謗不生。脫疽、井疽及腎疽、天疽、銳毒、醫之何濟？對心、雙發及對口、蓮子蜂窠，急治乃安。</p>
<p>陳毓仁訣曰：發於心上出心經，五臟乖張事可明（名曰井疽，最重）。脾家積毒生背脊（發於肩下脊上屬脾，厚味發熱積毒所致。高腫鮮明，根不過肩者順），心經火毒對心臨（背上對心而發，形截督脈，又名毒剗君位，最易傷人），兩肩左右雙生髮，肺肝積毒不虛稱（左搭手屬肝，右搭手屬肺，俱生左右肩，骨以動之處為可治），蓮子蜂窠防毒陷（孔似蜂窠，實如蓮子，二發多生於背，與心相近，與脊中平。輕者形長高腫，或偏半背；重者形斜平塌，兩脅俱傷），腰間腎俞發難生（生於兩腰內陷肉之間，或生兩腰中間椎上，毒從腎來，欲火消陰，十五日前後必死。若瘡形紅活，高腫為膿，急以人參養榮湯合地黃丸療救之），督脈經虛從項發，俗名對口治宜精（生於項後而對前口，故名對口。但有偏正之不同，正者屬督脈，易於起發治反易；偏者屬太陽經，瘡多平塌治反難。俗以正為重，偏為輕，庸說也）。何明耳後多生髮，天疽銳毒病非輕（左天疽，右銳毒，生耳後一寸三分陷中，是積鬱所致，毒從肝肺來，形多堅硬頭多，隱伏未潰先黑，臭穢易生，元氣易敗，多致不救）。又有脫疽生手足，或生口面命難存（此症如粟漸大，其色如得漸黑漸開漸大，黑如烏羽，不知痛癢，熱臭難聞。小兒多從積熱積毒，大人多因服石燥熱。古人雖有割截之法，予見三人俱至七八日而死）。</p>
<p>示吉曰：諸症皆因瘡勢之浩大，積毒之最深，地分之險惡，故特拈出。然瘡之足以傷生者，不只於此也。背上有九處：人髮際為玉枕（又名古本）一也，頸項節二也，第三椎為崇骨三也，第四椎為玉藏四也，肺俞五也，脾肝俞六也，腎俞七也，後心對鳩尾（鳩尾即心蓋骨）八也，鳩尾骨穴，凡九也。正面六處：喉骨為垂骨一也，胸為神舍二也，心鳩尾三也，兩乳穴四也，臍中為神闕五也，臍下二寸為腸屈間六也。共十五處，俱忌生癰。外腦髭鬢頤迎香瞳子髎之間者，俱地分之所忌。然種種地分，背脈絡所會，內系腑臟，若病者調攝得宜，醫者補瀉無失，亦可起死回生。苟不知此，將息失宜，治不對症，雖發於不死之地分，吾知其不免矣。</p>
<p>看病之深淺，分毒之臟腑。大而高起屬乎陽，癰也，六腑所發；平而內發屬乎陰，疽也，五臟所生。疽重而癰輕。最輕者，初起無寒無熱，是熱癤之浮於膚上。</p>
<p>凡瘡初起，不發寒熱，高腫於皮膚之間，淺而小，最大不過一二寸者曰癤。六腑積熱發於肌膚之間，高腫而痛，如碗如盆曰癰。五臟積熱，攻注肌膚，初發如粟，或如豆許，與肉俱平而不高腫，或作赤色，時作癢痛曰疽。</p>
<p>陽善而陰惡，所慮者，其證半陰半陽，須司命之決於胸中，初起焮痛，頂如尖字，惡寒發熱陽可知，二七之期膿漸至。</p>
<p>《訣》曰：癰疽須分陰陽證，純陽初起必焮疼，微惡寒時身又熱，頂如尖字高突形，腫似彎弓根緊束（高腫氣足，根緊束血足也），二七之期膿漸侵（陽瘡以十四日為關，一七焮痛，二七膿成），二便如常口有味，腫消膿潰復精神，痛隨膿減生新肉（新肉紅色榴子者吉），腐皮將斂白星星，此屬純陽誠是善，隨時調治自功成。</p>
<p>初起僵頑，形如粟米，無熱不渴陰為逆，一七之後倦怠生。</p>
<p>《訣》曰：純陰之證症何如？初如粟米人不知，疙瘩僵頑不紅腫，無疼少熱不焮時，七日之後身倦怠，瘡根平大實難支（氣虛不能起發，則瘡頭平而不高；血虛不能束根，則瘡根漫腫而漸大）。頂不高尖根不活，色無光采腐膿遲，陷軟無膿空結聚，精神昏憒氣難舒，飲食少減身戰慄，瘡形紫色藥無施，舌強痰喘純陰證，總有靈丹不治之。</p>
<p>半陰半陽，死生難卜。脈數無力，形似半昏半爽半平高，食難消運，症見微寒微熱微赤腫，投方應病，方得陰轉為陽，腐去生新，亦可回生起死。</p>
<p>《訣》曰：陰陽相半死生交，善惡相兼細辨昭。微熱微寒微赤腫，半昏半爽半平高，脈來雖數多無力，飲食雖餐難運消，腫而不潰因脾弱，潰而不斂為膿饒，大便多溏小便數，上身有汗下身焦。五善雖兼有，七惡未全逃，口渴喜茶腸腹痛，面浮厭飲足心高，心煩不穩睡，神亂怕音焦，投方應病方為妙，陰轉為陽漸可調。</p>
<p>外症已審，脈法宜明，氣血沉澀，脈來緊，身有痛處，即發瘡疽之兆，身應發熱，脈浮數，人反惡寒，即為瘡疽之萌。</p>
<p>仲景曰：脈數不時見，則生惡瘡。又曰：肺脈俱數，即生瘡。</p>
<p>初起實大洪大為病進，已潰者為邪未退而留連；潰後沉實沉伏為餘毒，初起者主邪氣深伏而難痊。潰後脈芤澀遲緩，脈證相應無妨也，若短細則將變症（此六脈總不宜於初起）。初起脈浮大洪數，邪正相搏有餘也，若促結則非吉也（此六脈總不宜於潰後）。浮大浮數瘡必高腫，宜發表而忌攻利之方（高腫者，毒在表，《經》所謂「汗之則瘡已也」。誤下之，則誅伐無過反傷元氣）。沉數沉實，邪必內藏（其外症，不焮腫高赤，及發熱、煩躁、大便秘），宜疏通而除發汗之劑。平塌漫腫，宜內補托而益其虛。不浮不沉，當和榮衛而解其勢。初起宜疼，不宜癢，潰後作癢，乃有長肉之功（潰後遍身作癢，風乘虛入，宜內托發散）；潰後宜癢不宜疼，初起不疼，乃有純陰之咎。不痛、大痛非佳症，或麻或癢實難醫。脈證初詳，善惡細辨。善不止於五，飲食知味，二便調，動息寧靜者吉；惡不止於七，嘔吐藥食，目上視，神氣昏沉者凶。善者，五臟未傷，善候並至則生；惡者，五臟已損，惡候並至則死。惡證忽有二三，宜當深懼；善候乍見一二，便可回生。</p>
<p>五善《訣》曰：心善精神爽，言清舌潤鮮，瘡疼兼不渴，睡醒得安然。肝善身輕便，因煩自不煩，指頭紅活色，坐起覺平康。脾善唇滋潤，衾無穢氣藏，凡餐俱有味，膿厚更肥黃。肺善聲音響，無痰韻更長，皮膚多滑潤，大便自尋常。腎善誠為要，水升火降良，口和因不渴，小便利清長。</p>
<p>七惡《訣》曰：一惡神昏憒，心煩舌上干，瘡形多紫黑，言語自呢喃。二惡腰身強，目睛邪視人，瘡頭流血水，驚悸是肝逆。三惡形消瘦，膿清臭穢生，瘡形多軟陷，脾敗不知疼。四惡皮膚槁，聲嘶韻不長，痰多兼喘急，鼻動脈將亡。五惡成消渴，隨飲即隨干，形容多慘黑，囊縮腎凶端。六惡身浮腫，腸鳴嘔呃頻，大便多滑泄，臟腑並將傾。七惡瘡倒陷，形如剝鱔同，四肢多冷逆，汙水自流通。</p>
<p>示吉曰：五善七惡，方書俱載，此《訣》尤備，故錄之。然亦不止於此也。如膿成不自出，失導引者死；膿成不針烙，反敷藥者死；熱痛正甚，失治則毒內攻者死；毒內攻後，不服藥反針烙者死；潰而至於透內膜者死；潰喉者死；未潰而陷，面青唇黑，便汙者死；陰入腹入囊者死；高腫不託里，反用下藥者死；漫腫不內托，反用寒涼攻利者死；潰後誤用寒涼，致瘡紫黑者死。故治者不可不早，亦不可不審也。</p>
<p>善惡明而生死自分，虛實辨而補瀉方得。氣實者，瘡頂高而突起，虛則平塌之可憂；血實者，瘡根束而鮮明，虛則漫腫之有咎。瘡之虛者，腫平膿稀軟漫；瘡之實者，腫起堅硬膿稠。瀉痢腸鳴，脈弱皮寒，飲食嘔而手足冷，臟腑之虛可知；胸腹滿脹，身熱脈大，飲食如故，二便調，臟腑之實有驗。瘡口不合，膿稀肉冷，自汗色脫者，乃氣血之虛寒者；疼痛、高腫、色赤，膿厚肌熱者，乃氣血之實。上實則口渴飲冷，目赤頭痛，鼻不通；下實則小便如淋，腹中膨脹，大便結。下虛精滑泄瀉，脈沉足冷最為凶；上虛則目閉神昏，無熱不渴真為逆。邪氣甚則實，腫焮疼痛，日久不潰，大便秘而小便淋；真氣奪則虛，色敗音嘶，睛不了了，食無味而身體重。初起皮肉未破，其實也固然，一毫熱藥不敢用；潰後膿血出多，其虛也固宜，一毫冷藥何敢投。寒冷克伐過，故有反善為惡之弊，保元托裡常服，致補虛回陽之功。瀉實補虛得宜，次序投方自效。初起之後，七日之前，內治之法有三：托裡、疏通、和榮衛。</p>
<p>《機要》云：治瘡大要，須明托裡、疏通、和榮衛三法。</p>
<p>毒邪在內則痛深，脈必沉實，外症發熱，煩躁，大便秘，瘡腫木悶，不焮赤，宜用寒劑，疏通臟腑。</p>
<p>毒邪在膚則痛淺，脈必浮數，外症焮腫作痛，二便調和，或惡寒發熱，拘急頭痛，恐邪氣外極而凶行，故先托裡散之。</p>
<p>毒邪在經絡中，外無焮惡之氣，內亦二便調和，食如常，口知味，不惡風寒，只於熱燥。其脈不浮不沉，知邪在經絡中也，宜調和榮衛。</p>
<p>外治之法不一，藥圍湯漬艾火攻。</p>
<p>示吉曰：凡瘡初起，不發寒熱，便高腫紅痛，癤也，其毒最輕。外用神應丹，四面圍之，中空一頭，或頭上點白降丹，一點即得消散；不消，或服神化丹，或神仙活命飲即愈。</p>
<p>若瘡初起，即發寒熱，癰疽也，其毒重，不論陰陽二證，俱用艾火灸之。</p>
<p>瘡腫初生，古人用藥湯淋射。蓋氣血凝滯，則為癰腫，得熱則腠理通，經絡暢，誠至理也。其法以藥煎濃湯，瘡在四肢者，則塌漬之；在腰腹者，則淋之；下部者，則浴漬之，仍以淨布蘸水，塌其患處，水涼再換。</p>
<p>寒熱頭痛脈浮數，托裡散邪發其表。</p>
<p>《經》云：「汗之則瘡已」。東垣云：瘡熱奮然高起，結硬而痛，色赫赤微帶黯色，其邪在血脈之上，皮膚之間，急發其汗，則毒隨汗散矣。宜荊防敗毒散，冬月萬靈丹。脈虛者，四妙湯、內托復煎湯。</p>
<p>示吉按：仲景云：「瘡家，雖身疼體痛，不可發汗，汗之則發痓。此為瘡家復傷寒者說也。若瘡初起，七日之內，惡寒發熱，頭痛身痛，瘡高腫，身無汗，二便如常，脈來浮緊浮數，表證居多，非汗不愈。若汗藥誤投之，於已潰之後，或表邪俱去之時，其禍亦不只發痓而已也。</p>
<p>煩熱便閉脈沉實，疏通臟腑絕其源。</p>
<p>張潔古云：有里者下之。陳實功云：大便秘燥，通利相宜。陳文治云：脈沉實，發熱煩躁，外不焮腫赤痛，乃邪氣深伏在裡，宜先疏通，宜衛生湯；熱結甚者，內疏黃連湯。</p>
<p>示吉曰：據東垣之意，瘡瘍面赤，雖伏火熱鬱，不得攻裡。為陽氣怫鬱，邪氣在經，宜發表以去之。雖大便數日不見，亦宜多攻其表，發散陽氣，少加潤燥藥以潤之。薛立齋云：腫瘍內外皆壅，宜以托裡表散為主，如用大黃，寧無孟浪之非！若此則大黃之難用也明矣。而丹溪又云：大黃治癰症之要藥，豈諸名家亦相矛盾乎？蓋癰疽初起，有六經表證者，大便如常者，脈浮緊浮數者，邪氣在表，斷不可下。若表證不現，大便燥結，口渴引飲，脈浮、沉實、沉數、瘡頭堅硬不起，若不用大黃將何以宣通臟腑邪？初虞世云：癰疽初作，須以大黃等藥急轉利之，勿以困苦為念，此亦一偏之說。不辨表裡，胡為可訓！</p>
<p>總之，真知其實而瀉利，真知其虛而補益。浮露而淺者，則外消；藏伏而深者，則內托，庶無弊也。</p>
<p>外無風寒之病形，內無便溺之阻塞，腹中和，舌知味，病在經絡，先和榮衛。</p>
<p>通用神仙活命飲、當歸黃耆湯、四妙湯。</p>
<p>火攻之法宜施早。</p>
<p>凡瘡初起，不論陰陽，俱用艾火灸之，是開門逐賊法也。其法先以濕紙覆瘡上，立視其紙先干處，乃瘡結頭處也。用獨蒜頭切片如三錢厚，貼瘡頭上，以艾在蒜片上灸之。每三壯一易蒜片。不痛者，灸令知痛；痛者，灸令不痛為度。如瘡大者，以蒜搗爛鋪瘡上，亦鋪艾蒜上灸之。一二日初發時，灸可立愈；三四日，十愈六七；若過七日之關，膿將成而不可灸矣。古人蠐螬蟲去兩頭，隔艾灸法；豆豉為末，唾津作餅灸法；取淨土水和作餅灸法；秘方用南星、半夏為末，薑汁調成餅灸法。其灸法俱與蒜灸同，各隨其便也。</p>
<p>示吉曰：考之方書，頭上瘡，面疔毒，腎俞發，俱禁艾火，以頭為純陽之位生，瘡則熱亢極，面疔為陽毒，腎俞發為亢陽爍陰，灸之恐以火濟火也。此言甚善。然又見此症，因灸後而愈者。如元好問：「腦疽東垣灸之百壯而愈」。陳文治曰：「疔毒藥力不能速到，非艾火不解。」此又當酌量，艾之大小，壯之多少而行矣。然灸之不穩，不如再行他法。病人元氣素虛，肢體倦怠，精神昏憒，瘡形平塌，脈來微散空虛，及素畏艾火者，俱不可灸。灸之恐生昏暈，且無真氣抵當火力，有損無益，亦陳實功之至言也。凡遇此症，急用白降丹點頭上，拔其毒氣，內用四妙湯托之。</p>
<p>藥圍之方隨症投。</p>
<p>示吉曰：瘡之外見雖同，而毒之內因各異。有因微熱外攻而發於皮膚之上，高腫熱痛，俗所謂熱癤者，用大黃、朴硝為末，調醋敷可也；有因氣血不和，留滯發於肌膚之間，堅硬疼痛者，宜用辛散攻托之品，如神應丹是也；有因氣鬱痰生，發於頸項皮膚之間，腫硬白色，不甚疼痛，用南星、半夏為末，薑汁調敷可也（星半為末，薑汁和為餅，隔艾灸尤妙）；有因陽極而發，高焮疼痛，書所謂癰者，宜用清涼之品，抑陽散是也（花粉三兩，薑黃、白芷、赤芍各一兩，為末，茶湯調搽患處）；有因陰極而發，平腫不紅，書所謂疽者，宜溫熱之品，抑陰散是也（用草烏、白芷、赤芍、南星各二兩，肉桂五錢，為末，蔥湯調塗，熱酒調敷亦可）；有因潰後氣血虛而漫腫者，宜用收澀之品，鐵桶膏是也（詳後）。種種不同，俗以一二種藥概治，諸病其能愈乎？丹溪云：敷貼之藥，只可應酬輕小熱症耳。若不辨其陰陽所由分，妄敷涼藥，其禍不小。此誠不易之諭。然即對證調治，只可圍瘡之四旁，中空瘡頭，用白降丹點上，以拔其毒，自無倒陷之誤。</p>
<p>降丹有拔毒之能，藥湯有疏通之妙。</p>
<p>秘方白降丹是陳珍如先生所傳。珍如幼患惡瘡，危在旦夕，遇異人傳授此方，降煉點上，其毒立愈。此丹點瘡頭上，初起者即消，有膿者即潰，頑肉即化，拔毒去腐，功難盡述。方附後。</p>
<p>溻腫湯用木香、犀角、大黃、升麻、黃芩、黃連、射干、黃柏、白蘞、甘草、朴硝、檀香、梔子、生地、羚羊角各一兩，和勻。每用五兩以水一斗煎七升，入麝香一錢，淨綿蘸藥，熱溻腫上，一日兩三度，冷即再換。</p>
<p>火毒方熾，辛熱溫劑休嘗；膿血將成，寒涼敷藥莫遏。</p>
<p>寒涼敷藥，其患最大。氣脈得寒則不行，瘀血得寒則不散，瘀肉得寒則不潰，新肉得寒則不生。</p>
<p>七日之後，將已成膿，瘡頭已見黃色，外宜拔而內宜托，燈照甚佳。</p>
<p>七日之後，瘡頭見黃色，竟用白降丹點上，升頭拔毒，上用太乙膏罨之，以防風邪外入。每日用蔥艾煎湯洗淨，再換膏藥。大約在十一日前後，膿出痛定，是陽瘡之順候也。內服四妙湯、黃耆當歸湯托之。若八九日後，瘡勢已定，毒氣已聚，尚未成膿，須用神燈照法。</p>
<p>二七之期，定行穿穴，瘡中大流膿水，外宜升而內宜補，洗法亦妙。</p>
<p>凡瘡潰後，輕者痛隨膿減，先用蔥艾煎湯洗淨，敷上紅升丹，拔毒呼膿，外用膏貼，以防風襲，內服托裡湯、十全大補湯，剋日自愈。若瘡勢浩大，須用豬蹄湯洗法。</p>
<p>護心護膜蠟礬丸有妙用，補血補氣八珍湯有神功。若仍堅硬而難潰，原須披針之點頭，反生煩躁而昏沉，不免藥筒之拔毒。</p>
<p>凡瘡十日之後，是膿腐之期。若仍堅硬，須用披針當頭點入寸許，開竅發泄，是開門逐賊之法也。若雖不作膿，形尚紅活，焮熱腫痛，不必用針，竟用白降丹點頭上，內服補托之劑。如瘡過半月，仍不膿潰，反生煩躁，重如負石，恐毒內陷攻心，急用披針品字樣當原頂寸許點開。三孔隨瘡之淺深一寸二寸皆可，入針不痛，針深不妨，針後隨用藥筒拔毒法。其法用新鮮嫩竹一段，徑口一寸二三分，長七寸，一頭留節。用刀切去外青留內白一半，約厚一分許，靠節鑽一小孔，以杉木條塞緊；外用羌活、獨活、紫蘇、蘄艾、鮮菖蒲、甘草、白芷各五錢，連須蔥二兩，共放入筒內，筒口用蔥塞緊；將筒橫放鍋內，以物壓住，勿令浮起，用清水十大碗；淹筒煮數滾，約筒內藥濃熟為度，用大磁缽連湯盛貯。患者榻前針後，將筒藥倒出，急用筒口乘熱對瘡口合上，以手捺緊，其筒自然吸住，約待片時，藥筒已溫，拔去塞孔木條，其筒自脫。再看筒中拔出何物，如鮮明紅黃膿血相黏者吉，如敗血氣穢紫黑稀水者死。</p>
<p>內服之品，切戒克伐寒涼，外治之方，正宜箍根長肉。</p>
<p>潰後若根腳漸開，紅腫不散，惡症也，宜鐵箍膏箍之。</p>
<p>過此之後，去腐生新，膿潰腫消，痛隨膿減，新肉已生紅燦燦，腐皮將斂白漫漫，剋日功成，夫復何慮？若榮衛衰弱，潰瘍之變無窮，倘調治謬差，惡候之來難免。膿熟自潰易斂為吉。</p>
<p>癰疽膿熟勢盈欲溢，用白降丹點上，半日自潰。</p>
<p>不潰宜開，針烙各異。皮薄腫高毒淺，癰也，宜針；皮厚腫堅毒深，疽也，宜烙。</p>
<p>癰疽輕按即痛者，膿之淺也；重按方痛者，膿之深也；按之不起者，膿未成也；按之復起者，膿已成也。膿已成，而皮厚肉深難潰，不用針烙使腐肉挾毒熟之氣，久留肉腠間將好肉亦化為膿血，此烙法所以有功於潰瘍也。使根淺皮薄者，又何必假此以賣弄乎？由此觀之，皮薄者用白降丹可也，皮稍厚則用針，皮極厚而毒附骨者。非烙不可。</p>
<p>其法看瘡頭之最大者，即是膿竅。用熟鐵大長針於麻油燈火上燒，令其透量瘡淺深及所生之處虛實，插入一寸或至二寸（針約五六寸，針下半截用竹筋劈開挾針在內，以意消息用半寸，露針頭半寸於外，用一寸露針頭，一寸於外用線縛緊，恐淺深有誤也）。若未有膿，暫以紙捻紝入，候次日取出，膿色黃白即愈，赤黑防出鮮血。若在虛處及筋脈骨節處，不得亂行針烙。針烙之入猶宜稍斜，恐透膜也。烙遲固為不佳。太早亦生變症。膿深針淺，內膿不出，外血反泄；瘡淺針深，內膿雖出，好肉受傷。此用針烙之難也。</p>
<p>膿流毒泄，氣血俱虧。膿出反痛虛之故，膿多不斂弱之因（二症宜大劑參耆歸地芎藥術苓補之）。飲食不化則脾虛，飲食不思皆胃弱（宜六君子湯、十全大補湯）。肉黯陽虛而屬寒（大補湯加熟附子），肉赤血虛而兼熱（脈數者，四物湯加連翹、黃連、山梔之類）。肉死不潰因脾困（大補湯倍參朮），肉白不斂為陽孤（大補湯加炮姜，寒甚加熟附子）。膿少色赤不斂血虛也，穢氣觸而亦然（穢觸者，乳香、沒藥之類和之）。瘀腐膿流疼痛，筋膈也，針挑引而不妨（膿潰猶疼，必有筋膈住，內膿不得出，用針挑引出之）。根腳赤暈口不收，蓋緣餘毒未退，膿少肉白肉不長，只因停住寒邪（餘毒未退，四妙湯加白芷、防風、花粉、連翹消毒藥；寒邪凝滯，大補湯加防風、桂枝，外用蔥艾湯洗）。破後瘡口堅硬曰風（外用白降丹，水調少許，雞翎掃上，太乙膏蓋之；內服托裡疏風藥），潰後肉長色紫曰毒（以紅升丹掃上，太乙膏貼之，肉即紅活）。破傷風皆因風襲破傷，濕亦為濕侵（四妙湯治風加防風、羌活、桂枝之類，濕加蒼朮、白朮、防風之類，虛甚加人參）。膿出肉長毒未平，生肌藥且宜緩用（毒氣未盡，切勿用生肌收斂藥敷之，後必復腫復潰。若瘡口大癢，以細茶蔥鹽煎湯熱洗）。瘡口既收，皮薄嫩，太乙膏未可便除發熱，宜究邪正之虛（午前熱主於補氣，午後熱主於補血。脈浮數，邪在表，宜散；脈沉數，邪在裡，宜下）。惡寒仍別虛寒之故（陽虛則惡寒，宜四君湯加桂或炮薑、大料、黃耆與之）。寒涼非生肌所喜，若肉赤而久不收口，脈數者，梔連之品亦投（同四物湯用）；發散非潰後所宜，倘將斂而遍身作癢，脈浮者，消風之劑亦用（消風散與托裡散同服）。內虛極而敗症作，毒內陷而惡候生，潰後痛疼，膿色敗臭者，胃虛之火宜識（大補湯加麥冬、五味）；喘粗氣短，恍惚嗜臥者，脾肺之弱當救（補中益氣湯加麥冬、五味）。脾胃將傾，則飲食作嘔而難化（六君子湯加木香、砂仁，不應加附子）；脾胃已損，則肩背不便而重沉（補中益氣湯加山萸、山藥、五味）。肝腎陰虛，目系急而瞳子上視（黑睛緊小，白睛青赤者，六味地黃丸料加炒山梔、麥冬、五味）。脾肺氣短，肢體腫而色敗聲嘶（唇鼻青赤，面目俱浮者，六君子湯加炮姜，不應大補湯加炮薑、熟附子）。衣厚仍寒，孤陰無濟（陽虛極，宜溫補）；衣薄仍熱，孤陽獨存（陰虛極，宜益腎滋陰）。寒氣內淫，腹痛吐瀉，手足冷而人昏憒（或咳嗽呃逆，腹鳴不食，陽氣虛乏，惡證，宜托裡溫中湯，後用六君湯）；虛極傳變，驚悸怔忡，牙關緊而臥不寧（或發熱惡寒，作渴，自盜汗，手撒，身熱，脈洪大，按之如無，俱惡證）。腰背反張，頸項強直，為變痓之兆。口噤作冷，寒戰咬牙，斯絕命之期，惡證並見，托裡溫中功莫緩，變證蜂起，十全大補力宜施（加炮薑、熟附救之，間有可生者）。補陽補陰不同，虛火虛寒當察。此固先哲之常試，亦貴當局之變通。智者緣異以求同，愚者泥活而昧意。</p>
<p>潰瘍外治，更有奇方。膿不盡而腐不脫，紅升丹之妙無窮；腐已盡而新不生，八寶丹之功尤大。瘡口紫黑而堅硬，桑枝灸甚佳（用蔥艾湯洗後，將桑枝燃火吹息，稍近肉取火氣灸患片時，日三五次；新肉生遲，宜灸四畔）；新肉淡白而生遲，桃紅散絕妙；白降丹治死肉不去，何須巴豆灰硇？太素膏司肉長不平，不羨丹香龍竭治療細陳。</p>
<p>調攝宜審，溫床暖實，偏宜冬月嚴寒（冬月發背，須穿有袖綿背褡一件，服下不合縫合，取其易於揭看也。且要預生炭火，使暖逼盡余寒，然後揭開用藥）；潔淨臥房，有便夏天暑熱（熱則穢氣易生故也）；明窗淨几，當防蟲毒之傷（夏天發背，緊防蜈蚣等蟲）；草紙柏煙，庶解穢氣之觸（穢氣觸則變證起，用草紙柏香烘煙解之）；保全胃氣，厚味與生冷皆除；勿冒風寒，大熱與大寒皆避；多言多動，不免真氣之有傷；久坐久行，皆致起居之不適；寡思節欲，尤戒恚怒悲憂；湯粥適時，更宜清虛恬靜。調攝無失，自能保命於萬全；治療隨宜，無怪活人於百中。</p>

<h2>腫瘍主治法</h2>
<p>腫瘍治法，先分表裡。外周之邪表病也，在證則惡風惡寒，拘急發熱，二便如常，在脈則浮緊、浮數、浮洪，在瘡則高焮紅腫而痛淺；內因之邪里病也，在證則煩躁口渴，大便秘結，小便赤澀，在脈則沉數、沉實，在瘡則堅硬平腫，不赤而痛深。以此二證，分認明白。</p>
<p>如看病人純是表證，用荊防敗毒散汗散之；如表而兼寒兼濕兼痰者，用萬靈丹；如表而兼虛，少食泄瀉，脈來浮而無力，用內托復煎散；如表邪輕，里證少，脈來虛，用四妙湯。此毒邪在表之治法也。</p>
<p>如看病人純是里證，用內疏黃連湯。不應，加朴硝；如只是熱燥，大便如常，去大黃；如兼見大渴大汗，合白虎湯。此毒邪在裡之治法也。</p>
<p>若不惡風寒，二便如常，表裡之證俱不見，用當歸黃耆湯，此調和榮衛之法也。若惡風寒，二便秘，表裡之證互見，用衛生湯，此通解表裡之法也。如表裡之證雖見而微，蓋因氣血不和，兼痰兼郁，壅遏為瘡，用神仙活命飲，此疏通經絡之法也。如偶爾跌僕，因而腫硬，積久欲潰，用瓜蔞托裡湯，此破瘀和傷解毒之法也。如口渴便結，寒熱無汗，郁久熱深，表裡上下俱病，用復生散，此驅逐三焦內外熱邪之法也。若瘡腫外甚，恐毒邪內攻，用蠟礬丸，此護心護膜之法也。如表裡之證俱無，瘡頭不高不紅，不腫不痛，平塌僵頑，病人昏怠，脈來沉遲微細，用回陽三建湯，此溫補奪命之法也。</p>
<p>外此則隨時令之寒溫，察地分之順逆，分經絡之虛實。身重脈緩濕勝者，除濕；身熱脈大心躁時腫乍來乍去者，清熱；諸病眩暈，動搖脈弦者，去風；氣澀氣滯，乾燥無津脈澀者，瀉氣補血。其大要始終調理脾胃為主。若脾胃不傷，臟腑各有所稟。氣血凝結者，得藥自散；膿瘀已成者，得藥自潰；肌肉欲死者，得藥自生；死肉已脫者，得藥自斂。若專攻於瘡，脾胃一虛，變證蜂起，而不可為矣。昔東垣翁，治表不云發汗，而曰托裡；治里不云攻下，而曰疏通；求經絡不曰疏通，而曰和榮衛。蓋欲保全元氣為主，而不專攻於瘡也。今之醫者以速愈為高，汗下峻攻，溫毒漫治，毒或速散，不知元氣傷而天年夭矣。予集諸方，攻補兼備，但用者有一可補之機則補之，有必不可不攻之勢則攻之，庶幾得古人好生之意也。</p>
<p>荊防敗毒散　治癰疽發背、乳癰等症初起，頭痛發熱，惡寒焮腫，高赤疼痛，脈浮緊、浮數，邪在表也。服者汗散。</p>
<p>防風　荊芥　羌活　獨活　柴胡　前胡　薄荷　連翹　桔梗　枳殼　川芎　茯苓　甘草　金銀花　生薑</p>
<p>水二盅，煎八分。瘡在下，空心服；瘡在上，食後服；瘡在臂，加桂枝少許；瘡在腿膝，加木瓜。熱服取汗，用陳酒過口。</p>
<p>瘡發太陽經，倍羌活、防風；陽明經，加白芷、升麻；少陽經，倍柴胡；太陰經，加芍藥、升麻；少陰經，倍獨活；厥陰經，加青皮、柴胡，皆以肉桂佐之。</p>
<p>萬靈丹　治癰疽疔毒，對口發頤，一切瘡症初起，惡寒發熱，高焮腫赤，疼痛，脈來浮緩、浮緊。用此辛溫發表以散之，並治風濕、風溫、濕痰、流注、附骨陰疽、鶴膝風及中風癱瘓，氣血凝滯之症。</p>
<p>蒼朮（八兩）　全蠍　石斛　天麻　當歸　甘草（炙）　川芎　羌活　荊芥　防風　麻黃　北細辛　川烏（湯泡去皮）　草烏（湯泡去皮尖）　何首烏（各一兩）　明雄黃（六錢）</p>
<p>上為細末，煉蜜為丸，每丸重一錢，用硃砂六錢研細為衣，磁罐收貯。老弱而病勢緩者，每服一丸；少壯而病勢急者，每服二丸。服法：用連須大蔥白九支，煎湯一茶盅，將藥乘熱化開，通口服盡，被蓋出汗為度。如服後汗遲，再用蔥白湯催之，後必汗如淋洗，漸漸退下所蓋衣被，汗自收而病如失矣。若瘡已成膿者，即得高腫潰膿；若治諸疾無表證者，只用熱酒化服。</p>
<p>內托復煎湯　治瘡焮腫赤痛，根盤不深，寒熱形證在表，大便如常或泄瀉，脈浮數無力，恐邪外盛而內侵，此方主之。</p>
<p>黃耆　防風　地骨皮（各二錢）　蒼朮（三錢）　芍藥　黃芩　白朮　茯苓　人參　甘草　當歸（各一錢）　防己　肉桂（各五分）</p>
<p>水三盅，煎至盅半，不拘時服。</p>
<p>四妙湯　治一切瘡瘍腫痛，微惡寒，時內熱，口中無味，大便如常，皆氣血內虛之故。此方益氣和血，解毒托裡之神方也。潰後用之，排膿去瘀，生肌長肉，逐餘毒，通經絡尤驗。</p>
<p>黃耆（五錢）　當歸（八錢二分）　金銀花（五錢）　甘草（一錢八分）</p>
<p>上銼一大劑，酒水各半煎服。寒熱脈浮，加防風、柴胡；腫瘍痛甚，加乳香、沒藥；腫處堅塊白色，加半夏、南星、土貝母；泄瀉，加蒼白朮；嘔噁心，加陳皮、半夏、蒼朮；惡寒，加桂皮；若膿成不潰，加防風，穿山甲；潰後膿少，膿多不斂，加牛皮膠五錢；飲食不思、不化，加白朮、陳皮；虛甚，加人參；肉赤口渴，脈數，加人參、麥冬、五味子；熱甚，加黃連、山梔；肉白、肉紫，手足冷，脈微細無力，或嘔，加人參、白朮、陳皮、肉桂、炮姜；寒甚，加熟附子。</p>
<p>內疏黃連湯　治癰疽、發背、對口、腿癰等症初起，腫硬發熱，作嘔，大便秘結，小便如淋，煩躁飲冷，心煩口苦，六脈沉實有力。此毒邪深伏在裡也，用此疏通臟腑，使毒邪不得傳變經絡。</p>
<p>黃連　黃芩　山梔　當歸　薄荷　木香　白芍　檳榔　桔梗　連翹（各一錢）　甘草（五分）　大黃（二錢）</p>
<p>水二盅，煎八分，食前服。</p>
<p>此方代黃連解毒湯、清涼飲、破棺丹等劑，苦寒攻下之品也。若病者大便如常，惟見煩躁作渴，飲冷譫語，脈洪數，此方徑去大黃與之可也。如不應，反加狂言、自汗、大渴，再加石膏、知母、竹葉、粳米。倘本病投之本方不應，倍大黃；如大便仍不通，反加狂言、大渴，非用芒硝不可。師古人方，不若師古人意，全在司命者之變通也。</p>
<p>衛生湯　治癰疽、發背、腦疽、對口、丹瘤、瘰癧、惡毒疔瘡、濕痰、流注、一切瘡症。未成即消，已成即潰，在表即散，在裡即下，通解表裡之神方也。</p>
<p>羌活（八分）　防風　白芷　山甲（土炒研）　石決明（煅）　沉香　紅花　連翹（各六分）　金銀花　皂角刺　歸尾　甘草節　花粉（各一錢）　乳香（五分）　大黃（酒拌炒，二錢，脈虛，便利者不用）</p>
<p>水二碗，煎八分，病在上部，先服藥，隨後飲酒一杯；病在下部，先飲酒一杯，隨後服藥。</p>
<p>當歸黃耆湯　治一切瘡瘍腫痛熱燥，但患者二便如常，飲食不減，腹中和，口知味，里無邪也；不惡風寒，脈不浮，表無邪也；表裡既和，宜調和榮衛，此湯主之。</p>
<p>當歸　黃耆　地黃　川芎　地骨皮</p>
<p>等分銼一劑，水煎服。升散，加升麻、白芷；發熱，加黃芩；煩躁，加山梔；嘔是濕氣侵胃，加白朮；脈虛甚煩躁、加人參、麥冬、五味、白朮、甘草，去骨皮，名托裡養榮湯，並治一切不足之症，不膿不潰，或潰後寒熱，肌肉消瘦，盜汗食少，睡臥不寧。</p>
<p>神仙活命飲　治一切瘡瘍表裡證互見，未成即消，已成即潰。初起止痛消毒神效，兼痰兼郁兼內傷瘀血者並治。</p>
<p>穿山甲（炒研）　白芷　防風　赤芍藥　甘草　歸尾　花粉　貝母　角刺　金銀花　陳皮（各一錢）　乳香　沒藥（各一錢，二味另研為末）</p>
<p>水酒各半煎成，去渣，入乳沒末和服。</p>
<p>瓜蔞托裡湯　治跌僕傷損腫痛，積久欲潰，或血氣鬱結，痰留血壅，致成瘡瘍。未成消，已成潰，生肌解毒良驗。</p>
<p>瓜蔞（一個）　忍冬草　乳香（各一兩）　蘇木（五錢）　沒藥（三錢）　甘草（二錢）</p>
<p>酒煎，分三服，一日服盡。粗為細末，酒糊丸彈子大，當歸酒化下。</p>
<p>復生散　治諸般瘡疹、丹瘤、膿疥、頭面疳火，口舌熱瘡，及癰疽、發背等症初起，憎寒、壯熱、口乾、大小便秘。用此通解表裡，古人防風通聖散之遺意也。</p>
<p>荊芥　防風　川芎　白芍　甘草（各五分）　薄荷　山梔　當歸　連翹　滑石　金銀花　羌活　人參　白朮（各八分）　麻黃（冬春五分，秋三分，夏不用加紫蘇一錢）　大黃　芒硝（二味人壯氣實，大便七八日不行各二錢，人老氣虛各一錢，虛弱煩熱，二便如常各五分）</p>
<p>水二碗煎。表證甚者，姜三片，蔥頭二莖；里證甚者，臨服加生蜜三匙和服。</p>
<p>蠟礬丸　治癰疽發背已成未膿之際，恐毒不能外出，反而內攻。服此護膜護心，並治腸癰及下部癰腫，未成即消，痔漏腫硬亦效。蓋礬解百毒，無堅不散；蠟性難化，能達下焦也。</p>
<p>白礬（研極細，三兩）　黃蠟（二兩）　硃砂（另研極細末，三錢）</p>
<p>先用白蜜五錢，銅勺內溶化後，入黃蠟同化清，離火入礬末和勻，眾手急丸，丸如桐子大，如藥硬，火微烘，丸就用硃砂末為衣。每服三四十丸，白湯送下。病甚者，日二服。</p>
<p>回陽三建湯　治陰疽、發背初起，不疼不腫，不熱不紅，硬若牛皮，堅如頑石，十日外，脈細身涼，肢體倦怠，皮如鱉甲，色似土朱，粟頂多生孔，孔留血，根腳平散，軟陷無膿，又皮不作腐，手熱足涼者，俱急服之。</p>
<p>附子　人參　黃耆　當歸　川芎　茯苓　枸杞　陳皮　萸肉（各一錢）　木香　甘草　紫草　厚朴　蒼朮　紅花　獨活（各五分）</p>
<p>煨姜三片，皂角樹根皮二錢，水兩碗，煎八分，入酒一杯，隨病上下，食前後服之。用綿帛蓋暖，瘡上頂不得大開瘡孔，走泄元氣。服藥後，手足溫暖，瘡便發熱，漸作焮腫，復生疼痛，色暗得活，堅硬得腐，胃氣得回。此是藥之驗也。在三服中，應之則生，外兼照法，接則回陽為妙。</p>

<h2>潰瘍主治法</h2>
<p>瘡瘍既潰，肉腐膿流，血散氣消，其虛之必補也宜矣。故十全大補湯為潰後諸症之總司，但其中尚有氣虛、血虛、虛寒、虛熱之分。丹溪云：此湯須看年之老壯，資稟壯弱症之緩急，時令之寒熱，加減用之。故予以加減法，條敘附後，是皆先哲之已驗，然司命者從此而消息之，察脈審證，隨時致宜。再能以己意增損一二，以平為期，斯不愧丹溪之囑也已。</p>
<p>十全大補湯　治癰疽瘡瘍潰後，血虛氣散，氣短懶言，倦怠，膿潰反痛，死肉不腐，膿多不斂，膿清肌冷，瘡口散大，瘡根余腫不消，肉白、肉淡、肉紫、肉黯，腐肉雖脫，新肉生遲等症，並治虛人偏身流注、瘰癧等瘡難膿、難潰、難斂者，並效。</p>
<p>人參（以下各一錢）　白朮（炒）　茯苓　甘草（以上四味名四君子湯，加半夏、陳皮名六君湯）　熟地　當歸（酒拌）　川芎　白芍（以上四味名四物湯，合四君子湯名八珍湯）　黃耆（鹽水拌，炒）　肉桂（五分）</p>
<p>水二盅，姜三片，棗二枚，煎八分，食前服。</p>
<p>虛人瘡瘍初起，加陳皮、香附、半夏、連翹，服之內消；一加陳皮、五味子、烏藥。膿出反痛，倍參、耆、歸、地；不應，加乳香、沒藥各七分；更不應，四物湯加乳沒、肉桂各一錢，粟殼泡去筋膜，蜜炒二錢。肉赤而不斂，血虛有熱也，去桂，加生地、牡丹皮；口渴飲冷，脈數，加連翹、炒黑山梔、麥冬、五味；熱甚加黃連。肉黯不斂，陽氣虛寒也，倍參、耆、肉桂，加白蘞。瘡根腳赤暈不斂，及肉長色紫，餘毒未退也，加金銀花、連翹、防風、白芷，去桂。瘡口堅硬不斂，風寒穢氣所觸也，加防風、白芷、金銀花；痛加乳香、沒藥。漫腫不痛，或死肉不斂，脾氣虛也，倍參朮；不應，加炮薑、熟附。肉白膿少不斂，陽氣虛也，去白芍，加炮姜；不應，加熟附。膿多不斂，氣血虛也，去白朮，加山藥、陳皮。肉淡肉白不斂，新肉生遲、漫腫，虛極也，總加牛皮膠五錢，去白芍。飲食少思而不斂，胃氣虛也，加木香、砂仁、陳皮；如嘔，再加半夏、炮姜。飲食難化而不斂，脾氣虛也，加炮薑、陳皮，倍參、術；不應，佐以八味丸；如泄瀉，送下二陳丸。噁心作酸，飽悶噯氣，胸膈不寬，惡食少食，因虛停食也，加陳皮、山楂、半夏、枳實，去當歸、生地；如嘔，臨服加薑汁。膿少而帶赤，血虛也，去桂，倍歸、地，加丹皮。發熱日重夜輕，懶言氣短，脈浮大無力，氣虛也，倍參、術；若加足膝無力，遍身倦怠，口中無味，是中氣下陷，用補中益氣湯（見內傷）。發熱夜重日輕，五心煩熱，脈微細而數，血虛也，倍歸、地，加丹皮、麥冬，去桂；不應，加姜灰二分；再不應，臨服加童便半杯。忿怒，晡熱，而出血，肝火血虛也，去桂，加丹皮、炒黑山梔。面青血脹，而出血，肝虛不能藏血也，去桂，加山茱萸、五味；不應，兼用六味丸。食少體倦而出血，脾虛不能攝血也，去桂，加參、耆、歸、地；兼郁少寐，加遠志、棗仁、茯神、龍眼肉；如不應，暫用歸脾湯。欲吐作嘔，或外搽內服寒涼，或痛甚，或感寒邪穢氣而嘔，胃氣虛也，去地、芎，倍參、術，加藿香、陳皮、半夏、木香，臨服加薑汁。飲食少思，腸鳴腹痛，腹冷泄瀉，脾氣虛寒也，去當歸、川芎，加炮薑、木香、陳皮；如不應，兼用四神丸。手足逆冷，脾腎虛寒也，加炮薑、木香、熟附子；如兼自利，脈沉遲，暫用回陽急救湯（方見傷寒）。飲冷作渴，熱毒也，加赤小豆、短母、花粉、山梔、麥冬，去桂。善食作渴，胃火也，去桂加知母、山梔、麥冬、五味；不應，加石膏。膿多作渴，氣血虛也，去桂，加五味、麥冬。口乾舌燥，腎氣虛也，去桂，加山萸、山藥；不應，兼用六味丸。自汗、內熱、口乾，胃氣虛也，加麥冬、五味、烏梅、黑豆，去桂。盜汗、內熱、口乾，陰血虛也，倍當歸、白芍，加麥冬、五味、黑豆、浮麥，去桂；如不應，暫用當歸六黃湯。莖中痛，小便不利，精內敗也，去桂，加山茱萸、山藥、澤瀉；不應，兼用六味丸。愈便則愈痛，愈痛則愈便，精復竭也，去桂，煎送六味丸。食少體倦，口乾飲熱，小便黃短，脾肺虛熱也，去桂，加五味、山茱萸；不應，兼用六味丸。勞役而小便黃，元氣下陷也，加升麻、柴胡。午後小便黃短，腎虛熱也，去桂，加升麻、柴胡；不應，煎送六味丸。口燥作渴，小便頻數，腎水虧也，去桂，加五味、麥冬、山萸、山藥。食少，體倦，作渴，胃氣虛也，加麥冬、五味，去桂。體倦、頭痛，或眩暈，中氣虛也，加升麻、柴胡；不應，暫用補中益氣湯加蔓荊子。日晡頭痛或眩暈，陰血虛也，加柴胡、半夏，兼用六味丸。夢泄遺精，頭眩頭痛，或痰喘氣促，腎虛不能納氣也，兼用六味丸；如不應，是虛寒也，用八味丸。面目赤色，煩熱作渴，脈大而虛，血脫煩躁也，倍耆、歸，去桂。身熱惡衣，欲投於水，脈沉微細，氣脫髮躁也，加熟附子；不應，用回陽救急湯。多思不寐，體痛盜汗，脾血虛也，去桂，加茯神、遠志、酸棗仁、圓眼肉；不應、暫用歸脾湯。寢寐汗出，腎氣虛也，去桂，加五味，煎送六味丸。飲食時出汗，胃氣虛也，加五味、麥冬，去桂。睡後覺飽，出盜汗，宿食也，加半夏，陳皮。胸滿多痰，脾氣虛也，去桂，加桔梗、半夏；不應，六君子湯加桔梗、枳殼。晡熱多痰，脾血虛也、去桂、加陳皮、半夏。咳嗽葉痰，腎虧津液上泛也，加山萸、山藥；不應，佐以腎氣丸。忿怒胸痞，肝氣滯也，去桂，加桔梗、山梔；不應，暫用補中益氣湯加桔梗、枳殼。倦怠胸痞，中氣虛也，倍白朮，加陳皮、半夏，柴胡。口苦，寒熱往來，肝火虛也，去桂，加柴胡、陳皮。因怒，寒熱往來，肝火血虛也，去桂，加柴胡、黃芩；不應，再加炒山梔，炒棗仁，酒炒黑龍膽草。體倦，寒熱往來，肝脾氣滯也，加柴胡、陳皮。內熱晡熱，或寒熱往來，陰血虛也，去桂，加柴胡、牡丹皮、陳皮。畏寒，或寒熱往來，胃氣虛也，用桂枝、柴胡。脅痛、痞滿，或寒熱往來，肝氣滯也，去桂，加青皮、木香、柴胡。婦人勞役、恚怒，或經行發熱、譫語，夜間熱甚，此邪在血分也，去桂，加生地、丹皮、柴胡；不應，只用四物湯。</p>
<p>誤服克伐之劑，或膿血大泄，或因吐瀉，或誤入房，或勞損元氣，或夢遺泄精，或外邪感觸，以致發熱頭痛，小便淋澀，或滑數便血，目赤煩喘，氣短頭暈，體倦熱渴，意欲投水，身熱惡衣，揚手擲足，腰背反張，此陽氣脫陷之假熱證也。</p>
<p>畏寒頭痛，咳逆嘔吐，耳聵目矇，小便自遺，瀉痢腸鳴，裡急腹痛，陰莖短縮，牙齒浮痛，肢體麻痹，或厥冷身痛，或咬牙囓唇，此陽氣脫陷之真寒證也。</p>
<p>以上假熱真寒勿論其脈，勿論其症，若見一二，急加附子溫補之，庶有復生之理。種種加減法，皆為虛弱者說，倘人壯氣實，瘡頭小毒熱輕，飲食如常，二便調勻，身輕體健者，竟以四妙湯加減與之，亦無不效也。《經》曰：「以小治小者功小」。其此之謂乎？</p>
<p>托裡溫中湯　治潰後元氣虛寒，或過服克伐，以致胃氣脫陷，吐瀉腹痛，神思昏憒。急須溫補，緩則不治。</p>
<p>附子（炮去皮臍）　羌活　乾薑　甘草（炙）　丁香　沉香　益智仁　木香　茴香　陳皮　生薑水二盅，煎服。</p>
<p>金匱腎氣丸　命門火衰，以致脾土虛寒，不能消潰收斂，或飲食少思不化，臍腹痛，夜尿多，口乾喜熱，虛痰泛上，此方主之。</p>
<p>熟地（自制者佳，八兩）　山萸肉（酒淨，五兩）　山藥（蒸，人乳拌蒸尤妙）　白茯苓　牡丹皮（各四兩）　澤瀉（炒，三兩）　（以上六味名六味地黃丸，專補腎水，滋陰降火）　附子（一枚，重一兩二錢者佳，先用甘草防風煎湯，煮三四滾。去皮臍切片，再用童便煮一日，取起曬乾）　厚肉桂（去粗皮，二兩）　（以上八味名八味地黃丸，兼補命門相火，去陰寒壯陽道；去附子加五味子二兩，名加減八味丸，生津止渴，引火歸原，虛而微寒者用之）　牛膝肉（酒淨，二兩）　車前子（炒，二兩。）</p>
<p>上為末，煉白蜜為丸，丸如梧桐子大，每服四錢，空心鹽湯送下。以上十味名腎氣丸，引火歸原，回陽返本之妙劑也。腎水虛，上泛為痰，脾虛不能攝涎而為痰，非此不效。</p>

<h2>瘡瘍外治方法</h2>
<p>白降丹　治癰疽發背，一切無名腫毒，用少許（瘡大者用五六釐，瘡小者用一二釐）。水調敷瘡頭上。初起者，立刻起泡消散；成膿者，即潰，腐肉即脫。撥毒消腫，誠奪命之靈丹也。</p>
<p>水銀（一兩）　硃砂　雄黃（各三錢）　硼砂（五錢）　食鹽　白礬　火硝　皂礬（各二兩五錢）</p>
<p>先將雄、朱，硼三味研細，入鹽、礬、硝、皂、水銀共研勻，以水銀不見星為度。先將羊城罐一個，放微炭火上，徐徐超藥入罐化盡，微火逼極干，取起（如火大太乾則水走，如不幹則藥倒下無用，其難處在此），再用一羊城罐合上，以綿紙截半寸闊，將罐子泥、草鞋灰、光粉三樣研細，以鹽滴咸汁調極濕，一層泥一層紙，糊合口四五重及糊有藥罐上二三重。地下挖一小潭，用飯碗盛水放潭底，將無藥罐放水碗內，以瓦埃潭口，四邊齊地，恐炭火落碗內也。有藥罐上，以生炭火蓋之，不可有空處，約三炷香，去火冷定開看，約有一兩外藥矣。煉時罐上如有綠煙起，急用筆蘸，罐子鹽泥固之。</p>
<p>圍藥神應丹　治血氣不和，壅遏為瘡，高腫赤痛，兼痰兼郁兼濕兼寒者並治。</p>
<p>用小雄鯽魚七個，鮮山藥四兩，大蔥頭連須二十一個，共搗爛，用千年陳石灰末半斤，南星、半夏、白及、赤芍末各一兩，和勻陰乾，再碾為細末。臨用之蜜調敷四遍，外用綿子掩之。</p>
<p>神燈照法　治癰疽發背初起，七日前後，未成者自消，已成者自潰，不起發者即起，發不腐潰者即腐潰，誠良法也。</p>
<p>雄黃　硃砂　血竭　沒藥（各二錢）　麝香（四分）</p>
<p>上五味，研為細末。每用三分，綿紙裹藥為捻，長約尺余，以真麻油潤透，點火，離瘡半寸許自外而內，周圍徐徐照之。火頭向上，藥氣內入，瘡毒隨火解散，自不內侵臟腑。初用三條，漸加至四五條，瘡自漸愈。照後隨用敷藥，如大膿已出，不必敷也，只用膏藥蓋之。</p>
<p>敷藥方　用車前子、豨薟草，五龍草、金銀花各等分。鮮者搗爛，加陳米粉兩許，飛鹽末二三分，共打為稠糊遍敷瘡上，中留一頂，以膏蓋貼，避風。如冬月無鮮草、預採陰乾為末，醋調敷亦妙。倘草藥不便，以金黃散代之。</p>
<p>金黃散　治諸般癰疽疔腫，跌僕損傷，大頭時毒，濕痰流注，漆瘡火丹，風熱天疱，肌肉赤腫，乾溼腳氣，婦人乳癰，小兒丹毒。</p>
<p>天花粉（一斤）　大黃　黃柏　薑黃（各半斤）　白芷（五兩）　厚朴　陳皮　甘草　蒼朮　天南星（各三兩二錢）</p>
<p>上切細曬乾，磨為極細末，磁壇收貯，勿令泄氣。凡紅腫發熱未成膿者，及夏天大令時，俱用茶湯同蜜調敷。如微熱微腫，及大瘡已成欲作膿者，俱用蔥湯同蜜調敷。如漫腫無頭，皮色不變，濕痰流毒，附骨癰疽，鶴膝風等症，俱用蔥酒煎調。如風熱惡毒，皮膚亢熱，紅色光亮，形狀遊走不定者，俱有蜜水調敷。如天疱火丹、赤遊丹、黃水漆瘡、惡血攻注等症，俱用大藍葉搗汁調敷，加蜜亦可。湯潑火烘，皮膚破爛，麻油調敷。</p>
<p>豬蹄湯洗法　治癰疽諸毒，已潰流膿，瘡勢浩大，此湯洗之。消毒氣，去惡肉，回死肌，潤瘡口，散風消毒，腐盡則已。</p>
<p>羌活　甘草　赤芍　黃芩　白芷　當歸　蜂房（各等分）</p>
<p>為粗末，看瘡大小用藥。先將豶豬前蹄一隻，用白水五碗，煮蹄軟為度；將汁濾清，吹去汁上油花，用藥末一兩入蹄汁內，微火煎汁沸，再用絹濾去渣；候湯半溫，再用方盤靠身瘡下放定，隨以軟絹淋湯瘡上，併入孔內輕手捺盡內膿，庶敗腐宿膿隨湯而下，以淨為度；再以軟帛疊成七八重，勿令大幹，帶湯覆上瘡上，以手輕盈旋按片時，帛冷再換，如此洗五六次，自然痛減毒消，洗時避風及人口氣。</p>
<p>鐵桶膏　治發背大瘡，將潰已潰，根腳走散，不收束者用之。</p>
<p>五倍（微炒，一兩）　銅綠　白及　明礬（各四錢）　膽礬（三錢）　輕粉　鬱金（各二錢，如無薑黃代之）　麝香（三分）</p>
<p>為極細末。用陳米醋一碗，銅勺內慢火熬至一小杯，候起金色黃泡為度；待溫用藥末一錢攪入膏內，每用燉溫，用新筆塗膏，瘡根上以綿紙掩之。其瘡根漸收漸皺為妙。</p>
<p>太乙膏　治一切惡瘡，跌僕損傷，濕痰流毒，風濕疼痛，及內傷攻刺作痛，腰膝痠軟無力，五損內癰，七傷外症，俱貼患處。又男子遺精，女子白帶，俱貼臍下。臟毒腸癰，亦可丸服。</p>
<p>肉桂　白芷　當歸　元參　赤芍　生地　大黃　土木鱉（各二兩）　槐枝　柳枝（各百寸）　血餘（一兩）　乳香（五錢）　沒藥（三錢）　東丹（四十兩）　輕粉（四錢）　真阿魏（三錢）</p>
<p>上十味，並槐柳枝用真麻油稱足五斤，將藥浸入油內，春五夏三秋七冬十，候日數已畢，入潔淨大鍋內，慢火熬至藥枯浮起為度；住火片時，用布袋濾去藥渣，將油再稱記數；將鍋揩極淨，復用細絹將油又濾入鍋內，將血餘投下，慢火熬至血餘浮起，以柳棒挑看，似膏溶化之象，方算熬熟。凡油淨一斤將飛過黃丹六兩五錢，徐徐投下，火加大些，若夏秋熱時，每油一斤加丹五錢，不住手攪，候鍋內先發青煙，後至白煙旋起，氣味香馥，其膏已成，即便住火，將膏滴入水中，軟硬得中為度，若太硬加熟油，太軟加炒丹，每各小許，務使老嫩得所；候煙盡離火，將阿魏切成薄片散於膏面上化盡，次下乳沒輕粉末，攪勻，傾入水內，以柳棍摟成一塊，再換冷水浸片時，乘溫每膏半斤，扯撥百轉成塊，又換冷水投浸；隨用時取一塊，銅勺內復化，隨便攤貼。</p>
<p>紅升丹　治一切瘡瘍，潰後撥毒，去腐生肌長肉。瘡口堅硬，肉黯紫黑，用丹少許，雞翎掃上，立刻紅活。瘍醫若無白升二丹，決難立刻取效。</p>
<p>水銀（一兩）　硃砂（五錢）　雄黃（五錢）　皂礬（六錢）　白礬（一兩）　火硝（四兩）</p>
<p>先將二礬硝研碎，入大銅勺內加火，酒一小杯，燉化，一干即起，研細；另將水、朱、雄研極細，水不見星，再用硝礬末研勻；先將羊城罐用紙筋泥溏一指厚，陰乾，常輕輕撲之，不使生裂溏泥，罐子泥亦可用，如有裂，以罐子泥補之，極干，再曬無裂，方可入前藥在內；罐口以鐵油盞蓋定，加鐵梁盞，上下用鐵盻鐵絲紮緊，用綿紙捻條，蘸蜜塞罐口縫間，外用熟石膏細末，醋調封固，盞上加炭火二塊，使盞熱罐口封固易干也。用大釘三根，釘地下，將罐子放釘上，罐底下置堅大炭火一塊，外砌百眼爐；升三炷香，第一炷香用底火（如火大則水先飛上），二炷香用大半罐火，筆蘸水擦盞，第三炷香，火平罐口，用扇煽，頻頻擦盞，不可令乾，干則水先飛上；三香完，去火冷定開看方氣足，盞上約有六七錢，刮下研極細末，磁罐盛用。以鹽滴滷調罐子泥極濕，將鐵絲系筆頭在管上，如罐上有綠煙起，即水走也，急用筆蘸罐子泥固之。</p>
<p>桃紅散　定痛生肌長肉。</p>
<p>用輕粉、赤石脂（煅）、石膏（煨熟）各三錢，鉛粉二錢，瓜兒血竭一錢，冰片五分，研極細末，磁瓶收貯，用少許掃瘡上，即愈。</p>
<p>八寶丹　毒腐已盡，新肉生遲。此方敷上立效。</p>
<p>乳香（去油）　沒藥（去油）　血竭　輕粉（各二錢）　兒茶　龍骨（各一錢）　冰片（五分）　鉛粉（一錢）</p>
<p>為極細末。以細紗縛筆套上，藥入筆套中，篩入瘡內，外用膏貼之。</p>
<p>太素膏　凡瘡久不收口，是元氣虛極，急投大補湯內托之，外用輕粉三錢，冰片五分，為細末，用豬脊髓調勻，攤絹帛上，蓋貼剋日取效。虛甚者，加胎骨灰五分，或天靈蓋灰五分。</p>

<h2>補遺神效方</h2>
<p><u>神化丹</u>　治癰疽疔毒，一切無名癰腫初起，服之立消。雙解表裡，疏通經絡，以毒攻毒，削堅導滯。一名醉消散，真神方也。</p>
<p>乳香（去油）　沒藥（去油，各二錢）　檳榔　黑醜（頭末）　母丁香　山稜（醋炒）　蓬朮（醋炒）　巴豆　荊芥　桔梗　大黃　赤芍　川芎　草烏　熟地　何首烏　五靈脂　桂枝　當歸　小茴　白蔻（去殼）　斑蝥　連翹　硃砂　全蠍（去足）　雄黃　杏仁（炒）　麻黃（各三錢）　穿山甲（三錢）　麝香（五分）　甘草（三錢）　蜈蚣（大者，去拑，一條）</p>
<p>共有三十二味，各為極細末，稱准和勻，水滴為丸，丸如卜子大，硃砂為衣。每服三分，煮酒送下，盡醉為度，被蓋出汗。孕婦忌服。</p>
<p><u>神效千槌膏</u>　治瘡瘍疔毒初起，貼之即消，及治瘰癧連根拔出，小兒蟮攻頭，大小臁瘡，久不收口用之。</p>
<p>白嫩松香（抹淨，四兩）　蓖麻子仁（去殼淨，七錢）　土木鱉（去殼，五個）　杏仁（去皮，一錢）　銅綠（研細，一錢）　巴豆肉（五粒）　乳香　沒藥（各二錢）</p>
<p>上合一處，石臼內搗二千餘下，即成膏矣。取起浸清水中，用時隨瘡大小，用手捻成薄片貼瘡上，用絹蓋之。</p>
<p><u>白玉膏</u>　治久遠臁瘡神效。</p>
<p>乳香　沒藥（各五錢）　輕粉（四錢）　密陀僧（二兩）　象皮（五錢）　鉛粉（二兩）　黃蠟（二兩）　白蠟（五錢）</p>
<p>以上除蠟，俱為極細末。先用真桐油一斤放鍋內，火上滾透，去沫油清，先入陀僧末，攪勻取起；入二蠟熔盡，攪勻，待油稍溫，方入細藥，攪三百餘遍，以大綿紙攤上，陰乾。隨瘡大小圓長剪貼，初貼時瘡中毒水流出，膏藥變黑，再換新者貼之。</p>

<h2>疔瘡</h2>
<p>瘡小而禍速者，莫甚於疔瘡。古人分三十餘種，然皆不外臟腑所積之毒也。元化、實功俱以五色屬五臟，其毒多生頭面四肢，形如粟米、黑豆，或發黃泡，中或紫黑，按之如疔在內，先癢後痛，先寒後熱，四肢沉重，心悸眼花，是其候也。</p>
<p>瘡在項以上者，三陽受毒，先用披針刺入瘡心四五分，挑斷疔根，令出惡血，隨用回疔丹插入孔內，膏藥蓋之，令其自腐。</p>
<p>項以下者，三陰受毒，即當隔蒜灸，灸之不痛，亦須針刺，插藥方效，隨後用飛龍奪命丹、神化丹、萬靈丹發汗疏通。如兼見表裡證候，照前方中用藥，庶無誤也。</p>
<p><u>飛龍奪命丹</u>　專治疔瘡及癰毒發背腦髮乳癰，一切無頭腫毒惡瘡，及有頭不知痛癢者，已成未成，服之神效。</p>
<p>蟾酥（老酒化）　雄黃（各三錢）　乳香　沒藥　銅綠（各二錢）　膽礬　硃砂　血竭　寒水石（各一錢）　輕粉　冰片（另研）　麝香（當門子，各五分）　蜈蚣（酒浸炙黃，去頭足，一條）　蝸牛（二十個）</p>
<p>上俱為極細末，用蝸牛連殼研如泥，少加飛羅面和藥為丸，如綠豆大。每服三丸，用蔥白三個，令病人嚼爛吐於男左女右手中，將丸藥放在內，熱好酒送下，被蓋如人行五六里，出汗為效，無汗以熱酒助之，重者再進一服。病在上食後服，病在下食前服，忌冰水、瓜茄、油膩、豬、雞、魚、面及一切發物。</p>
<p><u>走馬回疔丹</u>　治疔瘡初起，針破用此一粒，插入孔內，膏蓋之，次後退山膿血、疔根為效。</p>
<p>蟾酥（酒化）　硇砂　輕粉　白丁香（各一錢）　金頂砒（五分）　蜈蚣（炙，一條）　雄黃　硃砂（各二錢）　乳香（六分）　麝香（五分）</p>
<p>共為細末，糊成麥子大插瘡內。</p>
<p>一方內消疔毒，用甘菊連葉根搗汁一碗，用酒送下，垂危者入口即活。</p>
<p>一用雄黃一錢為末，爛烏梅肉三枚，蜒蝣二條，共搗爛塗疔上，疔即拔出。</p>
<p>一用鰟皮魚一個，搗爛塗上，疔毒自出。</p>
<p>白降丹、千槌膏拔疔毒甚驗。</p>
<p>凡瘡毒走散，頭面耳項俱腫，煩躁脈細，痰動喘急，走黃過心，自汗者，死。</p>

<h2>紅絲疔</h2>
<p>手足間有黃疱，即起紅絲一條，走入心腹，令人悶亂不救，皆因大喜大怒，氣血逆行所致。急用針於紅絲所到之處，刺之出血，再嚼浮萍草相敷之，立愈。</p>

<h2>瘰癧</h2>
<p>瘰癧之名，因形而起，累累貫珠（連接三五枚），曰瘰癧，形長如蛤曰馬刀，蟠蛇癧則繞項起核，瓜藤癧則延及胸腋，種種癧名，不可勝述。或因風寒厲毒，或因厚味熱結，或因汗液蟲殘，或因憂愁鬱結，或因痰凝氣滯，病原不一。治要宜分暴久：如病人耳項胸腋，驟或腫核，色紅微熱，寒熱頭痛，此風寒暑熱之暴病也，易於消散。宜荊防敗毒散加貝母、夏枯草；不應，再加軟堅開鬱之品。如病人累累如貫珠，先小漸大，不作寒熱，日久漸痛，堅硬如棋子，大小如李梅，繞項延腋，此食毒鬱結之久病也，最難消散。宜潰堅湯、桃蠍散之類。若癧久而失治，身體瘦羸，時生寒熱，勞怒則痛甚，飲食俱減，男子骨蒸，女子經閉，已成壞症。若專攻其癧，速其斃也，理宜調理脾胃，保養氣血，使根本既固，然後再理其瘡，庶有可生之機也。</p>
<p><u>潰堅湯</u>　治馬刀結核硬如石，在耳下肩上，缺盆腋下。此症俱從手足少陽經起，若失而不治，不守禁忌，漸延至陽明，頰下頰車俱到，已潰未潰，皆可服之。癭瘤皆治。</p>
<p>昆布（冷水洗）　海藻（炒）　黃柏（酒炒）　知母（酒炒）　天花粉　桔梗（各五錢）　膽草（酒炒，四錢）　三稜（酒炒）　莪朮（酒炒）　連翹　黃芩（酒炒）　乾葛　白芍（酒炒）　黃連（各二錢）　甘草（炙，五錢）　升麻　柴胡　歸尾（各五錢）</p>
<p>上銼，每一兩，水二盞，先浸半日，煎至一盞，去渣。食後臥定，伸足在高處，頭微低，每噙一口，作十次嚥下，服畢，安臥片時。切不可頓服，有甘藻二種相反，恐致吐也。另揀半料為蜜丸，丸如綠豆大，每服百丸，臨臥服。此方人壯氣實者宜之，不足者宜滋陰散堅湯，潰後宜益氣養榮湯。</p>
<p><u>滋陰潰堅湯</u>　治憂抑所傷，遂生瘰癧，氣血不足，形體瘦弱，潮熱咳嗽，堅硬腫痛，不分新久，未潰者並效。</p>
<p>川芎　當歸　白芍　熟地　陳皮　白苓　桔梗　白朮　香附（各一錢）　甘草　海粉　貝母　人參　昆布（各五分）　升麻　紅花（各三分）</p>
<p>姜三片，棗二枚，水煎，食遠服。身熱加柴胡、黃芩；自汗盜汗去升麻，倍參耆；飲食無味，加藿香、砂仁；食而不化，加山楂、麥芽；胸膈痞悶，加澤瀉、木香；咳嗽痰氣不清，加杏仁、麥冬；口乾作渴，加知母、五味；睡臥不寧，加黃柏、遠志、棗仁；驚悸健忘，加茯神、石菖蒲；有汗惡風，加薄荷、半夏；無汗惡寒，加蒼朮、藿香；女人經事不調，加延胡、丹皮；腹脹不寬，加厚朴、大腹皮。</p>
<p><u>益氣養榮湯</u>　治抑鬱勞傷，思慮太過，心神俱弊，以致四肢頸項筋縮，結成累累如貫珠，或硬或軟，或赤或白，或痛或不痛，日晡發熱，及潰而不斂者，效。</p>
<p>人參　茯苓　陳皮　白芍　貝母　香附　當歸　川芎　黃耆　熟地（各一錢）　甘草　桔梗（各五分）　白朮（二錢）　生薑（三片）　大棗（二枚）</p>
<p>水煎服。胸膈痞悶，加枳殼、木香，飲食不甘，暫加厚朴、蒼朮；往來寒熱，加柴胡、地骨皮；膿潰作渴，倍參耆歸術；膿多或清，倍當歸、川芎；脅下痛痞，加青皮，木香；肌肉生遲，加白蘞、肉桂；痰多，加半夏、橘紅；口乾，加麥冬、五味；發熱，加柴胡、黃芩；渴不止，加知母、赤小豆；膿不止，倍人參、黃耆、當歸；潰後反痛，加熟附子、沉香；虛煩不睡，倍人參、熟地、遠志、棗仁。</p>
<p>示吉曰；瘰癧之作，七情六慾，痰飲鬱熱，積久而成，實非一朝一夕之故也。故以上三方，以養榮益氣為主，而佐以治癧之品，蓋恐榮衛一衰，變證蜂起，雖欲治癧而不可得矣。若病初起，人壯氣實，後方亦可選用。</p>
<p><u>桃蠍散</u>　治憂思鬱結，痰留氣滯，乃生瘰癧。</p>
<p>用大全蠍二十一枚，核桃二十一個，核桃劈開去肉，入全蠍在內，紫緊火內煅存性，各用一枚為末，臨臥陳酒送下。</p>
<p><u>孫真人方</u>　治瘰癧初起，用壁虎裹泥中，煅存性，去泥為末。臨臥陳酒送下，並治瘰癧潰爛不收口。</p>
<p><u>外治法</u>　一用千槌膏貼，欲速用白降丹點撥。一用火針法：其法用做鞋底大針二條，將竹筋頭劈開，以針雙夾縫內，相離一分許，用線系定；先用桐油一盞，用燈草六七根，油內排勻點著，將針燒紅；用手指將核捏起，用針當頂刺入四五分，核大者再針數孔亦妙。核內或痰或血，隨即流出，候盡以膏蓋之，次日針孔漸腐。若堅硬者，以白降丹厚麵糊打成條，曬乾插入針孔，內以紙糊二重封固，其核發腫作痛腐出。內服益氣養榮湯調理，切戒勞動、氣惱、房事，煎炒海腥，一切發物。</p>

<h2>下疳瘡</h2>
<p>小便腫痛生瘡，名曰下疳。濕熱下注者輕，淫火毒發者重，小便自利，不紅不腫。只用二靈丹、珍珠散敷之自愈。如小水不利，莖中疼痛，紅腫流膿，大便亦硬，內服八正散，大瀉其濕熱（方見二便閉）。若大便自利，脈虛人弱者，用清心蓮子飲（方見五淋）。若小便淋漓，漸爛漸開，色紫無膿，疼如針刺者，難治也。</p>
<p><u>二靈丹</u>　治下疳初起流膿。用兒茶一錢，研極細，去粗渣，再入冰片三分研勻。瘡上先用冷茶或甘草湯洗淨，拭極干，用雞翎將藥掃上，即愈。</p>
<p><u>珍珠散</u>　治下疳皮損腐爛，痛極難忍，及諸瘡新肉已滿，不能生皮。又治湯潑火燒，皮損肉爛，疼痛不止。</p>
<p>新白珍珠（入豆腐內煮數滾，研極細末，無聲方用，一錢）　花青（即上好青黛，五分）　真輕粉（一兩）</p>
<p>三味共研千轉，細如飛面，磁瓶收貯。初起搽之即愈；若腐爛疼痛，甘草湯洗淨，豬脊髓調搽。婦人陰蝕瘡，或新嫁內傷痛甚者，搽之極效。</p>

<h2>魚口便毒</h2>
<p>兩胯合縫之間，紅腫疼痛，左為便毒，右為魚口。得之奔走，勞役濕熱下注者少；得之入房忍精淫毒內攻者多。故其毒從便而入，亦當從便而出。初起宜通水丹逐之，不應用山甲內消散，潰後用四妙湯托裡，其外治法亦照尋常膏散可也。若其毒不因入房，只因奔走勞役而得者，即用四妙湯補而消之，甚驗（方見前）。</p>
<p><u>通水丹</u>　治下部諸瘡初起，魚口便毒，橫痃腹癰，人壯氣實，小便淋瀝者，效。</p>
<p>用芫花不拘多少，揀淨曬極干，研為極細末，磁瓶收貯。每用五分，先將大棗二三枚去核夾藥在內，空心嚼下，冷水過口。</p>
<p>一方先用雞蛋一枚入瓦罐煮二三滾，取起，蛋上用銀簪打孔三四十，再入罐中，復下芫花一錢，同煮一二十滾，去藥食蛋，名綠鳳散。並治瘰癧痰核，初起良驗。</p>
<p><u>山甲內消散</u>　治魚口便毒，騎馬癰，橫痃等症，初起未成膿者。</p>
<p>當歸尾　甘草節　大黃（各三錢）　殭蠶　黑醜（打碎，各一錢）　土木鱉（去殼，三個）　穿山甲（炒，三大片）</p>
<p>水、酒各一碗，煎八分，空心服，渣再煎服。大便行三四次，吃淡粥補住，避風為妙。</p>

<h2>楊梅瘡</h2>
<p>瘡形如楊梅，或上或下，綿綿不絕，皆因入房不淨，淫火鬱結之毒也。瘡毒所觸，氣化傳染，先入脾肺。其瘡先見於上部，皮膚作癢，筋骨不疼，其形小而且干，此症為輕，治宜發散。若淫女媾精，毒氣入腎，流於肝，先發下疳，次生魚口，漸至筋骨疼痛，下部生瘡，漸至遍身，形大且硬，小便淋赤，此症最重。因其毒入骨髓，外達皮毛，若非汗下兼行，將何以洗濯其臟腑乎？然須察其虛實表裡，如瘡上身為多，皮膚作癢，筋骨不疼，宜汗之，用羊肉發藥，或用萬靈丹；如瘡下身為多，骨節痠疼，小便赤色，大便亦硬，宜下之，用精肉茯苓湯。此二者治人壯氣盛，初起邪實者之法也。若瘡發已久，血氣已虛，毒猶未退，宜解毒托散之，用胰子湯，虛甚者用仙遺糧湯。總之，此症宜發不宜遏，貴在除根，莫求速愈，得其旨耳。</p>
<p><u>羊肉發藥</u>　治楊梅瘡初起，皮膚燥癢，上部為多。</p>
<p>威靈仙（一兩）　蟬退　川芎　當歸（各一錢）　麻黃（春用七錢，秋用九錢，夏用五錢，冬用一兩二錢）</p>
<p>先用羊肉一斤，水十碗，煎七碗；去羊肉入前藥於汁內，煎至三碗，去渣；一日內早午晚分三次服完，用羊肉好酒過口吃盡，被蓋取汗，或吐或瀉三四次，以粥補住，內毒自解，外毒自發。忌牛、狗、鵝、雞、火酒、茶、醋等物。每早食仙棗三枚。如病人不能飲酒，或虛極者，服胰子湯。</p>
<p><u>仙棗方</u>　好大棗二十一枚，去核入韶粉三分，逐個用線紮好，放小砂罐內，略放水煮熟，露一宿，空心吃三個，冷茶下。</p>
<p><u>豬肉茯苓湯</u>　治瘡毒下身先見；遂及遍身，骨節痠疼，二便澀滯。</p>
<p>牛膝肉　蛤粉　當歸　蒼耳　角刺　紅花　金銀花　花粉　甘草（各二錢）　蟬退（二十個）　山甲（土炒為末，二十一片）　土茯苓（洗淨，木槌打碎，四兩）　大黃（大便結者用一兩，如常者用五錢，自利者不用）　豬精肉（四兩）</p>
<p>用生白酒三大碗，煎至碗半，空心服。豬肉過口，大便去三四次，以粥補住。</p>
<p><u>胰子湯</u>　治瘡毒，人虛氣弱，不敢汗下，用此解毒托散。</p>
<p>黃連　胡黃連　川芎　牛膝　當歸（各錢半）　防風　金銀花　米仁　木通（各一錢）　甘草（六分）　肥皂子（去黑皮打碎，七粒）　殭蠶（炒研碎，七條）　土茯苓（白米泔浸一二時，打豆大，勿犯鐵器，井花水洗淨，二斤）</p>
<p>陳酒河水各二碗，煎二碗，入前藥並胰子一隻（去油淨）在內，同煎一碗，空心服取汗。忌物如前，虛弱甚者加人參。</p>
<p><u>仙遺糧方</u>　治楊梅瘡初起，筋骨疼痛，數月延綿不已，並治楊梅風毒，誤服輕粉，癱瘓骨疼，不能動履。</p>
<p>川芎　當歸　防風　米仁　木瓜　木通　金銀花　白蘚皮　蒼朮　威靈仙（各一錢）　甘草（五分）　皂莢子（切片微炒，五個）　仙遺糧（即土茯苓，木槌打碎，二兩）　人參（瘡久氣虛者加入）</p>
<p>水二碗，煎八分，看病上下，食前後服。腿腳之下，加牛膝一錢。病淺者，一月可退；病深者，百日可痊。此瘡欲發，先發下疳，預服此方，能免發瘡也。忌食如前。</p>
<p><u>外治法一用銅綠、膽礬各五錢，輕粉、熟石膏各一兩，共研極細末，磁罐收貯。濕瘡乾摻；干瘡，公豬膽汁調點，一日二次，自愈。一用輕粉三錢，冰片五分，杏仁四十九粒（泡去皮尖），去油取霜研極細，和輕粉、冰片再研勻，豬脊髓調點。</u></p>
<p>若瘡一二枚，既大且硬，須先用白降丹少許，拔腐毒氣，後用上藥收口。</p>
<p><u>洗瘡方</u>　用黃柏、黃芩、黃連、白及各五錢，用椒三錢，黃古五錢，食鹽少許，煎湯洗之。一用上方，入好醋下冬青葉三四十葉同煎，取葉貼瘡上，渣煎湯洗。一方用土菖蒲一味，煎湯洗瘡，即得收口。</p>

<h2>結毒</h2>
<p>結毒者，瘡毒方熾，未經發散，忽被藥火之熏蒸，或因輕粉之內拔，或經點藥之收斂，以致毒沉骨髓，積久外攻。其始也，先從筋骨疼痛，漸漸腫起，發無定處，故有鼻崩唇缺，咽塞喉疼，手足拘攣等症。治法：初起者仙遺糧湯、胰子湯；經年累月，毒串筋骨，用五寶丹、丹素丹、紫金丹，選用頭痛欲破，吹鼻碧雲散。</p>
<p><u>五寶丹</u>　治結毒，筋骨疼痛，口鼻腐爛，諸藥不效者。</p>
<p>滴乳石（如乳頭下垂，碾之易碎，明如水晶者，化二錢）　琥珀（紅色者佳）　硃砂　冰片　珍珠（新白者佳，各二錢）</p>
<p>五味各碾極細，秤准共合一處，再碾數百轉，磁罐封貯，每用藥末二錢，加飛羅面八錢，再碾和勻。</p>
<p>每日用土茯苓一斤洗極淨，置石臼內木槌碎為骰子大，用水十一碗，煎至七碗，去渣，再用大竹筒一個，絹繃一頭，將藥五分置竹筒中。細節汁內隨手攪勻，一日吃完，看病上下，食前後服，每日如此。重者四十服，輕者一二十服，即愈。</p>
<p>一方加肥皂核一個，同茯苓煎。如毒結鼻上加辛夷三錢，同茯苓煎。若毒結最重，鼻舌腐爛，加牛黃、胎骨，即能暗補，其功最大。忌食火酒、豬頭、糟物、海味、茶、醋、薑、椒、蒜、牛、羊、雞、鵝、豆腐、麵筋、鮮魚，不忌者，豬肉、肝、肺、腰子、鴨。</p>
<p><u>丹素丹</u>　治遠年結毒如神。</p>
<p>透明硃砂（大塊者佳，碾細，水飛九次，一兩）　桂府滑石（極白者佳，碾細，水飛九次，二兩）</p>
<p>各曬乾，每用硃砂三錢，滑石七錢，碾極細，分三十服。每服用土茯苓一斤，洗淨，木槌打碎，先用半斤鋪平砂罐內，做一小窩，將大者一個挖一小孔，入藥一服於孔內，在放半斤在上，用水六碗，以筯刻痕記定，再加水六碗，煎至六碗水痕，取起濾清，渣再加水六碗，煎三碗，先後共九碗，一日內不拘時溫服，不可間斷，間一日要補三日，服完三十服，終身不發。忌食如前，火酒等物。</p>
<p><u>紫金丹</u>　治遠年近日楊梅結毒，筋骨疼痛，日久腐爛，臭敗不堪，或咽喉唇鼻破壞，諸藥不效者良。</p>
<p>龜板（放炭火上炙焦，用白酒漿筆蘸塗上，反復炙塗三次，以焦黃為末，三兩）　透明硃砂（末）　石決明（九孔大者佳，煅紅童便內漬一次，為末，各六錢）</p>
<p>共再研極細，爛米飲為丸麻子大。每服一錢，量病上下，食前後服。筋骨疼痛，酒下；腐爛者，土茯苓湯下；至重者，四十服而愈。</p>
<p><u>碧雲散</u>　結毒入於巔頂，以致頭痛眼痛如破者，吹之。</p>
<p>鵝見不食草（一兩）　川芎（一兩）　青黛（一錢）</p>
<p>共為極細末，患者口噙涼水，以蘆管吹藥，疼之左右鼻中，取嚏為效。</p>
<p><u>外治法</u>　結毒瘡色紫黑者，用白降丹少許，掃上拔去惡毒；俟瘡紅活，用紅升丹掃上，俱用太乙膏蓋貼；俟肉將平，用太素膏收口。</p>

<h2>痔</h2>
<p>古人因形定名，分為九痔（牛奶、雞心、蓮花、雞肝、翻花、蜂窩、穿腸、鼠奶、外痔），然不外醉飽入房，厚味發熱，負重致遠，以致濕熱風燥流注肛門為腫為瘡也。治法以涼血為主（用槐角、槐花、生地），佐以和血生血（用川芎、當歸、桃仁），行氣寬腸（用枳殼），清熱（芩、連、山梔）行濕（黃柏、防己、澤瀉），潤燥（麻仁、大黃）疏風（秦艽、荊芥），下陷者升之（防風、升麻），氣弱者補之（人參、黃耆），氣不順者和之（木香、檳榔）。其外治法，須分內外。痔生肛門之外，痛甚者清之、洗之，頭大根小者線結之，頭大根大者枯之；痔生於肛門之內，有喚痔等法，次序而行，庶獲效也。</p>
<p><u>良方治痔主方</u>　諸痔初發，服一二貼即愈。</p>
<p>當歸　生地　枳殼　連翹　槐角（黑牛膽制，五味為上多用）　升麻　黃芩　黃柏　黃連　陳皮　荊芥穗（六味為中稍減）　防風　地榆（為下少用）</p>
<p>上芩連柏冬月用五分，夏用一錢五分，春秋用七分，水二盅煎，空心服。大便燥結加酒蒸大黃三錢，炒麻仁末錢半。</p>
<p><u>提肛散</u>　治久痔氣虛，肛門下墜，及脫肛便血，脾胃虛弱等證。</p>
<p>川芎　歸身　白朮　人參　黃耆　陳皮　甘草（各一錢）　升麻　柴胡　條芩　黃連　白芷（各五分）</p>
<p>水二盅，煎八分。食遠服，渣再煎。</p>
<p><u>熊膽散</u>　治痔瘡堅硬作痛，脫肛腫泛不收。</p>
<p>用大冰片一分，熊膽二分，為末。先將大田螺一個，用尖刀挑起螺蓋，入藥在內，平放片時，待螺化出漿水，用雞翎掃痔上，勤勤用之，立愈。</p>
<p><u>洗痔黃硝湯</u>　痔瘡腫痛。</p>
<p>用大黃二兩，用水十二碗，煎至八碗，再入朴硝一兩，略滾，傾桶內熏洗之。</p>
<p>一用枳殼二兩，荔枝草四兩，河水煎湯，先熏後洗。</p>
<p><u>藥線方</u>　治諸痔、癭瘤，凡根蒂小而頭面大者，用此線系其患根，自效。</p>
<p>用芫花五錢，壁錢二錢，白色細扣線三錢，將水一碗，同浸小磁罐內，慢火煮水乾為度，取線陰乾。凡遇前患，用線一根，患大者二根，雙扣繫於根蒂，兩頭留線，日漸緊之，其患自然冰冷、紫黑、枯落、後用長肉藥收口（秘方用蜘網四邊粗絲合成線結患根上）。</p>
<p><u>枯痔方</u>　凡痔瘡泛出，即用此藥塗之，痔自乾黑枯落。欲用此方，四邊好肉上先用護痔散護好。</p>
<p>明礬（四兩）　白砒（四錢）　輕粉（三錢）　硃砂（三錢）</p>
<p>先將礬入銅勺內煅滾，次入砒末攪勻，以礬枯為度；去火毒片時，次入輕砂，再研極細，磁瓶收貯；每日辰、午、申三時，以溫湯洗淨，痔上唾津調塗，七八日其痔自然枯盡，方上生肌藥。</p>
<p><u>護痔散</u>　白及、大黃、苦參、綠豆粉、寒水石、黃柏各等分，為細末，熟水調塗四邊好肉上，方上枯痔藥。</p>
<p><u>喚痔散</u>　痔在肛門內腸頭上，外面不見，痛苦不勝。用此藥喚出痔來，以蔥湯洗淨上藥。</p>
<p>磁石（活而吸鐵者用，一兩）　枯礬（五錢）　乾薑（炮，另研，三分）　草烏尖（生用，五分）</p>
<p>共研極細，用生薑汁或蔥汁調塗肛門上，少頃肛自內脫出，痔瘡上下洗淨，四邊好肉上用前護藥，次上枯藥，一日三上。洗用新筆蘸藥洗之，如此六七日，脫盡痔根，即用生肌藥，收口後用貼頂升陽散，收入其腸。內服槐角丸。</p>
<p><u>貼頂升陽散</u>　蓖麻子（去殼，四五粒）　麝香（三分）　共搗如膏，將頭頂心發去錢大一塊，貼此藥少頃，其肛即收入，如緩再用醋一口噴患人面上，立收。</p>

<h2>漏</h2>
<p>凡瘡久不收口，有管如燈草日流膿水者曰漏。皆因氣血虧損，熱毒鬱結，使榮衛運行而失其職也。遍身有之，唯痔瘡成漏最易。俗醫或以藥條腐管，或以穿線結開，俱痛苦難狀，不若服藥內消之為妙也。</p>
<p><u>推車客散</u>　痔漏不論遠年近日，最凶者百日收功，其管自出。</p>
<p>棗仁（炒）　遠志肉　山甲（炒）　骨皮　枳殼（醋煮）　側柏葉（白礬水煮）　蒼朮（鹽、醋、米泔、童便制，各二兩）　槐角子（炒）　陳棕炭　貫眾（酒拌九蒸九曬，各三兩）　蝟皮（煨，存性，一兩）　白花地丁（七八月採，生白花者陰乾，六兩）</p>
<p>如法制度，為極細末，空心酒下三錢，白湯送下亦可。服一月後，每服加推車客末三分（即蜣螂），管自推出，出者或用快剪剪去。</p>
<p><u>柏膠丸</u>　內消痔漏。</p>
<p>廣膠（切斷，以牡蠣粉八兩炒成珠，去牡蠣，八兩）　槐角米（一夾四五粒者佳，四兩）　川黃連　側柏葉（各一兩）　雄黃（以白蜜四兩同煎，蜜老為度，洗去蜜，七錢）　硃砂　小茴（各三錢）　熊膽（一錢）</p>
<p>共為末，煉白蜜為丸，早晚各服三錢，白湯送下。葷用雞子，素用豆腐過口。如痔痛極者，加乳香、沒藥各二錢，蟾酥一錢半。</p>
<p><u>正宗追毒丸</u>　痔漏通腸，汙從孔出。先用此丸追盡膿毒，後服閉管丸，立效。</p>
<p>胡黃連（切片，薑汁拌炒，一兩）　刺蝟皮（炙，切片再炒黃為末，一兩）　麝香（二分）</p>
<p>共為末，軟飯為丸麻子大。每服一錢，食前酒下。服藥後，膿水反多，藥力到也，勿懼之。</p>
<p><u>閉管丸</u>　胡黃連（淨末，一兩）　穿山甲（麻油內煮黃色）　石決明（煅）　槐花（微炒，各末五錢）</p>
<p>煉蜜丸，麻子大。每服一錢，空心清米湯送下，早晚進二服，至重者四十日而愈。如漏四邊有硬肉突起者，加蠶繭二十個，炒末和入藥中，並治遍身諸漏皆效。</p>

<h2>臁瘡</h2>
<p>臁瘡紅者多熱，腫者多濕，癢者多風，痛者屬實，早寬而暮腫者屬氣虛下陷。初起者，風熱濕毒為多，日久者下陷。濕熱為勝初起者，荊防敗毒散加牛膝、木瓜、米仁，濕勝加蒼朮，熱甚加黃柏，癢甚倍防風，大便結者加酒煮大黃，痛甚加乳沒；日久者用補中益氣湯加蒼朮、米仁、茯苓，熱甚加黃柏，此內治法也。其外治法，先用蔥艾湯洗淨，瘡色紫黑者用桑枝灸法；四圍有硬肉者用紅升丹；瘀肉未淨者用千槌膏；新肉將生，濕毒未退，用白玉膏；瘡肉已滿不斂，用太素膏。此皆神驗之方也。若臁上百物打破，急用熟石膏三錢，東丹一錢，為細末，填實縛緊良驗。</p>

<h2>疥瘡</h2>
<p>古人雖有干、濕、蟲、砂、膿五名，其大要在分疥膿二種。小如疹子，干而且癢，名曰疥瘡。風熱蟲三者為多，內治復生散、疥靈丹，外治三聖丸、熏被法。若瘡大如黃豆，黃膿起泡而痛甚，名曰膿窠，瘡濕熱虛三者為多，初起濕熱勝復生丹，日久痛甚用四妙湯加蒼朮、防風，外治法用黃赤丹、白鳳散。</p>
<p><u>疥靈丹</u>　苦參（糯米泔浸一日）　白芷　白鮮皮（炒，各一兩）　枳殼（麩炒）　連翹　羌活　山梔　當歸　荊芥（各七錢）</p>
<p>上為細末，煉蜜為丸桐子大。每服五十丸，湯下。立可除根。</p>
<p><u>三聖丸</u>　用大風子肉五十粒，水銀二錢，樟腦二錢，共研極細，加柏油二錢，研勻為丸，周身滾之，立愈。若兼膿窠，加硫黃末一錢。</p>
<p><u>熏被法</u>　用蘄艾絨一兩，雄黃細末三錢，共研勻，分三分；每分用綿紙條裹藥在內，一頭燃火置腳爐中，以所蓋之被熏之，火過取出，方解衣就寢，熏三次立愈。一方加銀珠一錢，一方加輕粉一錢，亦妙。一方睡在被中熏之，常致逼毒入內，變生他病，不可用也。</p>
<p><u>黃赤散</u>　治膿窠瘡。</p>
<p>用硫黃三錢（豆腐內煮半日用），松香二錢，東丹一錢，共研極細末，菜油調搽，雞子油調更妙。用雞子七個煮熟，去白用黃。先將銅勺置炭火上，加菜油少許，入雞子黃煎至黑色，油自出也。</p>
<p><u>白鳳散</u>　用雞子一個，打一孔，去黃留白，入礦石灰二錢，用紙封口，外用鹽泥封固，火煅通紅，去泥，研為細末，菜油調搽。</p>

<h2>癬瘡</h2>
<p>五癬者，濕、頑、風、馬、牛也。治法宜分上下。上半身為頑癬，治之易，多屬風熱；下半身為陰癬，治之難，多屬寒濕。總之血分受病，以致皮膚不和也。</p>
<p><u>浮萍散</u>　治風癬、疥癩。熱服取汗。</p>
<p>浮萍（七月十五采之，陰乾）　當歸　川芎　赤芍　荊芥　麻黃（春秋減半，夏用三分）　甘草各錢半</p>
<p>銼一劑，蔥白一莖，豆豉五六十粒，水煎熱服。在手臂加桂枝，在背加羌活，在膝加牛膝、薄桂。</p>
<p><u>外治法</u>　一用輕粉、硫黃為末，蜜調搽。一用大棗一個，去核入白砒三分，泥裹煨透，冷定去泥，為末，香油調搽。一用蜜陀僧、文蛤等分為末，蜜調敷。一用土槿皮不拘不少，為細末，醋調敷，以紙蓋之。一用商陸根蘸蜜擦癬。一用禿菜根蘸人乳擦癬。一用白降丹三分和輕粉七分為末，醋調搽最效。</p>

<h2>禿瘡</h2>
<p>防風通聖散酒浸焙乾，凡三次，食後白湯調服，日三服。頭上有汗，瘡愈矣。𤺪攻頭，用千槌膏貼之。</p>
<p><u>外治法</u>　須用蔥椒艾煎滾湯，慢慢洗之。洗淨瘡甲，拭乾；先將菜油三兩銅勺內熬滾，入鮮蜈蚣三條，以蜈蚣黑枯為度，去渣，用油搽瘡。一方用鹹豬油半斤，勺內煎化後，入麻黃六兩，煎麻黃枯黑為度，去渣，洗淨瘡甲，用油搽之。</p>

<h2>赤白癜風</h2>
<p>用附子、硫黃為細末，薑汁調勻，用茄蒂蘸擦之。一用硫黃、蜜陀僧各一錢，白砒六分，共為細末，用陳醋調和擦之。</p>

<h2>鵝掌風</h2>
<p>用五倍子為末，桐油調搽風上，用炭火烘之二三次，即愈。一方用鳳仙花草一支，豨薟一兩，蟬退三錢，煎湯洗。一方用瓦花頭髮搗爛，用手上搓之，立愈。一方用川烏、草烏、何首烏、花粉、赤芍、防風、荊芥、蒼朮、地丁、艾葉各一兩，煎湯，先熏後洗，效。</p>

<h2>汗斑</h2>
<p>用硫黃末共浮萍草搗爛，塗斑上，過一夜，立愈。一用蜜陀僧細末，陳醋調搽，隨手而愈。</p>

<h2>杖瘡</h2>
<p>杖後，即用童便和酒一杯飲之，以免血氣攻心，外用熟豆腐鋪在杖傷處，其氣如蒸腐，色變紫，後易之得紫血散盡，轉淡紅色為度。一用韭菜搗爛塗患處。一用鳳仙花草搗，塗傷處。一用陳石灰為末，水調鵝翎掃上。</p>

<h2>金瘡</h2>
<p>用五倍子炒枯為末，降香屑炒黑色為末，等分和勻，敷傷處，扎定立愈。</p>
<p>單方：南星末、半夏末、青石末、花蕊石末、陳石灰用韭菜搗爛陰乾為末、小麥面、紅絨灰、舊氈帽灰、香灰、百草霜末，以上諸方敷瘡俱效，各隨其便也。</p>

<h2>湯火瘡</h2>
<p>用大黃、熟石膏、寒水石各三錢，東丹錢半，冰片三分，共為極細末，再用礦灰兩許，清水浸化，取石灰面上清水半盅，和菜油半盅攪勻，色如雞子黃為度，用水油調前藥，敷上立愈。</p>
<p>未發泡者醬敷。鹽汁浸。大黃、朴硝末，菜油調敷俱妙，取肉得咸而堅實且解熱毒也。已發泡者，解熱毒為主，如蛤蜊殼灰、石膏末、蚌殼灰、大黃末，香油調搽，取其寒勝熱也。已破者，收濕解毒生肌為主，如榆樹根皮為末，油調敷，銀杏為末摻之；熟石膏、東丹為末敷；細茶、小麥共炒黑，存性為末。濕者乾摻，乾者油調，俱妙。</p>

<h2>損傷</h2>
<p>按墮車、落馬、打撲、閃、劍傷、刀破皆損傷也。其症血肉筋骨受病，不在氣分，專從血論。大要宜分血之虛實，如皮破而亡血過多者，血虛也，宜兼補而和之。如皮不破而內積瘀血者，血實也，宜破血和傷，攻利之。亡血之脈，虛細者生，數實大者死；損傷瘀血脹滿，脈堅強者生，小弱者死。俗醫損傷惟指瘀血停滯一證，故予並載之。</p>
<p><u>和傷治血湯</u>　治損傷瘀血，腹脹內壅，紅腫暗青，瘀痛昏悶欲死，傷最重者服之。</p>
<p>山甲（炒為末）　歸尾　紅花　蘇木　生地　靈仙　加皮（各二錢）　川芎　乳香　沒藥　花粉（各五分）　甘草（三分）　桃仁（打碎，四十九粒）　血竭（二分）　大黃（五錢）</p>
<p>水酒各一碗煎，臨服加童便一杯。服後瀉出瘀血為效，後服活血丹調理。若打僕氣閉已死者，先用通關散（見中風）吹鼻中，有嚏後服此藥自活。</p>
<p><u>活血丹</u>　治跌僕損傷神藥。</p>
<p>桃仁（去皮尖）　加皮　山楂　劉寄奴花頭　地鱉蟲（用酒浸死，曬乾，各四兩）　紅花　當歸（酒洗）　牛膝肉（酒洗）　延胡索（醋煮）　牡丹皮　香附（童便浸炒，各三兩）　蓬朮（醋炒）　青皮　蘇術　枳實　降香末　川芎　山稜（醋炒）　凌霄花　赤芍　威靈仙　檳榔（各二兩）　乳香（去油）　沒藥（去油，各一兩）　大黃（陳酒煮乾，八兩）</p>
<p>上如法制度，為極細末。每服二錢，壯者三錢，陳酒送下，核桃四五枚過口。</p>
<p><u>透骨丹</u>　治僕打損傷深入骨髓，或隱隱疼痛，或天陰則痛，或年遠四肢沉重無力。此藥主之，真神方也。</p>
<p>鬧楊花子（火酒浸炒三次，童便浸二次，焙乾，一兩）　乳香　沒藥（不去油）　真血竭各三錢</p>
<p>各為末稱准和勻，再加麝香一分，再研，磁瓶收貯封固。每服三分，壯者五六分，不必用夜飯，准要黃昏睡好方服，酒可儘量送下，葷用豬肉過口，素用豆腐過口，服後避風，有微汗出為效。忌房事、酸、寒、茶、醋等物，及諸般血。虛弱者，間五日一服；壯實者，間三日一服。</p>
<p><u>益母膏</u>　能治折傷筋骨，遇天陰則痛。</p>
<p>益母草不拘多少，用水煎膏，隨病上下，食前後服，酒化下。</p>
